Milotay István: 


Egy élet Magyarországért - ami Horthy 
emlékirataiból kimaradt 


Egy élet Magyarországért. Ezt a címet viseli homlokán Horthy Miklósnak, 
Magyarország volt kormányzójának könyve. Egy könyv a memoár-irodalom 
tömkelegéből, könyvtárt kitevő munkákból, amelyekben az elmúlt háború kisebb- 
nagyobb szereplői: diplomaták, politikusok vagy katonák beszámolnak viselt 
dolgaikról, élményeikről, a szerepről, amelyet az óriási világdráma előtt vagy 
alatt országuk életében játszottak. A címet - így leírva - mintha egy önérzetes s 
egyben keserű hangsúly is kísérné, ami azt akarja éreztetni, hogy 
Magyarországért élni a szerző számára szenvedést, küzdelmeket, 
megpróbáltatást jelentett. A nagy reformátorok, a nagy kezdeményezők, a nagy 
újítók vagy forradalmárok, szabadsághősök, akiknek sorsa többnyire csakugyan 
inkább szenvedés és áldozat - ha életük végén beszámolnak küzdelmeikről, 
teljesítményeikről - joggal mondhatják vagy írhatják beszámolójuk élére ugyanezt 
a címet. Egy Kossuth Lajos, egy Cavour, egy Széchenyi István, az újabbak közül 
egy Pilsudski vagy Mussolini - szegény Hitlerről nem is beszélve - ezek közé 
tartoztak. Mindegyiküknek útja oda, ahová feljutottak - jöttek légyen magas vagy 
alacsony sorból - szenvedéseken, küzdelmeken, megpróbáltatásokon vitt 
keresztül. A fényből, a beérkezésből, a kielégülésből, annak örömeiből mindig 
kevesebb jutott nekik, mint az árnyékból, a félreértésből, a lelki és erkölcsi 
megpróbáltatások gondjaiból, akadályaiból. 


Horthy Miklós nem ezek közül az áldozok vagy áldozatok közül való. Az ő élete 
nem ilyen küzdelmek sorozata. Ő kiválasztott kegyence vagy kedvence volt a 
sorsnak, szinte kora ifjúságától kezdve. Azt mondják, hogy burokban született - 
ami a magyar közhit és közmondás szerint a szerencsés, boldog életet, a sikert 
és szerencsét ígéri a csecsemő számára. Horthy ennek a véletlennek emlékét, 
bizonyságát egy kis bársonytokba zárva, egész életén át nyakára fűzve hordozta. 
Rajta ez a hiedelem, ez a jövendölés szinte élete végéig be is teljesedett. 
Gondtalan ifjúság, egy kedvéből választott pályafutás örömeivel, jutalmaival s 
egy ugyanilyen magas férfikor, egy jó negyedszázad a hatalom ormain, országa, 
nemzete élén. Csupa napfény. Egy szinte sose remélt beérkezés, beteljesülés. 


Nem azt mondjuk ezzel, hogy az ő életének nem voltak nehéz pillanatai, amikor a 
sors súlyos elhatározások elé állította: döntő választások elé, amelyek nemzete 
egész sorsára is kihatottak. De ő ezeken is - kivételes szerencsével - mindig 
túlesett. Csak egy nem adatott meg neki - mintha a sors ezt már maga is sokallta 


volna: a napfényes vég, a hosszú, szerencsés élet győzelmes igazoltsága, 
befejezése. 


Egy bizonyos értelemben azt is el kell ismerni, hogy Horthy Miklós egész életét 
hazája szolgálatában töltötte, tengerész kadét korától egész a kormányzói 
méltóságig. De mindez - ha szolgálatot jelentett is - nem jelentett áldozatot olyan 
értelemben, hogy jutalmát, elismerését érte a sorstól, előbb feljebbvalóitól, aztán 
magától nemzetétől is meg ne kapta volna. Könyve két fényképen ábrázolja őt. 
Az egyik az elpusztíthatatlan életerő és önbizalom fizikai jegyeivel, a férfiasság és 
hatalom fényében, kormányzói évek derekáról, a tengerész admirális pompás 
díszruhájában, mellén magas és legmagasabb kitüntetések érdemrendjeivel, 
vállrojtjai-val, csillagaival. A másik - a vég, az alkonyat homályában: egy szűkös, 
dísztelen kis szoba sarkában, egy mostoha kis íróasztal mellett, az öregség súlya 
alatt meggörnyedve arcvonásainak mély barázdáiban, szemének megtört 
pillantásában a reményvesztettség keserűségével. 


Ugyancsak illusztráció gyanánt a kormányzói lak szép képét is benne találjuk a 
kötetben. Könnyed barokk stílusban készült épület ez. Több mint egy vidéki 
nemesi kúria. Főúri kastélynak is impozáns épület, homlokzatán hatalmas családi 
címerrel, mögötte lombos parkkal, előtte - a kapu két szárnyoszlopa mellett - 
egy-egy szép szál lovas csendőr élő szobrával. Kár, hogy ellentét gyanánt nem 
tették melléje a Horthy-kúria képét is. Ez nagyszerűen szemléltette volna az 
indulástól a megérkezésig megtett utat. Öreg, megviselt, igénytelen földszintes 
sárga ház volt ez, az elesett, porban, sárban szegényedő kis falu végén, alacsony 
zöld zsalugáteres ablakaival, szemére húzott zsindely tetejével, háta mögött 
sivár kis akácos erdővel és terebélyes öreg szilváskerttel. Az új Horthy-kastély 
mögött Kenderes, a falu, a régi maradt. Egyetlen sivár utcasorából, ezekből a 
szegény, ijedt kis parasztházakból, proletár szegénység, reménytelenség ásított. 
A régi, szerény sárga kúria nem rítt úgy ki ebből a sötét háttérből. Nem éreztetett 
olyan megdöbbentő ellentétet a nagyúri fény és a mögötte árulkodó árnyék, a 
hivalkodó kulisszák és a mögöttük szégyenkező valóság között. 


Ez volt a bölcső, a gyermekkor színtere. Az ifjúkori: a régi kettős monarchia 
pompás tengeri flottája, hogy a delelő férfikor első pár éve a bécsi Burgba emelje 
őt, Ferenc József, az öreg császár és király fényes környezetébe, magyar részről 
beosztott szárnysegéd gyanánt. 


A kenderesi kúria jelezte a bölcsőt, s egyúttal a társadalmi osztályt is: a régi 
magyar köznemességet, annak külön református mellékízével. Nem a 
hétszilvafás réteget, melyet szegény Széchenyi István keserűségében a 
bunkósbot és a fokos nemességé-:nek nevezett, de a közvetlen e fölött 
rétegeződő jobb birtokú úri rendet. Egészséges, népes és hatalmas rend volt ez. 


Keményfából faragott fiai, mint birtokosok, táblabírák, megyei tisztviselők, 
kollégiumi tanárok a konzervatív nemzeti hagyományok s a nemzeti művelődés 
letéteményesei voltak évszázadokon át. A Horthy-címer a kezében, búzakalász 
köteget markoló páncélos kar, tipikus, lépten-nyomon ismétlődő, szinte 
demokratikus jelvénye volt a földhöz kötött s egyben vitézkedő nemességnek. 


(Horthy innen hozta - a kenderesi öreg nemesi házból - a maga ugyancsak 
kemény fából faragott fizikai egyéniségét, ízig-vérig konzervatív hajlamait s 
ugyanakkor: a nagyúri, arisztokratikus élethez való vonzódását.) 


A Horthy-ősök közül - a tizenhatodik századig visszamenőleg - a családnak csak 
két képviselője jelezte az úgynevezett intellektuális pályák iránti hajlamait. Az 
egyik nagybányai református püspök-prédikátor volt, a másik, a múlt század 
harmincas-negyvenes éveiben, az erdélyi diétákon, mint fiatal kancellista 
tevékenykedett. A család Horthy Miklósban és testvéreiben a múlt század végén 
emelkedett ki az átlagos középszerből, az előkelőség országos színvonalára. A 
volt kormányzó egyik testvére, mint szolnoki főispán és tartalékos tiszt esett el az 
első világháborúban. A másik, István, mint huszártábornok harcolta végig, 
fergeteges lovasrohamokban, az öreg császárt és királyt. A harmadik, mint 
európai hírű sportember - nagy vadász és versenylovas - volt ismeretes, hogy 
Horthy Miklós aztán a Hunyadi János és Kossuth Lajos örökségébe emelkedjék, 
mint a csonka ország kormányzója. 


Súlyos, nehéz örökség volt ez: egy szétdarabolt ország romjain, s a megmaradt 
csonka rész zilált viszonyai között ez a helyzet csakugyan Hunyadi János katonai 
lángeszét, szervező zsenijét, roppant energiáját igényelte, ugyanakkor Kossuth 
Lajos reformokat, nagy belső szociális és politikai átalakulást sürgető szellemét. A 
belső népi fölemelkedés s a külső veszélyekkel, a külső ellenséggel szemben való 
népi felkészülés feladatait jelentette mindez az új magyar államfő számára is. 


De maradjunk csak egyelőre az első korszaknál: a haditengerészetnél, huszonöt 
esztendő emlékeinél. 


Szép élet volt ez. A hadiflotta tengerész-népének szolgálata szigorú fegyelmet, 
nagy fizikai edzettséget, fáradhatatlan helytállást igényelt. A percre beosztott 
hétköznapok egyhangúságában a flottamanőverek, a kikötői szabadnapok az 
üdítő változatosságot jelentették. A hosszabb nagy tengeri utak, előbb a Földközi- 
tenger, aztán az óceánok vizein, a hajókon töltött tengeri kaszárnyaélet 
monotonságával szemben, a nagy távolságok nyomán feltáruló új, ismeretlen 


földrészek élményeit, új egzotikus világokkal s ugyanilyen népekkel való 
ismerkedést, a partraszállások és kölcsönös vendégeskedések szórakozásaival. 


Horthy voltaképpen élete végéig ebben a világban élt, s ahogy könyvében ennek 
a korszaknak emlékeit föleleveníti, ezeken át ugyanaz a nosztalgia érzik, amely 
végigkísérte őt későbbi, szárazföldi életének minden periódusában. Neki a tenger 
lett az igazi hazája, s mint ilyen mindvégig egy szárazra vetett tengerész maradt, 
szinte egy gyökértelen emigráns, egy deraciné, ahogy a franciák nevezik az igazi 
hazájuktól elszakadt, idegenbe vetődött embereket. 


Ha a monarchia katasztrófája félbe nem szakítja, illetve idő előtt le nem zárja 
tengerész életét, mint nyugalmazott admirális Grazban vagy valamelyik adriai 
kikötővárosban s csak esetleg Kenderesen keresett volna pihenést a maga 
számára. Ezért ragaszkodott a szárazföldön - még kormányzó korában is - mint 
egy utolsó illúzióhoz, az admirálisi díszruhához. Ezt a rangot többre tartotta, 
nagyobb dísznek érezte, mint a magyar kormányzói méltóságot. Saját hadserege 
egyenruháját sose viselte. Egyszer, próbaképpen, fölvette, s aztán soha többé 
magára nem öltötte. Igaz, hogy a kormányzói méltósághoz legalább is a 
huszártábornoki egyenruha illett volna, ilyenné viszont magát elő nem 
léptethette. A dolog másik oldala az volt, hogy a magyaroknak egy közönséges 
civil ruhás államfő sehogy sem imponált volna. 


Ez a tengerész múlt sokban befolyásolta később, kormányzó korában Horthy 
magatartását, politikai állásfoglalásait - sorsdöntő helyzetekben is. Az angolok és 
az angol világhatalom iránt érzett respektus - amely minden tengerészben ott 
lappang valahogy, bármely nemzet fia legyen is egyébként - Horthyban is 
ezeknek a világ körüli flotta-látogatásoknak benyomásai alatt ébredt fel és 
erősödött meg. A zöld sziget-nek, a tengerek egykori urának az egész földgolyót 
behálózó hatalmával, annak őrpontjaival találkozott a máltai, ciprusi vagy szuezi 
kikötőktől kezdve, a ceyloni vagy indiai nagy tengeri metropoliszokban, és a kínai 
vagy ausztráliai tengerek szigetvilágának ugyanilyen politikai, stratégiai és 
kereskedelmi támaszpontjain egyaránt az angol lobogó köszöntötte. A 
maharadzsák által vagy az angol gyarmati kormányzók részéről a tengerész 
vendégek tiszteletére rendezett vadászatokon vagy pólóversenyeken ugyanez a 
világhatalom játszotta a nagyúri vendéglátó szerepét. 


Horthy - mint admirális - az otrantói tengeri csatában találkozott újra velük. 
Ebben a híressé vált tengeri kalandban, sebektől borítva, fekvőhelyéhez kötözve, 
a zászlóshajó parancsnoki hídján a végsőkig helyt állott az angol és olasz 
túlerővel szemben s voltaképpen győztesen került ki a mérkőzésből. Angol és 
olasz ellenfelei, az ellenséges adriai flották parancsnokai memoárjaikban is 


elismeréssel adóztak igazi hősiességének és lovagias harcmodorának... Szép élet 
volt ez... 


II. Fejezet 


Horthy 1909-ben, mint a haditengerészet részéről beosztott szárnysegéd, Ferenc 
József mellé került szolgálattételre. Öt évet töltött ott ebben a minőségben, egész 
az első világháború kitöréséig. Könyvének ebben a fejezetében érezhető 
kedvteléssel s bizonyos elérzékenyüléssel idézi fel ott szerzett élményeit. Azt írja, 
hogy szinte gyerekkorától kezdve arról ábrándozott, milyen nagyszerű sors lehet 
azoké, akik a hatalmas császár és király környezetében élhetnek, akinek 
személyét már akkor is valóságos legendakör övezte. 


A bécsi és schönbrunni nagyságok, a magas rangú katonai és polgári méltóságok 
társasága, a külföldi uralkodók látogatása alkalmával rendezett ünnepies 
fogadtatások, diplomáciai vagy katonai parádék adták a fényes keretet ehhez az 
élethez. 


Maga a személyes szolgálat a hagyományokhoz és etikett-szabályokhoz 
görcsösen ragaszkodó öreg, pedáns uralkodó mellett sok vigyázatot, kifinomodott 
tapintatot igényelt és - a hétköznapok során is - folytonos feszes készenlétet. 


Ferenc József késő öregkorában is - mint élete során mindig - este 9 órakor már 
pontosan aludni tért. Akármilyen ünnepség, udvari bál vagy egyéb alkalom 
kívánta is személyes részvételét, ő kilenc órakor könyörtelenül felkelt és elhagyta 
a színhelyet. Hajnali fél négykor viszont ugyanilyen pontosan ágyból kelt s a 
maga szolgálatát, uralkodói teendőit ellátandó, reggel hét órakor már íróasztala 
mellett ült a Hofburgban. Hogy este hatig - a közbeeső félórás ebéd 
megszakításával - fel se keljen az akták mellől. Az audienciák mindennapos 
sorozatát - ugyancsak mindig percekre beosztva - így látta el, reggel kilenc órától 
kezdve. 


Mikor - szárnysegédi minőségében - először állt szemközt a királlyal, Horthyt - 
mint írja - olyan elfogódottság és lelkesedés szállta meg, hogy újra eltökélte 
magát a hozzá való törhetetlen hűségre és arra is, hogy bármely pillanatban kész 
lesz érte életét is feláldozni. 


Horthy érdekes epizódokat beszél el a császár előszobájában napról-napra 
összeverődő társaság életéről, magatartásáról. A bemutatkozó új dignitáriusok, 
miniszterek, diplomaták, kérvényezők, a kitüntetéseket megköszönő magasabb 
vagy alacsonyabb rendű alattvalók várták itt, a kettős monarchia minden 
részéből, ünnepi díszbe öltözve a nagy pillanatot, hogy Ferenc József elé 
járulhassanak. A császár és király ajtaja előtt a magyar nemes-testőrség és az 
osztrák arcier gárda egy-egy tisztje posztolt. Mind a kettő válogatott, hatalmas, 
szép szál ember. A magyar, párducbőr kacagányban, kócsagtollas süveggel, az 
osztrák fehér lófarkas sisakban, fehér waffenrokkban. Mindketten kivont 
szablyával. 


Horthy - mint írja - fültanúja lehetett itt néha a lappangó nemzetiségi ellentétek 
fojtott kirobbanásának, egy-egy izgatott szóváltás formájában, amelyek már 
akkor előre jelezték a kettős monarchia nagy belső betegségét. 


Horthy hamar beleélte magát ebbe a környezetbe. S miután a már bennfentes 
udvari emberek előre kioktatták a császár szokásaira, hiba nélkül úszta meg már 
az első heteket is. Kikocsizások alkalmával, amelyeket Ferenc József soha el nem 
mulasztott, Schönbrunnból a Hofburgig és szolgálat után vissza, a szárnysegéd 
szemben ült a császárral és vigyáznia kellett, hogy megszólítás nélkül, ő maga 
meg ne kezdje a beszélgetést, mert az szinte felségsértés-számba ment. Horthy 
nem vallja be, hogy ez az etikett szabály milyen megerőltetést, önfékezést 
jelentett az ő számára, aki - mint ismeretes - könnyen fecsegő, bőbeszédű ember 
volt. De elődjének, egy másik tengerésztisztnek baklövése elijesztette minden 
ilyen próbálkozástól. Ez a szerencsétlen ember ugyanis - a császárral való első 
kikocsizás alkalmával - a Burg bejáratánál felállított Mária Terézia szoborra egy 
elismerő megjegyzést tett, hogy beszélgetést kezdjen az uralkodóval. Ferenc 
József felbőszült ezen a tolakodáson, nem felelt neki, de másnap már utasította 
Bolfras-t - az első szárnysegédet - hogy ezt a fecsegőt azonnal mentsék fel a 
szolgálattól. 


A Schönbrunnban és a Hofburgban, az ott uralkodó légkörben, az akkori Európa 
legfényesebb udvarában szerzett benyomások döntő módon befolyásolták 
Horthynak, mint később Magyarország kormányzójának magatartását is. A budai 
udvart ugyanerre a bécsi mintára akarta megszervezni, hogyha életét már nem is 
áldozhatta Ferenc Józsefért, legalább uralkodói manírjaiban, külsőségeiben 
utánozza le. Ezért költözködött be mindjárt a budai királyi várpalotába, amit 
sokan rossznéven vettek tőle. Ezért ragaszkodott - ha leszegényített méretek 
között is - egy udvari hierarchia kiépítéséhez, a testőrségtől kezdve a polgári és 
katonai kabinetirodákhoz, a szárnysegédekhez és - természetesen - a császári és 
királyi tengernagyi uniformishoz. 


A hosszú, tengerészeti szolgálatban eltöltött évek alatt s aztán a bécsi udvari 
környezetben még jobban elfelejtette a magyar nyelvet. Az idegen, velünk 
szemben többnyire ellenséges környezet nem a magyar mivoltára való erősebb 
ráeszmélést ébresztette fel benne, inkább az idegenhez való fenntartás nélküli 
alkalmazkodást. Bessenyei György, a szabolcsi származású testőr-költő ebben az 
idegen és ellenséges bécsi fénykörben eszmélt rá a magyar nyelv és a magyar 
irodalom, a nemzeti művelődés elmaradott állapotára, a felsőbb magyar 
társadalom, az arisztokrácia elnémetesedésének veszélyére és ott erősödött meg 
benne és testőrtársaiban, Barcsayban és a többiekben a nemzeti felriasztás 
hivatásérzete: az irodalom eszközeivel. Széchenyi István ugyanitt, a császári 
udvar közelében és a császári hadseregben - mint huszárkapitány - döbbent rá 
magyarságára. Hogy egy másik vonalon, a nagy gazdasági és szociális reformok 
vonalán áldozza fel magát a nemzeti újjászületés gondolatának. 


Sose felejtem el, hogy megdöbbentett bennünket és milyen zavart és 
szégyenkezést ébresztett bennünk, amikor - a budapesti bevonulás után - a 
Magyar írók és Újságírók Egyesületének és a Pátria Clubnak nevében - mint 
azoknak elnöke - egy küldöttség élén Horthynál, akkor még mint fővezérnél, a 
Gellért szállóban-berendezett ideiglenes szállásán üdvözlésre jelentkeztünk. 
Horthy válaszából ugyanis - mindjárt az első mondatok után - úgy éreztük, 
mintha egy régi császári és királyi budapesti térparancsnok szólt volna hozzánk, 
ugyanezzel a közös hadseregbeli tört magyarsággal. Voltak magyar szavak, 
amelyeket megismételt erőlködés után se tudott helyesen kiejteni, úgy, hogy 
szinte segíteni szerettünk volna neki ebben a nehéz erőfeszítésében. Ezt a szót 
például, hogy meggyőződés - következetesen meggyőzőzésnek mondta. 


Mikor elbúcsúztunk tőle, s lefelé jöttünk a szállodából, Herczeg Ferenc - aki látta, 
hogy én kissé elsavanyodtam a tapasztaltakon -tréfásan megbiztatott: 


- Miért bosszankodsz? - mondta - hát Istenem, úgy beszélt, mintha Ferenc 
Józsefet hallottuk volna. Nekem szinte jól esett hallani, így legalább megvan a 
jogfolytonosság. Nem kell félnünk semmi nagyobb változástól. Aztán tette hozzá - 
tudod, hogy Mátyás király is csehül beszélt Prágában, míg Podjebrád foglya volt. 
Horthyból is lehet még a német szó felől akár Hunyadi János is. 


Ezen aztán megvigasztalódtunk egy kicsit. 


Gömbös Gyula aztán még többször is említette nekem, hogy Horthy vele is, ha 
audiencián volt nála, hamarosan a jó bécsi németre, az egykori Armee-Sprachéra 
fordította a szót. Mint tréfásan mondta: a könnyebb megértés kedvéért. 


De hát ez lett volna a legkisebb baj... 


Hiszen Rákóczi Ferenc is elmondja önéletrajzában, hogy elfelejtette a magyar 
nyelvet a jezsuiták kalksburgi iskolájában. S mégis Rákóczi Ferenc lett belőle. 


k:k:k 


A k.u.k. haditengerészet együtt veszett el az Adriai tengerrel, az egész régi 
monarchiával, és Horthy - az összeomlás után - hazatért a kenderesi öreg 
kúriába. Innen aztán a Kun Béla-féle proletárdiktatúra elől Szegedre menekült 
magyar képviselők, politikusok meghívására, ő is a Tisza-parti metropoliszba 
költözött. 


Sajátságos egy konglomerátum volt ez a szegedi emigráció. Akkor még nem volt 
muszáj Amerikáig vagy Ausztráliáig menni, hogy emigránsoknak számítsunk. Már 
- még előbb - Aradon verődött össze egy szűkebb körű társaság és ott alakítottak 
- mint ők nevezték - egy csecsemő-kormányt gróf Károlyi Gyula elnökletével. 
Aztán, egy fél esztendeig, a különböző pártokból összeverődve, örökös 
kormányválságok és változások közben, terveket szőttek Kun Béláék 
megbuktatására - francia ellenőrzés és beavatkozások közben. Szeged ugyanis a 
Balkánról benyomult francia csapatok megszállása alatt állott, s a francia 
parancsnok ugyanúgy pártfogolta akkor a Károlyi-forradalom minisztereit, mint 
Trumanék, sőt részben Eisenhowerék is, most a Rákosi-féle kormány tagjait. 


Kelemen Béla, volt szegedi főispán és képviselő vaskos kötetben írta meg annak 
idején a szegedi napok történetét. Ő hívebb, érdekesebb képeket rajzol az ott 
folytatott személyi és pártharcokról, a franciáknál egymás ellen művelt kölcsönös 
árulkodásokról. Ezeket csak a sűrű Tisza-parti halvacsorák enyhítették, miközben 
tőlük úgyszólván kéz-közelségre, már a szomszéd határban, a Kun Béláék 
szégyenletes terroruralma dúlta a megmaradt országrészt. A katonai 
demarkációkon túl, három égtáj felől pedig a szerb, román és cseh megszállás 
sújtotta az ott szenvedő magyarságot... 


Menekült, lerongyolódott derék katonatisztek - az első világháború hazátlan 
kivetettjei -jelentették az egyetlen szilárd magot ebben a szegedi gyülekezetben. 
Ők vették kezükbe - primitív viszonyok között - pénzbeli és fegyveres 
segítségben egyaránt szűkölködve, egy idegen hatalom rosszindulatú 
gáncsoskodása ellenére is, egy új honvédség megszervezését. Horthy neve, a 
hősies magyar ellentengernagy nimbusza vonzotta Szegedre őket, s ez a név 


innen kelt szárnyra, reményt üzenve a vérző, szenvedő országnak, amely várva- 
várta a felszabadító fehér hadsereget... 


III. Fejezet 


A Kun Béláék, Rákosiék és Szamuelyék terroruralma alatt szenvedő ország, a 
háború megpróbáltatásai után, a véres erőszak borzalmainak kiszolgáltatott 
magyar nép Szeged felé tekintett reménykedve. Azokat a helyi, szervezetlen 
zendüléseket, amelyek során Kalocsán, Kapuváron, Dunapatajon, Gyöngyösön és 
másutt a sanyargatott parasztság fegyvert ragadott a zsidó banditák 
garázdálkodása ellen, a kommunista kormány megtorló különítményei egymás 
után leverték. 


Az értelmiség, a polgári társadalom titkos összeesküvéseit ugyanez a sors érte. 
Derék katonatisztek s a csendőrség vezetői közül sokan életükkel lakoltak 
ezekért a kísérletekért. A proletárdiktatúra bukása után a hivatalos 
megállapítások több mint hatszáz ilyen áldozatról számoltak be. A fegyveres 
megmozdulás esetei közül legjelentékenyebb volt az úgynevezett júniusi 
ellenforradalom, amelyben a Ludovika Akadémia katonai növendékei hősies 
ellenállással bizonyították be a nemzeti eszményekhez való ragaszkodásukat. 


Mindezek nyomán most már mindenki úgy érezte, hogy csak kívülről, tehát 
Szegedről jöhet a szabadulás. Mindenki tudta, hogy ott a franciák elnézése 
mellett, fehér kormány alakult, s annak támogatására, Horthyék, Gömbösek 
kezdeményezésére, katonai szervezkedés indult meg. A fehér hadsereg 
készülődéseiről egyre biztatóbb híresztelések jártak szájról-szájra, s ezek 
központjában Horthy neve és személye állott, a hősies tengernagyé, aki a 
nemzeti ügy élére állt, s csak a kellő pillanatot várja, hogy meginduljon az ország 
felszabadítására s a hatalmat bitorló moszkvai banditák elűzésére. 


Volt ugyan egy másik ellenforradalmi központ is, Bécsben, ahol főleg az 
arisztokrácia elmenekült tagjai: Bethlenek, Sigrayék, Widischgrátzék gyülekeztek. 
Ezek rezgelődése azonban nem ragadta meg a közvélemény képzeletét és 
presztízs dolgában sem volt senki olyan közöttük, aki ebben a tekintetben 
Horthyval versenyezhetett volna. 


így indult útjára, így nőtt meg a türelmetlen várakozás feszült levegőjében a 
Horthy-mítosz, a felszabadulás minden reményében az ő személyéhez kapcsolva, 
abban központosítva. 


Közben az a sajátságos helyzet állott elő, hogy Kun Béláék, tehát a vörösök is 
kénytelenek voltak a Károlyi-féle megalkuvó, defetista magatartás helyett - 
amely az ország nagy részének megszállását; a cseh, román és szerb elszakadást 
se megelőzni, se megakadályozni nem tudta, nem is akarta - fegyverhez nyúlni. 
Ha saját uralmukat a csonka ország területén, a megnyirbált határok között fenn 
akarták tartani, nem is tehettek másképpen. Moszkva biztatására - a 
megnagyobbodott Csehország és az új helyzet nehézségeivel küszködő 
ugyanilyen Románia belső zavaraira számítva támadásra szánták el magukat. 


Jelszavul, megokolásul azt hangoztatták, hogy az ezekben az országokban 
uralomra jutott burzsuj-imperializmus és az ugyanilyen nacionalizmus 
veszélyezteti a proletárdiktatúra világmegváltó céljait és érdekeit. Ugyanakkor 
azonban számítottak a nemzeti önérzetében megsértett, ugyanilyen jogaiban 
megkárosított magyar nacionalizmus érzékenységére, bosszúvágyára is. S ez a 
várakozásuk be is igazolódott, mert a régi hadsereg maradványai, akik - 
tisztjeikkel élükön - csak vonakodva, elkeseredve engedelmeskedtek Linderék 
parancsának, amely a Nem akarok többé katonát látni! jelszó alatt eltiltotta őket 
az idegen invázióval szemben a fegyveres ellenállástól, készek voltak most a 
kommunista kormány alatt is az ország területi épségéért harcolni. 


így indult meg - előbb a csehek kiverésére - a vörös hadsereg offenzívája, amely 
a még le nem fegyverzett székely hadosztály csatlakozásával mindjárt kezdetben 
olyan sikereket ért el, hogy a Felvidék nagy része, szinte a régi határokig, újra 
magyar kézre került, hogy csak Clemenceau francia miniszterelnöknek, a csehek 
nagy barátjának Kun Bélához intézett személyes kérésére és fenyegetésére 
vonuljanak onnan vissza. Ezt követte a második támadó kísérlete a vörös 
hadseregnek, most már a románok ellen. Ez azonban a kezdeti sikerek után, 
súlyos vereséggel meghiúsult, így következett be Budapest megszállása a román 
hadsereg által, s ezzel együtt a proletárdiktatúra, a vörös terroruralom bukása, 
mielőtt Horthyék és a fehér katonai szervezkedés döntő módon 
beleavatkozhattak volna a vörösök, mint belső s a csehek és románok, mint külső 
ellenségek elleni harcokba. 


A várakozó, reménykedő magyar nemzeti közvélemény különös ellentétek között 
hánykódott ezeknek a döntő eseményeknek a megpróbáltatásai alatt. Az ország 
területi épségét féltve, annak megvédését, biztosítását áhítva - a vörösök 
győzelmét kellett kívánnia. Ez viszont a kommunista uralom megszilárdítását 


jelentette volna, amire mindenki irtózattal gondolt. A románok és csehek 
győzelme viszont az ország végleges feldarabolását idézte fel... 


Horthy elmondja emlékirataiban, hogyan mentették át magukat a Szegeden 
szervezkedő katonai különítmények, a románok figyelmét kijátszva, a Dunántúl 
meg nem szállt részére, a Balaton környékére. Sajnos, ez a kisded, 
fegyverzetében, felszerelésében hiányos, jó részében csak önkéntes tisztekből 
álló partizán erő nemcsak arra nem volt elegendő, hogy a románokkal szemben 
győzelmes támadást indíthasson, de még a románok további előrenyomulását, az 
egész Dunántúl megszállását sem tudta volna ellenállásával megakadályozni. 


Horthy ugyan úgy állítja oda a dolgot, hogy ő arra az esetre, ha az antant 
hatalmak által megállapított új demarkációs vonalat a románok nem respektálták 
volna, véres ellenállással fenyegette volna meg őket. Ennek komolyságában 
azonban, a valódi helyzet ismeretében, ő maga sem bízhatott. Sajnos, nem is 
annyira ennek a fenyegetésnek köszönhettük aztán, hogy a románok 
Budapestnél megálltak, s a Dunántúlnak csak egy felső csücskét szállták meg, 
hanem az antant-komisszió tiltakozásának, amely a román hadseregnek most 
épp úgy megálljt parancsolt, mint előbb a Felvidéken a csehekkel szemben 
előnyomuló vörös hadseregnek... 


Horthyék így Siófokon ütötték fel az úgynevezett főhadiszállást. Megtisztogatták 
a Dunántúlt a kommunista hatalom maradványaitól, s várták az egész 
megmaradt országgal együtt a románoktól való felszabadulást, azok kivonulását. 


Budapest megszállása a román hadsereg által megrendítő, tragikus élmény volt. 
Ezeréves történelmünk folyamán az előtt ilyen mélyre még sohase buktunk. A 
bukás, a tehetetlenség szégyene, a megalázás keserűsége soha eddig még ilyen 
erővel ránk nem szakadt. És épp attól az ellenféltől, attól az ellenségtől kellett ezt 
elszenvednünk, akit eddig legkevesebbre becsültünk, akit mindig mélységesen 
lenéztünk, s aki most az arcátlan fölény, a korlátlan rendelkezési jog és a 
könyörtelen kirablás ostorcsapásait éreztette velünk. Mohács is borzasztó 
nemzeti katasztrófa volt és Világos is iszonyú gyászt hozott ránk, de mindkettővel 
az akkori Európa egy-egy nagyhatalma mért ránk megsemmisítő vereséget. 
Velük szemben dicsőségesen buktunk el. A románok uralmával azonban egy 
harmadrangú balkáni ország kerekedett fölénk a saját belső meghasonlásunk, a 
Károlyi-féle árulás és a Kun Béla-féle proletár zsarnokság következménye 
gyanánt. 


Szegény Renan 1871-ben, Sedan után, a németektől elszenvedett vereség, a 
bukás és megaláztatás nyomán a francia nép, az egész nemzet nagy, belső, 
erkölcsi megújhodásának szükségességét hirdette, hogy Franciaország még 
egyszer igazán feltámadhasson, megerősödhessen. Majdnem ugyanazon 
következtetésekre jutott, mint annak idején - szinte kétezer évvel ő előtte - 
Platón, a görög bölcs és államfilozófus a peloponézusi háború után, amelyben a 
puritán, harcias, fasiszta Spárta tönkreverte a korrupt, szájaló, önhitt, 
pártoskodástól szétmarcangolt demokratikus athéni államszövetséget. 


Renan is a spártai szellemet, egy új társadalmi és szociális államrend 
alaptörvényeit fogalmazta meg, s ennek előfeltételéül a nemzet saját hibáinak: a 
nagyszájú hetvenkedésnek, a léha önbizalomnak, az üres nagyzolásnak, az 
ugyanilyen önámításnak és a hiú önhittségnek belátását, töredelmes beismerését 
s az azoktól való megtisztulást. De egyikük se talált kortársaiknál 
meghallgattatást, megszívlelést. 


Nekünk is, a Károlyi-forradalom, a proletárdiktatúra és a román megszállás 
megpróbáltatásaiból ugyanezen következtetéseket kellett volna levonnunk. De 
ehhez mindenekelőtt annak beismerése kívántatott volna, hogy önhibáinkból 
süllyedtünk ilyen mélyre, s felszabadulásunkat is csak a mások kegyelmének 
köszönhettük. 


A Horthy-mítosz mindennek az ellenkezőjét propagálta, Horthynak és saját 
híveinek legjobb tudomása ellenére - a felszabadulás egész hamis dicsőségét is 
elsősorban neki magának vindikálva... 


IV. Fejezet 


A vörös hadsereg tiszántúli veresége, megsemmisülése nyomán, amint a 
románok gyors menetben Budapest felé közeledtek, a Kun Béláék csőcselék 
kormánya észveszetten menekült a félig vörös Bécs felé. A diktatúra 
szociáldemokratái azonban - ugyancsak sietve - egy szocialista kormányt 
alakítottak, hogy a románokat már ebben a minőségben üdvözölhessék. 


Ez a kísérlet azonban egy Budapesten megszervezett derék ellenforradalmi 
alakulat közbelépése folytán meghiúsult. Friedrich István és Csilléry András 
kezdeményezésére egy lovas rendőr különítmény meglepetésszerűen megszállta 


a budai miniszterelnöki palota környékét. Friedrich fölment a palotába, ahol a 
Peidl-kormány ijedten együtt ült, s a románokat várta. A lovas rendőrök 
megjelenésére olyan pánik támadt közöttük, hogy Friedrich egyszeri 
fenyegetésére otthagyták a miniszteri székeket, s minden tiltakozás nélkül 
eltakarodtak. 


így bukott meg véglegesen a proletárdiktatúra. Horthy és a fehér hadsereg 
csapatai aztán november elején vonulhattak be a Dunántúlról Budapestre, az 
antant bizottsággal folytatott hosszadalmas alkudozások után. Addig is és még 
azután is, Horthy kormányzóvá történt megválasztásáig, a Friedrich-kormány 
vezette az ügyeket. 


Ezek az események aztán - még az iskolai tankönyvekben is - azt a beállítást 
kapták, hogy a diktatúra megbuktatása és a románok kivonulása egyformán a 
Horthy érdeme volt, az ő fegyveres föllépésének kizárólagos következménye. 
Horthy emlékirataiban ugyanezt a benyomást igyekszik megerősíteni. Ezzel 
szemben az igazság az ő nagy érdemét, amelyet a honvéd hadsereg kezdetleges 
megszervezésével szerzett, semmivel sem kisebbíti. Hiszen azt is el kell ismerni, 
hogy ezeknek a szinte minden felszerelés nélkül szűkölködő csapatoknak puszta 
jelenléte is bizonyos mértékben siettette a románok kivonulását, mert azt 
bizonyította, hogy megfelelő erő áll egy magyar kormány rendelkezésére a belső 
rend és a normális állapotok visszaállítására, fenntartására. 


E sorok írója, másokkal együtt, többször megpróbálkozott vele, hogy a történtek 
ilyen elferdítésével, amely a kormányzóé mellett a nemzeti hiúságot is 
legyezgetni próbálta, az igazságra figyelmeztessen, s így tiltakozzék egy olyan 
módszer ellen, amely - az önbeismerés helyett - az önáltatás hibájába esett. Mi 
ugyanis a románokat kritizáltuk mindig azért, hogy egész történetírásuk, az ilyen 
módszerek nyomán, a valóság, a tények meghamisításán épült fel és így 
gerjesztettek fel - egy meghamisított múltra támaszkodva - hatalmi terjeszkedési 
igényeket, s ugyanilyen nemzeti önérzetet és büszkeséget. Nekünk tehát e 
helyett meg kellett volna fogadnunk, hogy ezt a kettős szégyent: a kommunista 
rémuralom és az idegen megszállás borzalmait nem engedjük soha többé 
megismétlődni, s olyan széles alapokat vetünk meg az alsó hatalmas népi 
rétegekre támaszkodva, mélyreható szociális és politikai reformokkal, hogyha ez 
a sors még egyszer megkísértene, egy emberként tudjunk vele szembeszállni. A 
fogadalmat erre meg is tettük, de az igazi erkölcsi és politikai újjászületés 
reformjaival egy negyedszázadon át továbbra is adósok maradtunk... 


Horthy Miklós kormányzóvá történt megválasztása előtt s így az első 
nemzetgyűlés megalakulása és a románok kivonulása közötti átmeneti 
időszakban, hónapokon keresztül egy különös kormányzati és közigazgatási 


interregnum bizonytalanságában éltünk. A proletárdiktatúra véres 
erőszakoskodása, a Szamuelyék és Csernyék által ártatlanul legyilkolt áldozatok, 
az értelmiségi rétegek, a parasztság, sőt a lefegyverzett csendőrség rovására 
elkövetett kegyetlenkedések, amelyek mögött egy többnyire zsidó kalandorokból 
összeverődött társaság működött kormány gyanánt, érthető módon a 
visszatorlás, a bosszúállás érzéseit gerjesztették föl. Így történt aztán, hogy ezek 
a szenvedélyek nem várták be, hogy hosszadalmas, formális bírói ítélkezések 
sújtsanak le a tettesekre vagy azokra, akik velük szimpatizáltak. 


A Szegeden és a dunántúli benyomulás után ott és a Duna-Tisza közén 
megalakult különböző partizánjellegű különítmények maguk is szabad kezet 
éreztek ezekkel szemben és a népítélet jogosságára hivatkozva, partizán módon 
bántak el azokkal, akiket hirtelen kezükre keríthettek. Ez az úgynevezett 
felelőtlen megtorló hadjárat azonban méreteit és áldozatai számát tekintve, meg 
se közelítette a Kun Béláék és Szamuelyék hasonló ítélkezéseit, ha egyes 
esetekben - amint ez ilyenkor történni szokott - ártatlanokat is sújtottak az 
utólagos bűnhődéssel. Miután aztán ezek között a zsidóság is erősen képviselve 
volt, erről az oldalról, a szélsőbaloldali lapok által támogatva nagy 
méltatlankodás fogadta a különítmények és a helyi rögtönítélő bíróságok ilyen 
ténykedését, így kelt szárnyra az úgynevezett fehérterrort emlegető propaganda, 
amely aztán az ismert utakon és összeköttetéseken keresztül, a nyugati baloldali 
sajtótermékekben is úgy állította oda a felszabadult Magyarországot, mint ahol a 
szabad gyilkolás, a vérszomjas megtorlás lett a törvény - csupa ártatlan emberrel 
szemben... 


Horthy Miklós, mint fővezér, a Szegeden megszervezett csapatok élén, maga is a 
megtorlás indulataival vonult át a Dunántúlra, de - különösen eleinte - még ha 
akarta volna is, nem tudta volna megakadályozni, elfojtani az így felszabadult, 
fellángolt szenvedélyeket. A különítmények vezérei aztán később, amikor 
felelősségüket kezdték emlegetni, ezért az önkényes tisztogatásért maguk is a 
fővezér elnézésére, sőt az ő jóváhagyására, felhatalmazására hivatkoztak. Amit 
Horthy a viszonyok konszolidálódása nyomán erősen cáfolt és magától elhárított. 


Még a budapesti bevonulás előtt, akkor amikor Horthyék még Siófokon 
állomásoztak, egy Weiss nevű amerikai ezredes azzal a megbízatással érkezett 
oda, hogy az egyéni kilengések miatt tett panaszokat kivizsgálja. Horthyék, hogy 
az ezredest meggyőzzék a panaszok alaptalanságáról, a helyi rabbinust is 
odaállították az ezredes elé. Ez aztán - miközben a jelenlévő különítményi tisztek 
is farkasszemet néztek vele - ijedten tiltakozott minden ilyen rágalom ellen, s 
maga is a panaszok alaptalanságát erősítgette. Nyilván arra gondolt a derék 
lelkipásztor, hogy Weiss ezredes elmegy, ők azonban itt maradnak, s esetleg egy 
újabb kilengés-nek lesznek áldozatai. Weiss aztán az ilyen illetékes helyről kapott 
felvilágosítások után, megnyugtatva távozott... 


A keresztény társadalom és az ugyanilyen politikai pártok felháborodását, 
méltatlankodását csak növelte ugyanazon baloldali rétegeknek a román 
megszállás alatt tanúsított magatartása, amikoris ezek - a bűntudat érzése alatt - 
az idegen megszállók oltalmát és beavatkozását, megtorlását keresték a maguk 
védelmére és a megszállókkal egyébként is a barátkozás viszonyába léptek. A 
baloldali radikális polgári sajtó, az ugyanilyen szocialista pártlapokkal együtt, 
egész nyíltan tüntetett a román pártfogással, s annak jóvoltából sokkal több 
szabadságot élvezett, mint a jobboldali keresztény közvélemény lapjai. (Horthy 
emlékiratai meglehetősen mellőzik ezeket az élményeket, de talán nincs minden 
tanulság nélkül, ha egy kicsit felelevenítjük őket.) 


A Horthy-rezsim fölött kezdettől fogva ott lebegett a királykérdés megoldatlan 
problémája. Károlyiék detronizálták IV. Károlyt, s az antant nyomására az új 
magyar nemzetgyűlésnek is ki kellett mondania ezt, különben a trianoni 
szerződést se lehetett volna tető alá hozni. Horthy kormányzóvá választása a 
Hunyadi János és Kossuth Lajos példájára való hivatkozással történt. Nem 
jelentette a királyságnak, mint államformának eltörlését, megszüntetését, csak a 
királyi trón betöltésének szünetelését. A kormányzói hatalom és megbízatás az ő 
esetükben csak erre az ideiglenes átmeneti időszakra szólt. 


Horthy maga, mikor a legitimista irányzat vezérei: Andrássyék és Apponyiék 
ezeket a kérdéseket vele - megválasztása előtt -megbeszélték és tisztázták, 
erősen fogadkozott a király iránti hűségre s arra, hogy amint az idő megérik és a 
külpolitikai viszonyok ezt lehetővé teszik, visszabocsátja az uralmat az elűzött 
király kezébe. Ezt a királyhoz intézett leveleiben is hangsúlyozta. Ugyanakkor a 
Szegeden körülötte kialakult katonai csoport vezetőit, Gömbös Gyulát és társait is 
megnyugtatta, hogy erre nem igen fog sor kerülni, már csak azért se, mert a 
nyugati hatalmak ebbe sose fognak beleegyezni. 


A nemzetgyűlés pártjai között a királykérdést illetőleg kezdettől fogva éles 
ellentétek feszültek. A keresztény nemzeti párt, amely viszonylagos többséggel 
került ki a választásokból, s tagjainak összetételében és vezetőségében erősen 
katolikus színezettel bírt, a királyság álláspontját vallotta. A kisgazdapártban 
viszont inkább a protestáns függetlenségi hagyományok képviselői ültek, akik 
hallani se akartak semmiféle restaurációról. 


A kormányzói szék betöltése se ment minden akadály nélkül. A nemzetgyűlésen 
nagy pártja volt József főhercegnek, s voltak, akik Apponyi Albertet látták volna 
legszívesebben ezen a polcon. Az előbbi lehetőségnek útját vágta az antant 

hatalmak megállapodása, amely a Habsburg-ház összes tagjait kizárta az állami 


főhatalomból. Apponyi viszont, a súlyos viszonyok között s arra való tekintettel, 
hogy a hadsereg Horthy mellett foglalt állást, nem akart vállalkozni erre a 
szerepre. 


Horthy elmondja, hogy ebben a helyzetben aztán, mint egyedüli jelölt, hogyan 
harcolta ki magának a királyt megillető összes államfői jogokat. A pártok eredeti 
állásfoglalása szerint a kormányzó megválasztása csak ötéves határidőre szólt 
volna. Ezen felül az ő felelősségre vonásának lehetőségét is biztosítani akarták. 
Ragaszkodtak volna ahhoz is, hogy az ötéves általános választási határidőn belül 
csak bizonyos feltételek mellett oszlathassa fel a kormányzó a képviselőházat. 
Horthy aztán az utolsó pillanatban, amikor a nemzetgyűlés már együtt ült, s őt az 
eskütételre meghívták, előállott azzal a követeléssel, hogy életfogytiglanra 
szóljon a választás és a házfeloszlatás korlátlan jogát is követelte. Ebben a kínos 
helyzetben a fejvesztett pártok - hogy a botrányt elkerüljék - hozzájárultak 
ezekhez a követelésekhez, így Horthyt olyan államfői jogokkal ruházták föl, 
amilyeneket annak idején se Hunyadi János, se Kossuth Lajos nem 
gyakorolhatott. Abba - némi vonakodás után - mégis belenyugodott, hogy a 
királyi prerogatívák, az úgynevezett felségjogok közül a nemességadományozást 
nem gyakorolhatja. Valószínű, hogy később ezt is megbánta, mert ezt a jogot 
gyakorolta volna bizonyára a legszívesebben... 


V. Fejezet 


Horthy elmondja emlékirataiban, hogyan diktálta ő tollba Rakovszky Istvánnak, 
az első nemzetgyűlés elnökének azokat a feltételeket, követeléseket, amelyek 
ellenében hajlandó volt a kormányzói tisztet elvállalni. 


A nemzetgyűlés pártjai óraszámra türelmetlenül várakoztak a bizalmas 
alkudozások közben, mint valamikor Szilágyi Mihály csapatai a Duna jegén, 
mialatt a budai várban Újlaky Lőrincék és Garáék mindent megpróbáltak, hogy 
Mátyás királlyá választását megakadályozzák. De Szilágyi hatalmas fegyveres 
erőre támaszkodott velük szemben, s ki tudta kényszeríteni Mátyás 
megválasztását. Horthy esetében a nemzetgyűlés - még ha ellenállásra határozta 
volna is magát az ő követeléseivel szemben - nem tudta volna akaratát 
érvényesíteni azon két egyszerű oknál fogva, mert egyrészt a hadsereggel 
Horthy rendelkezett, másrészt Horthyn kívül nem is vállalkozott senki a 
jelöltségre. 


A Rakovszkynak diktált föltételek között legsúlyosabb volt az életfogytiglanra 
szóló megválasztás. Ez a követelés voltaképpen elvi ellentétben állt a kormányzói 
tiszt jellegével. Hiszen a Hunyadi János és Kossuth Lajos esetében is csak 
ideiglenes, átmeneti megoldást jelentett. Csak arra az időre szólt, míg a 
megüresedett királyi széket újra be nem tölthettek. Horthy áttörte ezt az 
alapelvet, s így állt elő az a furcsa helyzet, hogy miközben Magyarország - 
alkotmányjogi értelemben - királyság maradt, huszonöt éven át király nélkül 
kormányozták. Erre csinálta a groteszk dolgok iránt mindig fogékony pesti humor 
azt a tréfás paradoxont, hogy királyság maradtunk király nélkül és egy 
tengernagy uralkodott rajtunk tenger nélkül... 


Az életfogytiglanra történt megválasztás lett végeredményben a szülő oka aztán 
annak a konfliktusnak, amely Horthy és a legitimista irányzat hívei: Andrássyék 
és Apponyiék között hamarosan annyira elmérgesedett. 


Horthy ugyan megválasztása után mindjárt sietett megnyugtatni a száműzött 
királyt, hogy ő csak addig akarja megtartani az államfői hatalmat, amíg a rendet 
és nyugalmat megszilárdíthatja a két forradalomtól és az elvesztett háborútól 
megviselt országban, s ígérte, hogy amint a külpolitikai viszonyok megengedik, 
visszabocsátja az uralmat a király kezeibe, úgy is, mint volt tengernagy, aki 
hűséget esküdött neki és úgy is, mint az uralkodó hű helyettese. A legitimisták 
azonban úgy érezték, hogy Horthy az életfogytiglani választás kierőszakolásával 
máris hűtlenséget követett el a királlyal szemben, s hogy mind a két föltétel, 
amelyek mellett a hatalmat elvállalta, illetve annak visszabocsátását megígérte, 
olyan rugalmas volt, azok bekövetkezése annyira a Horthy megítélésétől, illetve 
elhatározásától függött, hogy voltaképpen a restauráció teljes és végleges 
elodázását jelentette. 


A legitimisták úgy okoskodtak, azzal érveltek, hogy az idő nem a magyar revíziós 
érdekeknek dolgozik. Az új kisantant államok a Magyarországtól elszakított 
részeket - ha erre időt és nyugalmat engedünk nekik - egyre jobban magukba 
emésztik, az irredenta törekvéseket egyre jobban elaltatják és illuzórikusakká 
teszik. Nekünk - hangoztatták - nem szabad ezt a folyamatot bevárni. Addig kell 
tehát cselekedni, míg még minden a forrongás, a feszültség, a bizonytalanság 
állapotában van. Az elszakított részekről is minden értesülés azt bizonyította, 
hogy úgy a szlovákokban, mint a Jugoszláviához csatolt horvát és magyar 
területek lakosságában az elégedetlenség és a visszakívánkozás érzése olyan 
eleven, olyan türelmetlen, hogy a király visszatérése esetén ott nyílt fölkelésre 
lehet számítani. Ezt a történelmi alkalmat nem szabad tehát hosszú várakozással 
elszalasztani. Hiszen Horthy maga is, miközben a belső konszolidáció és belső 
nyugalom érdekeit hangoztatta, ugyanakkor folyton azt üzengette a maga 
megbízottai útján Erdélybe és a Felvidékre is, hogy fegyveres segítséget kész 
nyújtani minden irredenta törekvésnek. Ezektől az üzenetektől ösztönözve 


Erdélyben szerencsétlen, elhamarkodott összeesküvések robbantak ki, amelyeket 
a románok könyörtelen szigorral megtoroltak, elfojtottak. 


A száműzetésben élő ex-király maga is úgy érezte, hogy - enyhén szólva - Horthy 
kétszínű, illojális politikát követ vele szemben, és ez az érzés aztán arra 
ösztönözte másfél évi várakozás után, hogy a maga részéről siettesse 
visszatérését, addig amíg nem késő, s mielőtt Horthy a maga uralmát, uralmi 
berendezkedését véglegesen meg nem szilárdítja. Hozzájárult ehhez a 
gyanakváshoz s az ezzel járó bizalmatlansághoz az a körülmény is, hogy Horthy 
ugyan mindent elkövetett a legitimista vezérek megnyugtatására a maga őszinte 
szándékait illetőleg, ugyanakkor azonban legbizalmasabb hívei, elsősorban a 
különítményi tisztek, Gömbösék vezérlete alatt úgy ünnepelték az ő végleges 
kormányzói megválasztását, mint amely örökre véget vetett a királypártiak 
számításainak. Mielőtt azonban ezek az ellentétek nyílt összeütközésre vezettek 
volna, Horthynak mindjárt megválasztása után, illetve közvetlenül azt 
megelőzőleg, keresztül kellett esnie egy nagyon kellemetlen incidensen. Erről 
memoárjában nem tesz említést, de az eset annak idején, heteken át izgalomban 
tartotta őt magát s közvetlen környezetét, de az egész magyar közvéleményt is. 


A dolog azzal kezdődött, hogy a szociáldemokrata párt szócsöve, a Népszava 
napról-napra kíméletlen támadásokat intézett nemcsak a különítmények 
tisztogató akciói, úgynevezett egyéni kilengései miatt, ezek vezérei ellen, de 
Horthyt magát is felelőssé tette ezekért. S mindezt olyan hangnemben, amely 
felháborította még azokat is, akik nem nagyon lelkesedtek a Horthy 
kormányzóságáért. 


A Népszava két szerkesztője - Somogyi és Bacsó nevűek - miután a szocialista 
párt velük együtt végig támogatta a Kun Béla-féle véres kommunista diktatúrát, 
most a felháborodott ártatlanság köpönyegében keresztes hadjáratot vezetett és 
megtorlást követeli a fehérterror visszaéléseivel szemben, amelyekért 
végeredményben Horthyt tette felelőssé. 


Budapesten akkor már egy úgynevezett antant-komisszió működött, voltaképpen 
az uralkodott, s ha a jobboldali közvélemény háborgott is a Népszava durva 
támadásai miatt, Horthyra nézve nagyon kellemetlenek voltak ezek a támadások, 
mert Somogyiék és Bacsóék más szélsőbaloldali, úgynevezett demokrata 
tényezőkké együtt bizalmas közelségbe férkőztek az antant-komisszió uraihoz, s 
ugyanilyen információkkal igyekeztek minél több nehézségi gördíteni egy 
jobboldali irányzat uralomra jutása elé. 


Tetézte helyzet nehézségeit, hogy a Népszavát az antant-oltalom védőszárnyai 
alatt nem lehetett elnémítani. Sajtópörrel megtámadni őket viszont azért nem 
volt tanácsos, mert a szocialisták és a volt kommunisták számára ez nagyszerű 
alkalmat nyújtott volna arra, hogy az egész fehérterror-komplexumot egy 
hatalmas sajtóhadjárat hangszerelésével a világ nyilvánossága előtt, elferdítve 
feltálalják. Az egész baloldali világsajtó számára is nagyszerű alkalomnak 
kínálkozott volna ez a maga vádjainak igazolására, miután a Kun Béláék és 
Szamuelyék vérengzéseit hónapokon át néma hallgatással vagy hitetlenkedő 
vállvonogatással említésre sem méltatták. 


Egy szép reggelen aztán arra a szenzációra ébredt Budapest - a baloldali lapok 
hasábos cikkekben jelentették -, hogy a két véresszájú szerkesztőt késő éjjel, 
mikor a szerkesztőségből hazafelé igyekeztek, ismeretlen tettesek megtámadták, 
elhurcolták, s a jelek szerint mindkettőt meggyilkolták és holttestüket a Dunába 
dobták. A vakmerő bűncselekmény mindenkit megdöbbentett. Még azok is, akik 
a jobboldalon egyébként a szemét-szemért, fogat-fogért álláspontján voltak, 
esztelennek minősítették az amerikai gengsztermódszerekre emlékeztető 
eljárást. Ezek természetesnek találták és megelégelték volna, ha a két 
szerencsétlen embert jól elnáspángolják hetvenkedésükért. Nagyon helyesen 
megérezték, hogy a gyilkosság a baloldali félig vagy egészen vörös 
közvéleményt, ha pillanatnyilag megrettenti is, ugyanakkor csak annál 
hangosabb vádaskodásra jogosítja. 


Ezt a véleményt nyomban igazolta is egyrészt a jelenlévő antant megbízottak 
haragos tiltakozása, fenyegetőzése, amellyel a legszigorúbb vizsgálatot, a 
tettesek kézre kerítését és könyörtelen megbüntetését követelték. Ezt 
megtoldotta a német, francia és angol sajtó hasonló méltatlankodása a részvétet 
és segítséget nem érdemlő, elvadult csonka-Magyarországgal és az ugyanilyen 
magyar néppel szemben... 


A magyar részről megindított vizsgálattal, illetve nyomozással kapcsolatban az 
antant-komisszió nyíltan azt az álláspontot foglalta el, hogyha kiderülne Horthy 
környezetének valamilyen részessége a bűntettben, akkor az ő kormányzói 
megválasztása, illetve jelöltsége is tárgytalanná válik. 


A baloldali sajtó ilyen irányú célozgatásai arra a körülményre támaszkodtak, hogy 
egyes szemtanúk vallomása szerint az autó amelyen az áldozatokat elhurcolták, 
egy zöldre festett katonai teherkocsi volt, amelynek polgári tettesek nem 
juthattak birtokába. 


A bűntett színhelyéről, az óbudai elhagyatott Duna-partról visszatérőben, a 
teherkocsiban ülő tettesek ugyanis áttörték a leeresztett vámsorompót, s a kocsi 
ennek következtében súlyos sérüléseket kellett, hogy szenvedjen. 
Megállapították azt is, hogy a honvédség teherautó garázsából egy kocsi 
hiányzik. Lázas hajsza indult meg, hogy a kocsit - mint fontos bűnjelet - 
előkerítsék. Erre vonatkozólag azt a felvilágosítást kapták a garázsmestertől, 
hogy kocsi kiküldetésben van távol, de minden órában várják, hogy visszatérjen. 
Másnap be is érkezett, de a sérülés vagy zúzódás legkisebb nyomát sem lehetett 
felfedezni rajta. Ezen a vonalon így holtpontra jutott a nyomozás, s pár heti 
további kísérletezés után -mivel más biztos nyom nem merült fel a tettesek 
kilétét illetőleg végleg el is akadt. 


Hetekkel később Beniczky Ödön volt belügyminiszter, a legitimista párt egyik 
vezető embere egy baloldali napilapban még egyszer megpróbálta földeríteni a 
gyilkosság valódi hátterét, de ez a sajtótámadás is elhangzott minden további 
eredmény nélkül, s az antant-komisszió, ha nem is megnyugodva, maga se 
bolygatta többé a szerencsétlen esemény rejtelmeit... 


VI. Fejezet 


Horthynak, mielőtt a saját uralmát és az azon sarkalló új kormányzati rendet úgy- 
ahogy megszilárdította volna, át kellett esnie két súlyos megpróbáltatáson. 
Ezeket IV. Károly király visszatérés kísérletei idézték fel, először 1921 tavaszán, 
aztán másodszor ugyanezen év októberében. A király ilyen szándékáról 
nyomban. Svájcban való megtelepedése után értesítette Horthyt, aki kezdettől 
fogva alattvalói hűségéről biztosította a királyt. Először Révhegyi százados útján, 
türelemre intette őt. Arra hivatkozott, hogy hadsereg megszervezése még 
kezdetleges állapotban van, nem tud a kisantant előrelátható beavatkozásával 
szemben helytállni. Aztán az új kormányzat is súlyos gazdasági nehézségekkel 
küzd, s így ő előbb az elszakított országrészeken belső felkelésekkel akarja 
megnehezíteni a csehek, szerbek és románok berendezkedését. Mindehhez idő 
kívántatik. 


A király egyik bizalmasa, Ottrubay őrnagy ezzel szemben ismételten olyan 
információkat hozott Budapestről, hogy Horthyban nem lehet bízni. A hadsereg, 
illetve a különítményi tisztek és Gömbösék hallani sem akarnak a restaurációról. 
A Lehár ezredes kis töredék hadosztálya pedig nem nyújt elég ellensúlyt ezekkel 
szemben. Báró Werkmamnn, a király személyi titkára úgy nyilatkozott Horthyról, 


mint akinek esze ágában sincs a hatalomról lemondani s a király jelentkezése 
esetén azt neki visszabocsátani. 


A király - mindennek ellenére - a hazatérés mellett döntött, de hirtelen 
elhatározását még Werkmannal se közölte, attól tartva, hogy titkára - az utolsó 
pillanatban - mégis lebeszélheti őt szándékáról. Húsvét előtt két nappal 
inkognitóban vonatra szállt s előbb Bécsbe, onnan aztán nyomban tovább indult, 
s gróf Erdődy Tamás autóján Szombathelyre érkezett. A püspöki palotában szállt 
meg, ahol ugyanakkor látogatóban ott találta Vass József népjóléti minisztert. A 
közeli Iváncon pedig, ugyancsak véletlenül, ott tartózkodott a húsvéti ünnepek 
alkalmából Teleki Pál miniszterelnök is, Sigray Antal grófnál. 


Teleki is, Vass is - miután az első meglepetésen átestek - mindketten 
felajánlották miniszteri tárcáikat a királynak. Ugyanakkor elhatározták, hogy 
előre mennek Budapestre, hogy Horthyt a történendőkre előkészítsék, s őt a 
hatalom átadására rábírják. A király talán félórás várakozással - Sigrayval együtt, 
annak autóján, ugyancsak útnak indult. Közben, mint utólag kiderült, az a baleset 
történt, hogy Telekiek kocsija elvétette a legrövidebb utat, s így a király és Sigray 
előbb érkeztek Budapestre, s egyenesen a királyi palotába mentek. 


Horthy kissé drámai színezéssel egyébként úgy adja elő ezt a váratlan találkozást 
a királlyal, mintha az a kölcsönös bizalom légkörében, szívélyes beszélgetés 
formájában folyt volna le, s mintha így is váltak volna el egymástól. Szerinte 
ennek bizonyságául, a lojalitásának jutalmazásául a király az otrantói és szegedi 
herceg címével is kitüntette őt. El is fogadta ezt a királyi figyelmességet, de sose 
viselte aztán ezeket a címeket... 


Horthy emlékezéseivel szemben - ahogy ő a mindent megszépítő messzeségen 
keresztül a történteket visszaidézi - hallgassuk meg a király előadását, aki a 
látogatás élményeit, nyomban svájci visszaérkezése után, báró Werkmannak 
tollba mondta. Ezeket egy, a király emlékének szentelt pompás albumban, amely 
csak száz példányban készült, közreadták a király legbensőbb hívei számára, 
minden egyes kötetbe az illetők neveit bejegyezve. 


Ezek szerint Horthy egy jéghideg, fűtetlen teremben fogadta a királyt, s közben 
szárnysegédének hívására legbizalmasabb szegedi tisztjei közül jó néhányan az 
előszobában gyülekeztek, s ott várták a fejleményeket. Kardcsörtetésük hellyel- 
közzel a fogadóterembe is behallatszott. 


- Ez egy szerencsétlenség! - kiáltotta el magát Horthy, mikor a királyt meglátta. - 
Felséges úrnak azonnal vissza kell térnie! 


A király azzal kezdte, megnyugtatta Horthyt, hogy semmi bajtól nem kell 
tartania. Aztán köszönetet mondott neki addigi szolgálataiért, amelyekkel a belső 
rendet helyreállította. Aztán nyomban felszólította őt, hogy adja át a hatalmat, 
amelyet ezután maga akar gyakorolni. 


Horthy látható meghökkenéssel fogadta a felszólítást, s kis gondolkozás után az 
volt az első kérdése: 


- És mit nyújt nekem ezért a Felséges úr? 


- Hogy érti ezt? - volt a király kérdése. Mire Horthy tenyerét ki nyújtva jelezte 
kívánságát. 


- Jól értettem? Ön kapni akar valamit? - kérdezte a király. 
- Igen, mit kapok, ha átadom? 


- Ön legyőzte a bolsevizmust, helyreállította a rendet. Ezért legmagasabb hely is 
megilleti. 


- És ezen kívül még mit? 
- Megerősítem a hercegi címet, amelyet ön magának adományozhat. 


- Nem magamra, de Magyarországra is gondolnom kell. Mi lesz az országgal? 
Forradalom? A kisantant is beavatkozik. Szerb, román csapatok fognak 
benyomulni. A nép részéről is ellenállásra kell számítania felségednek... 


A király: - Legyen nyugodt. Minden alkotmányos formák közt fog végbemenni. 
Mindjárt megalakítom a kormányt... 


- Hol talál Felséged miniszterelnököt? A hadsereg se megbízható. Vérontásra 
kerülhet sor. 


- Nekem már van is miniszterelnököm. Épp az ön egyik minisztere. Semmi belső 
ellenállástól nem kell tartania. Most tehát felszólítom önt: adja át az uralmat! 


- Ha átadom is, hadseregparancsnok akarok maradni. 

- Rendben van. Alattam is ön lesz a hadsereg főparancsnoka. 
- De én még egyebet is szeretnék... 

- A jó Isten áldja meg, hát mi az az egyéb? 

- A flotta parancsnokságot is akarom. 


- Helyes. Ha újra lesz tengerészetünk, ön lesz újra a parancsnok, az admirális. 


Horthy most újra gondolkozni kezdett. A belső zavarokat kezdte újra emlegetni, 
amelyeket a restauráció fel talál idézni. A király megnyugtatására aztán megint 
azzal állt elő, hogy egyebet is akar. 


- De hát mit még? - kérdezte türelme fogytán a király. 
- Egy magas kitüntetést kell, hogy adjon felséged. 
- Az aranygyapjút? 


- Igen, igen. - kapott a szón sietve Horthy. Aztán újra gondolkozott és hozzátette: 
- Még sem adhatom át. Én esküt tettem a nemzetgyűlésnek. 


- De nekem előbb tett esküt, s az még ma is kötelez. 
- Az az eskü már nem érvényes. Túlhaladott dolog. 


- Nem, ez nem áll. Egy katonát sem mentettem fel az esküje alól. És különben is, 
ön még egy másik esküvel is kötelezve van. A kamarási eskü is kötelez. 


- Ez már mind érvénytelen. Felségeddel szemben én már nem érzem kötelezve 
magamat. Az én szememben már csak az utolsó eskü érvényes, amelyet a 
nemzetgyűlésnek tettem. 


- Ez az eskü a királlyal szemben nem állhat meg. A nemzetgyűlésnek nincs 
jogában az alkotmányt megváltoztatni. És nem is tette azt. Hányszor hivatkozott 
ön is leveleiben a nekem letett esküre! 


- Minden tisztességes ember kötelezőnek érzi magára a régebben letett esküjét 
is, akkor is, ha az már nem érvényes. De én most kötelességeket vállaltam 
magamra, eskü alatt, Magyarországgal szemben. 


- Mostantól kezdve fel van ön oldva minden ilyen kötelezettségtől. Az állami 
szükségállapot feloldódik abban a pillanatban, amint a koronás király újra jogait 
gyakorolja. Én tettem le a koronázási esküt ezekre a jogokra és kötelességekre, 
és nem ön. 


Horthy nem felelt, de látszott, hogy végleg megkötötte magát. 


A királyt végleg kihozza sodrából ez a makacsság. Felugrik helyéről és rákiabál 
Horthyra: Ha nem engedelmeskedik, ez forradalmi lépést jelent. Utoljára 
figyelmeztetem önt Horthy, adja át a hatalmat! 


Horthy is feláll, és azt válaszolja: - Nem adom! A hadseregnek - a nekem letett 
esküjére hivatkozva - meg fogom parancsolni, hogy ne engedelmeskedjék 
felségednek! 


- És ön bízik abban, hogy a katonák megtartják esküjüket önnel szemben, ha azt 
látják, hogy ön viszont megszegte a királynak tett esküjét? - feleli a király 
méltatlankodva. Ugyanakkor azonban az az érzése támad hirtelen, hogy ő 
egyedül van, fegyvertelenül áll Horthyval szemben az óriási palotában, ahol 
mindenki a Horthy parancsait lesi és neki engedelmeskedik... 


- Ön talán foglyul akar engem ejteni? - kérdi méltatlankodva. Horthy elvörösödik, 
erősen szembenéz a királlyal: 


- Nem, nem akarom felségedet foglyul ejteni. De a magyar nép nem bízik többé 
királyában. Minden bizalma bennem van, aki a viharban is kitartottam mellette. 
Az emberek azt mondják, senki sem bízhat többé az olyan királyban, aki a 
veszély elől Svájcba menekült... 


A király felbőszülve: - Horthy! Ön képes ilyen valótlanságot királyával szemben, 
annak szemébe mondani? Hiszen önmaga a tanú rá, hogy mi történt velem. Ön 
ott volt Schönbrunnban és mindent látott, hallott. S ön most azt mondja a magyar 
népnek, hogy én a veszély elől megfutottam és őt cserbenhagytam?! 


- Ausztriában nem. Ezt nem is mondtam... 


- És Magyarországon? Itt voltam én, mikor a forradalom kitört? Hát nem 
kénytelen voltam Bécsbe menni, hogy mentsem, ami még menthető? Pedig ott 
még veszélyesebb volt a helyzet, s közben itt Károlyiék mindent felfordítottak. 
Olyan bizalommal voltam Magyarország, a magyar nép iránt, hogy gyermekeimet 
is itt hagytam az ő körükben. Rájuk bíztam életüket, biztonságukat... 


Horthy elröstelli magát és így mentegetőzik: 


- Felséges uram, én nem tehetek mást. Nem adhatom át most a kormányt. Még 
nincs is egészen a kezemben minden. Felséged túl korán jött. Én erről nem 
tehetek. 


- Hát nem tudomására adtam önnek, hogy a tavasszal visszatérek 
Magyarországra? 


Horthy kis gondolkozás után azt a tanácsot adja a királynak: forduljon Lehár 
csapataival Bécs ellen. Foglalja vissza Bécset, s akkor a mi régi Ausztria- 
Magyarországunk ismét már helyre is állt. 


A király megérzi, hogy Horthy kompromittálni akarja őt a magyarok előtt. Hiszen 
koronázási esküjében azt is megfogadta, hogy a magyar vért csak az ország 
védelmére fogja felhasználni... 


- Most nem Ausztriáról és Bécsről van szó - mondja szinte kérlelőleg Horthynak. 
Aztán erősebb hangon: - Utoljára kérem önt, Tengernagy úr, adja át a hatalmat! 
Itt fogok maradni Magyarországon, inkognitóban, Szombathelyen, amíg ön 
mindent előkészít és rendbe hoz a kormányzat átvételére. Ön aztán értem jön 
oda és bekísér Budapestre... 


- Ez a terv keresztülvihetetlen - feleli Horthy. - Az antant máris tudja, hogy 
felséged itt van és be fog avatkozni. Felségednek azonnal vissza kell térnie 
Svájcba. 


A király még ragaszkodik elhatározásához és újból és újból megkísérli - de egyre 
erőtlenebbül - meggyőzni Horthyt. Fáradt az éjjeli úttól. Alig bírja magát 
fenntartani. El van keseredve. Unalmat és keserűséget érez. Csak épp, hogy 
mondjon valamit, ezzel végzi: 


- Beszélek Lehárral, lehetségesnek tartja-e a bécsi tervet. Addig ön itt marad, 
mint az én tábornokom! 


- Helyes! - mondja megkönnyebbülten Horthy. - Ebben megegyezünk. 


Szombathelyre visszatérve, a király már ott találja Horthy levelét, amelyet 
sebtében Lehárhoz intézett az ő háta mögött. A levélben ez áll: 


Az ország érdekében kérlek, légy szíves a ma este Szombathelyre érkező királyt 
még az éj folyamán az országhatáron túlra visszaszállítani, visszakísérni. 


Horthy ugyanakkor parancsot adott ki, hogy a polgári és katonai hatóságok csak 
neki tartoznak engedelmeskedni. De megtiltotta a király által kiadott 
manifesztum publikálását is, amely a hazatérés indokait tárta a nyilvánosság elé. 
Budapesten Anglia és Franciaország követei tiltakozó jegyzéket intéztek a 
kormányhoz. A kisantant követei ebben már megelőzték őket. Különösen az 
angolok és szerbek használtak erős hangot. 


A király és a mellette tartózkodó politikusok: Andrássy, Bethlen és Teleki sűrű 
táviratváltást és telefon-tanácskozást folytattak Horthyval, aki - miután a 
pillanatnyi veszély elmúlt - mentegetőző hangnemben a jövőt, egy jobb alkalmat 
illetőleg mindent megígért. A király bizalmas embere, aki Párizsban, az ottani 
kormánykörökkel szoros érintkezésben állott, olyan táviratokat küldött, amelyek 
visszamaradásra biztatták a királyt, azzal, hogy a kisantant fenyegetőzését nem 
kell túl komolyan venni. Párizsból, ha erre kerülne a sor, minden beavatkozásról 
eltanácsolják őket... 


Közben egy még fenyegetőbb demars érkezett a nagy antant követeitől, amely 
huszonnégy órát szabott meg a távozásra. 


Nem lehetett tovább halogatni a dolgokat. A király, aki közben erős meghűlés 
folytán megbetegedett, magas lázzal, szinte ágyban fekve, kénytelen volt 
elhagyni az országot... 


VII. Fejezet 


Az a visszatetsző, igazán nem épületes alkudozás, amely a király és Horthy 
között, négyszemközt, szinte másfél órán át, a hatalom átvétele, illetve átadása 
körül lezajlott, önkéntelenül is a méltatlankodás érzését ébreszti fel az utókor 
olvasójában. 


Hogyan - kérdezheti joggal -, hát ilyen személyes érdekeken, a rang, a pozíció, a 
kitüntetés ilyen igényein, ilyen követelésein s ilyen ígéretein fordul meg máskor, 
más történelmi pillanatokban is egy népnek, egy országnak a sorsa? És a másik, 
ugyanilyen önkéntelenül felkívánkozó kérdés: ki viselkedett magához és a nagy 
helyzethez, a történelmi pillanathoz méltóan e shakespearei találkozón a két 
alkudozó fél közül: a trónkövetelő király vagy a hűtlen admirális, a királyi 
hatalmat birtokló kormányzó? 


Nehéz erre feleletet adni. 


A király magatartása se volt éppen királyi. Egy más egyéniség az ő helyében 
másképp viselkedett volna, - a shakespearei elképzelés szerint is - egy ilyen 
helyzetben. Ő egy szelíd és jólelkű ember volt. Nem ilyen időkre termett. Ez a 
gyengesége adott döntő lökést a Károlyi-féle patkány-forradalom sikeréhez is, 
mikor Lukasich-nak, a budapesti hadtestparancsnoknak megtiltotta, hogy a 
lázadókkal szemben a katonaságra, annak fegyvereire apelláljon. Ez emberileg 
szép és megható vonás volt, de a történelmet más eszközökkel csinálják. Endre 
király is másképp viselkedett, mikor egy kis vesszővel kezében jelent meg 
öccsének, az ellenkirálynak hadai között, s azok szeme láttára vezette ki sátrából 
a hűtlen testvért. 


- Meglátom - úgymond - ki meri fölemelni kezét fölkent királya ellen. - És senki se 
merte - teszi hozzá a történelem... 


De Ferenc József se távozott volna el az ő helyzetében, a Horthyval való viták 
után, üres kézzel a budai várból... 


Horthy magatartása azonban csak még jobban aláhúzta, hogy úgy mondjuk, 
érvényre juttatta az ő egész egyéniségének, lelki és erkölcsi alkatának rejtett 
vonásait szinte ő magához is méltatlan módon. Egy más, magasabb rendű valaki, 
egy Rákóczi Ferenc vagy egy Kossuth Lajos nem még magasabb rangot, címet, 
hatalmi kitüntetést igényelt volna magának igenlő válaszának ellenértéke, 
jutalma gyanánt. Rákóczi hercegséget kaphatott volna, fejedelmi birtokaival 
együtt, ha leteszi a fegyvert József császár előtt. Kossuth Lajos nem a kormányzói 
hatalom megtartását s nem aranygyapjút kért volna, hanem az ország 
alkotmányos szabadságát követelte volna a béke egyetlen föltétele gyanánt. 


Ők mindketten azt mondták volna Horthy helyében: Felséges úr, nekem nincs 
semmi személyes kívánságom, ha igenlő választ adnék is. A nagy vitában kettőnk 
között csak egy kérdés, egyetlen magasabb szempont lehet döntő érvényű, az, 
hogy Magyarország mostani helyzetében, félig romokban, régi területében 
szétmarcangolva, gyűlölködő ellenségektől körülvéve, meg lehet-e kockáztatni, 
újabb katasztrófa nélkül, a királyi hatalom visszaállítását? Ki vállalhatja a 
felelősséget egy ilyen kísérletért? Felséged azt mondja, magára veszi a 
felelősséget. De mit ér ezzel az ország, a magyar nép, ha ennek dacára és ennek 
nyomán újra ellenséges megszállás alá kerül a maradék ország is? És mit érnék 
én magam is a nekem adott rangokkal, kitüntetésekkel egy ilyen valószínű, szinte 
bizonyos eshetőséggel szemben? De ha az ellenkező következnék be, amit nem 
hiszek, én akkor is ilyen előzetes igények és ígéretek nélkül bocsátanám vissza a 
rám ruházott hatalmat, s Felségedre bíznám, hogy siker esetén utólag tiszteljen 
meg azzal, amit nekem érdemül tulajdoníthat. Nem a hatalom átadását, mert ez 
nem lehet áru tárgya, hanem az országban a rend helyreállítását és a további, 
békés felépülés alapfeltételeit, amelyekhez valamivel hozzájárulhattam... 


Horthy miután a rangemelések és kitüntetések egész skáláját végigkísérletezte 
lemondásának ellenértéke, fizetsége gyanánt, a veszély, az idegen megszállás 
kérdését is odaszegezte, de egész magatartásának hangsúlya azon állapodott 

meg: mit adhatsz, és mit kaphatok!?... 


k:k:k 


Felvetődik, szükség szerint, a kérdés - aminthogy ez a király és Horthy hosszas 
vitatkozása során is újra és újra visszatért -, hogy tudniillik, kapott-e és milyen 


biztosítékot a király, hazatérése és a hatalom átvétele esetére a Habsburgok 
trónfosztását proklamáló idegen nagyhatalmaktól: Franciaországtól és Angliától? 


Horthynak ezt firtató, ismételt kérdéseire a király, hosszas vonakodás után, 
kiejtette a nagy igent, s ezzel kapcsolatban Briand francia külügyminiszter nevét 
említette. Egy előkelő politikus útján, aki a Brianddal való összeköttetést 
közvetítette, a király azt az üzenetet kapta, hogyha hazatérése magyar részről, 
azaz a Horthyék részéről ellenállásba nem ütközik, a francia kormány nem fog 
azzal szemben nehézségeket támasztani. A kisantant valószínű fenyegetéseivel 
vagy beavatkozásával szemben Briand azt ígérte, hogy azt le fogják szerelni, 
féken fogják tartani. 


A király Horthy erőszakoskodó sürgetésére árulta el mindezt, mert hiszen a 
bizalmas üzenet, a titok megőrzése biztosíthatta őt arról, hogy a francia 
támogatást megkapja. Ennek felfedése első pillanattól kezdve egyrészt azzal a 
veszéllyel járt, hogy felriasztja, és ellenállásra sarkallja az egész kisantant 
diplomáciát. Másrészt Briandot az így elkövetett indiszkréció szükségszerűen arra 
kellett kényszerítse, hogy megcáfolja, letagadja az egész összeesküvést, illetve 
az ő biztató magatartását. 


Horthy ezt jól tudta, s hogy elébe vágjon a dolgoknak, alighogy a király eltávozott 
Budáról, telefonon rögtön megkereste a budapesti francia követséget, s 
megkérdezte, mit tudnak a dolgok ilyen állásáról? Ott persze semmit se tudtak az 
egészről, nyomban felriasztották Párizst az indiszkréció hírével, ami Briandra 
nézve nagyon kellemetlen meglepetést jelentett: a csehekkel, szerbekkel, 
románokkal szemben egy árulás leleplezését, a királlyal szemben pedig a 
kötelező titoktartás megszegését, s ezzel együtt a bizalom megrendülését... 


k:k:k 


A legitimisták egy része azon a véleményen volt, hogy Ausztriában is elő kellett 
volna készíteni a király visszatérésével kapcsolatban a császári hatalom 
átvételét, visszaállítását, hogy így a régi kettős monarchiának legalább egy 
kisebbített mása álljon vissza. Ez elé azonban, egyelőre legalább, elháríthatatlan 
akadályt állítottak a kisantant ellenkezésén kívül az osztrák belpolitikai viszonyok 
is. A Bécsben kormányra jutott szociáldemokrata párt hallani se akart semmi 
ilyen kísérletről, a Seipel-féle keresztényszocialisták pedig ugyancsak 
megoszlottak ebben a kérdésben. 


k:k:k 


Magyarországon, a belpolitikai viszonyokat illetőleg, a restaurációs kísérlet 
érdekes visszahatást hívott életre. Ennek tünetei között jelentkezett a hadsereg, 
illetve a tisztikar megoszlása, meghasonlása. Dönteniük kellett arról, melyik 
esküt tartják érvényesnek: a király nevére és hűségére annak idején letett elsőt, 
vagy a Horthy személyére letett másodikat? Ez az erkölcsi próba egyben azt a 
következményt is magában hordta, hogy Horthy ezután a megbízhatatlanokra, 
akik az első eskü mellett döntöttek, maga is bizalmatlanul nézett, a 
megbízhatókat vagy ingadozókat pedig még jobban magához igyekezett láncolni, 
s így a két felekezet között a belső szakadást még jobban elmélyítette. 


A kormány tagjai, Teleki Pál miniszterelnökkel és Vass József népjóléti 
miniszterrel együtt, azonnal a király hűségére állottak s rendelkezésére 
bocsátották magukat. 


A magyar közvélemény magatartása azonban ugyancsak megoszlott a nagy 
kérdéssel kapcsolatban. Nem volt minden érdekesség nélkül, hogy a szocialisták 
és a zsidóság rokonszenve inkább a király felé fordult. Az előbbiek nem tudták 
elfelejteni a Somogyi-Bacsó esetet, a zsidóság egy részében pedig még mindig 
kísértettek a fehér terror jelszavai, miközben a nagy bankok és a nagyipar 
képviselőit a ferencjózsefi korszak még közeli emlékei, a kettős monarchia 
nagyobb távlatai és IV. Károllyal a liberális uralmi rendszer felújulása biztatta. 
Ezek a tényezők akkor még nem sejtették, de el se hitték volna, hogy Horthyban 
a nagybank és nagyipar érdekeinek buzgó képviselője lappang. 


Az arisztokrácia szintén nem volt egységes a nagy kérdéssel szemben. A 
politikában erősen exponált tagjai, mint Andrássyék, Apponyiék, Sigrayék a király 
mellett álltak, de a nagy többség már megnyugodott a Horthy 
kormányzóságában, amelyről úgy érezték, hogy a felső, nagybirtokos osztályok 
hegemóniáján semmit se fog változtatni, s ez számukra döntő szempontot 
jelentett. A középbirtokos osztály, az úgynevezett dzsentri pedig, egész zömében 
Horthy mögé zárkózott, mint valamikor Ferdinánddal szemben Szapolyai János 
mellé. Horthyban szinte a maga fölemelkedését, politikai súlygyarapodását 
ünnepelte. Majdnem azt lehetett volna mondani: trónra jutását, négyszáz 
esztendős várakozás után. Eddig csak a vármegye volt a miénk - mondották - 
most végre, a Horthy személyében, a királyi hatalom is reánk szállott... 


A király - ha nem is a Ferenc József makacsságával, de mint sokkal hajlíthatóbb, 
lágyabb egyéniség - erősen a konzervatív arisztokrácia befolyása alatt maradt 


volna. Ferenc József konzervatív volt, de a magyar főnemesség egy részét, annak 
kuruckodó hajlamai miatt, nem szenvedhette. IV. Károlynál viszont az Andrássyék 
feudális befolyását erősen ellensúlyozta volna a királyné szociális gondolkozása. 
Andrássy maga mondta egy ízben e sorok írójának, hogy a királytól a földkérdést, 
a nagy radikális és sürgető esedékes agrárreformokat illetőleg nem kellett 
tartaniuk, de a királyné veszedelmes reformernek ígérkezett, és sok baj lett volna 
vele, ha a politikára adja magát, ami pedig nagyon valószínűnek mutatkozott... 


Horthynak azonban át kellett esnie még egy második visszatérési kísérlet 
megpróbáltatásain is: 


A király ugyanis, a vele történt találkozás benyomásai alatt, arra a 
meggyőződésre jutott, hogy a kormányzó hűségében többé nem bízhat. Látnia 
kellett, hogy Horthynak esze ágában sincs az egyszer megszerzett államfői 
hatalmat kezéből kiadni. Nyilvánvaló lett a király előtt is az, hogyha mindent el 
nem követ annak visszaszerzésére, s főleg, ha minél hamarabb döntő módon 
nem cselekszik - az idő a halogatással együtt, Horthynak dolgozik. Minél több időt 
enged neki, annál jobban megszilárdítja az a maga helyzetét, kiépíti a maga 
uralmi és kormányzati rendszerét. Ennek jelenléte viszont s a hosszas, hiábavaló 
várakozás ugyanakkor elkedvetleníti, elfárasztja a király híveit. Ha Horthy erős 
kézben tartott kormányzatot tud megszervezni ugyanilyen megbízható többségi 
Párttal, s a megtisztogatott hadseregben, annak tisztikarában ugyanilyen 
föltétlen támogatásra számíthat - miután a megbízhatókat megjutalmazta, az 
ingadozókat megfélemlítette, a hűtleneket megbüntette - akkor az esélyek egyre 
jobban az ő javára alakulnak. 


Hozzájárult ehhez az a körülmény is, hogy a nagyhatalmak, látva a Horthy- 
rendszer megszilárdulását a trianoni határok között, az azokban való 
megnyugvással - a fehér lovas fenyegetőzésekre nem sokat hederítve - még 
inkább óvakodni fognak vele szemben a király ügyét pártfogolni, s a Horthy 
jóvoltából megszilárdult kis-antant koncepciót a király részéről jövő erőszakos 
kísérletekkel megrendíteni nem engedik. 


Ezek a szempontok indították a királyt arra, hogy másodszor is megkísérelje azt, 
ami először lehetetlennek bizonyult. 


Ez a második kísérlet azonban már fegyveres erőre, a honvéd csapatok egy 
részének hűségére támaszkodott, s Horthy részéről ugyanilyen fegyveres 
ellenállásra talált, hogy a budaörsi véres összeütközésben tragikus kifejlődéshez 
jusson... 


VIII. Fejezet 


1921 októbere már vége felé járt, amikor Rakovszky Istvánnal, a képviselőház 
akkori elnökével a Duna-parton sétáltunk a sötétedő esti órákban. A készülő 
pécsi nagygyűlésről beszélgettünk, amelyen Bethlen István be fog számolni az 
Andrássyékkal kötött megállapodás alapján a kormánynak a királykérdésben 
elfoglalt álláspontjáról. 


Még aznap délelőtt ugyanis Andrássy elmondta nekem ennek a megegyezésnek 
a részleteit. Előbb úgy volt, hogy ő maga is le fog menni Pécsre, de aztán közben 
vejéhez, gróf Cziráky Józsefhez hívták keresztelőre, s úgy határozott, hogy 
miután Bethlennel már úgyis rendben van a dolog, inkább Dénesfára megy. - De 
ti csak legyetek ott - mondta -, hogy Bethlen István betartsa, amiben 
megállapodtunk. 


Erről a megállapodásról beszélgettünk Rakovszkyval, aki, mikor már el akartunk 
köszönni egymástól - az egyik ívlámpa alatt álltunk a Petőfi téren - hirtelen 

megragadta a karomat. Szembefordult velem: - ez mind csak fecsegés - mondta 
az ő indulatos modorában. - A királyt hazahozzuk! - tette hozzá szinte dühösen... 


- Megőrültetek, Stefi bácsi?! - kérdeztem tőle megriadva. A király tavaszi 
hazatérési kísérletének emlékei még erősen kísértettek bennem, s úgy éreztem, 
hogy egy újabb ilyen szerencsétlen kísérlet fenyeget. 


- Igenis, hazahozzuk! - ismételt Rakovszky. - Horthyt és Bethlent befejezett 
tények elé állítjuk. Ismered Bethlent. Az ő szavára nem lehet építeni. 


- De mit szól ehhez Andrássy? - Ő is tud a dologról? 


- Nem tud. Mert ő ellenezné. Mert hisz Bethlennek. Épp ezért őt is befejezett 
tények elé állítjuk. 


- De hisz ez fejjel a vízbe ugrás vetettem ellene. 


- Az hát! De a kutya se megy magától a vízbe, s ha beledobják, akkor úszik, mert 
muszáj! Ti mindnyájan óvatos politikusok vagytok. Mindig csak okos és óvatos 
dolgot akartok csinálni. A politikában azonban ez nem mindig lehetséges. A 
vívásban se lehet mindig csak olyan vágást csinálni, amelyik biztosan talál. Az 
elhibázottat egy másikkal kell kiegyenlíteni, amelyik aztán ül. A politikában se 
lehet elkerülni mindig a tévedést. Amit egyszer elhibáztunk, azt egy sikerült, 
másik vágással kell jóvátenni. Hát, mi most egy ilyen másikat próbálunk... 


- És, ha ez sem fog sikerülni? Ha ez is hibásnak bizonyul? 


- Most biztosra megyünk. Sikerülni kell! De Andrássynak el ne monda, mert akkor 
agyonütünk. 


Nem is mondhattam el, mert Andrássy akkor már, valahol Dénesfán járt. - 
Másnap vagy harmadnap azután, Pécsről visszajövet a pesti pályaudvaron azzal 
fogadtak bennünket, hogy a király és a királyné repülőgépen Szombathelyre 
érkezett. Svájcban a dübendorfi repülőtéren egy bérelt gépben szálltak fel. A 
gépet a világháború két híres katona pilótája: Fekete és Alexai vezették. A 
repülőgép Dénesfa közelében, egy erdőszélen szállott le, s utasai már útban is 
vannak Budapest felé vonaton, Andrássyékkal együtt. Rakovszky lett a 
miniszterelnök, őt bízta meg a király a kormány-alakítással. A Lehár-hadosztály 
felesküdött a király hűségére. Ők szolgáltatják a vállalkozáshoz a katonai 
kíséretet és biztosítást... 


- És mit csinálnak Horthyék? 


- Nagy zavarban, tanácstalanságban vannak. De úgy látszik, az lesz a vége, hogy 
engedni fognak. 


A főváros képén, ahogy befelé mentünk a pályaudvarról, már lépten-nyomon 
feltetszettek a nagy esemény nyomán keletkezett izgalom és nyugtalanság 
tünetei. Izgatott csoportosulások voltak itt is, ott is láthatók, az emberek 
hangosan vitatkoztak. Mindenkinek meg volt a maga álláspontja, s mindenki 
tudott valami újabb szenzációt. 


Mindjárt az első órákban híre járt, hogy Gömbösek mozgósítanak, s miután a 
budapesti csapatokban, illetve a tisztikarban nem bíznak, az egyetemi ifjúságot 
fogják felfegyverezni. Délután már plakátok jelentek meg az utcasarkokon, 
amelyek azt hirdették, hogy a király cseh és osztrák csapatok élén közeledik 
Budapest felé, s ellenállásra szólították fel a lakosságot... 


Budapest népének magatartása éppúgy megoszlott a nagy izgalmak közepette, 
mint maguké a politikusoké, akik közül sokan szerették volna mind a két esélyt 
megjátszani, hogy egyikről se maradjanak le. Ezek álláspontja is aszerint 
változott, szinte óráról-órára, sőt percről-percre, amint az ágyúszó közelebbről 
vagy távolabbról, gyakrabban vagy ritkábban hallatszott Budaörs felől. 


A belvárosban sétálgatva legalább négyszer-ötször találkoztam a kétfelé drukkoló 
képviselőknek egy ilyen csapatával, akik a délelőtt folyamán ugyanannyiszor 


más-más reményüknek adtak kifejezést. Hol azt mondták: mégsem járja, hogy 
Andrássyék ilyen katasztrófába viszik az országot, hol azt: most már csak jöjjön a 
király! Mindnyájan ott leszünk! 


Egyszóval ezek a barátaink se születtek a Duna jegére... Az órák múltak, s 
közben jött a hír, hogy az úgynevezett műegyetemi zászlóaljat, ezt az ismert 
ifjúsági katonai alakulatot már mozgósították, s beérkeztek a Horthyhoz hű pécsi, 
egri csapatok is, s a kormányzó Kelenföldön, ahol az egyetemieket 
bevagonírozták, buzdító beszédet intézett hozzájuk. 


A királyék megrekedtek, nem tudnak bejönni. Időt vesztegettek, elkéstek. Ebben 
a késleltetésben része volt az államvasutak igazgatóságának is, amely azt az 
utasítást adta a Győr-komáromi vonal állomásainak, hogy a király vonatát 
minden lehető módon hátráltassák az előrehaladásban. A királyék sok időt 
vesztegettek azonban azzal is, hogy minden kisebb állomáson fogadták a népi 
küldöttségek hódolatát, s ugyancsak, szinte minden állomáson misét hallgattak, 
mert a királyné ehhez ragaszkodott. 


Hegedűs tábornok, a nyugat-magyarországi csapatok egyik parancsnoka, szintén 
jelentkezett eskütételre, de ugyanakkor sietett hírt adni Horthynak is a király 
megérkezéséről, s tulajdonképpen ő riasztotta fel elsőnek a kormányzót az 
ellenállásra. Útközben Sopronban, Szombathelyen és Győrött mindenütt katonai 
tisztelgéssel fogadták a király vonatát, s a csapatok mindenütt fel is esküdtek. 
Komáromban azonban már felszedve találták a síneket. 


A Hegedűs esetéhez hasonló volt, de sokkal szelídebb kiadásban szegény 
Klebelsberg Kunóé, a közoktatásügyi miniszteré, akit véletlenül ugyancsak 
Sopronban értek az események. Az ottani Korona szálló volt a királyhű 
összeesküvők főhadiszállása is, s ezek ebéd közben tréfásan átintegettek hozzá, 
aki óvatosan egy másik asztalnál foglalt helyet: 


- Gyere hozzánk! Miért nem ülsz közénk? 


Klebelsberg teljesen legitimista érzelmű politikus volt, de nem szerette a 
kockázatos vállalkozásokat. Balsikerűnek, szerencsétlennek érezte a király 
vállalkozását. Hű szeretett volna maradni Horthyhoz is, aki ő előtte is mindig 
hűségét hangoztatta a távollevő királyhoz. Nem akart tehát a kalandosokhoz 
átülni, nehogy úgy lássék, mintha azonosítaná magát velük. 


- Ő úgy okoskodik - jegyezte meg az egyik rossznyelvű királypárti politikus - hogy 
ha győzünk, azt mondhatja majd: hiszen én is ott voltam Sopronban. Ha viszont 
rajtavesztünk az ügyön, azt fogja mondani: - Ott voltam, de le se ültem azokhoz, 
akik a királyt erre a kísérletre bírták... 


Komáromban Lőrinczy tábornok a kormányzónak azt a parancsát közvetítette, 
amely úgy szólt, hogy a király vonatát fel kell tartóztatni. Erre Lehár még 
útközben letartóztatta Hegedűs tábornokot, kétszínű szerepe miatt, s egy vasúti 
kocsiba internálta, amelyet a király vonatához csatoltak. 


Mialatt a király vonata útban volt Budapest felé, izgatott üzengetés folyt az 
ellenséges felek között, szinte minden állomásról, részben telefonon, részben 
megbízottak útján. 


Rakovszky István még Szombathelyről felhívta telefonon Bethlent, s igen kemény 
hangon megfenyegette, ha ellenállást próbálna a kormány és a kormányzó a 
király bevonulásával szemben kifejteni. 


- Ha mégis bemegyünk, fel fogunk akasztani benneteket! Bethlen Vass József 
minisztert küldte sürgősen Szombathelyre a kormányzó levelével, amelyben azt 
hangoztatta, hogy a restauráció teljesen lehetetlen. Az antant követei részéről 
máris a legenergikusabb tiltakozás érkezett be, s a kormányzó nem vállalhatja a 
történendőkért a felelősséget. 


Közvetlen Budapest előtt aztán Hegedűs tábornok átszökött Pestre, hogy 
Horthynál közvetítsen, s azzal az üzenettel jött vissza, hogy a kormányzó el van 
szánva a végső ellenállásra. A király most már arra határozta magát, hogy a 
királynéval együtt, minden kíséret nélkül, bemegy Budapestre, hogy a 
kormányzóval személyesen tárgyaljon. Egy lokomotívra szálltak, hogy az utat 
megkíséreljék. Mielőtt azonban elindulhattak volna, a kormányzóék részéről az az 
ajánlat érkezett, hogy a nyugodt megbeszélés érdekében másnap reggelig 
fegyverszünetet tartsanak. 


Ez az ajánlat azonban, mint nemsokára kiderült, csak azt a célt szolgálta, hogy az 
éjszaka folyamán a kormányhű csapatok a királyi lázadók hátába kerüljenek és 
bekerítsék őket. Ez meg is történt. Reggel aztán Gratz Gusztáv miniszter 
Horthynak azt az üzenetét hozta, amely fegyverlerakást és feltétlen megadást 
követelt. Ráadásul még a király lemondását is. Ugyanakkor a király vonata már 
tűz alatt állott, s közvetlen becsapódások jelezték, hogy a kormányzó csapatai 
részéről a támadás megindult. A frontról már egyre-másra hozták be a 
sebesülteket, s ez a királynét annyira megindította, hogy maga is azonnali 
kapitulációt ajánlott a királynak... 


A harcot így mindkét részről beszüntették. Több halott és sok kisebb-nagyobb 
sebesült esett áldozatul a testvérharcnak, amelyet mindkét részről többé- 


kevésbé meghasonlott lélekkel küzdöttek. A kormányzóék részéről tíz vagy 
tizenkét egyetemi hallgató is volt a halottak között... 


A királyt és a királynét Siménfalvy ezredes egy éjszakára Esterházy Tamás gróf 
tatai kastélyába internálta katonai őrizet alatt. Innen a tihanyi kolostorba vitték 
őket, hogy pár nap múlva a paksi hajóállomásról a Glouworm nevű kis angol 
monitoron Madeira szigetére szállítsak... 


IX. Fejezet 


Kinek részén volt az igazság a nagy és tragikus összecsapásban? Horthynak, aki 
az uralom megtartásáért, vagy a királynak, aki annak visszaszerzéséért harcolt? 


Horthy arra hivatkozik emlékirataiban, s azt próbálja bizonygatni, hogy ő - mikor 
szembeszállt a királlyal - a végső veszélytől, pusztulástól mentette meg az 
országot: a csehek, szerbek és románok részéről fenyegető teljes megszállástól s 
ennek összes következményétől. Szerinte ugyanis ez okvetlenül bekövetkezett 
volna, miután se ő maga, se a király nem rendelkezett olyan katonai erővel, 
amely ezt a veszélyt elháríthatta volna. Horthy erősítgeti, hogy milyen kegyetlen 
dilemma elé állította őt, a királyához hű katonát, az idő előtt s az ő 
megkérdezése nélkül, meglepetésszerűen megismételt visszatérési kísérlet s 
hogy milyen erős lelki tusakodás után döntött az ország érdeke mellett. Ennek 
bizonyítékául hivatkozik a kis- és nagyantant részéről bekövetkezett fenyegető 
magatartásra és a mindkét részről beérkezett erős hangú diplomáciai 
tiltakozásra, s ami még ennél is súlyosabban esett latba: a kisantant országok, 
különösen a csehek és a szerbek részéről végrehajtott katonai intézkedésekre, a 
mozgósítás elrendelésére Jugoszláviában és Csehszlovákiában s az ellenséges 
csapatok összpontosítására mindkét részről a trianoni határokon. 


Ugyanő méltatlannak, könnyelműnek és illojálisnak minősíti a legitimista 
politikusok, Andrássyék és Rakovszkyék magatartását, eljárását, amellyel az 
ország mellett a királyt s őt magát, Horthyt is ilyen súlyos, veszélyes helyzetbe 
sodorták. S mindezt a Bethlennel kötött megállapodás ellenére, amelyhez ő is 
hozzájárult s amelyről a pécsi nagygyűlésen a miniszterelnök hivatalosan is 
beszámolt. Ez a megállapodás úgy szólt, hogy amint erre az alkalmas időpont 
elérkezik, a kormány és az országgyűlés megteszi az ez irányban szükséges 
lépéseket. Andrássyék ezt a megállapodást megszegték. S mindez még érthető, 
megbocsátható lett volna, ha a nagyhatalmak, tehát Anglia és Franciaország 


részéről a hozzájárulást vagy legalább is a semleges, jóindulatú elnézést 
megszerezték volna. 


Horthy megemlíti, hogy Rakovszkyék s a király is hivatkozott ugyan erre, 
Briandnak a francia külügyminiszternek az üzenetére, bizalmas ígéretére 
támaszkodva, Horthy azonban nagyon bizonytalannak, homályosnak találta ezt a 
biztosítékot, s a francia követség részéről kapott felvilágosítás, valamint az 
ugyanerről a részről bekövetkezett diplomáciai tiltakozás ezt a kétkedést igazolta 
is. Hogyan engedhetett volna ilyen körülmények között teret a legitimista 
kísérletnek? S mindezen felül - mondja ugyanő - az ország közhangulata is, 
megriadva a fenyegető veszélytől, az ő oldalán nyilatkozott meg, az ő 
álláspontját, elhatározását helyeselte... 


Hát ezek elég súlyos ellenvetések. A legitimisták velük szemben arra hivatkoztak, 
azt bizonyították, hogy Bethlen és Horthy ígéreteiben, a királykérdés megoldását 
illetőleg, nem bízhattak, mert Horthy legbizalmasabb környezete és ugyanilyen 
tanácsadói - Gömböséktől kezdve gróf Ráday Gedeonig és Balthazár református 
püspökig - mind a restauráció ellen voltak, s Horthyt a saját uralmának 
véglegesítésére hangolták és hajlították. Bethlenről pedig azt tartották, hogy ő, a 
régi erdélyi recept szerint, a hintapolitika híve, vagyis kétfelé játszik és végül 
mindig oda áll, ahonnan a biztos siker kínálkozik... 


A kisantant föllépésével, fenyegető magatartásával szemben I Andrássyék azt 
hangoztatták, hogy a Briandtól kapott biztosító , ígéretet Horthy magatartása 
tette hatálytalanná. Egyrészt azért, mert ennek a támogatásnak francia részről 
az volt a kikötött előfeltétele, hogy a király vállalkozása belülről, a nemzet, illetve 
Horthy részéről nem fog ellenállásba ütközni, nem fog polgárháborút provokálni. 
A másik magától értetődő előfeltétele a sikernek az volt, hogy a bizalmasan 
kapott biztatás diplomáciai titok marad. Ennek ellenében Briand megígérte, hogy 
a csehek és társaik beavatkozását le fogja szerelni azzal a megnyugtatással, 
hogy a trianoni határok megváltoztatásáról a restauráció esetében se lehet szó. 


Horthy indiszkréciója a Briand részéről a legitimistáknak ígért támogatást 
semmivé tette, Briandot igen kényes helyzetbe sodorta s ő erre a leleplezésre 
csak cáfolattal válaszolhatott. Hiszen saját pártjával és Angliával szemben is, a 
hátuk mögött folytatott kettős játék folytán, nehéz volt magát igazolni. Hogy 
ígéretét a legitimistákkal szemben komolyan be akarta váltani, azt bizonyítja a 
közvetítő útján Szombathelyre beérkezett újabb üzenet, amely úgy szólt, hogy a 
király tartson ki és maradjon Magyarországon, mert a csehek beavatkozása nem 
fog bekövetkezni. A cseh és jugoszláv katonai készülődéseket nem kellett túl 
komolyan venni, mert a megszállt Felvidékről érkezett jelentések szerint ott a 
király visszatérése nagy szimpátiatüntetéseket idézett elő a magyar és szlovák 


lakosság részéről s ugyanerről a részről a behívottak alig húsz százaléka tett 
eleget a mozgósítási parancsnak... 


Az idők távlatából visszanézve Horthy és a legitimisták vitájára ezek körül a 
kérdések körül, a döntő választ megadni éppoly nehéz, mint akkor volt. Lehet, 
hogy Horthynak volt igaza. Lehet, hogy a legitimistáknak. Ezt csak a 
bekövetkezett tények dönthettek volna el annak idején, végérvényesen... 


Horthy nem győzi hangoztatni, hogy az ő elhatározásában -amellyel a fegyveres 
ellenállásra elszánta magát - egyedül és kizárólag az ország érdeke vezette. Ezt ő 
elébe helyezte minden személyes hatalmi ambíciónak. Nem a maga kormányzói 
állását féltette, de az országot akarta megkímélni a várható balsorstól, 
szerencsétlenségtől. 


Nem kell teljesen kétségbe vonni, hogy ilyen érzelmek és megfontolások is 
közrejátszottak magatartásában. Az a körülmény azonban, hogy már a 
kormányzói állást is csak életfogytiglan tartó pozíció gyanánt fogadta el, 
ellentmond annak, hogy az így megszerzett hatalomról, akármilyen kényszerítő 
körülmények között is, könnyen lemondott volna. Horthy az ellen is tiltakozik, 
hogy ő - mint azt akkor már sokan híresztelték - maga tört volna a korona után, 
tehát a királyságra. Hogy ez neki esze ágában sem volt, ennek igazolására 
felemlíti, hogy kevéssel a restaurációs kísérlet meghiúsulása után egy küldöttség 
kereste fel őt Ráday Gedeon gróf s egy püspök vezetésével és ezek a nemzet 
nevében arra kérték, engedje meg, hogy királlyá válasszák. Ő ezt az ajánlatot 
kereken visszautasította, mert ilyesmi soha esze ágában sem volt. 


Magától értetődik, hogy az a bizonyos királyválasztó küldöttség csak a saját 
nevében beszélhetett, amikor Horthynak Szent István koronáját felkínálta. Ráday 
Gedeon önmagán kívül senkit se képviselt. Ő a református egyház világi 
főgondnoka volt, de minden politikai súly nélkül. Egy magános konzervatív 
arisztokrata, akiről a nagy nyilvánosság, a nemzeti közvélemény úgyszólván 
semmi érdemlegeset nem tudott feljegyezni. Arra, hogy a koronával házaljon, 
semmi privilégiuma nem volt. Annál kevésbé, mert azt nem is szállíthatta volna. 


A küldöttség püspöki vezetőjének nevét Horthy elhallgatja. Azt se mondja meg, 
hogy protestáns vagy katolikus püspök volt-e az illető. De aki ismerte az ő 
bensőséges viszonyát Balthazár Dezsőhöz, a debreceni református püspökhöz, 
így is ráismer, hogy kiről volt szó ilyen minőségben. Balthazár ugyanis nem 
csinált titkot belőle, hogy Horthyt a nemzeti királyságra ajánlgatta. Egy 
alkalommal e sorok írójának, aki akkor - a húszas években - debreceni képviselő 


volt, elbeszélte, milyen nagy élmény volt számára a Horthyval folytatott 
legutóbbi bizalmas beszélgetése. Ennek folyamán, a kenderesi parkban 
sétálgatva, Balthazár újra felvetette Horthy előtt a királykérdés ügyét. Azt 
mondta a kormányzónak, hogy ő isteni rendelést lát abban, hogy a kormányzót 
az ország élére állította egy borzasztó nemzeti katasztrófa után, s hogy a 
bolsevizmussal szemben is ő lett a nemzet megmentője, aki így egyedül érdemes 
arra, hogy Mátyás király és Ferenc József örökét átvegye. 


Arra a kérdésemre, hogy Horthy mit felelt erre az ajánlatra, Balthazár úgy 
nyilatkozott, hogy a kormányzón látszott, nagyon meglepte, megragadta ez a 
terv. Látszott, hogy gondolkozik rajta. Azt felelte, erről most még korai volna 
beszélni s ő egyelőre nem is gondol ilyesmire. 


- De láttam - mondja Balthazár -, hogy olyan gondolattal léptem eléje, amely nem 
volt idegen tőle, s örült neki, hogy tőlem ugyanezt hallja... 


E sorok írója akkor, hogy a beszélgetést tovább fűzze, tréfásan megkérdezte 
Balthazárt: ismeri-e Bocskay István párbeszédét Alvinczy Péterrel, a kassai 
református prédikátorral, az ő udvari papjával, aki annak idején - Bocskay 
győzelmei után, amelyek folyamán Pozsony elfoglalásával a Szent Korona is 
kezére került -ugyanazt az ajánlatot tette a nagy erdélyi fejedelemnek, mint ő, 


Balthazár Horthynak? 


- Most, hogy a Korona birtokodban van, magyar király lehetsz, Uram, fejedre 
teheted. 


- Igen - felelte Bocskay -, de ezt csak az esztergomi prímás tehetné. 
- Hát, tégy engem prímássá, én megkoronázlak. - Úgymond Alvinczy. 


- De ahhoz, hogy ezt tehessem, már előbb koronás király kellene, hogy legyek. - 
hangzott a Bocskay döntő válasza. 


Balthazár egy kicsit elgondolkodott ezen a történelmi anekdotán, aztán azt 
mondta: - Csak annyi baj legyen. Ezen még segíthetnénk. 


Azt már nem magyarázta meg, hogy hogyan értette ezt. De valószínű, hogy ez az 
ő tanácsával elültetett mag érlelődött komolyabb elhatározássá, másoktól is 
erősítve - Horthy tervei között. Hogy a világháború jöttén s az ország 
meggyarapodásával újra felbukkanjon. De most már egy királyi dinasztiaalapítás 
formájában. Ezért erőltette és vitte keresztül fiának kormányzóhelyettessé 
történt megválasztását, még az ő életében. Hogy unokáját aztán már trónörökös 
gyanánt emlegessék... 


Szegény Bárdossy Lászlóra, az akkori miniszterelnökre hárult az a nehéz feladat, 
hogy a kormányzóhelyettesi kérdést így megoldásra juttassa az országgyűlés 
hozzájárulásával. Bárdossy nem nagyon lelkesedett ezért a tervért. Hivatkozott 
arra Horthy előtt, hogy a képviselőházban nehézségekkel fog találkozni. Hogy a 
hangulatot e tekintetben kipuhatolja, minden pártból magához kéretett egyes 
képviselőket, akiknek véleményére súlyt helyezett. 


Mikor e sorok írója egy ilyen meghívásra bekopogtatott nála, Bárdossy már 
messziről nevetve mondta: 


- Miért csinálsz olyan kedvetlen arcot? 
- Azért - feleltem - amiért Közi Horváth is ilyet csinált, amint most tőled kilépett. 


- Valószínűleg én is ilyet mutattam - mondta Bárdossy -, amikor a kormányzó 
közölte velem ezt a kívánságát. De úgy látom, nagyon ragaszkodik hozzá, s így 
erőltetnem kell a dolgot. 


A kormányzó István fiának tragikus halálával aztán tárgytalanná vált ez a kérdés. 
Illetve az, hogy a gyakorlatban megvalósuljon... 


X. Fejezet 


IV. Károly király, pár hónappal Madeira szigetére történt internálása nyomán, 
súlyos influenzától gyötörve, hosszas szenvedés után elhalálozott. A tradícióknak 
megfelelően, a koronázó Mátyás templomban gyászmisét celebráltak, s amint az 
ilyenkor szokás, feketével bevont szimbolikus katafalkot állítottak fel a főoltárral 
szemben. 


Kísérteties jelenet volt, a shakespearei tragédiák emlékét idézve, amikor Horthy, 
testőreitől kísérve, maga is megjelent admirálisi díszben a szertartáson, s a 
katafalk lépcsőjén megállva - percekig lehajtott fővel, mintha bocsánatot, 
engesztelést imádkozott volna -búcsúzott el legyőzött ellenfelétől. Most már ő is, 
a győztes, végleg megnyugodhatott. Nem kellett többé se a vetélytárs 
kísérleteitől, se saját lelkiismeretének fordulásaitól tartania. Az ilyesmit ő 
különben se nagyon ismerte. Más fából faragták. Nem tartozott az érzékenykedő 
emberek közé. 


Ahogy hosszú percekig ott állt a szimbolikus koporsó előtt, bizonyára nem 
sejtette és nem hitte volna azt se, hogy végezetül rá is majdnem hasonló sors 
vár: előbb ellenségeinek, volt szövetségeseinek foglya gyanánt idegenben végzi 
negyedszázados uralkodását, hogy azután hazájától távol, még messzebb - de a 
spanyol-portugál szigethez egészen közel - mint örökös számkivetett éli le 
aggságának utolsó éveit... 


Ilyen látomások azonban az ő kemény fantáziájától meg nem kísértett lelkében 
ugyancsak nem jelentkezhettek. Inkább azt kellett éreznie, hogy most már igazán 
és véglegesen szabad az út az életfogytiglani kormányzói hatalom birtoklásához. 
Sőt, még azon túl is, a merészebb, nagyobb uralmi lehetőségekhez... 

A fegyveres restaurációs kísérlet vezérei, nyomban a király száműzetése után, 
fogságba kerültek. Andrássy, Rakovszky, Sigray három hónapig a pestvidéki 
törvényszék fogházában ültek. Horthy Bethlenékkel sokáig tanakodott, mit 
csináljanak velük? Rövid úton, mint ahogy Horthy az ilyen kérdéseket elintézni 
szerette, mégse lehetett elbánni velük. Bíróság elé viszont nem merték állítani 
őket, hogy az ítélkezzék fölöttük. Érezték - hiszen Bethlen elég okos volt ehhez -, 
hogy ez nagyon kétélű kísérlet lett volna. Hiszen a nyilvánosság előtt megtartott 
tárgyalás, a vele járó szembesítések, tanúvallomások folyamán a restaurációs 
kalandnak olyan részletei kerültek volna napfényre Horthy és az egyes 
politikusok, magas rangú katonák szerepléséről, amit saját érdekükben is 
mindenképpen el kellett kerülni. De érezték azt is, hogy az amúgy is izgatott, 
pártokra szakadt közvéleményt is jobb lesz megkímélni ezektől a rájuk nézve 
semmiképpen se kedvező leleplezésektől, így aztán csöndben, mintha semmi 
sem történt volna, szabadon eresztették a tetteseket. 


Bethlen mosolyogva mondta bizalmasainak, hogy ő - akit Rakovszky 
felakasztással fenyegetett meg - Így fizetett, ilyen nagyúri lovagiassággal, 
ellenfeleinek... 

Bethlen is most már megkezdhette a berendezkedést az úgynevezett 
konszolidációs uralomra, amelynek nevében ő aztán tíz esztendeig vezette az 
ország ügyeit, szinte korlátlan hatalommal. Olyanforma volt az ő szerepe a 
trianoni ország új keretei, szerényebb, szűkösebb lehetőségei közé szorítva, mint 


Tisza Kálmáné volt annak idején, a hatvanhetes kiegyezés után, a helyreállt 
Nagy-Magyarország történetében. 


Mint az úgynevezett erdélyi iskola szülöttjét és képviselőjét, Bethlent is ugyanaz 
a szellem hatotta át, szinte ugyanazokkal a tulajdonságokkal, mint a híres nagy 
generálist, ahogy Mikszáthék elnevezték, becézték a negyvennyolcas 
pártvezérből hatvanhetessé vedlett nagy realistát, aki Ferenc József bizalmából 
tizenöt éven át, ugyanazon párt élén ült a miniszterelnöki székben. 


Száraz eszű, nagy ember volt - írta róla Beöthy Ákos egyik pompás 
tanulmányában. Bethlen nem volt ennyire száraz eszű, neki voltak el nem titkolt 
érzelmi húrjai is, de egyébként ugyanolyan ízig-vérig pártpolitikus volt: kitűnő 
érzékkel egy párturalom megszervezéséhez és fenntartásához. Finom 
emberismerettel, taktikai képességekkel rendelkezett, ügyes az ellenfél 
gyöngéinek kihasználásában, saját híveinek megnyerésében, lekenyerezésében: 
a távoli, nagy célok iránt érzéketlen, a közelebbiek, a kisebbek iránt annál 
nagyobb fogékonysággal. Idegen minden gyökeres változtatással szemben. Nem 
reformer, aki mélyre nyúl és messze jövőt készít előre, de a mának kezelésében, 
kihasználásában annál tehetségesebb. 


A trianoni Magyarországnak egy új Széchenyire lett volna szüksége: a nagyon 
régen megérett és elodázott szociális kérdések a múlttal való gyökeres szakítást 
sürgették. Egy olyanféle változást az elvesztett háború és a romboló forradalom 
nyomán, amilyet annak idején az első peloponézusi után - amelyben a náci 
Spárta a görög demokratikus államok szövetségét tönkreverte - Platón ajánlott az 
athéni demagógok figyelmébe. Vagy amilyenre Renan apellált a franciáknál az 
elvesztett 1871-és háború után a Reformé intellectuelle et moral című pompás 
munkában, ugyancsak a spártai náci szellemben és erkölcsökben keresve a 
megjobbulás, a feltámadás lehetőségét. 


Bethlen jobban ragaszkodott a háború előtti magyar múlthoz, s a jelent és a jövőt 
is annak nyomdokain kereste. Aprólékos, kisszerű, csak a felületen mozgó 
változtatásokra szorítkozott. Horthyval teljesen egyetértett abban - Horthy ezért 
magasztalja őt annyira -, hogy kicsiben a régi Nagy-Magyarországot akarta 
konzerválni, amely a maga társadalmi hierarchiájával, uralkodó osztályainak 
gyöngeségeivel, előítéleteivel, már Széchenyi által annyit ostorozott hibáival, a 
mélyben, a széles néptömegeket csöndben emésztő gondjaival, betegségeivel 
már önmagának is terhére volt, s ezek által terhelve ment bele már az első 
világháborúba is. Nagy, mélyreható reformok nélkül azonban, még ha egészben 
maradtunk volna is, nem vihettük tovább régi életünket. A trianoni földrengés 
után azonban ez a nagy változás, illetve változtatás szüksége igazán forradalmi 
élességgel lépett előtérbe. 

A más nevek alatt újraszületett politikai pártok többé-kevésbé telítve voltak 
ennek a változásnak szükségérzetével. De nem volt igazán nagy stílusú 
vezérférfi, aki mindezt egy nagy szellem zsenijével, akaraterejével képviselni 
tudta volna. Az úgynevezett keresztény nemzeti párt, élén kiskaliberű, 
nyárspolgári politikusokkal, a Károlyi-forradalom és a proletárdiktatúra keserű 
élményeiből táplálkozva, annak tanulságait hangoztatta, bűneivel korteskedett, 
különösen a zsidókérdés jelszavaival, míg ezek frissek voltak. A kisgazdapárt, 
élén Nagyatádi Szabó Istvánnal, a dunántúli parasztság józan mérsékletét hozta, 
önzetlen, szerény minden forradalmi túlzástól, sőt az ugyanilyen lendülettől is 
idegen hajlamokkal. Szabó István maga is kis igényekre szorítkozó, szinte 
konzervatív ember, a nagy dunántúli latifundiumok, a Festeticsek és Esterházyak 
iránt érzett kiirthatatlan respektusokkal. 


A Károlyi-forradalom alatt, a Búza Barna-féle földreform-ankét jegyzőkönyveinek 
tanúsága szerint is, több mérsékletet tanúsított a vad földosztó követelésekkel 
szemben, mint az O.M.G.E. beijedt nagyurai ugyanezen frontokon. Semmi se volt 
benne, se az alföldi paraszt-proletár elégedetlenség dózsai szelleméből - ami 
még nem lett volna baj -, de ugyanúgy keveset mondhatott magáénak a nagy 
dán parasztpolitikusoknak szívós, nagyvonalú modernségéből, szaktekintélyéből, 
építő erejéből is. 


Bethlen ebből a két pártból, amelyek előbb koalíciós alapon támogatták a rövid 
életű Huszár-, Simonyi-, Semadam- és Teleki kormányokat, egy pártot fabrikált, 
illetve egy ilyenbe gyűjtötte össze azokat, akik erre megnyerhetők voltak. Vagyis, 
akik ugyanúgy nem akartak semmi lényeges változást, mint ő maga. Ez volt az 
egységes párt. Ünnepiesebben: a Nemzeti Egység Pártja. 


Szegény Nagyatádi Szabót, amikor erre alkalom kínálkozott volna, Eckhardtékkal 
együtt megpróbáltuk arra bírni, hogy lépjen ki ebből az egységből. Egy ízben, 
mikor hosszasan vitatkoztunk erről, látszott rajta, mennyi kétség kínozza - 
egyrészt unszolja, másrészt visszatartja őt ettől a nehéz elhatározástól, Így 
sóhajtott fel: 


- Én magam is érzem, hogy Bethlen megtévesztett, hogy nem jár igaz úton. De 
mikor megpróbálom, hogy oldózkogdjak tőle, olyan őszintének tudja mutatni 
magát, olyan meleg, baráti módon néz a szemembe, s úgy fogja meg a kezemet, 
hogy alig tudok nem hinni neki. Mindig azt mondja: itt a nagy történelmi pillanat, 


hogy a parasztságot, a föld népét jó úton vezessük a nagy közös cél felé. Nagy 
hivatást jelent ez, s ő rám akarja bízni, ahogy már rám is bízta a feladatot. 
Hatalmat, eszközöket adott hozzá, a nagy felelősséggel együtt. De, ha nem 
ragadom meg, ha elmulasztom ezt az alkalmat, enyém lesz a felelősség ezért a 
mulasztásért is. Mert ő csak bennem bízik, s tudja, hogy a föld népe ugyancsak 
bennem látja a maga emberét, akiben viszont ő is megbízhat. Ha te elhagysz - 
mondja - a szélsőségek fognak felülkerekedni. De, ha látják, hogy velem együtt 
komoly, nagy dolgot akarsz, azok is meg fognak nyugodni, el fognak 
csendesedni... 


k:k:k 


Bethlennek tehát le kellett szerelnie a keresztény-nemzeti szélsőséget, amely az 
antiszemitizmust jelentette, s ugyanakkor a Nagyatádi mögött kísértő paraszti 
elégedetlenséget, illetve mindkettőt leszelídítve, kormányképessé kellett tennie. 
Tőle származott a híressé vált mondás: az elvek nem állhatják útját az ország 
boldogulásának! 


Az egységes párt kisgazda képviselői, az úgynevezett csizmások aztán 
hamarosan beilleszkedtek a párt úri légkörébe. A valódi vagy áldzsentri urakkal 
való tegeződés, a minisztereket is ideszámítva, a minisztériumokban való 
kijárások, a pártklubban eltöltött esték és vacsorák szintén megtették a magukét 
a szelídülés érdekében, hogy végül a népi jelleg demonstrálására csak a csizma 
maradjon meg. Nagyatádi maga, erkölcsi értelemben mindvégig megőrizte 
tisztaságát, de alapjában véve tragikus, elszomorodott emberként ült a miniszteri 
székben. A saját kisgazdái: Patacsiék, Sokorópátkaiék, Csizmadia Andrásék 
nyakig lubickoltak a protekciós kijárások és az ezekkel járó üzleti lehetőségek 
útvesztőiben... 


k:k:k 


Horthy eldicsekszik vele, hogy milyen nagy arányú földindulást jelentett a 
Bethlen-Nagyatádi-féle agrárreform. Mennyi száz- és százezer holdakat juttatott a 
proletár parasztság kezeire s mennyire megnyirbálta, átalakította az addig 
uralkodó feudális nagybirtokrendszert. Hogy ez a beállítás mennyiben fedi a 
valóságot s hogy mi volt tulajdonképpen a valóság, a következőkben látni fogjuk. 


Horthy nagy elégtétellel emlékszik meg a Bethlen-rendszer alatt elért nagy 
diplomáciai sikerekről is. Felsorolja, hogy a török, lengyel és olasz 


külügyminiszterek mind ellátogattak Budapestre, ezzel is igazolva 
Magyarországnak, mint közép-európai tényezőnek megerősítését, jelentőségét. 
Ugyanígy a konszolidáció nagy teljesítményeit ünnepli a Klebelsberg-féle 
kultúrfölény-politika eredményeiben. Hogy mindebben haladás és fejlődés is 
jelentkezett a múlttal szemben, azt csak az elfogultság tagadhatja. Azonban, 
hogy a dolgok mélyére tekintve, mit jelentett mindez, azt Horthyval szemben 
sem lesz fölösleges egy kicsit átértékelni. Jellemző, hogy a Bethlen-kormányzat 
élményei közül Horthy sem a zsidókérdés körüli harcokról, sem az európai 
botránnyá dagadt frankhamisításról nem tesz még csak felületes említést sem. 
Ezekkel - mint látni fogjuk - egyikkel sem volt tanácsos dicsekednie... 


XI. Fejezet 


A Horthy-rendszer huszonöt éves uralmán belül egy külön tíz esztendőt jelent 
Bethlen István miniszterelnöksége. Először is azért, mert ő rakta le azokat az 
alapokat, amelyek aztán, huszonöt éven át, változatlan kormányzati 
tevékenységet eredményeztek, de ugyanúgy befolyásolták szinte az egész 
magyar közszellem és közélet kialakulását, ugyanazon keretek között. Más 
viszonylatban ez a tíz esztendő voltaképpen külön Bethlen-korszakot jelentett 
olyan értelemben is, hogy Bethlen, mint miniszterelnök, szinte a kormányzót 
háttérbe szorító kizárólagossággal intézte az ország, a közkormányzat ügyeit s 
Horthyt szinte egy báb-uralkodó szerepére szorította, aki csak reprezentál, de 
nem uralkodik. Még helyesebben mondva: Horthy csak uralkodott, de 
kormányozni Bethlen kormányzott. 


A kormányzó és miniszterelnöke között ezt a sajátságos viszonyt érthetővé tette 
Bethlen szellemi fölénye a politikában, különösen a pártpolitika ügyeskedéseiben 
kiemelkedő tehetsége, a kormányzat kezelésében való gyakorlati érzéke, e téren, 
mint régi erdélyi képviselőnek, még az első világháború alatt szerzett 
tapasztalatai s mindezzel együtt: az ország viszonyainak behatóbb ismerete. 


Horthy, aki az előző huszonöt év alatt Magyarországtól távol élt, s a tengereken a 
nagyvilágot járta, idegenebb volt ezeket a magyar viszonyokat illetőleg, mint 
akár Ferenc József is. Különösen súlyosan esett a latba ezen a vonalon, hogy 
ugyanezen okból nem ismerte a közszereplő embereket se, s miután 
emberismeret dolgában egyébként is gyöngén állott, különösen kezdetben, az 
uralom gyakorlásának kezdő éveiben, alá kellett rendelnie magát Bethlen 
fölényének. Ezt a fölényérzetet aztán Bethlen eleinte túlságosan is éreztette 
Horthyval. Helyesebben: akarta, nem akarta - éreztetnie kellett ezt Horthy teljes 
tanácstalansága miatt, hogy később aztán ez a viszony Horthyban, a kisebbségi 


érzet mellett, a bosszúság és féltékenység érzetét keltse fel és erősítse meg. 
Olyanféle viszony volt ez, mint amilyen annak idején Martinuzzi György, a ravasz, 
nagyeszű politikus és diplomata-kancellár és a derék Szapolyai János között 
uralkodott, hogy ott is mind a két fél részéről hasonló érzelmi és féltékenységi 
állapotot állandósítson... 


Horthy, hogy egyebet ne említsünk, eleinte úgy akart uralkodni, hogy beleszólt, 
beleavatkozott - Bethlen tudta nélkül - olyan ügyekbe, amelyek nem az ő 
hatáskörébe tartoztak, s ezzel bosszantó kellemetlenségeket és félreértéseket 
idézett elő a közhatalmat kezelő szervezetek, például a minisztériumok 
működésében. Szenvedélye volt a legfelsőbb protekció gyakorlása, nemcsak 
egyszerű ajánlás, hanem egyenes rendelkezés formájában. Megtörtént, hogy 
miniszteri tanácsossá akarta tenni - egyszerre, minden előzetes hivatali szolgálat 
nélkül - a maga pártfogoltjait, s az illetékes miniszterek nem tudták, mit 
kezdjenek az ilyen legfelsőbb kívánsággal. 


Nekik respektálniuk kellett a szolgálati pragmatikát, amely törvényt jelentett a 
kormányzóval szemben is. Ilyenkor Bethlenhez kellett fordulniuk, aki Martinuzzi 
módra azt tanácsolta, tegyenek úgy, mintha nem is kapták volna meg Horthy 
intézkedését. Ugyanekkor megpróbálta a kormányzónak megmagyarázni, hogy 
ilyen szabad kézzel nem lehet belenyúlkálni a kormányzat kezelésébe. Ez 
visszatetszést kelt, s a kormányzói tekintélynek se használ, ha ilyen lehetetlen 
dolgokban exponálja magát. Bethlen megmagyarázta, hogy képviselőjelölteket 
például lehet protezsálni, bár ezt se nagyon illik. Új állásokat is lehet szervezni 
rokonok vagy barátok részére, trafikengedélyt is lehet ilyenek számára ajánlani, 
de a bürokrácia törvény által szabályozott előmeneteli rendjét - a tekintély és 
jogosultság lejáratása, illetve mellőzése nélkül - nem lehet felforgatni. 


Horthy azután a bethleni intelmek hatása alatt lassanként felhagyott ezzel a 
személyes kormányzattal. Miután azonban az így szűkebbre szorított hatáskör 
nem elégítette ki az ő hatalmaskodni, uralkodni, az uralmat közvetlenül 
gyakorolni és éreztetni akaró hajlamait, ilyen becsvágyának kielégítésére más 
utat-módot keresett. Hogy egyszerűbben szóljunk, miután Bethlen a valóságos 
hatalmat elkaparintotta előle, s maga gyakorolta azt - Horthy új területeket 
keresett és fedezett fel a kormányzói tevékenységre. 


Az ő sajátságos egyéniségének egyik uralkodó vonása volt, hogy - miközben az 
igazi nagy politikai vagy szociális reformok iránt semmi érzéke nem volt, sőt 
ezektől valósággal irtózott s ezeket a rossz értelemben vett dzsentrinek 
előítéleteivel, csökönyös maradiságával lenézte, vagy meg nem értette - a 
fantasztikus technikai, műszaki tervek iránt annál nagyobb érdeklődés 
nyugtalanította. Ezt a hajlamát talán még a tengerészélet tapasztalataiból, 


élményeiből hozta magával. Itt, az ő hosszas pályafutása folyamán átélhette a 
hadihajó-építészet roppant átalakulását, amely a csatahajók, az óriás páncélos 
szörnyetegek megnövelt sebességében, teljesítőképességeiben tetőződött, a 
tengeralattjárók által előidézett forradalomról nem is beszélve. Ettől a tengerész 
fantáziától élénkítve, nagy érdeklődéssel fordult a dunai hajózás kérdése felé. 
Ezen a vonalon egy kicsit újra tengerész lehetett, ha csak a Duna hullámain is. Itt 
egy új hajótípus kísértette, az úgynevezett kis merülésű, sekélyebb vizeken s 
ugyanakkor a tengeren is használható lapos fenekű tankhajóké. Horthy nagy 
reményeket fűzött ehhez az újításhoz. Szinte már a Fekete-tengeren érezte 
magát is, és a magyar ipari érdekek, valamint a távolba ható vízi közlekedés új 
lehetőségeit látta bennük. 


A kormányzó azonban nem állott meg ezeknél a vízi experimentumoknál. Ha nem 
is Széchenyi István gyakorlati érzékével, de a kielégíthetetlen kíváncsiság és 
nagyot akarás kissé éretlen buzgóságával fordult a magyar alföld nagy 
sorskérdései felé. Az öntözés és fásítás két alapvető problémája mellett új 
termelési ágak meghonosításával akart - mint ahogy Széchenyi nevezte - a nagy 
magyar parlag mostoha viszonyain segíteni. Amint a technikai újítások érdekében 
egy külön szaktanácsot szervezett maga mellett, ugyanígy egy nagyszabású 
másik tanácskozó testületet is gyűjtött maga köré az alföldi tervek 
előkészítésére, megvalósítására: agrogeológusokat, agrokémikusokat, növény- és 
erdőtelepítő szakembereket. 


Nagy ambícióval elnökölt aztán ezek közt, újabb és újabb, merészebbnél 
merészebb újítások terveit latolgatva. Ezek azonban többnyire csak 
tervezgetések maradtak, s előbb-utóbb megrekedtek a kezdeményezés 
kezdetleges kísérleteinél. Többé-kevésbé ez a sors érte az Alföld befásításának, 
erdősítésének akcióját, azután az öntözőrendszer megvalósítását a Duna-Tisza 
csatorna tervével kapcsolatban. Az öntözési tervek, Kállay Miklós szakszerű 
elnökösködése mellett, hosszú esztendők múlva is alig pár száz holdra 
redukálódtak. Az erdősítési törvény rendelkezései, amelyektől Horthy az Alföld 
klímájának megváltozását várta, csenevész ültetvények formájában 
szomorkodtak vagy idő előtt kiszáradtak. A Duna-Tisza csatorna terve pedig 
ugyanolyan félbemaradt terv sorsára jutott, mint már előbb, száz esztendőn át. A 
rizstermelés - amely pedig igazán jogosult reményeket gerjesztett - Horthy 
birtokának néhány holdnyi területén kívül alig tudott másutt lábra kapni... 


Bethlen - miközben pénzt nem tudott teremteni ennek az új honfoglalásnak 
céljaira, holott más, haszontalanabb tervekre mindig akadt fedezet - szívesen 
látta, hogy Horthy a miniszterelnöki hatáskör gyakorlása helyett ezekre a nagy 
távlatú területekre koncentrálta a maga érdeklődését. - így legalább nem 
unatkozik, s nem zaklatja a minisztériumokat... - mondta egyik bizalmasának. De 
a zaklatás szó helyett - kissé tapintatlanul - a lábatlankodás-t használta... 


Végeredményben egy kicsit olyanforma volt a hatásköröknek ez a megosztása a 
kormányzó és miniszterelnöke között, mint amilyen valamikor Rudolf német 
császár és magyar király s tanácsosai között, Rudolf gyöngesége és 
tehetetlensége folytán, létrejött. A császárt csak az órásművészet és a 
csillagászat rejtelmei érdekelték, s miközben prágai rezidenciájában azon törte 
magát, hogy hogyan lehetne mind a háromszáz óráját az időmérés tekintetében 
hajszálig egyforma működésre bírni, miniszterei az alatt a Habsburg-birodalmat 
korlátlan hatalommal, kényük-kedvük szerint igazgathatták. De más vonalon, a 
Bethlen-Horthy viszony emlékeztetett a Szapolyai János és Martinuzzi György 
közös kormányzatára is, amelynél a valóságos hatalmat a nagyeszű, 
fáradhatatlan barát, a törököt és németet egymás ellen kijátszó diplomata 
gyakorolta, hogy Szapolyainak csak a gyanakvás és féltékenység szerepe jusson, 
a dilettáns gáncsoskodásával párosulva. 


Horthy azonban, miután pár év alatt maga is beletanult az uralkodás 
művészetébe, két komolyabb tanácsadó testületet, ha úgy , agytrösztöt is 
megszervezett maga körül. Az egyik: Ráday Gedeon, Esterházy Móric és Károlyi 
Gyula grófok személyében a nagybirtokos arisztokrácia döntő képviseletét 
jelentette a háttérben, az agrár-szociális kérdések egyre súlyosbodó gondjaival 
szemben. A másik a nagy zsidó ipari és bankérdekeltségek fő embereiből 
verődött össze Chorin Ferencék, Bíró Pálék, Goldberger Leóék részvételével, akik 
mint a szén- és vasbányák, a textil-nagyipar és a villamos energia 
monopóliumának tulajdonosai, döntő hatalommal irányították és védelmezték a 
magyar vámpolitika őket dédelgető rendszerét, a fogyasztó közönséget sújtó 
ugyanilyen árszabályozás hatalmával együtt. 


Ez a két érdekegyesület aztán a váltakozó kormányok mögött s voltaképpen azok 
fölött végérvényes és végzetes befolyást gyakorolt a trianoni Magyarország belső 
viszonyainak alakulására. Vagyis, tulajdonképpen arra, hogy semmi lényeges 
változás ne történjék a dolgok rendjében és - a külsőségeket leszámítva - szinte 
minden maradjon úgy, ahogyan az a ferencjózsefi Magyarországon volt. Hiszen 
Horthy bizalmas körökben mindig hangoztatta: mi egy arisztokratikus ország 
vagyunk, ugyanilyen kormányzattal és kormányzati elvekkel... 


Pedig a dolgok mélyén, a látszatok mögött egy nagy szerkezeti változás tört 
előre: a magyar társadalom alsó rétegeiben földcsuszamlásszerű eltolódások 
történtek. Nemcsak olyan értelemben, hogy az agrárproletariátus ijesztő módon 
megnövekedett. Hiszen a Nagyatádi-féle úgynevezett földreform is voltaképpen 
ennek tömegeit gyarapította, az életképtelen két-három holdas parasztparcellák 
létesítésével. Nem is szólva a mezőgazdasági nagybirtokon a gépi üzem, a gépi 
művelés meghonosításáról, amely a kézi munkából élő napszámos és 
törpebirtokos rétegek kereseti, megélhetési lehetőségeit egyre csökkentette. 


Ezzel párhuzamosan az önálló magyar vámterület s a vele kapcsolatos ipari 
védővámos politika óriási lendületet adott egy új magyar nagyipar 
kifejlődésének, hogy ennek érdekei azután döntő módon kihassanak nemcsak az 
ipari, de a közfogyasztási cikkek általános áralakulására, erős emelkedésére is. 
Ugyanez az átalakulás egyre nagyobb iparimunkás-szükségletet jelentett, s ezt 
csak a nincstelen mezőgazdasági népesség nagy tartalékaiból rekrutálhatta. 


Ezen a kölcsönhatáson épült valójában az arisztokratikus és a kapitalista 
csúcstanácsok érdekkölcsönössége. Chorinék megmagyarázták Horthynak, hogy 
a nagybirtok ezen az úton megszabadul az agrárproletariátus nyugtalan és 
nyugtalanító jelenlététől s az ezzel járó szociális és politikai feszültségtől. Hogy 
viszont a nagyipar olcsó munkaerőhöz jut ezen a réven s a mezőgazdaságból 
lecsapolt elégedetlenség a városi munkásproletariátus elégedetlen tömegeit 
fogja szaporítani - ezt nem bizonyították. 


Igaz, hogy többé-kevésbé mindenütt ugyanezek voltak a nagyipari fejlődés 
szociális velejárói. De ha már az agrár-szegénységet nem tudtuk a maga 
egészében földhöz juttatni, legalább az Így megfogyatkozott tömegeit továbbra is 
földhöz köthettük volna, hogy elégedetlen városi proletár helyett megelégedett 
parasztság nőjön ki belőle... 


De olyan tanácsadók, akik harmadik agytröszt gyanánt ezt Horthyval 
megértethették volna - már nem tudtak közelébe jutni... 


Károlyi Imre gróf - művelt, nagytanultságú, haladó szellemű ember - aki apa-társa 
volt a kormányzónak, többször panaszolta e sorok írójának, hogy hiába próbálta 
őt erre az útra hajlítani. Viszonyuk ezek miatt az ellentétek miatt aztán végleg 
elhidegült. Károlyi egy nagyszerű röpiratban, amely Örvény felé címmel jelent 
meg, szinte szóról-szóra megjövendölte az arisztokratikus kormányrendszernek s 
vele együtt az országnak is szörnyű katasztrófáját. Ahogy az be is következett... 


XII. Fejezet 


Horthy Miklós részletesebben méltatja a magyar földvagyon állapotában az ő 
kormányzata alatt beállott változásokat. Ezek - őszerinte - a földbirtok olyan 
demokratikus megoszlását eredményezték, hogy a nagy feudális egyházi és világ 


latifundiumok túltengéséről többé beszélni sem lehetett Magyarországon. Mindez 
pedig eredménye volt annak a nagyszabású földreformnak, amelyet Bethlen 
István kormánya Nagyatádi Szabó Istvánnal, az egységes pártba beolvadt 
kisgazdapárt vezérével, mint földművelésügyi miniszterrel együtt megvalósított. 


Horthy szerint ez a földosztás egymillió-kétszázezer holdat, csupa jó termőföldet 
juttatott a magyar agrár-proletariátus kezére, hogy annak nagy tömegeit az 
önálló kisbirtokosok sorába emelje. Ezen felül harmincháromezer holdat kaptak, 
vitézi telek címen, az első világháborúban kitüntetett katonák. 


Ezek a számok, így önmagukban azt az illúziót kelthetnék, hogy mögöttük egy 
igazán mélyreható eltolódás érvényesült a demokratikus földmegoszlás 
értelmében, s száz- és százezer életképes kisbirtok keletkezett a túltengő 
latifundiumok elaprózásával. A valóságban azonban mindez intencióiban 
megtévesztő, végrehajtásában szégyenletes példaképe volt a nagy feladat 
megkerülésének, zsákutcába juttatásának. 


Tudni kell, hogy a csonka-magyarországi földvagyonból a művelhető terület 
kerek számban tizenhatmillió holdat tett ki. Ebből az ezer holdnál nagyobb 
kiterjedésű földbirtokok négymillió holdat foglaltak el. A száz és ezer hold közötti, 
úgynevezett középbirtokok kétmillió-kilencszázezer holdat. Az öt és száz hold 
közötti kisbirtokok hatmillió-hétszázezer holdat, az öt holdnál kisebb birtokok 
pedig egymillió-hatszázezer holdat. 


Az ezer holdon felüli nagybirtokból egyházi földvagyon volt egymillió hold. 
Hitbizományi birtok nyolcszázezer hold. Az aránytalanság nemcsak abban 
jelentkezett, hogy az ezer holdon felüli birtokkategória az egész magyar 
földvagyon harmincnyolc százalékát tette ki, hanem főleg abban, hogy a 
nagybirtok pár ezer tulajdonos kezén összpontosult, míg az öt holdnál kisebb 
birtokok másfélmillió holdnyi összterületén egymillió-kétszázezer paraszt-proletár 
osztozkodott, hogy egyre-egyre nem egészen egy és fél holdnyi földvagyon 
jusson... 


A Bethlen-Nagyatádi-féle birtokreform végeredményben ugyanennek a 
törpebirtokos proletár szegénységnek sorait, tömegeit szaporította, pár 
százezernyi újabb birtokossal. 


A törvény végrehajtása körül felmerült visszásságok és visszaélések annak idején 
országszerte megbotránkozást keltettek. Az úgynevezett kiszálló bizottságok, a 


tiszteletreméltó kivételektől eltekintve, többnyire a nagybirtokosok érdekeit 
méltányolták. A juttatásra kiszemelt birtokrészeket művelésre alig alkalmas, 
szikes vagy futóhomokos helyeken szakították ki, a községektől sokszor olyan 
távolságokra, hogy megművelésük nem érte meg a velejáró költséget és 
fáradságot. Megközelítésük gyalogszerrel órákat vett igénybe, igás erővel pedig 
az új tulajdonosok nem rendelkeztek. 


Kielégítés és megnyugvás helyett így úgyszólván mindenütt a kijátszottság, a 
csalódás és keserűség érzését gerjesztették fel a juttatott szegénység lelkében. 
Általános nemzetgazdasági szempontból pedig, ugyancsak az adott 
körülményeknél fogva, inkább kárt, mint hasznot eredményeztek... 


A vitézi telkek kiszakításánál és juttatásánál - különösen a tiszteknek 
adományozott birtokrészeknél - nem a vitézség címén szerzett érdemek, hanem 
az illetékes helyeken érvényesülő nagyobb protekció játszotta a döntő szerepet. 


Senki se akarta, a legszélsőségesebb földosztó sem, a nagybirtok tulajdonosait 
deposszedálni, vagyonuktól megfosztani. Minden józan ember, aki a magyar 
földvagyon sorsával, lehetőségeivel komolyan foglalkozott, tisztában volt azzal, 
hogyha két-három holdas parcellákra darabolták volna, és úgy osztották volna 
szét a feudális nagybirtokokat, akkor is csak az életképtelen kisparaszt birtokokat 
szaporították volna. Az agrár-proletariátus nagy gondját maradék nélkül meg 
nem oldhattuk. Minden józan terv és szándék ebben az irányban csak arra 
törekedhetett, hogy a fennálló roppant aránytalanságokat a minimumra 
csökkentse. 


A Károlyi Imre-féle megoldás, amely háromezer holdban akarta megszabni a 
nagybirtok határát, éppúgy ebből a gondolatból indult ki, mint ahogy eredetileg a 
Nagyatádi Szabó kisgazdapártja, s ennek utódai: Gaál Gasztonék és Eckhardt 
Tiborék is ugyanezen a vonalon keresték a megoldást. Azt a bizonyos túlsúlyt 
vagy gazdasági és politikai vezető szerepet, amelyet a konzervatív irányzat a 
nagybirtokos osztály számára fenn akart tartani, így is megtarthatták volna. Sőt 
így közvetlenebb érintkezésbe, bensőbb viszonylatokba kerülhettek volna a 
magyar föld népével. Ennek bajait, szociális viszonyait, hibáit és erényeit 
közelebbről megismerhették volna, s a mintagazdálkodás vonalán, az intenzív 
művelési módok és az új művelési ágak tekintetében is, a példaadás szerepét 
még hathatósabban gyakorolhatták volna. 


Egy ilyen radikális, de józan megoldás mellett nem sokasodhattak volna el az 
olyan ijesztő példák, mint amilyen a Károlyi Mihály-féle debrőd-parádi 


huszonötezer holdas hitbizomány vagy a Semsey-féle balmazújvárosi húszezer 
holdas latifundium szolgáltatott. Az előbbi az első világháború előtt közismerten a 
tékozlás és elhanyagoltság legsötétebb következményeit éreztette öt-hat 
szegény falut fojtogató határaival. A másikon - a Semseyekén -három-négy 
hatalmas zsidó bérlő dinasztia gyűjtött roppant vagyonokat, a proletár 
szegénység feneketlen nyomorúsága közben. Balmazújváros népének helyzete 
ilyen körülmények között valóságos iskolapéldát szolgáltatott a szociális 
nyugtalanság minden izgató anyagával a Jásziék és Kunfiék forradalmi agitációja 
számára. 


És ezek a példák nem egyedül állottak. A sövényházi és pusztaszeri Pallavicini 
uradalom a csongrádi szegénység és földéhség óceánjában épp ilyen kihívó 
sziget volt feldúlt, elrongyosodott falvak vádoló képeivel. 


Az ezt a kérdést tárgyaló sok munka között Pezenhoffer Antal egy vaskos kötetre 
menő tanulmányában - döntő bizonyítékokkal, statisztikai adatokkal 
megtámogatva - feltárta a dunántúli egyke-rendszer szerző okai között, mint 
egyikét a legsúlyosabbaknak, a kötött egyházi és világi nagybirtok befolyását 
annak meghonosodására és elterjedésére. 


Sose felejtem el, egy alkalommal Hajdúböszörményben egy kisgazdagyűlésen, 
amikor a feldarabolt, szétosztogatott Nagy-Magyarországról s a trianoni 
tragédiáról beszéltünk, a hallgatóság soraiból felkiáltott hozzánk egy villogó 
szemű, sötétbarna arcú hajdú gazda: 


- Az igaz, hogy az ország földje kisebb lett. De a nagy uraké ugyanolyan maradt, 
mint azelőtt volt! 


S mikor arra hivatkoztunk, hogy ez a tragédia az ottani nagybirtokosokat is 
sújtotta, mert az elszakított országrészeken azok birtokait is elszedték, erre azt a 
feleletet kaptuk, ugyancsak a hallgatóság soraiból, hogy igen, amikor muszáj lett, 
odaadták a cseheknek és románoknak, de előbb jószántukból nem akarták a 
magyaroknak adni... 


Az egyházi latifundiális földvagyon szinte még jobban éreztette a kiáltó 
ellentéteket és ezek következményeit. Ezeken, a nagyobbára bérleti 
gazdálkodással hasznosított birtokokon a bérlők, a dolog természeténél fogva, 
még kevésbé törődhettek a törpebirtokos vagy napszámos szegénység szociális 
nyomorúságával. A püspök urakat viszont inkább az egyház növekvő kulturális 
vagy hitbeli problémái vették igénybe. Dicséretükre legyen mondva, a régebbi 
arisztokratikus egyházi fejedelmek, a Szmrecsániak, Hornigok, Szcitovszkyak 


életstílusa helyett Prohászka Ottokár példája lett rájuk nézve is irányadó. Ő 
szegény, a püspöki négyes fogat helyett, az apostolok lovain, gyalogszerrel, egy 
esernyővel a hóna alatt vonult be püspöki székhelyére. Ez azonban nem 
változtatott az egyházi földvagyon érintetlenségén, s annak szociális, gazdasági 
kihatásain. 


Egy balatoni kirándulásom alkalmával meglátogattam Czapik Gyula veszprémi 
püspököt. A hatalmas, szép, barokk stílusban épült püspöki rezidencia a 
várhegyen kissé üresen, elhagyatva mélázott Séd völgyének messze kitáruló 
szépségein. Valamikor nem is olyan régen, még egy főúri élet pompája, fényes 
külsőségei fogadták itt a vendégeket. Erről a múltról s erről a nagy témáról 
beszélgetve, Czapik bevezetett a maga lakosztályába, amely egy szerény, két 
ablakos kis udvari szobából állott, diákos egyszerűséggel berendezve. 


Czapik kinyitotta a ruhásszekrényét, amelyben pár viseltes reverenda unatkozott 
néhány darab fehérnemű mellett. 


- Íme, az én egész gardróbom - mondta mosolyogva. 


- A veszprémi püspök mindössze havi nyolcszáz pengőt vesz igénybe a maga 
személyes szükségleteire a püspöki uradalmak jövedelmeiből. A többit iskolák, 
nevelőintézetek, internátusok fenntartására fordítjuk. 


- De nem ugyanilyen nemes célt szolgálnának ezek az uradalmak, ha a földműves 
szegénység birtokolná őket s annak sorsát jobbítanák? Miért nem 
kezdeményeztek egy ilyen lépést legalább a felsőházban? Prohászka példáját 
ezen a téren is fel kellene újítani. Bizonyára emlékszel az ő indítványára, amelyet 
egy radikális földreform érdekében annak idején, az első világháború vége felé 
előterjesztett? 


- Én nem ajánlhatom fel, nem ajándékozhatom el az egyházi birtokokat - felelte 
Czapik. Azok nem az én tulajdonom. Én csak kezelőjük vagyok. A vagyon az 
egyházé, mint örök jogi személyé, s ahhoz nem nyúlhatok... 


- Ezt nagyon jól tudom - válaszoltam -, de miért nem kezdeményeztek egy ilyen 
reformot a törvényhozás útján? Ez nagy hatással lenne más érdekeltekre is, sőt 
az egész magyar közvéleményre. Az egyház így, ezzel a nagylelkű elhatározással 
történelmi szolgálatot tenne az egész magyar nemzet érdekeinek s híveit is új 
lelki, erkölcsi kapcsolatokkal fűzné magához. 


- Ez mind igaz, s mindezt én is érzem - volt a püspök válasza -, de sajnos 
egymagam nem tudok erre a lépésre vállalkozni. Püspöktársaim nincsenek mind 
ugyanezen a véleményen, s fellépésem az ő elítélésüket, tiltakozásukat vonná 
maga után és nem kívánatos ellentéteket hozna nyilvánosságra... De - tette 
hozzá kis gondolkozás után - ti csak bolygassátok ezt a nagy kérdést. Isten 
őrizzen, hogy a második világháború is ott érjen bennünket, ahol az első: 
nyakunkon a megoldatlan nagy problémával... 


A veszprémi püspök - sajnos -jól sejtette. A Horthy-uralom jóvoltából a második 
világháborút is úgy értük meg, ahogy az elsőt: nyakunkon a megoldatlan 
földreform nyugtalanító gondjaival... 


Még ugyancsak a Bethlen-kormány alatt Vass József - mint népjóléti miniszter - 
egyik beszédében célzást tett arra, hogy a kalocsai érsekség homokpusztáit - 
amelyeket Illancspusztának hívtak, mert a futóhomokot a szél kénye-kedve 
szerint söpörte rajtuk ide-oda - kis parasztbirtokokra kellene felosztani. Új gazdáik 
majd megköthetnék szőlővel, gyümölcsössel az illanó homokot is. 


Vass beszéde azonban nem találkozott osztatlan helyesléssel, se a klérus, se 
Horthy birtokpolitikai tanácsadói részéről... 


XIII. Fejezet 


Az úgynevezett zsidókérdést, amely a Károlyi-forradalom és a Kun Béla-féle 
proletárdiktatúra élményei nyomán olyan elkeseredett vita tárgya lett, Horthy 
emlékirataiban alig méltatja figyelemre. Miután mind a két forradalomban a 
zsidóság játszotta a vezérszerepet, ennek tanulságai nem maradhattak 
következmények nélkül. A Károlyi-kormány miniszterei között a szociáldemokrata 
párt és a Jászi-féle intellektuel-radikalizmus képviselői jelentették a többséget és 
játszották a vezérszerepet. Az előbbiek közül Kunfi Zsigmond, a vad kommunista 
volt a kultuszminiszter és Garami Ernő a kereskedelmi tárca birtokosa. A 
radikálisok részéről Jászi lett a nemzetiségi minisztérium vezetője és Szende Pál a 
pénzügyminiszter. Károlyiéknak, vagyis a keresztényeknek csak a belügyi és a 
földművelésügyi tárca jutott. Kun Béláék alatt viszont az úgynevezett 
népbiztosok, akik a miniszterek helyére ültek, szinte kivétel nélkül a zsidó 
kommunisták közül kerültek ki. 


Érthető volt tehát, hogy a két forradalom alatt megalázott, százféle üldözésnek 
kitett keresztény magyarság olyan kormányt várt, amely nemcsak megbünteti a 


forradalmak felelős tetteseit, de olyan reformokat is érvényesít, amelyek a 
jövőben biztosítani tudják saját uralmát politikai és gazdasági vonatkozásban 
egyaránt. Megokolta ezt a zsidóságnak a háború alatt tanúsított magatartása is s 
mindezen felül az a körülmény, hogy a nagyipar és a bankvilág kulcspozícióit 
éppúgy ők tartották birtokukban, mint ahogy az úgynevezett értelmiségi 
pályákon is messze visszaszorították a keresztény többség érvényesülését. 


Horthyban ennek a természetes reakciónak megszemélyesítését várta mindenki, 
s kormányzóvá történt megválasztása nyomán, mint ilyet ünnepelte őt az egész 
magyar közvélemény. A többséget szerzett keresztény nemzeti párt és a 

kisgazdapárt teljesen egységes volt ugyanebben a várakozásban és bizalomban. 


A hiba az volt, hogy a lelkes jelszavakon és az ugyanilyen ígéreteken kívül egyik 
pártnak sem volt átfogó, gyakorlati megoldást biztosító programja a nagy vitás 
kérdés rendezésére. Horthyban ehhez a dolgok mélyreható ismerete éppen úgy 
hiányzott, mint a lelki és szellemi felkészültség. Ő, mint a dzsentri általában, 
szívesen zsidózott magánkörben, de éppen úgy, mint legtöbb osztályos társa 
ebben a kategóriában, a zsidót valami szükséges rossznak minősítette, aki 
helyettünk kereskedik, italt mér, közben birtokot is szerez és - főleg szorult 
helyzetünkben kölcsönt ad, lehetőleg magas kamatra, mert hiszen ez a 
kötelessége és ki adna más, ha zsidó nem lenne? 


Az ellenforradalom évadján, az úgynevezett siófoki korszak alatt, Horthy ugyan 
kemény parancsokat adott a különítményeknek a bolsevista zsidók elintézésére, 
de pár ilyen kilengéssel elintézettnek is hitte az egész nagy problémát. 


Hogy emlékirataiban nem nyúl vissza ehhez a kényes kérdéshez, ezzel 
voltaképpen mulasztást követ el magával szemben. A baloldali világsajtó, 
tudvalevőén az egész trianoni negyedszázad alatt, úgy állította őt oda, mint egy 
vérengző Francót vagy Hitlert - igazán érdemtelenül. Most legalább alkalma 
nyílott volna rá, hogy ezekre az alaptalan híresztelésekre döntő választ adjon. 
Hiszen a trianoni Magyarország belső története a zsidóság hatalmi túlsúlyának, 
gazdasági mindenhatóságának új, minden eddiginél nagyobb sikereiről 
számolhatott be, amint azt hiteles statisztikai adatok is szemléltetik. 


A vérengző antiszemitizmus a keresztény pártok uralomra jutása nyomán, az 
egész kérdés-komplexumot illetőleg, a numerus clausus néven ismeretes 
megoldásban élte ki magát. Egy ugyanolyan csenevész megoldásban, mint 
amilyet a földreform kérdésében a Nagyatádi-Bethlen-féle törvény jelentett. A 
zsidóságnak az össznépességhez való arányában biztosítottuk az egyetemi, 


főiskolai képesítéshez kötött, úgynevezett értelmi hivatások terén s az 
ugyanilyen foglalkozások körében való érvényesülését. Vagyis a felsőfokú 
oktatásban a hallgatók hat százalékát tehették ki. Igaz, hogy az addig húsz, 
harminc vagy negyven százalékkal szemben ez erős megszorítást jelentett, de 
csak látszat szerint. 


A valóságban másképp festett a dolog, mint a papíron. Emlékezetes, hogy a 
Teleki-kormány, az ország nehéz pénzügyi helyzetében, külföldi kölcsönhöz volt 
kénytelen folyamodni, s ezt az úgynevezett népszövetségi kölcsönt is csak az 
eredeti törvényjavaslat erős módosítása árán tudta megkapni. Ráadásul még ezt 
is csak azzal az ígérettel, hogy a végrehajtásban nem fogunk szigorúan 
ragaszkodni az eredeti hat százalékhoz, s méltányos esetekben kivételt teszünk a 
hat százalékon felül jelentkezőkkel szemben. Ilyen kivételes eset aztán, 
megfelelő protekcióval támogatva, annyi jelentkezett, hogy végül a törvényből 
alig maradt valami. 


Horthy ezzel, de mint látni fogjuk, még többel is eldicsekedhetett volna. De - úgy 
látszik - jobbnak érezte mellőzni az egész kényes kérdést. Vagy azért, mert 
annak felbolygatása csak zavart okozhatott volna azokban a körökben, amelyek 
már odahaza is, mint érdekeik legfőbb védelmezőjét és szolgálataik ugyanilyen 
méltányolóját ünnepelték őt. De viszont azok is kapva-kaptak volna az így 
nyújtott alkalmon, akik az ő ellenforradalmi kilengését a fehérterror 
mézesheteiben soha többé nem tudták neki megbocsátani. Arra az álláspontra 
helyezkedett tehát, mint annak idején Könyves Kálmán törvénye a 
boszorkányokkal szemben, vagyis, hogy: de strigis, guia non sunt, nulla guestio 
fiat - a boszorkányokról, miután nincsenek, nemhogy por ne kerekedjék, de róluk 
még csak említés se történjék... 


Mi se akarunk itt most érdemben hozzányúlni ehhez a vitatott kérdéshez. Mi saját 
példánkkal megmutattuk, mit lehetett elérni törvényes előírások, biztosítékok 
nélkül is a nemzeti önvédelem egy nagyon fontos területén, amelyet pedig már 
az első világháború előtt szinte teljesen elveszettnek hittünk. Ernyedetlen 
erőfeszítéssel, céltudatossággal s mindenek fölött az ehhez szükséges 
hivatottság és az ugyanilyen képességek felhasználásával, érvényesítésével, a 
keresztény magyar sajtó megteremtésével kiépítettük a nemzeti önellátás egyik 
legfontosabb védővonalát. Napilapokat, folyóiratokat, hívtunk életre, pártok és 
kormányok segítsége nélkül, ugyanazon célok propagálására, s azok szakadatlan 
ébrentartásával megakadályoztuk végleges elalkuvásukat is. 


Nem tartozik szorosan ide, mégis nincs talán minden tanulság nélkül a következő 
kis epizód. A népszövetségi kölcsön ellenőrzésére az Egyesült Államokból egy 
Smith Jeremiás nevű pénzügyi szakember jött Budapestre. Közelebbről is meg 


akart aztán ismerkedni a magyar viszonyokkal, s érintkezést keresett a sajtóval 
is. Egy nap üzenetet kaptam tőle, hogy merjek fel hozzá, szívesen lát egy kis 
beszélgetésre. 


Mr. Smith a Pénzügyminisztérium budavári palotájában ütötte fel az irodáját. 
Nagyon egyszerű megjelenésű, barátságos kis öregúr volt, a szokott 
általánosságok után a zsidókérdés után érdeklődött. Az amerikai sajtó közlései 
nyomán azt hitte, hogy Budapesten napról-napra vad utcai harcokban üldözik és 
fosztogatják őket, s megelégedéssel állapította meg, hogy ilyesminek nyomát se 
találta. A városban sétálgatva, bevásárlás közben rájött, hogy alig volt üzlet, ahol 
ne ugyanazok az üldözöttek szolgálták volna ki. Mikor kérdéseire kissé 
részletesebb felvilágosítást adtam neki a mi nagy porunkról, hivatkoztam rá, 
hogy őnáluk Henry Ford, az autómilliárdos hatalmas munkákban tárta fel 
ugyanezt a veszedelmet, amely ellen most mi is védekezni próbálunk. 


Mr. Smith mosolyogva hallgatta, nem minden meglepetés nélkül, hogy Ford 
munkái hozzánk is eljutottak, és sietett közbevetni, hogy Ford kissé eltúlozta a 
dolgokat. Odaát, náluk ez a probléma talán csak New York-ra szorítkozik, ahol 
bizony a város arculatán is az első pillantásra meglátszik, még inkább, mint 
Budapesten, hogy kik nyomják rá bélyegüket az ismeretes külsőségekben is. 


- Ezt egy olyan elfogulatlan, nagytekintélyű megfigyelő is megállapította - 
feleltem -, mint André Siegfried, a kitűnő francia akadémikus és publicista. 


- Igen-igen - mentegetőzött Mr. Smith -, de ez csak New Yorkban van így, s New 
York még nem Amerika. 


- Nálunk viszont az egész ország s Budapesttel az élen minden nagyobb városunk 
ott tart, hogy előbb-utóbb New York lesz belőle... 


Hogy másra tereljük a szót, megkérdeztem Mr. Smith-től, megnézte-e már azt az 
arcképsorozatot, amely az egyik fával burkolt szomszéd teremben, a régi magyar 
pénzügyminiszterek, az egykori tárnokmesterek képmásait őrzi, szinte a mohácsi 
vész óta. A korok szerint változó, szép díszmagyar viseletben, prémes 
mentékben, kardosan, buzogányosan, sastollas kucsmákban tekintenek le a késői 
utódokra. Szinte csak a paripa hiányzik alóluk. Mr. Smith nagy érdeklődéssel 
szemlélgette őket, s nem tudott belenyugodni, hogy mire kellett az államkassza 
mellé a kard és a buzogány is? 


Én aztán félig tréfálkozva, elbeszéltem neki az egyik ilyen tárnokmesternek, a H. 
Ulászló alatt hivatalnokoskodott Fortunatus (Szerencsés) Imrének történetét, aki 
ugyancsak az izraeliták közül emelkedett erre a méltóságra. Csalárd pénzügyi 

manipulációival aztán olyan bajokat és haragot idézett fel maga ellen, hogy egy 


szép napon a budai olasz és német polgárok, a magyar urakkal egyesülve, 
megostromolták a palotáját s ő maga csak nagy nehezen, némi súlyos ütlegek 
árán tudta életét megmenteni. 


Mr. Smith mosolyogva hallgatta a történetet, s aztán - ugyancsak mosolyogva - 
hozzátette: 


- Úgy látszik, a magyaroknál már akkor se volt hálás dolog pénzügyminiszternek 
lenni. Most már értem, miért kellett nekik a kard és a buzogány. De remélem, 
engem csak nem fenyeget itt önöknél ilyen veszedelem. Mert én egyiket se 
hoztam magammal... 


Megnyugtattam Mr. Smith-et s ő megígérte, hogy ha csak teheti később majd 
újra el fog látogatni hozzánk. Megszerette Magyarországot, és örülni fog, ha 
megállapíthatja majd, hogy bajainkból szerencsésen kiláboltunk, s 
pénzügyminisztereinknek sem kell félniük, hogy Szerencsés Imre sorsára jutnak. 


Pénzügyi bajainkból azután csakugyan kiláboltunk valahogy. Később ugyan 
közben még átestünk egy pusztító infláción, amelyet szegény Hegedűs 
Lórántnak, mint pénzügyminiszternek romantikus vállalkozása idézett ránk. De 
hogy egyéb vonatkozásokban, például a zsidókérdést illetőleg is, mit hozott 
számunkra ez az úgynevezett nemzeti konszolidáció, arról a Darányi-kormány 
alatt, ennek megbízásából a Magyar Királyi Statisztikai Intézetnek egy vaskos 
beszámolója adott igazán hű képet. Ez a kiadvány 1938-ban jelent meg, Szent 
István király halálának kilencszáz éves évfordulója alkalmából, amelyről akkor 
nagy, országos ünnepségek keretében emlékeztünk meg. 


Horthy, ha komolyan be akarta bizonyítani, hogy az ő negyedszázados 
kormányzata milyen eredményeket ért el a keresztény magyarság érdekeinek 
elhanyagolásában, meggyőzőbb adatokat alig találhatott volna a maga 
igazolására, azokkal szemben is, akik húsz év után is még mindig az ő vérengző 
antiszemitizmusáról beszéltek odakünn, még Mr. Smith hazájában, az Egyesült 
Államokban is. Hogy miért nem hivatkozik ezekre emlékirataiban, azt nagyon 
könnyű megérteni. Mi később, a maga helyén majd, élni fogunk ezekkel is... 


XIV. Fejezet 


A zsidókérdésnek jelentőségét legszembeszökőbb módon az a nagy átalakulás 
érzékelteti, amely a trianoni Magyarország belső gazdasági struktúráját szinte 
gyökereiben megváltoztatta. 


Az osztrák-magyar monarchia keretei között, a közös vámterület alatt, a 
nagyfejlettségű és tőkeerős osztrák ipar nyomasztó túlsúlya folytán a magyar 
ipari fejlődés számára csak nagyon lassú és mérsékelt lehetőségek kínálkoztak. A 
trianoni önállósult Magyarországot viszont az életben maradás, a létfenntartás 
szüksége ezen a vonalon is új utakra kényszerítette: a vámokkal védelmezett 
önellátás nagy feladataira. 


Ennek eredményeképpen új korszak nyílt meg, amelynek előnyeit egy Széchenyi- 
szellemű magyar kormánypolitika a keresztény magyarság megerősítésére 
használhatta volna fel. A közhivatali és egyéb értelmiségi pályákat kereső 
rétegek számára új, sose sejtett kereseti lehetőségek gazdasági forrásai nyíltak 
meg, hogy anyagi jólétükkel együtt politikai és kulturális nyomatékuk is ebben a 
mértékben emelkedjék. 


Mindennek azonban éppen az ellenkezője történt. A hatalmas, negyedszázadon 
át egyre erősebben kibontakozó ipari konjunktúrának minden hasznát a zsidó 
értelmiségi osztályok és ugyanilyen hatalmas pénzintézetek és nagyipari 
vállalatok sajátították ki, egyre fokozódó mértékben. 


Hogy mit jelentett ez puszta pénzértékben kifejezve, elég arra hivatkozni, hogy 
míg a Horthy-korszak első éveiben, tehát 1920 és 1921-ben a magyar gyáripari 
termelés összértéke alig egymilliárd pengőt tett ki, tizennyolc év múltán, tehát 
1938-ban ez az értékösszeg, ugyancsak egy évre számítva, több mint két és fél 
milliárd pengőt képviselt. A gyáripari jellegű vállalatok száma ugyanezen időszak 
alatt, kerek számban, kétezerről háromezer-nyolcszázra emelkedett, azaz 
majdnem megkétszereződött. 1921-től 1936-ig a textilipari vállalatok száma 
megháromszorozódott. Munkáslétszámuk ötszörösére, termelésük 
tizenkétszeresére emelkedett. 


Az a vagyongyarapodás, amely ezt a hatalmas fejlődést nyomon kísérte, 
oroszlánrész szerint pár hatalmas nagyipari és pénzügyi dinasztiának juttatott 
egyre növekvő jövedelemtöbbletet, miközben a vállalatokban alibi- 
igazolásképpen alkalmazott keresztény szaktisztviselők szerény fizetésük erejéig 
osztozkodhattak ennek a monopoluralomnak az előnyeiben. 


A zsidóság összes lélekszáma 1938-ban, a népszámlálási adatok szerint, 
négyszáznegyvenötezret tett ki, tehát az összlakosságnak nem egészen öt 


százalékát. Ezzel szemben a gyártulajdonosok vagy igazgatók között, ugyancsak 
az Országos Statisztikai Hivatal ez évi kimutatása szerint, a vas- és fémiparban 
50, a gépgyártásban 40, a fonó- és szövőiparban 70, a ruházati iparban 80, a 
papíriparban 60, a fa- és csontiparban 70, a bőr-, sorté és tolliparban ugyancsak 
70 százalékot képviseltek. 


A bank- és hitelintézetek alkalmazottai között 36 százalék, a kereskedelmi 
vállalatok alkalmazottai között 62 százalék ugyanezt az arányt, illetve 
aránytalanságot tükrözte. 


Az állatokkal, mezőgazdasági terményekkel kereskedők 60 százaléka volt zsidó, a 
fa- és szénkereskedők között 70, a vas- és fémáruszakmában 80, a fonó- és 
szövőiparban 90, a bőr- és papírkereskedelemben 80 százalék. 


Ami mármost a szabad pályákat, az úgynevezett értelmiségi foglalkozásokat 
illeti, ezeket nem kisebb mértékben szállták meg. Az ügyvédek 49 százalékát 
tették ki, az orvosoknál 35-re, a lapszerkesztők és hírlapíróknál 32-re, a 
színészeknél 24-re rúgott ez a szám. Ezen felül a száz holdon felüli földbirtokok 
14 százalékát épp úgy magukénak mondhatták, mint a száz holdon felüli bérletek 
30 százalékát... 


Túlzás nélkül el lehet mondani, hogy ha Horthy kormányzata csak tíz évvel is 
tovább tartott volna, a kilencvenöt százaléknyi keresztény magyar többsége az 
országnak, a köztisztviselői pályáktól és az ország fegyveres szolgálatától 
eltekintve, minden említett területen öt százaléknyi kisebbségbe szorult volna. 
De Horthynak így is minden oka meg lett volna rá, hogy a huszonöt év alatt elért 
eredményekkel is eldicsekedhessék. Érthetetlen szerénység az ő részéről, hogy 
ezt emlékirataiban elmulasztotta... 


k:k:k 


A zsidókérdés körül támadt politikai és sajtóviták még nem csöndesedtek le, 
amikor egy váratlan, szenzációs botrány híre riasztotta fel az amúgy is nyugtalan 
magyar közvéleményt. 


Egy ködös korai reggelen az Erzsébet-hídon át Budára menet, Tormay Ceciltől, a 
kitűnő írónőtől kaptam az első hírt, az úgynevezett frankhamisítás kipattanásáról. 
A kocsiban láttam, hogy izgatott állapotban megállást integetett, s mikor 
megkérdeztem, mi a baj - szó nélkül beült hozzám. 


- Hát maga még nem tudja? Borzasztó dolog történt. Jankovich ezredest, a 
honvédelmi minisztériumból, Brüsszelben letartóztatták, mert hamis francia 
ezerfrankos bankjegyeket akart egy ottani nagy bankban beváltani... 


- Na, szép dolog, de hát ez a Jankovich baja - feleltem. 


- Dehogy a Jankoviché! Hiszen a kormányzótól kezdve Bethlenig, aztán 
Windischgrátz herceg és Nádassy, az országos főkapitány és nem tudom még ki, 
de mindenki benne van ebben a szerencsétlen kísérletben... Ez kellett még 
nekünk. Kétségbeejtő. Nem tudom, hogy mászunk ki ebből... Odafenn, az 
udvarnál - s az ablakon át Cecil nagyasszony a királyi palota felé intett - szörnyű 
pánik van. Nem tudják, mit kezdjenek... 


A déli lapok aztán már plakátbetűkkel címezve hozták a közelebbi jelentéseket: 
kik vannak közvetlenül belekeverve a dologba, s hogy a francia kormány máris 
lépéseket tett Bethlennél és felelősségre akarja vonni őket is a merénylettel 
kapcsolatban, amellyel egy előkelő összeesküvő társaság a francia frank hitelét 
meg akarta rendíteni, hogy ezzel kiszámíthatatlan károkat okozzon a francia 
közgazdasági életnek... 


A közvetlen tettesek között, Jankovich ezredes mellett, akire a beváltás első 
kísérletét bízták, Nádassyn és Windischgrátzen kívül még Haits tábornokot, az 
Országos Térképészeti Intézet vezetőjét említették, ahol az ottani szaktisztviselők 
- kisebb rangú katonatisztek - közreműködésével gyártották a hamis frankokat. 


A hamisítás ötlete Windischgrátztől származott. Ő nyerte meg hozzá Nádassy 
elnézését, miután már előbb Horthy hozzájárulását is megszerezte a nagy kaland 
megkísérléséhez. Csak a kormányzóra való hivatkozással tudták a Térképészeti 
Intézet segítségét, illetve a gyártásban való részvételét megszerezni. 
Természetesen Bethlent, mint miniszterelnököt se hagyhatták ki a dologból, aki 
ugyanúgy, mint Horthy - némi vonakodás után - azzal a kijelentéssel, hogy: csak 
csináljátok, de én nem tudok semmiről semmit, s ha beüt a baj, mindent 
letagadok - szemet hunyt a dologhoz... 


A franciák követelésére aztán bíróság elé kellett állítani az összeesküvés értelmi 
szerzőit és a Térképészeti Intézetnek a hamisításban tevékeny szaktisztviselőit, 
két derék, fiatal műszaki tisztet. A vádlottaknak aztán, a kormányzóra való 
tekintettel, minden felelősséget magukra kellett vállalniuk, illetve 
Windischgrátzre és Nádassyra hárítaniuk. 


A por izgalmas fordulatai heteken át foglalkoztatták a közvéleményt, sőt a külföld 
érdeklődését is. A francia kormány részéről egy Auer Pál nevű, ismert demokrata 
ügyvéd, a francia követség ügyésze képviselte a vádat, s mindent elkövetett, 
hogy Horthyra és Bethlenre terhelő vallomást erőszakoljon ki a vádlottakból. Ezek 
azonban hősiesen, jobb ügyhöz méltó férfiassággal vállalták a felelősséget, s 
kitartottak amellett, hogy saját kezdeményezésükből és önként vállalkoztak a 
hamisításra. Fellebbezés nélkül vállalták a rájuk kiszabott, egyébként elég enyhe 
büntetéseket is. Nem is töltötték ki ezeket, mert amint a por nyomán támadt 
izgalmak lecsillapodtak, idő előtt csöndben szabadon bocsátották őket. Nádassy 
főkapitány azonban úgy állt igazán nemes bosszút Horthy magatartásáért, hogy 
nem fogadta el ezt a kegyelmet, s kitöltötte a rá kiszabott büntetést. 


A bíróság elnöke, Töreky Géza, Horthyék nagy híve, maga is úgy vezette a 
tárgyalást, hogy a kormányzóról még a gyanú árnyékát is elhárítsa. A 
közvélemény azonban a tagadó vallomások mögött is megérezte, hogy kit terhel 
az igazi felelősség elsősorban, s minden részvéte és becsülése azok felé fordult, 
akik ártatlan áldozatai voltak a nagyreményű kezdeményezésnek. 


A franciák, mint a trianoni békediktátum főbűnösei, nem nagy népszerűségnek 
örvendtek akkor nálunk s Auer nevű képviselőjüknek a tárgyalás folyamán 
tanúsított hetvenkedő magatartása nagyban hozzájárult ahhoz, hogy mindenki 
úgy érezte: a betyárbecsület és a nemzeti érdek egyaránt azt követelte, hogy 
Horthy, legalább jogi formák szerint, érintetlenül kerüljön ki a nagy pörből... 


Közben, persze még a törvényszéki tárgyalások folyamán, az ellenzéki pártok is 
szerették volna, ha Horthy és Bethlen részessége valahogy a nyilvánosság elé 
kerül. Voltak is kezükben erről szóló bizonyítékok, de nem akarták ezek 
publikálásával a botrányt még nagyobbra fújni. Feszélyezte őket ebben a nemzeti 
közhangulat is, amely inkább a hamisítók pártján állott. Azt szerették volna tehát, 
hogy legalább Bethlen önként mondjon le a miniszterelnökségről, s legalább így 
vállalja a botrány következményeit. Bethlennek azonban ez eszébe se jutott. Meg 
is volt rá a maga oka, hogy miért nem. Mint mindjárt látni fogjuk. 


A nyilvános főszereplők mellett ugyanis, akik a nagy pörben érdekelve voltak s 
egymással szemben álltak, nekem is jutott egy nem kevésbé kényelmetlen 
szerep - a nyilvánosság kizárásával. 


Egy beszélgetés alkalmával, még a törvényszéki tárgyalás folyamán, Andrássy 
azzal a meglepő megbízással fordult hozzám, hogy menjek fel Horthyhoz, s az ő 
nevükben közöljem vele, milyen súlyos bizonyítékaik vannak a kezükben ellene 


és Bethlen ellen is, részességüket illetőleg. Nem akarják ezekkel - az ország 
érdekeire való tekintettel - a nyilvánosságot is foglalkoztatni. Ennek azonban az a 
föltétele, hogy Bethlen mondjon le, legalább is a tárgyalás befejezése, az ítélet 
meghozatala után. 


Én, ha nem is nagy örömmel, fölmentem a várba s közöltem Horthyval az 
ultimátumot, és magam is kértem, adjon helyet ennek a megoldásnak. 


Horthy idegesen hallgatott végig, azaz ismételten félbeszakított azzal a 
kérdéssel, hogy előbb látni szeretné ezeket a bizonyítékokat. Végül is 
indignálódva tiltakozott, hogy ilyen fenyegetéssel akarják őt méltatlanul sarokba 
szorítani. 


- Eszem ágában sincs - mondta haragosan -, hogy elbocsássam Bethlent. Mondja 
meg Andrássynak, jobb, ha ők is hallgatnak, mert ők csakugyan tudtak mindenről 
Windischgrátz révén, talán előbb, mint jó magam vagy Bethlen. Semmi joguk 
nincs ahhoz, hogy most ők kerüljenek az erdő felől... 


Ezzel a válasszal aztán elbocsátott. De mikor elköszöntem s már a kilincsen volt a 
kezem, hirtelen eszébe jutott valami s visszaintett, hozzám lépett s még 
haragosan, de már csöndesebben enyhültebb hangon, hirtelen azt mondta: 


- Miért nem áll maga hozzánk? - s nevemen szólított. 


Nem tudtam hirtelen, mit feleljek erre a meglepő kérdésre. De mielőtt feleltem 
volna valamit, Horthy elgondolkozott és búcsút intett... 


Andrássy, mikor beszámoltam megbízatásom kudarcáról s Horthy fenyegetését is 
közöltem vele, előbb jót nevetett a dolgon, aztán azt felelte, hogyha ők mint 
magánemberek tudtak volna is vagy ha csakugyan tudtak is valamit a hamisítás 
tervéről vagy annak előkészületeiről, az ő felelősségük nem hasonlítható össze se 
Horthyéval, aki mint államfő, se Bethlenével, aki mint miniszterelnök volt 
beavatva az egészbe anélkül, hogy bármit is tettek volna annak 
megakadályozására... 


Andrássyné, aki szintén jelen volt beszélgetésünknél, azt a megjegyzést tette, 
hogy Lajos (ti. Windischgrátz) egyszer, titokzatos célzások formájában, 
eldicsekedett nekik is vele, hogy ők milyen nagy dologra készülnek, s milyen 
csapást akarnak mérni Franciaországra. - Mi azonban - tette hozzá - nem vettük 
komolyan ezt a fenyegetést. Aminthogy őt magát se vettük sose komolyan... 


XV. Fejezet 


A népjólét és kultúrfölény nyomain... 


A frankpör után, pillanatnyilag legalábbis, úgy látszott, hogy a megkezdett 
konszolidációt semmi sem zavarhatja többé s Bethlen végérvényesen 
megszilárdul a hatalomban. Egyelőre azonban még súlyos megpróbáltatást 
hozott számára a pengő teljes leromlása. Szegény Hegedűs Lórántnak, ennek a 
fanatikus és romantikus pénzügyminiszternek a nagy francia Necker különleges 
magyar utánzatának - kétbalkezű pénzügyi politikája idézte ezt a nyakunkra. Ő, 
mint egy varázsló bűvész, parlamenti bemutatkozó beszédében arany 
garmadákat gurított az álmélkodó képviselőház elé, hogy ezek helyett aztán a 
legsúlyosabb infláció zúduljon reánk, amelynek folyamán egy millió papírpengő 
nyolcvan aranypengő értékét képviselte. A népszövetségi, majd az amerikai 
úgynevezett Speyer-kölcsön jóvoltából azonban ezt is kihevertük. 


Bethlen mögött ott állt már most is a feudális arisztokrácia -legfrissebb 
nemzedékében sok léha, költekező, lelkiismeretlen és hivatásérzet nélküli 
sarjadékaival. Aztán ott állt az ugyancsak feudális katolikus klérus, illetve 
főpapság, demokratikus nevekkel, de konzervatív hagyományokkal és ennek 
ellentéte gyanánt a szabad királyválasztó vagy éppen republikánus református 
papság és az ugyanilyen református közvélemény, amely Horthyban egy új 
Bethlen Gábor és egy új Bocskai István uralomra jutását ünnepelte. És ott állt a 
konszolidáció egyik legmegbízhatóbb támaszaként, a nagybank és a nagyipar 
zsidó oligarchiája. A konzervatív hajlamaiban még az arisztokráciát is 
túlszárnyaló valódi és áldzsentri középbirtokos osztály törmelékeiről nem is 
beszélve. És végül, nem utolsó sorban: a magas bürokrácia a maga - fenn az 
ernyő, nincsen kas - úrhatnámságával. 


És e mögött az egész ingatag fölépítmény mögött, a nemzeti és népi élet sötét 
mélységeiben, ott szorongott másfél-millió földnélküli proletár és a nagyipari 
konjunktúra nyomán, százezrekre szaporodó, rossz sorban nyugtalankodó ipari 
proletariátus. 


A szociáldemokrata párt, a Bethlennel kötött választási paktumban neki juttatott 
képviselői mandátumok birtokában, hálás mellébeszéléssel beállt a hosszúnak 
ígérkező nyugalom és emésztés politikai, kormányzati együttesébe. Nincs benne 


immár semmi forradalmi izgékonyság. Vezérei, a volt forradalmárok, elhullottak 
vagy emigráltak a Károlyi-forradalom és a Kun Béla-féle proletárdiktatúra 
bűnösségével terhelve. Az újak, akik helyükbe léptek, kispolgári szellemű, békét 
és főleg egyéni gyarapodást áhító egyéniségek: jobb ipari munkások, radikális, 
üzletező zsidó ügyvédek, kis nyomdatulajdonosok, lapszerkesztők, újságírók. 
Ezek aztán, a proletár százezrek élén, a pártadó hozzájárulásaiból bürokratizálják 
a maguk hatalmi, anyagi berendezkedését. Bethlen nekik juttatja a Munkás 
Biztosító roppant adminisztrációját, száz kisebb-nagyobb stallummal. 


Ehhez járulnak a párt vezetői által alapított különböző kapitalista jellegű ipari és 
kereskedelmi vállalatok, szövetkezeti álarcban. Nem vetik meg az ilyen címen 
nekik juttatott kormányszubvenciókat, s bűnös pénzügyi manipulációk miatt nem 
egy közülük a bírósági tárgyalótermekben végzi pályafutását. A párt vezérei és 
képviselői a nagyipar hatalmas uraival szemben is illedelmesek. A régi forradalmi 
jelszavakat alig-alig vagy csak nagyon halkan, régi megszokásból emlegetik, 
hogy a kinnrekedt tömegek előtt néha-néha alibit igazoljanak. A konszolidációból 
kinnrekedt keresztény párt, s az előbb Gaál Gaszton, aztán Eckhardt Tibor alatt 
ellenzékieskedő kisgazdapárt nem sok vizet zavar. 


Horthy emlékirataiban mindezt úgy állítja oda, mint az állam-művészet tökéletes 
teljesítményét, Bethlennel, mint az államművészet és kormányzati ösztön 
ugyancsak tökéletes megtestesítőjével. Amint hogy a maga nemében az egész 
nem is egy műkedvelő alkotása volt... 

Külpolitikai vonalon nagy megtiszteltetést jelentett számunkra -Horthy nem győzi 
ezt eléggé hangsúlyozni - a fasiszta Olaszországgal kötött barátsági szerződés, 
amely kiemelt bennünket teljes diplomáciai elszigeteltségünkből, hogy az 
ugyanilyen elszigetelt Itália rokonszenvét hozza, sajnos, minden különösebb 
támasztó-súly nélkül. Szinte ezzel egyidejűleg, barátunknak jelentkezett 
Rothermere lord, az egyik angol sajtókirály, aki a revízió délibábját csillogtatta 
meg szemeink előtt, s elküldte hozzánk egyik fiát, ezt a rokonszenves 
fiatalembert, akit aztán véget nem érő tüntetésekkel, felvonulásokkal, 
lakomákkal ünnepeltünk - mintha csak Kossuth Lajos tért volna vissza közénk, 
hogy szegény Rákosi Jenő, aki a revíziót már a markában érezte, tudtunk nélkül, 
hálából még Szent István koronáját is felajánlja nagylelkű angol pártfogónknak. 
Egy ilyen nagy revíziólakoma alkalmával Herczeg Ferenc, akivel egymás mellett 
ültünk, fülembe súgta, kissé keserű tréfa gyanánt: - Ha így folytatjuk, ha nem is 
vesszük vissza, de legalább visszaesszük Nagy-Magyarországot... 

Most már nem volt semmi akadálya az új Magyarország belső felépítésének, 
megerősítésének. A konszolidáció két jelszóval akarta kifejezni ezt a történelmi 
feladatot. Az egyik a népjólétet ígérte, a másik a kultúrfölényt. Az elsővel azt 
akarta jelezni, hogy az alsó néprétegeket, elsősorban a falusi szegénységet 
emeljük fel az eddiginél magasabb életszínvonalra. A másikkal azt, hogy 
ugyanakkor kulturális teljesítményekben is föléje kerekedünk az ellenséges 
kisantant államoknak, elsősorban Romániának és Jugoszláviának. Hadd lássák 
ezek és az egész világ, hogy még csonkaságunkban is sokkal közelebb állunk a 
nyugati nagy népekhez, mint ezek a megjutalmazott fél- vagy egészen balkáni 
államok... 


Az egyik nagy cél érdekében megszervezett népjóléti minisztériumnak az lett 
volna a feladata, hogy valóban nagy és mélyreható szociális reformok 
előkészítője, végrehajtója legyen. A kultuszminisztérium számára ugyanilyen 
hivatás jelentkezett, az, hogy az alföldi népművelés, az iskolákban való 
hiányosság ásító gondjain segítsen s ugyanakkor egész közoktatásunkat az 
ország új helyzetéhez, új szükségleteihez reformálja, szellemében és 
intézményeiben egyaránt. 


Horthy nem győzi magasztalni gróf Klebelsberg Kunót, mint ideális 
kultuszminisztert, aki fáradhatatlan energiával, leleményességgael látott neki, 
hogy a kultúrfölényt hirdető politikának mélyre nyúló, szilárd alapokat vessen, 
hogy ugyanakkor csúcsalkotásokban, ugyanilyen intézményekben is versenyre 
kelhessünk a Nyugat legműveltebb államaival. 


Klebelsberg bizonyos értelemben meg is érdemelte ezt az elismerést. (Halála 
után Horthy kezdeményezésére szobrot is állítottunk neki a Belváros egyik kis 
parkjában.) Ő el tudta érni, hogy az összes többi tárcákat túlszárnyaló összegeket 
biztosítson a maga költségvetése számára. A népjóléti vagy a földművelésügyi 
tárcák képviselői nem győztek panaszkodni, hogy Klebelsberg minden 
mozdítható pénzt magához kaparint, s ők csak a maradékra, koldus-kenyérre 
vannak szorítva, saját terveiket s ezek pénzügyi szükségleteit illetőleg. 


Az évek folyamán csakugyan egyre nagyobb aránytalanság jelentkezett ezen a 
vonalon, egyrészt az úgynevezett elsőrendű szociális állami feladatok, másrészt a 
bőkezűséget, szinte fényűzést hajszoló kulturális erőfeszítések között. Ennek 
szemléltetésére elegendő, ha pár számot idézünk az akkori állami költségvetések 
adataiból. 


1922-től 1930-ig ötven millió pengőt áldoztunk arra, hogy 5500 új tanteremmel 
és az ezekhez szükséges tanítói lakással enyhítsük az elemi közoktatás 
szükségleteit, különösen az alföldi tanyavilág elhagyatott területein. Ugyanakkor 
a tanszemélyzet száma tizenhatezerről húszezerre emelkedett, s az iskolától 
távolmaradó gyermekek száma az iskolakötelesek 2 99- ára csökkent. A 
gazdasági irányú, elsősorban a földművelő népesség igényeit szolgáló iskolák 
száma 52-ről 121-re szaporodott, a tanulók létszáma pedig 40 96- ős emelkedést 
ért el. 


A csúcsintézményeket illetőleg: miközben Nagy-Magyarországunknak húsz 
milliónyi népessége mellett csak két egyeteme volt, az egyik Budapesten, a 
másik Kolozsvárott, a kilenc milliós csonka ország számára öt egyetem 
biztosította a magas képesítést élvező értelmiségi rétegek aránytalan 
utánpótlását. Az elszakított országrészekről a trianoni Magyarországra 
visszaözönlő, közhivatalnoki és egyéb értelmiségi pályákról kiűzött tízezrek 
elhelyezéséről nem tudtunk gondoskodni, és az egyetemre tóduló ifjúság ezrei, 
hosszú teleken át csak hólapátolással és más szükségmunkával tudtak 
önfenntartásukról gondoskodni. 


Ugyanakkor az Alföld elhanyagolt tanyavilágában, járhatatlan utak mellett, az új 
iskolaépületek, tantermek az őszi-téli hónapok alatt, a sár, víz és hó idején félig 
üresen maradtak, mert az orosz muzsikélet nyomorult viszonyai közt tengődő 
agrárproletariátus sokgyermekes családjai nem tudtak lábbeliről se gondoskodni 
iskolás gyermekeik számára. - Otthon dideregnek szegények a rideg vackon vagy 
a fűtetlen kemence mellett - mondták a tanítók sajnálkozva. Mert sok helyen - s 
ez nem ment kivételszámba - négy-öt gyermekre csak egyetlen közös rongyos 
bakancs jutott, s ezt az egyet felváltva húzta fel a soros kijáró, hogy iskolába 
mehessen... 


Klebelsberg nagy érdeme volt, hogy a külfölddel való kulturális kapcsolataink 
biztosítására és bensőségesebb kifejlesztésére Bécsben, Berlinben és Rómában 
az úgynevezett Collegium Hungaricumokat létesítette, hogy a kiváló képesítésű 
főiskolai hallgatók pár évet államköltségen külföldön tölthessenek az ottani 
egyetemeken. 


Alapjában véve ez nagyon helyes gondolat volt, de a másik vonalon megint csak 
az aránytalanságot szemléltette: a legelemibb szociális életszükségletek helyett 
a legmagasabb rendűek erőltetett istápolását. 


Klebelsberget nem lehetett mindezért hibáztatni, ő, minden más szempontra, 
vagy érdekre való tekintet nélkül megoldotta a maga feladatát. Az országos 
politika irányítása, amelynek arányt kellett volna tartania az új országépítés 
feladatai között - nem az ő dolga volt. Ezért, illetve ennek elhibázásáért Bethlent 
és Horthyt illette a felelősség... 

A kultúrpolitika ilyen méretezése mellett a szociális reformokat előkészítő, 
megvalósító népjóléti minisztérium nevét megcsúfoló intézménnyé zsugorodott. 


Szegény Vass József, akiben pedig, mint alulról jött, népi származású emberben, 
erős érzék élt a fenn az ernyő, nincsen kas politikai hibáival szemben - úgy 
válogatta össze a maga főmunkatársait, hogy minisztériuma csakhamar a 
feneketlen korrupció melegágya lett. Egyik államtitkára börtönbe került, a 
másikat a rábizonyult visszaélések miatt el kellett csapnia, hogy végül a 
miniszter maga is összeroskadjon a felelősség súlya alatt s öngyilkossággal 
vessen véget életének... 


Méltóságos ország leszünk... 


Horthy, a ferencjózsefi reminiszcenciák hatása alatt, sürgős hatalmi érdeknek 
érezte, hogy az államfői méltóság előjogai közül a címek és kitüntetések 
osztogatását minél előbb maga is gyakorolhassa. A bécsi Burgban szerzett 
tapasztalatok nyomán megtanulta, hogy milyen fontos eszközök ezek, egyrészt a 
mi egyik nagy hibánknak, a címkórságnak és hiúságnak legyezgetésére, 
másrészt az új rend híveinek jutalmazására s új hívek megnyerésére, 
lekötelezésére. 


Ferenc József azonban bölcsen tudta, hogy minél szűkmarkúbban gyakorolja ezt 
az uralkodói jogot, annál nagyobb, kiváltságosabb ennek értéke, s ezzel 
tekintélye is lesz az Így osztogatott kitüntetéseknek. Az ő uralkodása alatt a 
magyar középosztály, a hivatalnoki vagy középbirtokos osztály tagjai 
megelégedtek a régi tisztes tekintetes címmel. A nagyságosokból alig akadt 
néhány egy-egy vármegyében, a méltóságos urak pedig egészen fehérholló- 
számba mentek. Horthy és Bethlen aztán ezen a vonalon az ellenkező végletbe 
csaptak. A szűkösen fizetett magasabb rangú miniszteri tisztviselők és más 
közhivatalok viselői is egyszerre szinte mind méltóságosak lettek. Az ő példájukra 
a képviselők is, akik addig a nagyságos címmel büszkélkedhettek, most 


méltóságosakká léptették elő magukat. A kormány-főtanácsosi kitüntetés 
ugyanezt a címet biztosította az illetékesek számára, ugyanígy a polgári 
érdemkereszt második osztálya is. 


A nagyságos cím most már minden jobban öltözött embernek kijárt, hogy 
ugyanakkor a méltóságos is, gyakoriságánál fogva, lassankint már szinte gúny 
tárgyává legyen. 


Egy tekintélyes angol újságíró, aki a harmincas évek vége felé nálunk járt, nem 
győzött csodálkozni a keleti országokra emlékeztető cím- és rangfokozatoknak 
ezen a zűrzavarán. Nem bírta megérteni, mit jelent az egyik és mit a másik, 
milyen különbséget éreztet a méltóságos a nagyságossal, a kegyelmes a 
méltóságossal szemben. De ugyanígy álmélkodtak ezen a németek is, akiknél a 
nemzeti szocializmus alaposan leegyszerűsítette ezeket az árnyalatokat, egy 
közös nevezőben egyesítve őket. 


E sorok írója, amikor a polgári érdemrendek és kitüntetések különböző 
osztályairól és fokozatairól szóló rendelet a hivatalos lapban megjelent, egy 
hosszú felsorolás kíséretében, egy tréfás cikkben kommentálta ennek nyomán a 
címkórság további várható elterjedését. - De az is lehet - írtam -, oda fogunk jutni 
a címekkel és kitüntetésekkel, mint az egyszeri ember, aki sapkát lopott a 
vásáron, de nappal nem merte feltenni. Éjjel aztán a felesége arra ébredt, hogy 
az ura fel-alá járkál a sötét szobában. 


- Mi ütött beléd? Mit csinálsz? - kérdezte. 
- Ne kiabálj - felelte a gazda. - Viselem a sapkát! 


Bethlen aztán másnap felhívott telefonon, s azzal fenyegetett meg, hogy bíróság 
előtt fognak a cikkért felelősségre vonni. 


Ez a felelősségrevonás elmaradt. Alapjában véve minden józanabb, jobb érzésű 
ember egy véleményen volt a címkórság elítélésében. Sokan még olyanok is, akik 
maguk is részesültek, ártatlanul, ezekben a kitüntetésekben... 


XVI. Fejezet 


Bethlennel nem tudunk dolgot igazítani 


Bethlen Istvánt, aki összes miniszterelnökei közül leginkább imponált Horthynak, 
én még az első háború előtti évekből ismertem. Ő akkor az Andrássy-féle 
alkotmánypártnak a tagjai közé tartozott, s mint erdélyi képviselő, szép 
beszédeket tartott a képviselőházban a román veszedelemről. Különösen arról a 
térhódításról, amely az eladósodott magyar birtokok összevásárlásával öltött 
egyre nagyobb méreteket. Ezeknek hátterében az Albina nevű bukaresti nagy 
pénzintézet állott, az előlegezte hitel formájában a vételárat s annak segítségével 
parcellázták fel és juttatták román parasztok kezére a megvásárolt birtokokat. 
Bethlen ezzel szemben a magyar pénzintézetek segítségét sürgette. Ezeknek a 
nagy zsidó bankoknak azonban más gondjaik voltak, s nem nagyon érdekelte 
őket az erdélyi magyarság veszendő sorsa... 


A Kun Béla-féle proletárdiktatúra alatt Bethlen, az úgynevezett bécsi magyar 
emigráció feje volt, s mikor a diktatúra bukása után visszatért Budapestre, az ő 
kérésére felkerestem Kossuth utcai lakásán. Tájékozódni akart tőlem is a 
magyarországi politikai helyzetről, az új pártok vezéreiről, programjáról stb. 


Bethlen, mint az akkori emigránsok általában, idegenül állott szemben az otthoni 
viszonyokkal s a bécsi emigráció ugyanúgy, mint a szegedi Teleki Pál és 
Gömbösék vezetésével, elszigetelve érezte magát Budapesten. A kisgazdapárt és 
a keresztény párt vezérei új emberek voltak, azokból kerültek ki, akik otthon 
vészelték végig Kun Béláék garázdálkodását, s ezeknek élményei dühös 
antiszemitizmussal telítették őket, s programjuk is ennek jelszavait hangoztatta, 
az Ébredő Magyarokkal együtt, akiknek akkor Eckhardt Tibor volt a vezére. 


- Azért kérettelek - kezdte a beszélgetést Bethlen -, mert teljesen légüres térben 
érezzük magunkat idehaza. Azt mondhatnám magamról is, hogy nem értem azt a 
zsargont, amit itt ezek az ismeretlen új emberek beszélnek. Kik ezek, és mit lehet 
velük kezdeni? 


Én aztán megpróbáltam őt tájékoztatni az új zsargon értelméről s az új 
politikusok - Friedrich István, Csilléry András, Wolf Károly és a többiek - kilétéről, 
képességeiről. Eckhardtot ő még Erdélyből ismerte, mint Maros vármegyei 
szolgabírót. 


Bethlen úgy nyilatkozott, azt fejtegette, hogy ezekkel az új pártokkal szemben, 
miután ezek úgy is egy-kettőre lejáratják magukat, egy másikat kell majd 
alakítani, kipróbált, kormányképes emberekből s az új, jelszavas politika helyett 
az ország komoly gazdasági és szociális újraépítését kell programul kitűzni. Ő 


tehát egyelőre várakozó álláspontra helyezkedik, míg a vizek le nem 
csillapodnak. De tanácsaival addig is segítségére lesz Horthynak a változás 
előkészítésében. (Horthy is említi a Bethlennel való barátságának ezeket a 
kezdeteit, de elhallgatja, hogy ő maga is akkor még - s már szegedi vezérkedése 
alatt is - az új zsargont beszélte s annak jelszavaival fenyegetőzött...) 


Mi aztán, jómagamat is ideértve, éles ellenzéke lettünk a Bethlen-féle koalíciónak 
s gyilkos harcot kezdtünk az annak nyomán gyorsan felburjánzó korrupciós 
visszaéléseket ostorozva s folytonos sajtópörökben küzdöttünk az Így 
megtámadott hatalmasságokkal. 


Egy alkalommal Darányi Kálmán, aki miniszterelnökségi államtitkár volt, 
megszólított a képviselőház folyosóján, hogy Bethlen szeretne velem beszélni, 
illetve egy folyamatos beszélgetést kezdeni. Mi félreértjük az ő politikáját, s erre 
nézve akarna engem tájékoztatni. 


Nem nagy lelkesedéssel, de kötélnek álltam a meghívásra s mikor a régi Sándor- 
féle palotában benyitottam Bethlenhez, bevezetésül elmondtam neki, hogy akkor 
jártam itt először a szép öreg házban, mikor az Új Nemzedéket, mint hetilapot 
megalapítottuk, s Wekerlétől, az akkori miniszterelnöktől cikket kértem az új 
magyar nemzedék problémáiról. 


- Az Új Nemzedék derék lap volt - mondta Bethlen -, az nem kereste, nem 
hajszolta a botrányokat... 


- Mi sem keressük őket - feleltem -, annyira nyilvánvalók, hogy nem 
hallgathatunk róluk. 


- De miért kell ezzel a nyilvánosságot, sokszor alaptalanul, nyugtalanítani? Ha 
valami panaszotok van, gyere hozzám, én majd kivizsgálom a dolgot. Ha jogosult 
a panasz, nyakuk közé vágok a hibásoknak. Nekem semmi okom nincs rá, hogy a 
visszaéléseket vagy éppen a panamákat, ha vannak ilyenek, védelmezzem vagy 
takargassam. 


- Erről meg vagyok győződve. De a mi helyzetünk egészen más ezekkel a 
bajokkal szemben, mint a tied. Nekünk az a hivatásunk, hogy a nyilvánosság elé 
vigyük őket, s a közvélemény ítéletét hívjuk ki velük szemben. A közönség más 
úton úgyis tudomást szerez ezekről, s ha mi elhallgatjuk őket, az a gyanúsítás 
támad velünk szemben, hogy mi is részesek vagyunk bennük, s hallgatásunkkal 
fedezzük őket. Bennünket tehát nem kisebb felelősség terhel ezen a vonalon, 
mint magát a kormányt. Ha hallgatunk, levelek özönében vonnak felelősségre 


bennünket. Ha viszont valótlant írunk, a bíróság előtt kell a megtámadottal 
szemben helyt állnunk... 


(Hogy el ne felejtsem, amint akkor - ahogy ilyen esetekben szoktam, a 
beszélgetés után, otthon papírra vetett - feljegyzéseimből látom, Darányi Kálmán 
is jelen volt ennél. Bethlen, úgy látszott, jónak látta, hogy tanúja is legyen a 
találkozásnak, akire, ha szükség lenne rá később, a maga nyilatkozatainak 
igazolásául hivatkozhassék. 


Szegény Darányi, nem jól érezte magát ebben a szerepben. Ő, Gömbössel és 
Sztranyavszky Sándorral együtt, az úgynevezett államtitkári fiatalságot 
képviselte, akik, mint ilyenek, sokat suttogtak bizalmas egymás közt Bethlen 
hibáiról s a többi miniszterekéiről, a tarthatatlan állapotokról, de ezeket szóvá 
tenni nem merték. Most, hogy én nem nagyon óvatoskodtam ezek felsorolásával, 
Darányi izgatottan feszengett a helyén s zavarában, mint egy kisdiák egészen 
kipirosodott, a homlokát törölgette. Egyrészt drukkolt, hogy összeveszés lesz a 
beszélgetésből, másrészt örült, hogy valaki végre szemtől-szembe megmondja 
Bethlennek, helyettük is, az igazat.) 


A beszélgetés aztán csakugyan egyre elevenebb lett. Amint már vártam is, 
Bethlen egy másik kellemetlen témára fordította a szót. 


- Na, és azért nem panaszkodnak az olvasók - kérdezte ingerülten -, hogy az Új 
Magyarság, főleg a te cikkeidben, valóságos lazítást folytat a parasztkérdés 
folytonos hánytorgatásával? Te, mint jó családból való úriember, nem érzed, 
hogy milyen hálátlan és veszedelmes dolog ez? Meg akarjátok dönteni az 
arisztokrácia és a középosztály uralmát, illetve meg akarjátok fosztani őket 
vezető szerepüktől? Nem érzitek, hogy alapjában véve ez felel meg a magyar 
nép, az alsó osztályok érdekeinek is? A magyar történelmi folytonosságot, a 
nemzet politikai hivatását csak ezek tudják egy magasabb öntudat birtokában s a 
múlt hagyományaitól áthatva, más népek között, s azokkal szemben is betölteni. 
Se a parasztságot, se a munkásságot nem érdekli a történelem, mert azt nem is 
ismeri. De ugyanígy közömbös mindkettő az integritással, az ország 
visszaszerzésével szemben is. Egyik se tudja átérezni, mit jelent a nemzeti érdek 
és nyomaték szempontjából Erdély vagy a Felvidék. Fiúméról, az Adriáról nem is 
beszélve. A szocialisták mindenről lemondanak. Az ő szemükben ezt 
visszakövetelni - reakciós politika. A parasztság pedig nem lát messzebb a falu 
tornyánál, s közömbös az ilyen, tőle idegen nagy kérdések iránt. 


- De nem gondolod, hogy éppen azért kell kiemelni az elkoldusodott paraszt- 
proletariátust mostani helyzetéből, hogy a szociális jobb sorssal együtt, közelebb 
érezze magát a magasabb rendű nemzeti hivatáshoz? A feudális arisztokrácia, 
sajnos, maga se mutat sokkal nagyobb érzéket a nagy-magyar gondolat iránt. 
Legfeljebb annyiban, hogy sajnálja ott maradt, idegen kézre került birtokait. De a 
nagy zsidó plutokrácia se túlságosan siratja a székely havasokat... 


- De a hódmezővásárhelyi vagy kecskeméti nagygazda se sokkal különb ebben a 
tekintetben. Ezt magad is tapasztalhattad közöttük... Aztán a zsidókérdést 
illetőleg se a nagy zsidóság a veszedelem, hanem a forradalmi intellektuellek, a 
Jászi- és Kunfi-féle rétegek. Ezek döntötték romba az országot. 


- Igen, de Károlyi Mihály segítségével... Bethlen most már ingerülten legyintett: 


- Amíg én itt ülök, ez a Jászi-féle irányzat nem fog többé szóhoz jutni, erről 
felelek! 


- De a zsidó plutokrácia - makacskodtam én - nem kisebb veszély. Ez árakat 
diktál. A nagyipart, a nagy bankokat kezében tartja. Sajtót tart fenn a maga 
érdekeinek szolgálatára, azok elleplezésére... 


- Őket azonban, éppen nagyobb és érzékenyebb anyagi érdekeiknél fogva, 
könnyebb kézben tartani. Ha hetvenkednek, majd megnyirbáljuk a hatalmukat... 


- De hogyan, mikor titeket is a kezében tart? 


- Nevetséges - csattant fel Bethlen. - Hogy érted ezt? 


- Hát nem ők adják össze a választási költségeket? Olyan pártnak, kormánynak, 
amely az ő hatalmukat korlátozni, vagy mint te mondod: megnyirbálni akarja, 
nem bolondok, hogy pénzt adjanak... 


- Ezt nem kell nekik előre megmondani. Síppal-dobbal nem lehet verebet fogni. 
Aztán nem olyan nagy hősök ők. Egy kis szelíd figyelmeztetésből is eleget 
értenek. De, ha ti ordítoztok ellenük, az nem baj. Legalább megijednek, s annál 
inkább hozzánk zárkóznak... s könnyebben lehet majd velük - ahogy Bánffy 
Dezső, egykori erdélyi elődöm mondani szokta - dolgot igazítani... A kormánynak, 
már csak az ő nemzetközi hatalmukra, a pénzpiac, az angol, francia vagy 
amerikai zsidóság hatalmára való tekintettel is, óvatosnak kell lennie velük 
szemben. Láthattátok, mit jelentett ez a befolyás a numerus clausus esetében is. 
De abban egyetértenek velünk ők is, hogy nekik se érdekük, hogy egy szocialista 
forradalom jöjjön... 


- Na, ettől nem kell félni. A szocialistákkal különben ők egészen jól megértik 
egymást. Tapasztalhattad, hogy a mi forradalmárjaink milyen illedelmesen 


viselkednek a Házban is. Milyen tapintatosan emlegetik a nagy tökét, csak éppen 
hogy a szokott jelszavaknak eleget tegyenek... 


- Na, és mi baj van még? - kérdezte végül Bethlen. - Miért támadjátok annyit 
szegény Vass Józsefet és Klebelsberget, sokszor igazán kíméletlenül? 


- De hiszen ezt te magad is jól tudod. Az ország halálosan megunta a népjólét és 
kultúrfölény szólamait, miközben a gazdasági helyzet, a megélhetés viszonyai 
egyre rosszabbak lesznek. Mindenki úgy érzi, hogy valami változásnak kell jönni. 
Ne haragudj, de megunt benneteket az ország. Minden kormány így jár ezzel, ha 
sokáig ül a helyén, és körülötte semmi se mozdul. Ha maga Kossuth Lajos lenne a 
miniszterelnök, őt is megunnánk előbb-utóbb. Miért nem frissíted fel legalább a 
kormányt új emberekkel, akik még ígérnek, de hozhatnak is valamit? 


- Jó, hogy ezt említed. Többször mondtam már Kálmánnak is: miért kiabálnak 
annyit Eckhardt meg Milotay, mint felelőtlen ellenzék? Tessék, jöjjenek be a 
pártba. Megkapják az őket megillető helyet és feladatot... 


- Nagyon megtisztelsz. De beláthatod, hogy ez csak elvi alapokon volna 
lehetséges, egy egészen más politika érvényesítésével... 


- Én azt se bánom, legyetek a párton belül ellenzék, s jöjjetek a terveitekkel. 


- Ezeket tőled várja az ország. Te elvégezted az első nagy feladatot: 
helyreállítottad a rendet, a szélsőségeket jobbról is, balról is útból tetted, s most 
hozzáláthatnál, mint egy új Kossuth, a szükséges nagy reformokhoz. 


- Én nem akarok Kossuth lenni. Nem vagyok híve semmiféle forradalomnak. 
Nekem Széchenyi az ideálom... 


- De hiszen alapjában véve Széchenyi is egy olyan radikális változást akart, 
amely a maga eredményeiben forradalomnak számított volna. A vasutak, 
országutak kiépítése, a folyók szabályozása, a gőzhajóforgalom megindítása, az 
osztrák ipari kizsákmányolás ellen önálló gyáripar teremtése a gőzgépek 
felhasználásával, aztán a bécsi bankok uzsorahiteleivel szemben magyar 
pénzintézetek létesítésével az ország pénzügyi függetlenségének biztosítása és 
mindenek fölött a felszabadított jobbágybirtok s a nemesi földvagyon 
eladósodásának megakadályozása - mind forradalmi lépés lett volna... Milyen 
szerencsétlen megoldás volt mindezzel szemben a földreform, amit Nagyatádi 
Szabóval, illetve az ő felhasználásával csináltatok. 


- Belátom, hogy az nem sikerült. Ott sok hiba történt. De most újra kezdeni, 
megfejelni a dolgot, erről egyelőre szó sem lehet. A kormányzó úr hallani se akar 
ilyesmiről. Ezt Kálmán is jól tudja. 


Bethlen itt Darányi felé intett, s Darányi zavartan bólintott... Én pedig fel akartam 
állni s megköszöntem, hogy nagy elfoglaltsága mellett ennyi időt szentelt nekem. 


- Most már nekem is mennem kell - mondta Bethlen -, de folytatni akarom a vitát, 
s Kálmánnal majd újra kéretni foglak... 


- Örömmel jövök máskor is - mondtam, s elköszöntünk. A folytatásra azonban 
sose került sor. 


k:k:k 


Darányi kikísért, kinn a lépcsőházban megölelt s a kezemet szorongatta. 


- Nem is tudod - mondta - milyen nagy dolgot csináltál, hogy mindent így feltártál 
előtte. Mi nem merünk szólni neki. Alig várom, hogy Gyulának (Gömbösnek,) is 
elmondjam... 


Kemény, hideg téli nap volt, s Darányi, úgy ahogy volt, kiskabátban, a kapuig 
lejött. Alig tudott örömében megválni tőlem... 


XVII. Fejezet 


Horthy átsiklik emlékirataiban azokon a gazdasági és politikai 
megpróbáltatásokon, amelyek a Bethlen-kormány utolsó éveit oly emlékezetessé 
tették. Bethlen István azzal, hogy mindent sikeresen elodázott, elalkudott vagy 
elaltatott, nem tudta nyugvópontra juttatni Csonka-Magyarország nagy belső 
gondjait s az ezek mélyén lappangó nyugtalanságot. 


Az amerikai Speyer-kölcsön százmilliói - mint a lyukas szitán a víz - hamar 
elfolytak, s a népjólét és kultúrfölény látszatai alól egyre kirívóbban ütköztek ki a 
megoldatlan nagy kérdések következményei. A kölcsönkapott milliókat valami 
csodálatos tervszerűtlenséggel osztogatták szét s a pillanatnyi 
megkönnyebbülés, amelyet felhasználásukkal előidéztek, nem az alapokig ható 
megerősödést jelentette, csak azt a csalóka látszatot, hogy Íme, most már 
minden jobban fog menni. 


Hiszen egyelőre mindenkinek vagy legalábbis sokaknak kijutott az aranyeső 
áldásaiból. A pengő, sok viszontagság után, mégiscsak megszilárdult, s a 
forradalom pusztításaiból lassan magukhoz tért városok szépítgetni kezdték 
magukat, versenyeztek egymással az építkezésben. Minden élelmes 
polgármester gyarapítani akarta a maga érdemeit. Mister Smith sürgette a 
kölcsön felhasználását, s a kormány sok esetben valósággal rájuk erőszakolta, 
kéretlenül is a kölcsönpénzt, s ebből aztán nagyszabású, modern vágóhidakat 
építettek olyan alföldi járási székhelyeken, ahol egy-két mészáros látta el a 
húsfogyasztás szükségleteit házi vágás formájában, hogy most aztán a levágásra 
szánt egyetlen disznót vagy tehenet a vágóhídnak nevezett palotában végezzék 
ki, s nyári hónapokon át még az az egyetlen áldozat se jelentkezzék, amelynek 
tiszteletére, végtisztességére a palotát építették. 


Országszerte hajmeresztő hasonló példákat beszéltek ugyanilyen beruházásokról, 
népházak vagy luxus közfürdők neve alatt. Ezek között is a legkiáltóbb eset volt a 
lillafüredi, úgynevezett Palota szálló építkezése, amelynek botránya hónapokon 
át foglalkoztatta a közvéleményt. A fürdőszállodára alkalmas helyet Miskolchoz, 
illetve Diósgyőrhöz közel, a Bükk-hegység egyik kies völgyében maga a 
miniszterelnök felesége fedezte fel egy vadászkirándulás alkalmával. Ez az ötlet 
aztán közel harmincmillió pengőjébe került az országnak, vagyis majdnem 
annyiba, mint valamikor a Duna-parti világszép országháza. Hogy a szálló 
építkezését elkezdhessék, egy egész bányásztelepet, egy egész kis községet le 
kellett bontani s helyéről elhordani. Ezen felül egy közbeeső magaslatot, amely 
szinte hegynek számított, ugyancsak le kellett borotválni. Ugyanakkor 
gyógyforrás-keresés címén - a szakértő geológusok ellenére - kutatófúrásokat 
kezdtek, amelyek egy-két éven át emésztették a rájuk fordított százezreket 
anélkül, hogy a biztosra vett gyógyforrás jelentkezett volna. 


A palota - egy reneszánsz lovagvárra emlékeztető épület - sok viszontagság után 
aztán mégis csak elkészült, hogy példájára Lillafürednek nevezzenek 
országszerte minden, méreteiben talán kisebb, de célszerűtlenségében vele 
versenyző állami befektetést... 


Közben a húszas évek vége felé, egy általános gazdasági krízis hatása alatt s a 
nagyipart dédelgető vámpolitika következménye gyanánt, az úgynevezett 
agrárolló tünetei egyre érezhetőbben súlyosbították a városi fogyasztó közönség 
s a falusi kisgazda- és agrárszegénység életviszonyait is, hogy ugyanilyen 
mértékben nehezedjenek az ipari munkásság megélhetésére is. 


A döntő lökést aztán az 1929-ben az Egyesült Államokban kitört nagy pénzügyi 
krízis jelentette, amely a dollárhitelek megvonásával ott valóságos katasztrófát 
idézett fel, s egész Európára súlyos következményeket jelentett. 


Bethlen megriadva, megérezte ennek a partszakadásnak minket is fenyegető 
veszélyeit, s érezte azt is, hogy nem lesz képes megbirkózni ezekkel. Aztán unta 
már a hatalommal együtt járó zaklatottságot s egy szép napon, váratlanul és 
általános meglepetésre leköszönt, s az utódokra hagyta a nehéz feladatot. 


A lemondás hírére felszaladtam a miniszterelnökségre, ahol általános zavar és 
tanácstalanság uralkodott. Darányival alig tudtam pár szót váltani, mikor 
megnyílt az ajtó s az ajtónyílásban ott állt Bethlen mosolyogva. 


- Na, örültök most, ugye? - szólt rám. - Megtörtént, amit mindig kívántatok. 


- De nem a legalkalmasabb pillanatban - feleltem. - Senki se érti, hogy 
hagyhattad oda, épp most, a kormányt és az országot? 


- Fütyülök a közvéleményre - mondta nevetve Bethlen. De a fütyülök szó helyett 
kissé markánsabb szót használt, s azzal betette az ajtót. 


Én ezekben a hetekben épp az alföldet jártam, az agrárproletariátus nagy 
gócpontjait, s beszámolóimban egyebek közt ezeket írtam: 


A falu, különösen a kisgazda társadalom, igen jól emlékszik a Károlyi-forradalom 
anarchiájára, a kommunizmus megpróbáltatásaira, amelyek mindenütt a 
söpredéket ültették a községek nyakára is. Bizonytalanná tették a vagyont, az 
életet, megingatták a termelés folytonosságát, s újabb és újabb ellenséges 
invázióknak szolgáltatták ki az országot. Mindezt nem felejtették el. De a mai 
viszonyok, a rend, a vagyonbiztonság külső formái között, a süllyedés, a 
menthetetlenség ugyanolyan nyugtalanságát oltják a szívekbe. Ha nincs ára 
semminek, ha nem érdemes jószágot nevelni, ha minden verejték, minden 
takarékosság hiábavaló, ha a pusztulás egyformán sújtja a szorgalmasokat a 
léhákkal, dologtalanokkal vagy iszákosokkal, akkor miért ragaszkodjanak ehhez a 
rendhez, amelynek most már csak nyomasztó hátrányait érzik? 


A szociáldemokrácia térhódításait a nemzeti érzületében leginkább érintetlen 
falusi lakosság körében mindenekelőtt azért kell a legnagyobb aggodalommal 
nézni, s ellene a nemzeti, demokratikus, népies új politika frontját kiépíteni, mert 
Magyarország, mint a jelek mutatják, egy új történelmi fordulat felé halad. Az a 
kérdés, hogy a trianoni béke véglegessé válik-e, hogy mi olvadunk-e be a 
kisantantba, hogy a cseh politika járszalagjára kerülünk-e, vagy magunk tudunk 
élére lépni a dunai népek jövendőjének, ez mind elsősorban attól függ: a 


szélsőbaloldal kezére kerül-e a központi hatalom sorsa Magyarországon is, vagy 
egy demokratikus, népies, de ugyanakkor nemzeti politika képviselői 
ragadhatják-e ezt meg, a nagy tömegek rokonszenvére és hatalmára 
támaszkodva? (Marxék falun. Törvényhatósági Tudósítások. 1929. május) 


Huszonnégy órával Bethlen lemondása után, megjött az utód, valakinek a 
személyében, akit senki se várt. Ez a valaki gróf Károlyi Gyula volt, akit addig 
szinte nevéről se ismert senki, mert semmiféle szerepet nem játszott a magyar 
közéletben. Se képviselő, se főispán nem volt. Mint szorgalmas, takarékos gazda 
csak a birtokaival törődött, s így senki se értette, miért esett éppen őreá Horthy 
választása, egy súlyos, általános válság nyugtalanító viszonyai között? 


Csak nagyon kevesen tudták, hogy Horthy erre az elhatározásra a Károlyihoz 
fűződő régi, szinte gyerekkori barátsága indította. Károlyi Gyula - miért, miért 
nem - tengerészpályára készült s mint kadét-hadapród együtt szolgálta végig a 
haditengerészet kezdő iskolaéveit Horthyval, akivel aztán vakáció idején, vidám 
heteket töltöttek együtt a nagykárolyi várkastélyban, együtt vadászgatva az 
ecsed-bátori uradalom erdeiben. Ez a barátság a szegedi emigráció alatt újra 
felújult közöttük - Károlyit ott is mindjárt megtette miniszterelnöknek, így esett 
most ismét választása az öregúrra, aki bizonyára sokáig ódzkodott ettől a 
megtiszteltetéstől, a Bethlen után maradt hagyaték átvételétől. Aztán mégis csak 
rászánta magát erre a rendcsinálásra, hogy a népjólét után szigorú böjtre fogja a 
könnyelmű országot. 


Nem lehetett azonban semmi kétség aziránt, hogy a politikai vezetés, az 
arisztokratikus-konzervatív kormányzat alapelveit illetőleg ők ketten 
egyetértettek. Károlyi se akart hallani semmiféle földreformról, semmiféle 
szociális átalakulásról. Idevonatkozó nézeteit ő is abban összegezte, hogy a 
parasztot nem kell elkapatni, a nagybirtok szent és sérthetetlen, a tisztviselők 
örüljenek a fix fizetésüknek, a munkás ne sztrájkoljon, a sajtó ne 
okvetetlenkedjék. Egyszóval, hogy minden úgy van jól, ahogy van, s maradjon is 
úgy, mert így a legjobb. És egyébként is: sose volt még úgy, hogy valahogy ne 
lett volna! 


A tornyosuló válsággal szemben aztán Károlyi egyetlen orvosságot akart 
érvényesíteni: a végletekig menő takarékosságot az elmúlt tíz esztendő 
tanulságai alapján. Ez az elhatározás, ha a bajok gyökeréig nem is nyúlt, 
alapjában véve nagyon helyes elgondolás lett volna, ha nem merült volna ki 
olyan aprólékoskodó intézkedésekben, amelyek csak a felszínen kapargáltak, s 
csakhamar a közderültség áldozatai lettek. 


Ezek közé tartozott, hogy a miniszteri autókat Károlyi leállította, s hogy jó 
példával járjon elöl, miután ő maga egyébként is szenvedélyes gyalogló volt, így 
járt fel a miniszterelnöki palotába is. Aztán szigorú ellenőrzés alá vette a 
minisztériumok papírfogyasztását - amit sehol a világon, semmiféle kormánynak 
nem sikerült még redukálni. De Károlyi pontosan megszabta, hogy mennyit 
fogyaszthat egy miniszteri tanácsos, a rendelkezésére adott ceruzák és tollszárak 
mennyiségét is ideértve. 


Hogy további példát adjon a fényűzés korlátozására, a Dunaparti korzó egyik 
szállodájának kertes teraszán fogyasztotta el egy pár virsliből álló ebédjét, egy 
korsó sör mellett - a pincérek általános álmélkodása mellett, akik nem egy 
miniszterelnöktől, de még egy államtitkártól vagy egy képviselő úrtól is máshoz 
voltak szokva... 


Az úgynevezett Károlyi-kormány megalakításának viszontagságain aztán heteken 
át szórakozott az egész képviselőház. Az új miniszterelnök ugyanis, miután senkit 
nem ismert a kormánypárt képviselői közül sem, Horthy útmutatásai szerint 
próbálta összeválogatni a kormány tagjait. Valószínűleg Horthy vagy Bethlen 
ajánlotta neki kultuszminiszter gyanánt Hóman Bálintot, aki egyetemi tanár volt. 
Károlyi a Házban keresni kezdte őt, s megkérdezte az egyik képviselőt, melyik az 
a Hóman, mert beszélni szeretne vele. - Az a hatalmas termetű, nagy fekete 
ember - felelte a kérdezett. - Ott áll egy társaságban, a harmadik ablak mellett. 


Mire Károlyi odasétált a társasághoz, Hóman már eltávozott, s Károlyi, aki erősen 
rövidlátó volt, helyette a hozzá valahogy hasonló Karafiáth Jenőt szólította meg. 
Félrevonult vele egy sarokba s abban a hiszemben, hogy Hómannal beszél, 
felkérte őt: vállalja el a miniszteri tárcát. Karafiáth, aki mint a Magyar Jogász 
Sport Egyesület elnöke csak a sportügyeknek élt, nagy meglepetéssel fogadta ezt 
a megtisztelő ajánlatot. Nem értette ugyan, honnan és miért éri ez a kitüntetés, 
de hát ki mondott volna ellen az ő helyzetében egy ilyen kitüntetésnek? Így lett 
ő, Hóman helyett, kultuszminiszter... 


Másnapra persze kiderült a tévedés, de akkor már botrány nélkül nem lehetett 
változtatni a dolgon, s Karafiáth elkezdte miniszteri működését. Mikor, már csak 
tréfából is, bekopogtam hozzá, ezzel a felkiáltással fogadott: 


- Ne haragudj, de istenuccse nem tehetek róla, hogy ilyen képtelenségbe estem 
bele. Fogalmam se volt róla, hogy Károlyi Hómannak nézett, s mint ilyennel 
beszélt velem. Hát most mit csináljak? Az egész ország rajtam nevet. Hómannak 
hiába mondom, hogy történt a dolog. Nem akarja elhinni. Régi barátok vagyunk, 
s éppen vele szemben kerültem ilyen ostoba helyzetbe... 

Nekem is volt aztán, ha nem is ilyen tragikus esetem a derék öregúrral. Darányi 
Kálmán nem nyugodott, míg hozzá is be nem ajánlott, pedig igazán nem tudtam, 
mit kezdhetek vele. 


Hogy megindítsam a beszélgetést, azzal kezdtem, hogy én is a szép Szatmárból 
vagyok. Elődeim onnan kerültek Szabolcsba, s a Báthori birtokok uradalmi 
igazgatója, a nagy nevű Mikolay Lajos aki szegről-végről atyafiságban volt a 
Károlyiakkal - sokat járt édesapámék házához. Milyen kár, hogy a Báthori 
birtokrészek aztán Mandel-Mándi Samu kezére kerültek... 


Károlyi, aki pipáját szipákolva, csöndesen hallgatott, felszisszent erre az 
észrevételre. 


- Azt nem mi csináltuk - mondta kissé méltatlankodva - Károlyi Imre adta el 
Mándinak. 


Itt aztán elakadt a beszélgetés, s hogy végleg meg ne rekedjen, arra fordítottam 
a szót, hogy gyerekkoromban még én is jártam a híres ecsedi láp roppant 
mocsárvilágát, ezt a hetvenezer holdas ősi nádrengeteget, amely kilenc falu 
határát borította, s az őshalászat és a vad vízimadár-világ paradicsoma volt. 
Édesapámék vadászni jártak oda. 


Károlyi szó nélkül tovább pipázott, s én, kínomban, hogy a politika iránt is 
érdeklődjem, megkérdeztem, hogy érzi magát ebben a neki szokatlan pozícióban, 
és mik a tervei? 


- Ezt majd a kormányzó mondja meg - felelte hosszas gondolkozás után, s itt 
aztán úgy éreztem, hogy végleg megrekedtünk. Egy darabig még erőltettem a 
dolgot, közös témák után keresgélve, de aztán belefáradtam ebbe az egyoldalú 
beszélgetésbe, s fel akartam állni, hogy elköszönjek. 


Károlyi azonban nagy szívességgel visszatartott. Maradtam tehát, s próbáltam 
tovább döcögtetni a társalgást, hogy végül aztán mégis csak elbúcsúzzam. 
Másnap vagy harmadnap Darányi azzal fogott meg a Ház folyosóján, hogy a 
miniszterelnök haragszik rám. Reggel azzal fogadta őt, nem érti, miért nem írtam 
az újságba semmit a látogatásomról, mikor pedig olyan jól elbeszélgettünk. 


Elmondtam Darányinak, hogy folyt le ez a beszélgetés. Nagyot nevetett, s 
belátta, hogy az adott politikai helyzetben az ecsedi láp titkai nem nagyon 
érdekelték volna a közvéleményt... 


XVIII. Fejezet 


Gömbös és a csáklyások 


Károlyi Gyula alig két esztendős kormánykodása még azt a kis életkedvet is 
elvette az országtól, a fáradt közvéleménytől, amely a Bethlen távozásával egy 
pillanatra benne felélénkült. 


Most már, az unalom és a fáradtság nyomán, egy mélyről feltörő elégedetlenség 
jelezte, hogy az eddigi vágányokon nincs tovább, s valamit tenni kell, legalábbis 
annyit, hogy a jobb reménység újra táplálékot kapjon egy jobb változás 
lehetőségétől. 


Horthy maga is megérezte ezt, hiszen a bele helyezett kezdeti bizalom és 
várakozás is nagyon elfáradt és elkedvetlenedett az elmúlt tíz esztendő 
tapasztalatai és csalódásai után, amelyekért a felelősség végeredményben őt is 
terhelte. Valami úton-módon fel kellett tehát frissíteni ezt a reménykedést, s a 
megrendült bizalmat meg kellett valahogy erősíteni. Persze csak úgy, hogy 
valami lényeges radikális változás azért ne történjék a konzervatív- 
arisztokratikus rendszer alapelvein. 


Horthy emlékirataiban kiemeli a nagy különbséget és ellentétet, amely a 
pipázgató, sörözgető Károlyi Gyula megavasodott, mozdíthatatlan maradisága és 
a Gömbös Gyula nyugtalan, feszültségtől várandós, dinamikus egyénisége között 
olyan érezhető volt. Horthy, úgy a sorok között, be is vallja, hogy ezért esett 
választása Gömbösre, aki híveivel, pár fiatal politikussal együtt a nyugtalan, 
suttogó, csak négyszemközt elégedetlenkedő várakozást éreztette a 
kormánypárt soraiban is. Gömbös elnöke volt akkoriban a Társadalmi 
Egyesületek Szövetségének, a legtekintélyesebb ilyenféle szervezetnek, amely 
egyebek közt a megalkuvást nem ismerő irredentát is képviselte. 


Ugyanő még a Károlyi-forradalom alatt szervezkedő nemzeti ellenállásból is jó 
hírnevet hozott magával. Ő alakította meg akkor, fiatal katonatisztekből, az 
Országos Magyar Véderő Egyesületet, amely megpróbált szembeszállni a 
hadsereget szétzüllesztő Linder-féle irányzattal. Aztán tevékeny részt vett a 
szegedi emigráció szervezkedésében bajtársaival együtt, lelkes bizalommal 
Horthy iránt, akiben egy radikális jobboldali kormányzat megszemélyesítőjét 
érezte. A Bethlen és Károlyi Gyula alatt megmerevedett tíz esztendő aztán ezt a 
bizalmat őbenne is erősen megrendítette, s így történt, hogy közte és a 
kormányzó között, miniszterelnöksége első percétől kezdve, egy be nem vallott 
ellentét feszült. Horthy azzal a számítással választotta őt, hogy a Gömbös 
népszerűségével a magáét is felfrissíti, megerősíti egy kicsit, anélkül, hogy a 
lényegben bármilyen változást engedélyezne a Bethlen-Károlyi vonallal szemben. 


Annak az elhatározásnak legmélyén, amellyel Horthy Gömböst miniszterelnöknek 
választotta, voltaképpen az a cél és az a taktika rejtőzött, hogy ugyanakkor, 
amikor Gömbös népszerűségét a maga javára felhasználja, a Gömbös 
reformterveinek megakadályozásával őt olyan zsákutcába juttatja, ahol Gömbös 
a neki juttatott hatalmat csak saját népszerűségének feláldozásával, önmagának 
lejáratásával tarthatja meg. Ezt a módszert alkalmazta aztán Horthy Imrédyvel 
szemben is annak olyan radikális jobboldali kísérletei miatt, amelyek nyomán 
Imrédy népszerűsége rá nézve kényelmetlenné kezdett válni. (Ő volt az, aki a 
zsidó monopolkapitalizmusra az első döntő csapást mérte a szeszmonopólium 
államosításával.) 


Mindez alapjában véve a ferencjózsefi kormányzati bölcsesség leutánzását 
jelentette, magyar vonalon alkalmazva. Az öreg király is, amikor a függetlenségi 
párt, az alkotmánypárttal és a néppárttal együtt, parlamenti többségre jutott, 
Kossuth Ferencet és Andrássy Gyuláékat bízta meg a kormányalakítással. Nem 
azért, hogy a magyar vezényleti nyelv és az önálló nemzeti bank létesítését 
lehetővé tegye, s így az ellenzéki pártok, tehetetlenségük folytán, lejárassák 
magukat. 

Gömbös még a Károlyi-forradalom alatt szervezkedő katonatiszti ellenállásból - 
amelynek ő volt a lelke - hozta magával az ilyen vagy ehhez hasonló politikai 
szervezkedés erős hajlamait, azt lehetne mondani: szenvedélyét. Ő felismerte a 
magyar pártpolitika nagy hibáit, fogyatkozásait, annak idejétmúlt inszurrekciós 
jellegét, ami abban jelentkezett, hogy a pártok csak a képviselőválasztások 
idején, alkalmi korteskedésben s ugyanilyen összeverődésben élték ki magukat. 
A választások után csak a képviselők szónoklataiban éltek, szervezeteik csak 
névlegesek voltak, belső élet nélkül. 


A nagy szociális, gazdasági vagy politikai kérdéseket ezek a vidéki 
pártszervezetek soha meg nem vitatták, azokkal se tudományos, se praktikus 
szempontokból nem foglalkoztak s ezekkel, megfelelő tájékoztató munka után, 
híveiket se foglalkoztatták. A magyar természetnek megfelelően szalmatűzszerű 
fellángolásokban, a vezérek által kiadott jelszavak s a pártlapok által művelt 
felületes propaganda nyomán foglaltak aztán állást ezekben a kérdésekben, de 
csak a választások alatt, hogy aztán szétoszoljanak, az öt év múltán újra 
esedékes választásokig. 


Gömbös mindezzel szemben, a szocialista munkásszervezkedés példájára s 
később a fasiszta és a nemzeti szocialista példák hatása alatt, a pártéletet az 
inszurrekciós vonalról a szervezett, állandó hadsereg vonalára akarta volna 
átemelni. Ebben korszerűség és általános nemzeti szükségérzet nyilatkozott 
meg. Az ő nagy tévedése azonban abban jelentkezett, hogy nem alulról, a 
kicsivel kezdődő ellenzéki, ideologikus mozgalmak módjára kezdte meg ezt a 
szervezkedést, hanem felülről, a hatalom birtokában, annak vállain felemelkedve 
akarta ezt megkísérelni. 


Ez a kísérlet azonban, mindjárt kezdettől fogva, két súlyos akadályba ütközött: 
egyrészt Horthy előrelátható ellenzésébe, másrészt a többségi pártnak, ennek a 
Bethlen alatt megcsontosodott, konzervatív együttesnek a reakciójába. Ez a párt, 
ezek a csáklyások - ahogy egyszer elkeseredésében elnevezte őket - Horthy hívei 
voltak, s az ő politikájára esküdtek. Gömbös tehát az első kínálkozó alkalommal, 
a közeli választásokon, meg akart szabadulni tőlük, hogy saját jelöltjeiből 
szerezzen magának többséget. Addig azonban még várni kellett, s miután a 
közvélemény is várakozástól volt terhes, Gömbös az ő céljait illetőleg 
összeállított egy nyolcvanegynéhány pontból álló programot s azt a nyilvánosság 
elé bocsátotta. 


Ez a sajátságos program aztán híven tükrözte vállalkozásának belső 
ellentmondásait. Mindegyik tétele azzal kezdődött, azzal a kijelentéssel, hogy ezt 
és ezt kell s ezt és ezt akarja ő megcsinálni. A második mondat viszont a 
nehézségekre utalva a minimumra vagy éppen a semmire alkudta le az elsőben 
tett ígéretet. 


A közvélemény nyomban megérezte, hogy az első mondat a Gömbös, a második 
a Horthy álláspontját hangoztatta. Egy tréfás ellenzéki képviselő, erre célozva, 
nemzeti álmoskönyvnek nevezte el a nemzeti színekkel díszített füzetet. Mert 
hiszen az álmoskönyvek is olyan megállapításokat tartalmaznak, hogy például 


álmunkban lúdhúst enni jót jelent. De persze még jobb, ha az illető a valóságban 
is lúdhúst ehet... 


Gömbös aztán, hogy ezt a programot, illetve annak végrehajtását biztosítsa, 
ellenőrizze, a főispánok mellé minden vármegyébe, a maga bizalmi embere 
gyanánt, egy-egy fiatal hívét ültette be. Ezeket ő élharcosoknak nevezte. Az volt 
a hivatásuk, hogy ügyeljenek a vonal betartására. A főispánok persze, mint 
csáklyások, sértve érezték magukat ettől az intézkedéstől, s mindez csakugyan 
sok visszásságnak és helybeli torzsalkodásnak lett az okozója, látható gyakorlati 
eredmények nélkül. 

A miniszterelnökség mézesheteiben, mindjárt az első naptól kezdve, éreznie 
kellett Gömbösnek, hogy az ő hatalma csak kölcsönvett hatalom a Horthy 
kezeiből. 


Kinevezése napján ezrek és ezrek vonultak fel a Társadalmi Egyesületek 
Szabadság téri palotája elé, hogy őt ünnepeljék. Gömbös, amikor a tömeg 
kívánságára megjelent az erkélyen, ezzel a mondattal kezdte beszédét: 


- Magyar testvéreim! Vezérként állok, íme előttetek! Másnap aztán Horthy ezzel a 
figyelmeztetéssel fogadta, nem minden méltatlankodás nélkül: 


- Gyula, Magyarországnak csak egy vezére van, s az én vagyok! 


Szűkebb körben, bizalmas barátai ismerték Gömbös vállalkozásának legbensőbb 
motívumait, az új többségi párt terveit illetőleg. E sorok íróját is ezek közlésével 
nyerte meg arra, hogy bizalommal kísérje az ő kísérletét. Jellemző volt azonban, 
hogy egy alkalommal, félig komolyan, félig pedig tréfásan, ezzel a megjegyzéssel 
fordult hozzám: 


- Túlságosan tüntetőleg ne támogass engem, mert ezzel gyanússá teszel a 
kormányzó előtt, hogy titokban én is a te szélsőséges álláspontodat képviselem... 


Pár heti tapogatózás után egyre jobban meg kellett győződnie róla, hogy Horthy 
részéről vasfüggönnyel áll szemben a sürgető reformokat illetőleg. Keserűséggel 


említette ezt, bizalmas beszélgetés folyamán, s egyre jobban megérlelődött 
benne az az elhatározás, hogy előbb-utóbb nyílt ellenállásra kell magát elszánnia, 
hogy a változást a kormányzónál kikényszerítse. Ha Horthy nem fog engedni az 
új parlamenti többség kívánságainak se, s egy új kormánnyal és házfeloszlatással 
próbálná a régi rendet fenntartani, Gömbös nem riadt volna vissza attól sem, 
hogy a hadsereg tisztikarában keressen magának támogatást a kormányzó 
terveivel szemben... 


Egy alkalommal, a megszokott heti beszélgetés folyamán, nagyon felindult 
állapotban találtam őt. Izgatottan fel-alá járkált a szobában, s kérdésemre, hogy 
mi történt, mi baj van, csak dühös kézlegyintéssel válaszolt. 


Aztán kissé megcsillapodva elmondta, hogy fenn járt a kormányzónál s egy 
kellemetlen leckéztetést kellett elszenvednie. 


Ma reggel - mondta - olyan jó hangulatban ébredtem, az volt az érzésem, hogy 
bármit kezdek, mindennek sikerülnie kell. Tudod, az a kedélyhangulat ez, mint 
amikor az ember, minden várakozás vagy tülekedés nélkül, elcsípi reggel az első 
villamost, hogy aztán tovább is egész nap minden úgy menjen, mint a 
karikacsapás. 


- Már régen készültem rá, hogy felmegyek hozzá, s megpróbálom a nagy kényes 
kérdéseket elébe tárni. Ma - gondoltam - ennek is sikerülnie kell. Amikor 
benyitottam, arra a kérdésére: Mi újság Gyula? - mindjárt a dolog közepébe 
vágtam: 


- Főméltóságú Uram, a grófokkal, a papokkal és a nagy zsidókkal tiszta asztalt 
kell teríteni. Az egyházi vagy a világi nagybirtokoknak éppúgy engedniük kell, 
mint a zsidó nagyipari monopóliumoknak... 


- Nem folytathattam tovább. A kormányzó hozzám lépett, szinte fenyegetőleg: 


- Miket beszélsz? - kérdezte felindultam. - Meg ne tudja Bethlen min járatod az 
eszed! Magyarországot csak arisztokratikus alapokon lehet kormányozni. Elég 
volt a földosztásból és az Ébredőkből. Erről tehát szó se lehet. 


- Hát, így végeztünk. Hiába próbáltam tovább folytatni mondanivalómat... 
Éreztem, hogy végleg ellenem fog fordulni... 


XIX. Fejezet 


Egy szép napon Gömbös azzal fogott meg a képviselőházban, hogy volna-e 
kedvem a kormányzóval egy interjút, egy beszélgetést csinálni? 


- Miért ne? - válaszoltam. De nem tudom, hogy ő hajlandó-e velem beszélgetni? 


- Azt én elintézem - felelte Gömbös. Te csak menj fel, barátkozzatok egy kicsit 
össze, s Írj róla egy szép cikket. Ti úgyis mindig nagyon hidegen kezelitek őt, s ő 
viszont mindig a baloldali lapokat dicséri s nekem szememre hányja, hogy én 
miért nem barátkozom azokkal, illetve azokkal is... 


Így aztán megegyeztünk, s Gömbös már másnap felhívott telefonon, hogy 
minden rendben van. Holnap délelőtt várnak odafenn. Kissé zavarba hozott ez a 
rövid határidő, mert még nem is gondolkoztam rajta, mit is kérdezgessek 
Horthytól, amivel csakugyan érdekessé tehetném a lap és a közönség számára is 
a találkozást. Hevenyészve följegyeztem aztán magamnak egy sor kérdést, 
amelyekről úgy éreztem, hogy az ő érdeklődésének is megfelelnek, illetve, hogy 
azok az én kérdéseimtől függetlenül is foglalkoztatják őt. A többit aztán a 
beszélgetés így megindított menetére bíztam. A legfontosabb kérdések voltak: 


- Kit tart, a történelem tanulságai szerint, a legnagyobb magyar katonának, 
illetve hadvezérnek? 


- Kik voltak szerinte - politikai teljesítményeik, a nemzet szolgálatában szerzett 
érdemeik alapján - történelmi mértékkel mérve, igazi vezérei a nemzetnek? 
Aztán: - A magyar irodalom kiválóságai közül kiknek műveit olvasta és szerette, 
vagy olvassa most is, ráérő idejében, legszívesebben? 


- Tengerész pályafutása alatt melyik volt a legérdekesebb élménye? 


- Mit érzett, amikor kormányzóvá választottuk? 


- Mit tart a magyar nép politikai képességeiről, hivatottságáról. Hát, ezek bizony, 
ahogy most utólag visszagondolok rájuk, elég fogas kérdések voltak, s éppen 
emiatt még arra is gondoltam, nem kellene-e ezeket előbb Gömbös útján 
hozzájuttatni, hogy nyugodtabban átgondolhassa őket s ne rögtönzött válaszokat 
kelljen adnia rájuk. 


Gömbös azonban azzal biztatott, hogy ez teljesen fölösleges. A kormányzó nem is 
igen ér rá, hogy ezeket fontolgassa s most már, hogy terminust kaptam, ezt nem 
lehet elhalasztani. Menjek tehát fel, de előrejelzem, hogy - mondta - kevésbé 


kényes kérdéseket feszegetnék odafenn... Így jelentkeztem aztán másnap a 
várban a pontos időre. Odafenn, a hadsegédi előszobában a nagy csöndességet 
találtam. Rajtam kívül senki se várt kihallgatásra, s gondoltam, így annál több idő 
jut nekem a beszélgetésre. 


Horthy nagyon szívélyesen fogadott. Megkérdezte mindjárt, mit csinál a lap, van- 
e sok dolgom, hány példányban jelenünk meg és így tovább. Ő, sajnos - mint 
mondta - nem igen ér rá lapokat olvasni, de sokszor felbosszantják mindenféle 
radikális, demagóg követelésekkel. Itt mindjárt a földreformot emlegette 
elsősorban. Nem szakíthattam őt félbe, s csak amikor egy kis szünetet tartott, 
azzal, hogy a magyar paraszt nem akar intenzíven gazdálkodni, s még a 
műtrágyától is idegenkedik - én, hogy kikászálódjunk ebből a témából, kissé 
tüntetőleg elővettem a jegyzeteimet, kisimítottam egy ív papírt magam előtt. Ő 
észrevette, mire célzok ezzel, s megkérdezte, mit akarok hát, mit mondhat ő a 
lapnak valami érdekesebbet? 


- Úgy látom a jegyzeteiből - mondta, kissé tréfás-ijedten -, hogy ebből egy egész 
vizsga lesz. Remélem - tette hozzá - nem akar engem megbuktatni. 


Én erre mindjárt a közepébe vágtam, s megkockáztattam az első kérdést: 


- Ki volt, kormányzó úr véleménye szerint, a legnagyobb magyar katona, a 
legkiválóbb hadvezér? 


Horthy láthatólag meghökkent a kérdésre, s kis hallgatás után azt kérdezte, hogy 
a világháborúra értem-e ezt, és mindjárt fejtegetni kezdte, hogy akkor mindent 
Hötzendorfi Konrád, a vezérkar főnöke dirigált, s az egyes seregtestek vezetői 
csak végrehajtották az ő terveit. Ezek közt - mondta - nagyon derék katona volt a 
Kövess. De a vezérkar sokszor lehetetlen dolgokat kívánt, s a németekkel is 
mindig sok baj volt. Mi meg nem is voltunk úgy felkészülve, mint ők, s ebből sok 
súrlódás származott stb. stb. 


Kínos dolog volt, de vállalkozásom érdekében kénytelen voltam a kormányzót 
félbeszakítani. Bocsánatot kérve ismételtem, hogy kérdésemmel a magyar múlt 
nagy hadvezéreire gondoltam, hogy azok közt ki volt, aki a legnagyobb 
teljesítményekkel írta be nevét a hadtudomány és magyar nemzet történetébe. 
Hogy mindjárt közelebbről kezdjem, Hunyadi Jánost említettem első példának. 
Mert szegény Tömöüri Pálról, a mohácsi csata érsek-vezéréről, ezt igazán nem 
állíthatjuk... 


- Hát, igen-igen, Hunyadi ott, Nándorfehérvárnál, azzal a híres baráttal együtt - 
sietett Horthy megjegyezni. 


- De már előbb is, ugye Főméltóságú Uram - a török ellen viselt nagy 
hadjáratokban... Próbáltam kiegészíteni a választ. 


- Igen-igen - de azok csak olyan össze-vissza harcok voltak. 


Nem akartam tovább erőltetni Hunyadi dicsőségét, s megkockáztattam az újabb 
kérdést, hogy: ott volt például Zrínyi Miklós is, aki szintén annyi győzelmet 
szerzett a törökök felett. 


- Na, ja - volt a válasz - ő kirohant a várból, azzal a kétszáz arannyal a zsebében. 


- Ez a Zrínyi - feleltem tiszteletteljes óvatossággal - nagy hős volt, bátor katona, 
de csak egy derék várkapitány. A másik, a költő és hadvezér Zrínyi Miklós volt az 
igazi hadvezér, nagy ellenfele a császári Montecuccolinak, az óvatoskodó, 
csatákat kerülő, zsoldos generálisnak. 


- Hát igen, mi magyarok már akkor is rossz lábon álltunk az osztrákokkal, de 
mindig gavallérok voltunk. Az szép volt zZrínyitől, hogy nem adta fel a várat, s a 
kétszáz aranyat a zsebébe tette, hogyha holttestét megtalálják a törökök, hadd 
lássák, hogy úrral volt dolguk. 


Láttam, hogy a kormányzó nem akart tágítani a kétszáz aranytól s a kirohanástól, 
nem tudott róla és nem is akarta tudomásul venni a másikat, a költőt és 
hadvezért. Én még Görgey Artúrt szerettem volna a nagy katonák közé 
beprotezsálni. Hiszen róla még az oroszok is mint zseniális hadvezérről 
emlékeztek meg, aki toronymagasan felülmúlta osztrák generális ellenfeleit, s 
híres téli hadjáratával példáját adta a katonai lángelmének. 


Horthy azonban - nem tudom, miért - semmit se tudott erről, s így abbahagytam 
ezt a kísérletet. Most már ideje volt, hogy más témára tereljem a beszélgetést, 
áttértem tehát az irodalmi nagyságokra, s megkérdeztem, kiket becsül, vagy 
kiket szeret ezek közül leginkább. 


- Ebből a tantárgyból - válaszolta Horthy, egy tiltakozó kézmozdulattal - attól 
tartok, csak szekundára tudok felelni. De azt hiszem, a múltból Jókai, a jelenből 
Herczeg Ferenc a legjobbak. A feleségem sokat olvassa most is Herczeget, aki 
kitűnő úriember is, de én, sajnos, nem igen érek rá ilyen szórakozásra. 


- A főméltóságú asszony bizonyára ismeri Makkai Sándort, Kodolányit vagy Móricz 
Zsigmondot is - kockáztattam meg az érdeklődést. 


- Bizonyára, bizonyára, de úgy tudom, az a Móricz mindig csak a parasztokról Ír. 
De most jutott eszembe, hogy a nagy katonák közül Kinizsiről megfeledkeztünk. 
Nem tudom, igaz volt-e, hogy ő a foga közt egy török holttestével táncot járt 
valami csata után. No, de hát ehhez nem kellett valami nagy hadvezéri 
tudomány... 


- Az olvasmányokat illetőleg - folytatta Horthy - kadét korunkban, a 
tengerészetnél, nagy buzgalommal forgattuk a kalandos kalóztörténeteket, s 
mindig szerettük volna, hogy mi is összekerüljünk egyszer ilyen pirátokkal, de 
akkor már nem igen voltak ilyenek, legfeljebb a kínai vizeken, azok azonban nem 
mertek volna a mi páncélosainkba belekötni. 


- De később, a kormányzó úr parancsnoksága alatt a híres otrantói ütközetben, 
az már komolyabb kaland volt - jegyeztem meg. 


- Ezt inkább hagyjuk. Az ottaniakat már nagyon sokszor elbeszéltem, s a 
közönség nem is nagyon értené, mi is volt hát abban a siker, a győzelem. Az 
olaszok azonban maguk is beismerik, hogy ott mi voltunk felül. A feleségem 
azonban, ha odahaza valaki vendégnek ezt újra elbeszéltem, illetve beszélni 
kezdtem, már mindjárt az elején felállt és kiment a szobából... 


Most már én is úgy éreztem, hogy kifogytunk a témákból, s összeszedtem a 
papírjaimat, hogy búcsúzni készüljek. Az idő nagyon előrehaladt, s Horthy se 
nagyon tartóztatott. Mikor már az ajtókilincsen volt a kezem, még egyszer 
utánam szólt: 


- Kinizsit azonban mégse felejtse el. Az ilyesmi tetszik a közönségnek... 


Nem felejtettem el Kinizsit, de miközben a lépcsőn lefelé jöttem, valami kínos 
zavar nehezedett reám. Úgy éreztem, nem tudok mit kezdeni az iménti 
beszélgetéssel, amelynek összefüggéstelen, szinte kínos benyomásai csak 
kedvetlenséget hagytak vissza bennem, s emellett nyugtalanságot bizonyos 
keserűen humoros utőóízzel. 


Hogy tudjam én már most - kérdeztem önmagamtól - mindezt a nagyközönség, a 
nyilvánosság számára úgy közvetíteni, hogy erről a részről kellemes, 
megnyugtató összbenyomást keltsen, s ugyanakkor, személyi vonatkozásainál 
fogva is érdekes olvasmány legyen? 


Nem vártam én a kormányzótól a neki feltett kérdésekre, mély történelmi 
ismereteket és ugyanilyen vallomásokat. Még kevésbé vártam meglepő irodalmi 
tájékozottságot. De amit kaptam, az annál is kevesebb volt, amivel 
megelégedhettem volna. A felületesség, az elemi ismereteknek is szinte kínos 
hiánya, a történelem nagy alakjaival szemben a tájékozatlanság és az igazi 
érdeklődés sekélyessége annak részéről, akit a sors, a véletlen és azzal együtt a 
nemzet nagy illúziója és bizalma az ország élére állított - nagyon kedvemet 
szegte. 


Hiába ismételgettem magamnak, hogy a kormányzótól, aki, szinte már 
gyermekkorától kezdve, teljesen idegen környezetben nőtt fel, s késő férfíikoráig 
ugyanilyen körülmények között egy ugyanilyen hivatásnak szentelte minden 
erejét és érdeklődését, nem lehetett azt kívánni, hogy egy Kossuth Lajos, egy 
Deák Ferenc vagy akár egy Andrássy Gyula és Tisza István módjára formáljon 
véleményt, ítéletet a magyar nemzetet vagy a magyar múltat s annak nagy 
alakjait érintő kérdésekre. De viszont, ha valaki szinte semmilyen kontaktust nem 
keresett és nem tartott fenn ezzel a történelmi múlttal, ennek példáit, tanulságait 
tekintve - hogyan kerülhetett volna mélyebb érzelmi közösségbe a magyar nép, a 
magyar nemzet és Magyarország sorsával, hivatásával? S mindezen felül 
ugyanazok az életkörülmények megakadályozták azt is, hogy a kormányzó már 
ifjúságától kezdve szorosabb lelki, szellemi kapcsolatokat tartson fenn, ilyeneket 
keressen és ápoljon magával a magyar néppel is. Nemcsak annak kiválasztott 
osztályaival, de magával a sorsot hordozó, a szegénységet szenvedő vagy anyagi 
jobblétnek örvendő föld népével? 


Honnan támadhatott volna fel benne, ilyen körülmények között, a 
sorsközösségnek az a mindennél előbbre való és mindennél többet mondó 
eljegyzettségnek az érzése, egész érzelmi világa, amely a mi igazi nagyjaink 
lelkét, akár a Mátyás királyét, a Rákóczi Ferencet, a Kossuth Lajosét, a Széchenyi 
Istvánét vagy akár a Tisza Istvánét is annyira betöltötte? 


Ezt a kormányzó esetében, az ő korában, az őt most már mindig a magasban 
tartó pozíciója mellett - nem lehetett többé pótolni. De kétszeresen lehetetlen az 
ilyesmi, ha az illetőben utólag sem támad fel a vágy, hogy lelki, szellemi 
érdeklődésével ezekbe a mélységekbe szálljon le... 


Egyszóval - kérdeztem magamtól -, mit fogsz már most írni, hogy az olvasó és a 
kormányzó is meg legyen elégedve vele? 


Nehéz kérdés volt ez, mert ha azt és úgy megírtam volna, szinte gyorsírói 
jegyzetekkel papírra vetve, amit és ahogy ő kérdéseimre felelgetett, abból csak 
kellemetlen botrány kerekedett volna: vele szemben tapintatlanság, részemről 
viszont illojalitás. 


Megmaradtam aztán annál a mentő ötletnél, hogy azt Írom meg, amit a 
kormányzó helyén magam feleltem volna ezekre a kérdésekre, a válaszokat most 
már az ő szájára adva. 


Így is történt, s másnap némi nyugtalansággal vártam, mi lesz a visszhangja a 
vezércikk gyanánt megjelent beszélgetésnek. 


Nem sokáig kellett várnom, mert Gömbös, aki semmit se tudott minderről, már 
délelőtt jelentkezett a telefonnál és - gratulált, nagy megkönnyebbülésemre: 


- Nagyon jó, amit írtál, igazán örülök neki. Milyen jó volt, látod, hogy felmentél. A 
kormányzó is nagyon meg van elégedve. Így aztán én is megnyugodtam.De 
másnap a Házban elmondtam Gömbösnek, hogyan folyt le az egész, s hogy 
menekültem ki a saját zsákutcámból. Gömbös nagyot nézett. Egy kicsit csóválta 
a fejét, s mosolyogva megfenyegetett: 


- Most már mindegy - mondta - a fő dolog, hogy túl vagyunk rajta. De még 
egyszer nem kísérletezek 


XXXVIII. Fejezet 


Heteken keresztül, huszonöt cikkben Népi válság - népi Magyarország címmel 
feltártam akkor azt a veszélyt, amely ebben a népi összeesküvésben reánk, az 
országra, a magyar népre leselkedett. A népi költők és írók tehetségét őszinte 
szívvel, elismeréssel méltányoltam. Nehéz gyermekkoruk, ifjúságuk, életsorsuk 
küzdelmeit ugyanígy a polgári társadalom elé vetítettem. A többieket, az 
úgynevezett falukutatókat, a szociológusokat, publicistákat figyelmeztettem, 
szinte kérleltem: fontolják meg, mire készülnek s mit készítenek elő. 


Egyik cikkemben idéztem Illyés Gyula egy strófáját. (Ő a Nemzeti Bank 
tisztviselője volt.) Ez így hangzott: 


Indulat nincs már szívemben, 
Csupán alázatos szolga-bölcsesség. 


Békés vagyok és engedelmes 


S oly türelmes, hogy az már arcpirító. 


S egy másik: 


Szót fogadok és megvetem, 
akinek szót fogadok. 

A kenyeret keresem. 

Nem békét, rendet, érdemet, 


nem is barátságotok. 


Meghajlok, - hajlik a favágó, 
ha a napszámért odavág - 
kivágni magam a világból 


már eszközöm vagy szolgaság!... 


Ebben az egyetlen strófában egész készülő forradalmuk jobban, őszintébben 
elárulta magát jó előre, valódi lelki beállítottságát, sötét erkölcsi mélységeit, 
ugyanilyen céljait, mint kötetekre menő összes munkáikban. Ennél találóbb, 
igazabb vallomást már nem tehetett egy költő, aki az új Petőfinek hitte magát. S 
miközben megvetette azokat, akiknek szót fogadott vagy akiktől a kenyerét 
kapta s akiket végül tüzes trónra akart ültetni, azt hitte, hogy ez a szolgaság, ez 
a szolgai magatartás csak út és eszköz arra, hogy kivágja magát ebből a gyűlölt 
polgári világból, s végül meg is döntse azt. Ez a színlelés, ez a meghunyászkodás 
a valóságban az ő alaptermészete volt. A szovjet szolgaságot ugyanígy elviselte a 
jobb kenyérért s a mások, a saját népi testvéreinek valódi szolgaságát még 
könnyebb szívvel, lázadozás nélkül. Anélkül, hogy mint egy csakugyan önérzetes 
favágó, a rabtartóknak odavágott volna. Türelme és megalázkodása ezen a 
fronton igazán arcpirítónak bizonyult. 


És Veres Péter - miniszterkedés közben - ugyanígy elviselte a szélhámosok és 
kalandorok becsapásait, packázásait, holott előbb azt hitte és arra fogadkozott, 
hogy túl fog járni az eszükön, s ő fogja dirigálni ezeket is egy magyari vezér 
diktatúrája mellett. 


És Erdei Ferenc, aki arra esküdött, hogy a parasztnak ki kell másznia a pince 
homályából, s mindent birtokába kell venni, ami a földszinten vagy az emeleten 
van - segített igazán a pincébe taszítani ezt a parasztságot és a munkásságot is. 
Sőt, segített életüket csakugyan reménytelen pinceéletté börtönözni. Hogy ő 
maga, társaival együtt, az emeleten maradhasson... És mindnyájan, társaikkal, a 
mitlauferekkel és szimpatizánsokkal, a polgári rend árulóival együtt, akik mind a 
szabadságot hazudtak, s mind szabadsághősöknek hitték vagy szimulálták 
magukat - mind szolgalelkű emberek voltak. Nem a magyar népélet és a magyar 
néplélek tiszta mélyéből, bölcsőjéből születtek, nem onnan jöttek, de csakugyan 
a mocsárból, amelyet Illyés Gyula lázadásra hívott - a megtisztulás, a szabadság 
nevében. 


A sunyiság, az alattomosság, ahogyan a hatalommal szemben amíg az erős volt, 
meghunyászkodtak, annak szót fogadtak, az avar alatt megbújtak, a polgári rend 
kenyerét, biztos pozícióit élvezték, a kétszínűség, amellyel igazi énjüket, 
szándékaikat eltitkolták, amikor annak megsemmisítésére törtek, ugyanaz, 
amellyel a magyar néphez, a parasztsághoz, a magyar fajisághoz való 
azonosulásukat hirdették, hogy aztán mind a hármat elárulják, 
meghunyászkodva egy másik idegen faj parancsszavára, annak szolgálatában. 


Szót fogadok és megvetem 
akinek szót fogadok.. 


A kenyeremet keresem... 


Indulat nincs már a szívemben, 
csupán alázatos szolga-bölcsesség. 
Békés vagyok és engedelmes, 


s oly türelmes, hogy az már arcpirító... 


Petőfi nem fogadott szót, és úgy vetette meg azt, aki neki - csak kenyéradó jogán 
- parancsolni akart. És azért, hogy kivághassa magát a rendi, nemesi világból, 
nem vállalta, eszközül se, a szolgaságot. Vállalta a szegénységet és nélkülözést, 
a nyomort, az éhezést is - de a kenyérért se színlelni, se megalázkodni nem 
tudott. Ő írta a kutyák és a - farkasok dalát: 


Süvölt a zivatar a felhős ég alatt, 


Könyörtelen hideg eső és hó szakad. 
Tüzet dörrent reánk a vadász fegyvere, 


Piros vérünk csöpög a fehér hóra le. 


Fázunk és éhezünk, átlőve oldalunk, 


Részünk minden nyomor, de szabadok vagyunk! 


A népi demokrácia, amelynek hőseit, vezéreit a politikusokban, pártvezérekben, 
írói, költői és tudományos elitjének lelkiségében az Illyések világszemlélete 
irányította - csak a szolgaságnál köthetett ki. Ezek a hősök nem voltak kaphatók 
arra, hogy börtönt, akasztófát is szenvedjenek elveikért, az igazi szabadságért. 
Nem farkasoknak születtek, nem voltak hajlandók átlövetni oldalukat - az új, az 
igazi zsarnokokkal szembeszállva... 


Amit Veres Péter, Kovács Imre és társaik hirdetnek - írtam akkor, 1943 őszén - 
forradalmi program, s csak forradalmi eszközökkel és ugyanilyen 
következményekkel valósítható meg. Mindazok, akik ezt a programot 
eszközeiben és politikai kiviteli módjaiban magukévá teszik, a szovjet 
bolsevizmus uralomra jutását és berendezkedését készítik elő, egy magyar 
parasztforradalom címe alatt. Mindezt a háborús összeomlás nyomán úgy akarják 
megvalósítani, hogy miközben egyik kezükkel a régi hajlékot felgyújtották, a 
kívülről reánk törő ellenséggel szembe se szállhassunk. Veres Péter vagy Erdei 
Ferenc lesz talán az a vezér, aki Kossuthnál és Görgey-nél hivatottabban, a 
köréjük sereglő, mindenre elszánt költők és regényírók, esztétikusok, 
irodalomtanárok és folkloristák segítségével, szembe tud majd nézni ezzel a 
gigászi feladattal?! 


És ha nem lesz egyetlen öntudatos kisgazda, aki az ő általuk hirdetett új, 
megváltó életformába hajlandó önként beilleszkedni, meg fog indulni nálunk is az 
erőszakkal, fegyveres erővel való végrehajtás, ugyanúgy, ahogy Souvarine leírja 
az orosz muzsikkal szemben alkalmazott eljárást? 


Ők azt mondják - írtam továbbá -, hogy ez nem egy zsidó forradalom lesz. Ezt 
nem lehet majd lezsidózással agyonütni, mert ez a magyar népi és faji erők 
feltámadásával s ugyanilyen férfiak vezérkedésével fog diadalmaskodni. Mi 
azonban azt jósoljuk: ők ennek a kísérletnek csak dróton rángatott pojácái 
lesznek. 


Arra jók csupán, hogy népiségükkel és magyarságukkal fedezzék a háttérben 
vagy nem is nagyon a háttérben uralkodó vállalati igazgatókat: a kommunista 
vezéreket, akik viszont nyolcvan százalékig zsidók lesznek. Megjósoljuk azt is, 
hogy ez a forradalom eleinte épp oly negyvennyolcas ízű lesz, mint a Károlyiéké 
volt 1918-ban. Ahogy az az osztrák zsarnokság jelszavaiból élt, ez a másik a 
német zsarnokság lerázását fogja ígérni. S ugyanakkor fajvédő is lesz, mert 
leszámol majd egyik oldalon a zagyva, idegen és szolgalelkű középosztállyal, a 
másik vonalon: az egykéző nagyparaszttal és nagygazdával. 


És úgy látszik - folytattam -, a szovjet előhírnökei meg vannak győződve róla, 
hogy akkor, ha ők győznek, nem lesz itt idegen uralom sem, amit ők a 
szociáldemokratákkal együtt annyira gyűlölnek. A szovjetnek, a szláv népeknek 
kiszolgáltatott Közép-Európa s az ugyanilyen szerencsétlen Magyarország akkor, 
végre, független lesz és a saját sorsának korlátlan ura. Ezek a szerencsétlenek, 
ha Magyarország mint politikai fogalom már nem is érdekli őket, azt hiszik, hogy 
a magyar nép, mint ilyen, más elbánásban fog részesülni, több függetlenséget 
fog élvezni, mint a balti népek vagy mint a kirgizek, kalmükök vagy a 
Kaukázusnak a szovjetbe beolvasztott népi köztársaságai élveznek - már 
huszonöt év óta. 


Ezeket jósoltam és ezeket kérdeztem akkor jó előre, de a népi frontról senki se 
felelt, se a jóslatokra, se a kérdésekre. A szovjet érdekében szervezett erre a 
lázadásra már a kormány is szemet hunyt. - Nem kell felfújni a dolgot - mondták 
az úgynevezett illetékesek -, jelentéktelen, ismeretlen kis emberek fecsegése ez. 
Nem kell törődni velük. 


XXXIX. Fejezet 


Kállayék már, a szovjet béke irányában tapogatózva, nem akarták, nem merték 
Moszkva jóindulatát magyarországi ágenseinek elhallgattatásával vagy éppen 
megbüntetésével elveszteni. A szovjet részéről annál lelkesebben pártjukra 
keltek ezeknek. A moszkvai rádió újra és újra arra biztatta őket: csak tartsanak 
ki! Hajuk szála se görbülhet meg! Moszkva nem hagyja őket cserben s jutalmuk 
nem fog elmaradni. (Aminthogy nem is maradt el. Képviselőség, miniszterség, 
egyetemi tanári szék, csinos földbirtokok - magántulajdon formájában - hálálták 
meg a hősök és mártírok szolgálatait.) 


Engem ellenben két oldalról is megtámadtak a fennálló társadalmi rend, a polgári 
uralom védelmezői. Kállay minden cikk után telefonon méltatlankodott, hogy 


mire való ez a kampány a parasztság érdekében, s minek tárom fel a Veresek és 
Illyések munkáinak ismertetésével a nagy uradalmak cselédségének nyomorát, 
amikor az úgyse igaz, s háborús időben ilyesmit hánytorgatni: lázítás. 


Szóval Kovácsék és Veresek helyett én lettem a lázító, aki az ő lazításukra fel 
mertem hívni a közvélemény figyelmét. De, persze, nekem nem voltak szovjet 
protektoraim. 

Az írói és újságírói körökben elharapódzó szovjetbarát és forradalmi 
készülődésnek egyik alkalmi, majdnem tüntető megnyilvánulása volt a 
Lillafüreden megrendezett Írók Napja negyvenhárom nyarán. Ennek 
vezérkarában, a népi írók mellett már ott szerepeltek a polgári, vagy szalon- 
bolsevizmus író és újságíró képviselői is: Zilahy Lajos, Márai Sándor, Harsányi 
Zsolt s ugyanerről a frontról egy csoport újságíró. A jobboldali sajtót egyedül 
Kolosváry-Borcsa Mihály, a sajtókamara elnöke képviselte. Meghívták az 
előadásokra Kállayt és Szombathelyit, aki mint irodalombarát - német 
származása ellenére - ismeretes volt németellenes felfogásáról. 


Ezek a nagyrészükben naiv emberek, más részükben tudatos, vad politikai 
dilettánsok, áhítattal hallgatták Márai Sándor felolvasását Erasmus Rotterdamus- 
ról, az ő világbékét áhító és ugyanazt jövendölő jóslásait, háborúellenes 
bölcselmeit, mint döntő érveket Sztálinék és Molotovék hasonló érzelmei és 
hasonló szándékai mellett s egyúttal, mint bizonyságokat arra, hogy a háború 
embertelen gazság, aminek nem szabad még egyszer megismétlődnie. 


A szovjet és a világbolsevizmus vezérei ugyan nem ismerték Erasmus-t, s ha 
ismerték volna is, nem nagyon imponált volna nekik. De Máraiék meg voltak 
győződve, hogy Sztálin szabad óráiban, valahol a Volga mellett, mint egy új 
Marcus Aurelius, ugyancsak a háború, a vérontás, a rombolás céltalanságáról 
ábrándozik sátrában, s az örök béke áldásait szeretné - álmatlan éjszakáin - a 
világnak előkészíteni. 


Szombathelyi egy udvarias hangú előadásban, bocsánatkérő modorban a háborút 
mint elkerülhetetlen rosszat mentegette. Hogy a Kárpátokat Erasmus 
Rotterdamus fegyvereivel és érveivel nem tudjuk megvédelmezni, erről nem 
beszélt, mert nem akart militarista-imperialista színben feltűnni egy ilyen békétől 
átszellemült társaságban... 


Kállay kedélyesen elparolázott a furcsa népekkel, miközben Veres Péterek és 
Illyés Gyuláék a háta mögött sokat nevettek rajta is, meg Szombathelyin is. - 
Ezek nem tudják még - mondta hahotázva llilyés - hogy már a tőkén a fejük. 
Aminthogy úgy is volt. 

A kormány által irányított, annak szándékaiba, céljaiba bizalmasan beavatott 
baloldali sajtó egyik lapjában, a Magyarországban Szvatkó Pál, a lap 
főszerkesztője cikket írt, amelyben már nyíltan bejelentette a mi fegyverletételi 
szándékunkat. De ő még válogatott. - Mi szívesen megadnánk magunkat az 
angolszászoknak -vallotta szemérmesen - ehhez azonban az kellene, hogy 
idejöjjenek. Mit csináljunk, ha hiába várjuk őket? Ha nem jönnek helybe, hogy 
adjuk át nekik fegyvereinket? És ha nem jönnek - akármilyen szemérmesek 
vagyunk is - előbb-utóbb kénytelenek leszünk magunkat a szovjetnek megadni, 
ha azok előbb ideérkeznek. A lényeges az, hogy minél előbb jöjjenek, mert mi 
már unjuk az egészet és égünk a vágytól, hogy valakinek megadjuk magunkat. 
Aki előbb érkezik, az kapja meg Magyarországot. 


Szvatkóék - s mögöttük a kormány és Horthy - úgy tettek, mintha nem tudtak 
volna semmit Teheránról és még mindig Roosevelthez és Churchillhez 
ragaszkodtak. De maguk közt már elhatározták a szovjet előtt való megadást, 
meghódolást is. Egész nyíltan nem merték még ezt a szorongó magyar 
közvéleménynek bevallani. Egyelőre még a németek is jelen voltak s feszélyezték 
őket eltökélt jó szándékaikban. Rábízták tehát Szvatkóra, mint felelőtlen 
tényezőre - az első vallomást. Az ő állásfoglalását s a vele való közösséget, ha 
rosszul üt ki a dolog, még mindig meg lehetett cáfolni a németek előtt. Az 
angolok viszont, most már Szvatkó ajánlatán át, megérthették, miről van szó, s a 
szovjet nemkülönben. Így is lett. A németeknek nem lehetettek kétségeik 
irányunkban, de - egyelőre hallgattak. Az angolszászok ellenben, most már 
udvariasan és véglegesen a szovjethez utasítottak bennünket. - Csak Moszkvához 
kérem! - üzenték konfidenseik által. Ezek közé tartozott Szentgyörgyi Albert, a 
Nobel-díjas sarlatán vitaminszakértő is. 


Még előbb, 1942 augusztusában, éppen Szent István napján érkezett meg a hír, 
hogy Horthy István, a kormányzóhelyettes kinn Oroszországban 
repülőszerencsétlenség áldozata lett. A kabinetiroda a Szent István napi 
ünnepség közben kapta az erről szóló jelentést. Horthy az ünnepi körmenet alatt 
épp a Mátyás-templomban volt, istentiszteleten. Mikor közölték vele a tragikus 
esemény hírét, rosszul lett a felindulástól. Nyomban a Várba sietett s a 


kormányzói lakosztályba bezárkózva borzasztó indulatkitörésekben tombolta ki 
fájdalmát és felháborodását azok ellen, akik odakinn a fronton nem tudtak eléggé 
vigyázni kiszemelt utódjára, szeme fényére. 


A családi csapások, megpróbáltatások sorozatában, amelyek sújtották nem a fia 
tragédiája volt az első, de mindenesetre a legtragikusabb. Testvérével, Horthy 
Istvánnal, az öreg vitéz huszártábornokkal még a király-puccsok idején 
meghasonlottak egymással, s aztán sírig tartó haragban éltek. Egyetlen lánya, 
gróf Károlyi Gyula felesége, fiatalon, virágjában elhalt. Károlyi Gyula maga, 
ugyancsak a háború elején repülőszerencsétlenség áldozata lett: gépével a 
Dunába zuhant s ott veszett. Miklós fiának házassága gróf Károlyi Gyula 
leányával szerencsétlen volt, korai elválással végződött. 

Sztójay Döme decemberi budapesti küldetése után, aki nem sok biztatót vihetett 
magával Berlinbe a magyar kormány és a kormányzó további háborús 
magatartását illetőleg, a németek már nem ringatták magukat illúziókban. 
Tisztában voltak vele, hogy Horthy mindenáron szakítani akar velük, s csak az 
alkalomra vártak, hogy erre a szándékra a maguk módja szerint választ adjanak 
annak elibe vágjanak. 

1944. március 19-én, a kora reggeli órákban azzal a hírrel vertek föl, hogy német 
csapatok lépték át a magyar határt, s útban vannak Budapest felé. Senki se tudta 
az első órákban, tulajdonképpen mit jelent ez, mi történt? Meg akarnak szállni 
bennünket? Le akarnak rohanni? Vagy csak átvonulást akarnak, mint annak 
idején, amikor Jugoszláviát megtámadták? És mit csinál a kormány? És a 
kormányzó? Az ő tudtukkal vagy ellenükre történik mindez? Ha tudtukkal, miért 
nem jelentették jó előre? Ha ellenükre, megpróbálnak ellenállni? 


Senki se tudott bizonyosat. Az első délelőtti órák a legvadabb találgatások közt 
teltek el. Sokan felhívtak telefonon. Én viszont másokat hívtam fel. Mások se 
tudtak többet, mint én és én se többet, mint mások. 


Később Imrédy kért, menjek fel hozzá a lakására. Izgatott, majdnem felindult 
állapotban fogadott. Elmondta, hogy Hitler magához kérte a kormányzót, aki 


kiutazott Németországba. Hitler közölte vele, hogy a hadműveletek legutóbbi 
fejleményei szükségessé teszik, hogy az összeköttetés a német fronttal 
Magyarország felől is biztosítva legyen. A német utánpótlás nem történhet az 
eddigi kerülőutakon. Ez Magyarországnak is érdeke, miután most egyre jobban a 
visszavonuló front közelségébe kerül s hát mögötti országnak számít. Ezen felül a 
magyar kormány magatartása az utóbbi időben annyira ingadozónak 
mutatkozott, azt a benyomást keltette, hogy Magyarország nem bízik a német 
helytállásban. A német hadvezetőség eltökélt szándéka, hogy Magyarországot 
épp olyan védelemben részesítsék, mint amilyet a veszélyeztetett német 
területeknek nyújtanak. Ennek föltétele azonban, hogy a Kállay-kormány helyett 
mások vegyék át az ügyek vezetését. 


Olyanok, akik a német kormány bizalmát is bírják. Ők a legjobban szeretnék, ha a 
kormányzó Sztójayt bízná meg a kormányalakítással, mint olyat, akiben ők, a 
németek is megbíznak. 


- És mit szól mindehhez a kormányzó? - Kérdeztem Imrédyt. 


- Nem tudom. Még nem beszéltem vele. De elképzelheted az ő helyzetét is. Úgy 
látszik, odakinn befejezett tények elé állították, s nem térhetett ki ezek elöl. A 
németek nyilván rájöttek a szovjet felé történt tapogatózásaikra, s annyira 
bizalmatlanokká váltak, hogy attól tartanak, Magyarország ki akar ugrani s ezt 
mindenáron meg akarják akadályozni. 


- S mi lesz az új kormánnyal? Mit kívánnak? 


- Valószínű, hogy a zsidókérdésben radikális intézkedéseket követelnek. Sztójay 
már a múltkor is hangoztatta: a németek elviselhetetlennek tartják, hogy 
közvetlenül a harcoló front háta mögött Magyarország a zsidók defetista 
propagandájának és ugyanilyen szabotáló munkájának színhelye legyen, az 
ellenség szolgálatában, mint ellenség a német hadsereg mögött. Úgy hallom, 
koalíciós kormányt óhajtanak a jobboldali németbarát pártok összefogásával, a 
nyilasokat is beleértve. Erről azonban a kormányzó valószínűleg hallani se akar. 
Szó van arról is, hogy én vállaljam a miniszterelnökséget. De erre semmi kedvem 
s értem bizonyosan Horthy se lelkesednék. Én különben csak olyan föltételek 
mellett vállalkoznék, amelyeket viszont a németek nem teljesítenének. Attól 
tartok, Sztójay nem lesz elég energikus a németekkel szemben, akiknek részéről 
az eddigiek után nyilván beavatkozások, hatalmi túlkapások várhatók. 


Sokáig latolgattuk a helyzet nehézségeit, s végül abban állapodtunk meg: 
próbálja meg Imrédy a németeket rábírni, hogy a zsidókérdés megoldása, 
rendezése nyomán visszavonják a megszálló csapatokat. Kérjen biztosítékokat, 
hogy nem avatkoznak az ország belügyeibe, politikai vagy gazdasági kérdésekbe. 
Csak úgy vállaljon tárcát, ha a németek minderre teljes garanciát adnak. 


Persze mindez a gyakorlatban legyőzhetetlen akadályokba ütközött. A németek 
és Horthy közé szorítva, miközben az előbbiek az országban ültek jelentékeny 
erőkkel, Horthy pedig törik-szakad továbbra is a szovjettel való békével 
kísérletezett, mind a két tényezővel szemben az ellenállást, az önállóságot 
érvényesíteni, Horthyra vigyázni, az oroszokkal szemben kitartani, a németekkel, 
azok beavatkozásaival szemben védekezni, mögöttünk erőtlen, gyenge 
pártokkal, alélt, megzavart közvéleménnyel, egy félig már fejét vesztett 
társadalommal, egy kiszámíthatatlan hadsereggel -reménytelen, sziszifuszi 
vállalkozásnak látszott. 


Mindehhez egy Martinuzzi kellett volna. De az is kevés lett volna. Imrédyvel aztán 
két-három napon át nem tudtam érintkezésbe jutni. Sztójayval együtt Budapestre 
érkezett Hitler külön megbízottja: Veesenmayer, hogy Sztójaynak a pártokkal és 
politikusokkal való egyezkedésében közreműködjék s a német álláspontról, a 
német szándékokról közvetlen tájékoztatást adjon. Ezekről részben Rátz Jenő, 
részben Rajniss Ferenc informált, akik mint miniszterjelöltek szintén 
bekapcsolódtak a sok lótás-futással, izgatott tanácskozásokkal, vitákkal, 
üzengetésekkel járó kormányalakító kombinációkba. Ők elmondták, hogy a 
németek a Volksbund-kérdésben Telekivel kötött megegyezés gyors 
végrehajtását kívánják, egy kisebbségi államtitkár kinevezését. Aztán a zsidók 
gettókba való összeköltöztetését s végül kiszállításukat német munkatáborokba. 


A kormányalakítás körüli alkudozás közben a németek azzal fenyegetőztek, hogy 
ha negyvennyolc órán belül meg nem alakul az új kormány Sztójay 
miniszterelnökségével, akkor Veesenmayer helyett más megbízott jön 
Budapestre, más programmal és más, szigorúbb rendszabályokkal. 


Imrédyvel még egyszer beszéltem telefonon, s arra kértem, ha föltételeit nem 
teljesítik, se ő, se pártjának tagjai ne vállaljanak részt a kormányban. Azt felelte, 
hogy neki semmi kedve a dologhoz, de a párt tűzön-vízen keresztül osztozkodni 
akar a hatalomban s őrszemeket akar a kormányon. A németek is ragaszkodnak 
hozzá, hogy a párt miniszteri tárcákat vállaljon, mert ők csak egy ilyen 
kormányban bízhatnak meg. 


- Ha nem mennek úgy a dolgok, ahogy mi szeretnénk - mondta végül - otthagyjuk 
őket, s csináljanak a németek, amit akarnak, de most már nélkülünk. Horthy úgy 
emlékszik meg ezekről a napokról, mintha Imrédy elől járt volna a német 
követelések teljesítésében. Ez az állítás a tényekkel teljesen ellenkezik. 


XL. Fejezet 


A német bevonulással kapcsolatban megütközéssel olvastam az egyik, 
úgynevezett jobboldali lapban az ujjongó, áradozó örömnyilvánítást, amellyel a 
német csapatokat üdvözölte. Nemzeti szégyennek, Magyarország megalázásának 
minősítettem, hogy ilyen lépésre sor került s a felelősséget ezért a kétarcú 
magyar politikára hárítottam, amely, miközben az ellenséget megnyerni nem 
tudta, a barátokat is ellenséggé tette. Az ellenség nem akart barátnak elfogadni 
bennünket, a baráttal szemben viszont ellenséggé váltunk. 


A német megszállásnak csakhamar egyéb következményei is jelentkeztek. 
Egyebek közt mindjárt ki akarták sajátítani, illetve kényszer útján meg akarták 
vásárolni a hatalmas nagyipari dinasztiától, Weiss Manfréd - Chorinéktól a csepeli 
ipartelepeket. S végül bizonyos alkudozás után, pár milliós vételár ellenében, 
magukhoz váltották ezek részvénytulajdonát. Ennek ellenében, ráadásul, szabad 
elvonulást biztosítottak a régi tulajdonosoknak Svájcba vagy Amerikába. Imrédy, 
amikor a dolog tudomására jutott, felháborodással tiltakozott ez ellen a megoldás 
ellen, s az egész nehézipari komplexumot az állam javára akarta megváltani. Ő, 
mint úgynevezett gazdasági szakminiszter kapott helyet a Sztójay-kormányban, 
valódi hatáskör nélkül, csak a tanácsadó hálátlan szerepére kárhoztatva. A Weiss 
Manfréd-affér után, miután tiltakozása eredménytelen maradt, le is mondott erről 
a megtiszteltetésről. 


Chorinék azonban mindenképpen jól jártak ezzel a megoldással. Vagyonuk 
tekintélyes részével, ugyancsak a németek jóvoltából, biztonsággal, 
különvonaton eltávozhattak. 


A zsidók ellen alkalmazott kényszerrendszabályok, az erőszakos gettóba történt 
átköltöztetések, a lakás- és üzlethelyiséget ugyanilyen elfoglalása ellen két 
vezércikkben tiltakoztam. Mi jogunk lenne a kommunisták hasonló eljárása ellen 
védekezni - írtam -, ha azok velünk szemben akarnának hasonló erőszakos 
rendszabályokat alkalmazni? (Ami később, az orosz győzelem nyomán Rákosiék 
és Nagy Ferencék jóvoltából csakugyan be is következett.) 

Horthy most a német bevonulással szemben ugyanabba a helyzetbe került, mint 
már Teleki Pál is. Ugyanazon zsákutcába, ugyanazon megalázáson keresztül. Egy 
előkelő német úr, a budapesti követség tagja pár nappal a bevonulás után 
elmondta nekem az azt megelőző Horthy-Hitler találkozó lefolyását. 


A kormányzónak ezek szerint el kellett szenvednie, hogy rajtakapják, Kállayval 
együtt, a szovjet felé kezdeményezett titkos békekísérleteken. Ráolvasták, hogy 
az angolszászok vagyis Anglia és Amerika felé is hiába próbálkozott 
ugyanezekkel. Azok nem akartak, illetve nem tudtak helyükbe jönni, hogy 
fegyvereinket előttük rakjuk le. Hitler figyelmeztette őt arra, hogy mi vár 
Magyarországra a szovjettől ránk erőszakolt föltétlen megadás esetén s mire 
számíthatunk még akkor is, ha Moszkva látszatra, színre-szemre a mi 
föltételeinket, illetve kívánságainkat el is fogadná. Sőt - tette hozzá Hitler - 
gondolja meg, mi várna személy szerint őrá magára is egy ilyen megoldás 
esetén. 


Hozzátette, hogy a zsidóságot és a szélsőbaloldali pártokat az ő elnéző, sőt 
helyeslő magatartása bátorította fel a németekkel való nyílt szembefordulásra, az 
ellenség, a szovjet iránt tanúsított nyílt és kihívó rokonszenv-tüntetésekre, a 
nemzeti közhangulat, az önvédelemre való eltökéltség meggyengítésére. Hitler 
nem kímélte meg őt attól a szemrehányástól sem, hogy a hadsereg szellemét 
bizonyos mértékig ugyanez a magatartás, ez a felülről érezhető németellenes 
gyanakvás és ellenszenv is befolyásolta s tette sokszor, nehéz helyzetekben 
ingadozva. 


Hitler fölemlegette azt is, hogy az első világháborúban a magyar vélemény, a 
magyar csapatok milyen hősies magatartást tanúsítottak a végsőkig, s hogy ő, 
Horthy most ugyanúgy, mint Károlyi 1918-ban, még az ország visszaszerzett 
határaiért se akar harcolni, sőt akkor akarja letenni a fegyvert, amikor 
Magyarország élet-halál sorsáról van szó. Eddig azért vonakodott harcolni, mert 
ezer és ezer kilométernyire ezektől a határoktól, a Donnál vagy a Volgánál nem 
volt hajlandó idegen érdekekért magyar vért áldozni. Most meg azért nem akar, 
mert a németek a határokig engedték a szovjetet. Magyarország mindent 
megkapott a német támogatás révén s ezért most nem a németek, de a saját és 
az ország életérdeke mellett nem akar többé helyt állni. 


Hitler jelezte, hogy a német titkos fegyverek most már a kigyártás útján vannak s 
latba vetésük, ami egykettőre el fogja dönteni a háború, sőt a világ sorsát is - 
most már csak rövid idő kérdése. 


Horthy azonban - jól lehet egyébként nagyon lelkesedett mindenféle technikai 
újítás iránt - nem hitt ezekben a fegyverekben. Ezek még neki is túlságosan 
fantasztikusnak látszottak. Nem is titkolta kételyeit s Hitler sértve érezte magát, 
mert ez a kétely, ez a hitetlenség őt a legérzékenyebb oldalán érintette. 


Horthy azzal válaszolt a szemrehányásokra, hogy a németek nem tudják 
ígéreteiket beváltani. A magyar csapatok korszerű felszerelésében nem 
segítettek úgy, mint annak idején, a háború kezdetén ígérték. A zsidóüldözéssel 
maguk ellen fordították az Egyesült Államokat. A sváb kérdés felpiszkálásával 
német irredentát szerveztek Magyarország, a magyar kormány ellen. Sértő, 
ellenséges módon beleavatkoztak a magyar állam belügyeibe. 


Amikor azt említette, hogy a magyar nép, a magyar parasztság és munkásság 
nem lelkesedik a háborúért s nem szereti a németeket - Hitler ingerülten azt 
vetette oda: mi megtehettük volna, hogy a parasztságot önök ellen lázítsuk a 
középkorból itt maradt magyar latifundiumok ellen. Önre való tekintettel nem 
tettük ezt. Ön folyton azt hangoztatta, hogy a parasztság ön után megy s kész 
kaszát-kapát ragadni az ön szavára. A vita majdnem kiabálássá fajult, s az 
izgatott szóváltás kihallatszott az előszobába. 


Horthy most, ugyanúgy, mint valamikor a királlyal szemben, a budai várban ott 
állt a döntő szó előtt. Vagy lenyeli Hitler követeléseit, s akkor, akármilyen finom 
csomagolásban történik is az, megalázva kell visszatérnie Magyarországra. Vagy 
ellentmona, s akkor talán haza se eresztik többé. Lemondhatott volna, de ez 
eszébe se jutott. Még egy másik megoldás is lehetséges lett volna de ez végképp 
távol állt az ő egyéniségétől, gondolkozásmódjától, érzésvilágától: a tragikus, 
hősies elhatározás: látszatra mindent elfogadni, visszajönni Budapestre s a 
magyar csapatok élén szembeszállni Hitlerékkel, mint ahogy valamikor a királlyal 
szemben tette Budaörsnél. De most egy ilyen ellenálláson, egy ilyen hősies 
elbukáson keresztül, romantikusán, mint egy Zrínyi Miklós vagy egy Kossuth 
Lajos, bevonulni a magyar történelembe. 


Erre azonban gondolni se lehetett. Horthy sokkal józanabb volt. A magyar 
hadsereg kombattáns része a fronton volt, a németek közé beékelve. Arra, hogy 
ezeket kivonja onnan vagy az országban állomásozó csapatokat felvonultassa, a 
németek nem adtak volna időt. Az ország, sőt a hadsereg se nagy lelkesedéssel 
követte volna. Egy ilyen vállalkozás groteszk kudarca előre nyilvánvaló volt. 


Horthy tehát a harmadik utat választotta. Lelkében halálos gyűlölettel, lázadozva 
igent mondott, azzal az eltökéltséggel, hogy csak egérutat kapjon, most már 


minden erejével azon lesz, hogy kiszabaduljon a német hálóból, s az első adandó 
alkalommal visszaadja a kölcsönt, megfizessen a megalázásért - egy szovjet- 
magyar különbéke formájában. 


Horthy ismerte jól Sztójayt, akit a németek ráerőszakoltak. Tudta róla, hogy 
gyönge ember, lelkes németbarát, de ővele szemben is a végletekig lojális 
katona, akivel majd ki fog jönni, s ha állandóan a közelében lesz, a németekkel 
szemben majd a maga oldalára vonja őt. Sőt, Sztójay, akiben a németek 
föltétlenül megbíztak, jó lesz paravánnak, aki mögött nyugodtabban tovább 
folytathatja a tapogatózást Moszkva irányában. A fődolog egyelőre, hogy időt 
nyerjen. S, ha mégis megtörténnék a csoda, hogy a németek győznek, akkor 
most az egyszer még ezt az esélyt is megmentette, nyitva tartotta a maga és az 
ország számára is. 

Hogy hogyan képzelte a németekkel a nyakunkon a megadást, az oroszokkal való 
kibékülést, miközben ő maga is fogoly lett a budai várban, s hogyan akarta ezt a 
gyakorlatban is végrehajtani, egyelőre maga se tudta. Bizonyosan úgy képzelte 
el, mint ahogyan ez fél évvel később, október 15-én bekövetkezett. 


Horthynak az volt a szokása - az ő személyes hintapolitikájának naiv 
módszeréhez tartozott ez -, hogy ha kint járt Hitlernél, visszajövet azok előtt, 
akikről tudta, hogy nácik, vagyis őszinte németbarátok, mindig nagy elismeréssel 
beszélt a Führerről s a tőle hallott bizakodó kijelentéseket a háború kimenetelét 
illetőleg lelkesen ismételte. Azzal a szándékkal tette ezt, hogy a németbarátok el 
lesznek ragadtatva az ő Hitler-hű nyilatkozataitól s ezeket továbbadják a 
németek felé: hadd lássák azok, hogy ő bízik bennük és Hitlerben s így ezek is 
megbízhatnak ő benne. Az igazi híveknek, akikben ő bízott meg, egészen 
másképp számolt be a fantaszta Adolf biztatásairól. 


Tekintélye, nimbusza mindenesetre erősen megrendült az események nyomása 
alatt. A baloldal s főleg a zsidóság, amely eddig az ő védelmét élvezte s a német 
erőszakkal szemben az ő ellenállásában bízott, kétségbeesve, a pánik határára 
taszítva látta, hogy ez a remény semmivé foszlott. A jobboldali pártok nem 
túlságosan sajnálták őt, s bizonyos kárörömmel látták a Canossából való 
visszatérését. A józanabbak azonban ezen az oldalon is, ha személy szerint nem 
is éreztek vele, abban, ahogy a németek elbántak vele, az ország, a magyar 
államhatalom megalázását fájlalták. 

A német bevonulás nyomán számolni kellett azokkal a túlkapásokkal, amelyek 
mindig nyomon kísérik egy idegen hatalom benyomulását követő jelenlétét egy 
másik, még barátságos állam területén is. 


A németek a Sztójay-kormány megalakulásával kapcsolatos tárgyalások 
folyamán a legmesszebbmenő tartózkodást ígérték ezen a vonalon, de azt 
kérték, hogy a kormány most már csakugyan energikusan járjon el azokkal 
szemben, akik akár a politikai életben, akár a sajtóban a németellenes irányzatot 
s az ellenséggel való együttműködést nyíltan propagálták. Sztójayék - 
Horthyékról nem is beszélve - nem nagy kedvet éreztek ezekre az energikus 
rendszabályokra. Személyi és egyéb tekintetek feszélyezték őket. A németek 
viszont türelmetlenek voltak. Ők más módszerekhez szoktak ilyen körülmények 
között. 


A kormány végül is - nehéz szívvel - betiltotta a németellenes újságok 
megjelenését: a Népszava, a Magyar Nemzet, a Nemzeti Újság, a Pester Lloyd, a 
Magyarország áldozatul estek ennek a tilalomnak. Ugyanakkor a németek saját 
szakállukra önhatalmú letartóztatásokat eszközöltek. Elsősorban, mindjárt a 
bevonulás napján Bethlent és Kállayt keresték. Ezek azonban idejében 
elrejtőzködtek. Bethlen a királyi palotában, Horthy személyes oltalmára bízta 
magát, Kállay a török követségre menekült, mint exterritoriális helyre, ahol 
szívesen menedéket adtak neki. 


Mások, kevésbé voltak szerencsések. Baranyai Lipót, a Nemzeti Bank elnök- 
igazgatója, Rassay Károly, a polgári baloldal egyik vezére, Sigray Antal gróf, a 
konzervatív, legitimista politika képviselője, Bajcsy-Zsilinszky Endre, az egykor 
radikális fajvédő és antiszemita fogságba kerültek. Zsilinszky, amikor a német 
titkosrendőrség behatolt lakására, fegyverrel védekezett, s rálőtt a németekre, 
akik viszont őt sebesítették meg. Ő már így kezdte ezt gyermekifjú korában, 
Áchim Andrással, a parasztvezérrel Békés megyében, s Így végezte a 
németekkel. Az első világháború után, ahol vitézül verekedett, annyira rajongott 
a németekért, hogy félig komolyan, félig tréfásan azt szokta mondani: a legelső 
magyar ember - a német. Hitlerre - miért, miért nem - annyira haragudott, hogy 
haragjában, mint hitvány osztrákot szidta. Az antiszemitizmussal ugyanígy volt. 
Senki se volt neki elég radikális ezen a fronton, hogy aztán teljesen a szemita 
befolyás alá kerüljön. 

A sajtófronton a lapszerkesztők, újságírók közül letartóztatták Szvatkó Pált, a 
Magyarország és Szakasits Árpádot, a szocialista Népszava szerkesztőjét, néhány 
munkatársával együtt. Rassay, Szakasits és Zsilinszky képviselők voltak s a Ház 
elnöksége átiratban kérte a szabadon bocsátásukat - eredmény nélkül. 


Ezeken az ismertebb személyiségeken kívül azonban mások is fogságba kerültek, 
mint a névtelen följelentések és a személyes bosszúszomj áldozatai. Nekem 
magamnak is több ízben közbe kellett járnom ártatlan emberek letartóztatása 
miatt, kiszabadításuk érdekében. Egyik munkatársunkat is ez a balsors érte, s pár 
hetet ülnie kellett, míg végül sürgetésemre szabadon eresztették. 


Szegény Kolosváry-Borcsa, mint a sajtókamara elnöke, mindent elkövetett a 
letartóztatott baloldali újságírók érdekében, több-kevesebb sikerrel. Egy este 
feljött hozzám azzal, hogy Szakasitsot és társait a Népszavától ki kellene 
szabadítani. Azzal, hogy a Népszavát betiltották, már úgy is ártalmatlanná tették 
őket. Szóljak tehát én is a német követségen Brunhoffnak, a derék sajtó- 
attasénak, hogy eresszék ki őket. Ne száradjon a mi lelkünkön a rajtuk esett 
sérelem. 


Én, nem nagy lelkesedéssel, megígértem ezt, s meg is tettem. Brunhoff aztán, 
amikor eljártam nála, szemrehányást tett nekünk, miért exponáljuk magunkat 
ilyen emberek érdekében? Nem érdemlik meg. Ezek halálos ellenségei az 
országnak s a magyarságnak is, s ha kieresztik őket, ott kezdik újra, ahol 
abbahagyták. Elvégre háború van, s az ellenség itthon, a hátunk mögött nem 
kevésbé veszélyes, mint odakinn a frontokon. 


- Majd meglátják az urak - tette hozzá -, ha Isten ne adja, elvesztenénk a háborút, 
hogyan bánnának el ezek önökkel. Szakasits aztán szabadlábra került. Nem 
gondoltuk akkor, hogy a magyar-szovjet leendő államfőjét Protezsáltuk s 
mentettük meg a börtöntől és az elhurcolástól. Szakasits aztán csakugyan 
akasztófával fizetett szegény Kolosváry-Borcsának azért, hogy az ő életét annak 
idején megmentette vagy megmenteni segített. 


XLI. Fejezet 


A Sztójay-kormánynak az a rendelkezése, amellyel a németek követelésére a 
sárga csillag viselését a zsidóknak kötelezővé tette a budapesti utcák képét 
egészen megváltoztatta. Ha a város nyilvános, forgalmi életére a zsidóság 
jelenléte eddig is annyira ráütötte a maga sajátos, keleti jellegét, a maga külön 
színeit, ez a keleti jelleg most egyszerre riasztó módon, szinte fenyegető 
meztelenségében kiütközött. 


Megalázó intézkedés volt ez. Nem a magyarság természetében fekszik, még az 
ellenféllel szemben sem az ilyen eszközök alkalmazása. A magyarság sose talált 
gyönyört ellenségei lelki megalázásában. Verekedett velük s verekedés közben 
nem sajnálkozott rajtuk, de legyőzöttségükben leköpni vagy arcul ütni, akkor, 
amikor kezeik már meg voltak kötözve, ezt nem tartotta férfias, magához illő 
jobban megrendített az, hogy a felfeszítettnek a jeruzsálemi zsidó csőcselék - de 
a papok és a farizeusok is - az arcába köptek. (A zsidók aztán, a Rákosiék 
győzelme nyomán, ezt tették a keresztény magyarság halálra ítélt mártírjaival is 
az akasztófa alatt.) 

A budapesti utcákon a sárga csillaggal hullámzó embertömeg kettős 
szégyenérzetet ébresztett bennünk. Először a férfiatlan eljárás szégyenérzetét, 
ugyanakkor a vádoló bűntudat szégyenérzetét. A sárga csillagosok 
megbélyegzett tömegével szemben, majdnem mint megbélyegzett kisebbség, 
szégyenkeztünk. Mindez egy évszázad vakságára, magunk ellen elkövetett 
könnyelműségére, mulasztásaira, nemtörődömségére emlékeztetett bennünket. 
Arra: hogyan jutottunk idáig? 


A zsidóság maga, míg eleinte szégyenkezve viselte a rikító hatágú jelvényt, 
később annak sokaságában a saját sokaságát és erejét látta demonstrálva. A 
megalázás vagy megalázkodás érzése így nála a legyőzhetetlenség érzésévé 
módosult. 


Ezen a közös jelvényen át ők is - a sorsközösség, a szolidaritás érzésén felül - 
még az eddiginél is jobban tudatára jutottak, hogy mennyien vannak, hogy 
sokaságukban mit jelentenek. Egy kínai közmondás azt mondja, hogy egy nép 
akkor jut a maga erejének öntudatára, ha előbb megszámolta magát. A zsidók a 
sárga csillagokban akarva-akaratlanul minden nap és minden órában 
megszámolták magukat. De még közöttük is voltak, akiket ez a szám 
megriasztott. Most jobb szerették volna, ha kevesebben vannak. 


A harmadik zsidótörvény, amelyet a Sztójay-kormány terjesztett a képviselőház 
elé, a zsidóságot a kereskedelmi tevékenységtől is eltiltotta, s a zsidó üzleteknek 
keresztény kezekbe juttatását deklarálta. Ennek a rendelkezésnek végrehajtása 
azzal kezdődött, hogy ezeket az üzleteket bezárták, zár alá vették s aztán - 
leltározás címe alatt - zárva maradtak, míg az új tulajdonos át nem vette őket. 


A törvény gyors végrehajtása azonban legyőzhetetlen akadályokba ütközött. 
Egyrészt megfelelő adminisztrációs szervezet hiányába, másrészt szakképzett 
keresztény kezek utánpótlásába. S ez az átmeneti állapot végig ilyennek is 
maradt. A háború utolsó hónapjai alatt, a gazdasági nehézségek, politikai 
válságok, az egymást keresztező, egymásnak ellentmondó intézkedések közben, 
mint annyi más nagy kérdés, már ez sem juthatott nyugvópontra. A boltok nagy 
részben végig zárva maradtak, hogy árukészletük illegális úton vagy idegen 
kézre kerüljön vagy - az üzletek hátsó bejáratain keresztül - a tulajdonosok 
visszamentsék és elrejtsék a még menthetőt - jobb időkre. 


Az üzletek bezárása már előre egy kiürített vagy körülzárt és ostromlóit város 
benyomását keltette. Voltak utcák, sőt városnegyedek, ahol minden boltredőnyt 
le kellett húzni, mert száz és száz üzlet során, száz és száz közöli egyetlen 
keresztény kereskedés se akadt, tehát egyetlen nyitva tartható bolt vagy 
ablakredőny se. Ezzel természetesen együtt járt a forgalom lecsökkenése, 
kihalása, a nagyvárosi élet lüktetésének elcsendesülése, zajának, hangjának 
elnémulása. 


Kísérteties sétákat tettünk ezekben a városrészekben. Felfedező utakat, hogy 
meglepetve álljunk meg a holt boltok és holt házsorok rengetegében, egy-egy 
szerény keresztény üzlet előtt, amely csodák-csodájára gyökeret tudott verni itt, 
mint a gyatra fű az utcakövezet hasadékaiban vagy az ugyanilyen 
falrepedéseiben megszorulva. A Belváros egyes utcáiban még el tudtuk 
magunknak sorolni az ősi, sokszor száz-kétszáz esztendős keresztény üzletek 
neveit, amelyek pár évtizeddel előbb még magukénak mondhatták itt a 
többséget, szinte a kizárólagosságot is. Most lehúzott redőnyök jelezték ítt is a 
változást, amely pár évtized alatt - maradék nélkül - új tulajdonosokat ültetett a 
régiek helyére. 

S amily érthetetlen és megdöbbentő volt mindez, az egésznek groteszkségét, 
zavarba ejtő könyörtelenségét növelte az a gondolat, hogy mi most mindezt 


egyszerre, egy csapásra vissza akarnánk csinálni. Repülőtámadások tüzében 
akartunk fészket verni itt, ahonnan kitúrtak bennünket. Üldözők voltunk, 
miközben már bennünket is üldöztek. Úgy jártunk-keltünk itt, mint idegenek egy 
idegen városban, ahol minden ajtót bezártak előttünk. Egyszerre otthon akartunk 
lenni újra ott, ahonnan kizártak, s honfoglalók akartunk lenni ott, ahonnan 
csakhamar újra el kellett menekülnünk. 

A magánosán árválkodó kis keresztény boltok, a kőrengeteg hasadékaiba 
beszorítva, a győztes ellenségtől már-már csak megtűrve felidézték bennem 
azoknak a nehéz, kemény küzdelmeknek emlékezetét, amelyek az ÚJ NEMZEDÉK- 
nek, mint szerény kis keresztény hetilapnak megalapítását és fennmaradását 
annak idején, az első világháború alatt végigkísérték. Mi is így húzódtunk meg, 
így próbáltunk gyökeret verni itt, a Belváros egyik mellékutcájában. Körülöttünk 
fényes, hatalmas üzlet-óriások terpeszkedtek. Bennük s az egész városrészben 
mindenütt a félelmes erővel feltörő vagy már régen beérkezett idegenek 
gazdasági és hatalmi túlsúlya, nyomasztó közelsége terpeszkedett, szinte még a 
levegőben is. S mi, mint ártatlan, eltévedt kalandorok letelepedtünk, sátrat 
ütöttünk itt, mint pionírok az őserdő közepén, egy kis fabódéban, hogy helyet 
irtsunk magunknak, egy kis fejszével a kezünkben, a liánok és faóriások 
tömkelegében. 


Micsoda harc volt ez, micsoda vállalkozás! Igazán csak a naivság vaksága 
biztathatott rá. Mert ahogy egyedül ültünk itt a felhőkarcolók mélyén, épp ily 
egyedül álltunk az akkori sajtó, az akkori magyar sajtótenyészet őserdejében is. S 
ahogy itt a környezet előbb értetlen semmibe vevéssel, aztán egyre növekvő 
néma méltatlankodással feküdt reánk, így álltak velünk szemben az újságírás, a 
sajtóvállalkozás akkori hatalmasai is: előbb lenézéssel, aztán idegességet leplező 
fölényességgel, s később már acsarkodó, nyílt ellenségeskedéssel. 


A nyomda, amely lapunkat előállította, épp úgy meg akart fojtani bennünket, 
mint az a terjesztő apparátus, amely üzleti, vállalati monopóliumának birtokában, 
korlátlanul rendelkezett életünk és halálunk fölött. Tőle függött, mennyi teret 
engedélyez nekünk. Kezébe vesz-e, fölemel-e, segít-e, hogy eljussunk azokhoz, 
akikért küzdeni akartunk, akikhez szólni szerettünk volna, akik vártak bennünket 
már ismeretlenül is. Tőle függött, mennyi teret engedélyez, hogy elejtsen, hogy 
egy marékszorítással - ha már meg nem fojthat - de elvegye tőlünk a 
nyilvánosság éltető levegőjét, szabadságát, lehetőségeit. 


Ez a behemót vállalat, amint felismerte bennünk a merénylőt, aki más hangon 
szól, más igazságokat hirdet, más lelket, más hitet hordoz - ránk feküdt, s 
mindent megtett, hogy eltiporjon, elhallgattasson. S amikor már azt hittük, 
kinövünk a mellékutcából, a Károlyi-forradalom bolsevista csőcseléke 
vasdorongokkal, flaszterkövekkel támadt reánk s egy délelőtt rommá zúzott 
mindent. Be kellett zárnunk a boltot, le kellett húznunk a redőnyöket. 

Kolosváry-Borcsáék megrendezték a könyvégetés jelképes szertartását, ezt a 
németektől lemásolt, gyerekes autodafét. Amikor ezért szemrehányást tettem 
neki, ő szegény lemondóan, egy kis keserűséggel legyintett: 


- Légy nyugodt. - mondta. - A keresztény középosztály könyvszekrényeiben vagy 
szalonjaiban ott maradtak ugyanezek a könyvek. Oda a mi kezünk el nem ér. 

A zsidó üzletek bezárásával egyidejűleg - minden hatósági beavatkozás nélkül - 
felütötte a fejét egy másik megtorlás: a zsidó lakások lefoglalása, úgynevezett 
egyéni akciók formájában. Ez később, a gettóba való összeköltöztetés idején 
egészen elhatalmasodott. (A bevonuló német hadsereg már példát adott erre 
egész utcarészek kiürítésével, főleg a város úgynevezett villanegyedeiben.) 

A városon, a közvéleményen a bizonytalanság, az ideges nyugtalanság egyre 
feszültebb légkörében csaptak le ránk a most már egyre sűrűbben megismétlődő 
angol és amerikai bombatámadások. Az olaszországi antant-felnyomulás egyre 
közelebbi támaszpontjairól előbb csak a külső városrészeket érték ezek, hogy 
aztán a gyártelepek kerületeire, majd a belső város még érintetlen 
lakónegyedeire is teljes erővel lesújtsanak. 


A magyar légi elhárítás - a földről ható flak-védekezés s a levegőben történő gépi 
szembeszállás formájában - egyaránt tehetetlennek bizonyult velük szemben. 
Pilótáink hősies egyéni bravúrjai, fantasztikus vállalkozásai, a Balaton felett vívott 
légi harcok, Góliát és Dávid mérkőzésének ragyogó epizódjai - az ellenség 


számbeli túlerejével s ugyanilyen technikai fölényével szemben - nem tudtak a 
helyzeten változtatni. 


A német benyomulás nyomán azt vártuk, hogy legalább Budapestet erősen 
védelmezni fogják. Ebből azonban semmi sem következett be. A német elhárítás 
ezekben a hónapokban már odahaza is elvesztette a légi fölényt, s a német 
városok ugyanúgy ki voltak szolgáltatva az ellenséges légi lerohanásoknak. 


1943 tavaszától 1944 tavaszáig döntő módon megromlott a németek katonai 
helyzete a világháború valamennyi frontján. 


Olaszországban, nehéz harcok közben, visszavonulóban voltak. Észak-Afrika még 
1943 tavaszán, az el-alameini áttörés után teljesen angol-amerikai kézre került. 
Rommel hódításai veszendőbe mentek. 1943 januárjában a nyugati hatalmak 
Casablancában nyilatkozatot adtak ki a Churchill-Roosevelt találkozás nyomán. 
Németország föltétlen megadását követelték, a béke ára fejében. Churchill és 
Eden kijelentették az angol alsóházban, hogy az úgynevezett Atlanti Charta 
rendelkezéseit nem alkalmazzák Németországra, vagyis teljesen szabad kezet 
tartanak fenn maguknak vele szemben a megtorlásra. A szovjet fronton 1944 
májusában már a lengyel-román határok közelében folytak a harcok, s június 6- 
án bekövetkezett Normandiában, a francia tengerparton végrehajtott amerikai- 
angol partraszállás. 


Mindjárt az első napok német jelentéseiből kiérzett, hogy a vállalkozás oly óriási 
légi előkészítés és légi támogatás mellett indult meg, hogy feltartóztatása nem 
sikerülhetett, s a partraszállók azonnal meg tudták vetni lábukat a szárazon. Ez 
nagyon rossz előjel volt a továbbiakra, s nagy csalódást keltett és a jövőt illetőleg 
rossz sejtelmeket ébresztett mindenkiben. Úgy éreztük, hogy ha a németek eddig 
az orosz és olasz fronton egyidejű visszavonulásra és védekezésre kényszerültek, 
a Balkánon pedig a szerb gerillaháború okozott nekik újabb gondokat, most a 
harmadik, illetve negyedik front nyomása alatt csak egy új tényező közbelépése 
adhat győzelmes fordulatot ellenállásuknak: a sokat emlegetett és beígért titkos 
fegyverek latba vetése. 


A V1 és V2 rakétalövegek, amelyek most fokozott erővel csaptak le Londonra, 
jelezték, hogy ez az esély még nyitva van, s a beléje vetett remények nem 
alaptalanok. A németek bizalmasan biztattak is bennünket, hogy most már a 
többiek is sorra kerülnek. Megtalálták az angol radarkészülék ellenhajóját, s az új 
típusú búvárhajók is megjelennek az óceánokon, s lehetetlenné teszik az 
angolszászok fegyveres utánpótlását. (Ennek a Sorkel nevű búvárhajótípusnak 


már megépített első példányai azonban az angolok és oroszok zsákmányai lettek 
a háború végével, anélkül, hogy bevetésükre sor kerülhetett volna.) Azt a 
végzetes katasztrófát, amely 1944 februárjában érte őket s amely hónapokkal 
visszavetette a német atombombák előállítását - elhallgatták előttünk. 


A németek Norsk-Hydroban, Norvégia egyik legészakibb hegyvidékén, Vemork 
városka közelében építették meg, oda menekítették vad sziklarengetegek 
mélyére azt a gyári üzemüket, amely az úgynevezett nehézvíz előállítását 
biztosította számukra. Ez a nehézvíz egyik legfontosabb alkateleme az 
atombombagyártásnak. 


Egy angol szolgálatban álló Einard nevű norvég kém tíz emberből, angolokból és 
norvégekből megszervezett expedíciójának, merénylő csoportjának sikerült 
hihetetlen megpróbáltatások árán felkutatni ezt a rejtett telepet, s a szigorú 
német ellenőrzés kijátszásával sikerült azt levegőbe is repíteni. Ezzel 
helyrehozhatatlan csapást mértek a németekre. 


A franciák nyomban a háború után filmet is készítettek erről a hajmeresztőén 
kockázatos vállalkozásról, s a Francé Illustration-ban 1946-ban Jean Marin 
hosszabb cikksorozatban számolt be a gyártelepet megsemmisítő 
bombamerénylet előkészítésének és végrehajtásának drámai, érdekfeszítő 
részleteiről La Bataille de I"eau lourde címmel. 


XLII. Fejezet 


A háború végső kifejlésének eseményei a magyar belpolitikai helyzet feszültségét 
- amelyet a német bevonulás felidézett - még inkább súlyosbították. Horthy, aki 
nemcsak a szövetségesek sikereiről, de azok előkészítő lépéseiről is jó 
értesülésekkel rendelkezett - amint ezzel el is dicsekszik - a németek jelenlétét, 
beavatkozásait egyre türelmetlenebbül viselte. A maga szándékait, a 
fegyverletételt, a kiugrást illetőleg most már a késedelem kockázatával is 
veszélyeztetve látta. 


A kölcsönös bizalmatlanságtól, gyanakvástól, ellenőrzéstől s kölcsönös 
gyűlölködéstől terhes légkörben álltak egymással szemben, ugrásra készen, 
egyrészről Horthy és a fegyverletételt helyeslő politikusok és katonák szűk köre, 
másrészről Veesenmayer s a németek és a magyar jobboldali pártok, amelyek a 


kitartást, a harc folytatását hirdették. S közöttük a Sztójay-kormány, amelyet a 
németek s a szélsőjobboldaliak gyöngének tartottak s amelynek tevékenységét, 
különösen a zsidósággal szemben alkalmazott rendszabályait Horthy tehetetlenül 
tűrni kényszerült. 


Mindenki tudta, akinek az egyik vagy a másik táborral, azok vezetőivel csak 
valamilyen bizalmasabb összeköttetése volt is, hogy valami készül, hogy a dolgok 
borotvaélen táncolnak s máról-holnapra döntő meglepetések elé állíthatják az 
országot. Mindenki, mindegyik párt felfokozott éberséggel figyelte a másik 
mozdulatait. Horthy minden szava, minden lépése, akármilyen óvatosság, 
akármilyen diszkréció fedezte is azokat, éppoly ellenőrzés alatt állottak, s hiteles 
vagy kevésbé hiteles formában éppúgy az érdekeltek tudomására jutottak, mint 
Veesenmayer fenyegetései. A stockholmi, svájci vagy ankarai követek riasztó 
jelentései éppúgy, mint a németországi belső front kulisszák mögötti dulakodásai 
s a német hadsereg vezetésében lappangó ellentétek. 

Május elején már olyan hírek szivárogtak ki a kormányzó környezetéből, hogy 
Sztójayékat le fogják mondatni, és katonai kormány veszi át az ügyek vezetését. 
Ezt Horthyék részéről a nyilvánosság felé azzal indokolták, hogy a háborús latba 
vetés döntő hónapjai, végső erőfeszítései teszik mindezt szükségessé. A katonai 
helytállás köpenyegében, így a valóságban a háború likvidálását, a 
fegyverletételt próbálták előkészíteni. 


Ez azonban nagyon átlátszó taktika volt. Mindenki tudta, hogy a türelmetlenség 
és elégedetlenség, amellyel Horthy a Sztójayék kormányzatát, intézkedéseit első 
pillanattól gáncsolta, nehezítette - amint ezzel el is dicsekszik - nem onnan jött, 
mert kevesellte a kormány háborús eltökéltségét s ilyen irányú szándékait, 
hanem ellenkezőleg: onnan, mert sokallta azokat, s azok egyre 
kényelmetlenebbé váltak az ő saját terveivel szemben. Mindenki tudta tehát 
hogy ha Sztójay helyett egy másik tábornok jön vagy más tábornokok jönnek, ez 
azt jelenti, hogy így vagy úgy, de be akarják fejezni a háborút. A tábornok- 
miniszterelnökök s a kormány katonai jellege azt demonstrálták, hogy a 
jobboldali tiltakozó közvéleménnyel szemben az energikus eszközöktől se fognak 
visszariadni. Másrészt azt is, hogy a kormányzó a maga terveit a fegyverletételt 
illetőleg szakszerű kezekre akarja bízni. (A szakszerűség alatt nemcsak a 
keresztülvitelhez szükséges adminisztratív hozzáértést, de a fegyverletételre, a 
megadásra kész buzgóságot, szinte az abban való kipróbáltságot, gyakorlatot is 
lehet érteni.) 


Csakhamar híresztelések keringtek arról, hogy a kormányzó már ki is választotta 
az erre alkalmas embert egy Lakatos nevű tábornok személyében, ugyanakkor 
arról is, hogy Horthy véleménye szerint az angol-amerikai partraszállás a háború 
végét jelenti, a teljes német katasztrófát. Mindezt megtetőzték azok az 
értesülések, hogy a kormány drasztikus keménységgel fog eljárni a háborús párti 
jobboldali politikusokkal szemben. Arról beszéltek, hogy már készen is van egy 
lista azok neveivel, akik a németbarátságban s a zsidókérdésben exponálták 
magukat, s hogy ezek letartóztatása s az oroszoknak leendő kiszolgáltatása egyik 
föltétele a titokban már megindult fegyverletételi tárgyalásoknak. Egyesek száz, 
mások kétszáz nevet emlegettek, s úgy tudták, hogy egy Bakay nevű tábornok 
lesz az erős kéz, aki ezeket az intézkedéseket foganatosítani fogja. 


Szóval úgy festett a dolog, hogy Horthy a magyar közélet s a magyar hadsereg 
kétszáz vezető emberének feláldozásával akarja az ellenség kegyét és kegyelmét 
a maga és hívei számára megvásárolni. Másrészt így akarja bosszúját kitölteni 
azokon, akik az utolsókig védelmezni akarták Magyarországot a benyomuló 
ellenséggel szemben, s akik a németbarátság és a zsidókérdés dolgában más 
véleményen mertek lenni, mint ő. S végül, mert ugyanezek viszont őt az 
elvesztett országrészek visszaszerzésében, a németek bizalmának 
megnyerésével támogatták. Horthy emlékirataiban mindezt mélységesen 
elhallgatja. 


Miután a szovjet rádió s az amerikai lapok is több ízben fenyegetőztek vele, hogy 
a háborús bűnösök kiszolgáltatása egyik első feltétele annak, hogy az oroszok a 
fegyverletételt elfogadják, s miután Lakatos tábornok környezetéből, az ő 
elszólásai nyomán köztudomásra jutott a kormányzónak ez a szándéka, érthető 
volt, hogy mindenki hitelt adott ennek a fenyegetésnek. 


- Ha a kormányzó Szibériával és akasztófával akar fizetni nekünk - mondták 
elkeseredve a jobboldalon -, miért siessünk mi őt ebben a jó szándékában 
támogatni? 

Én június végén - miután a budafoki és a Vilma királynő úti villából is 
kibombáztak (három héten belül itt is, ott is egy szőnyeg áldozatai lettünk) - 
Parádon próbáltam egy kis pihenőhöz jutni. Onnan hívtak vissza július 18-án 
Budapestre azzal, hogy a kormányzó lemondatta Sztójayt, s helyette Lakatos 
tábornokot akarta megbízni a miniszterelnökséggel s az új kormány 
megalakításával, amelyben katonák és a konzervatív reakció régi emberei 
foglaltak volna helyet. Veesenmayer közbelépésén azonban ez a szándéka, 
egyelőre, meghiúsult. 


Most már hiteles formában is nyilvánosságra jutott, hogy Lakatosék feladata a 
fegyverszünet, illetve a fegyverletétel előkészítése, végrehajtása lett volna. Ezen 
felül a zsidóság ellen alkalmazott rendelkezések visszavonása s végül a megtorló 
eljárás a jobboldali lázítókkal szemben. 


Veesenmayer, amikor erről értesült, ultimátumot nyújtott át Horthynak s ebben, 
egyebek közt, az ő legfőbb bizalmi embereinek, elsősorban Bethlen Istvánnak 
elfogatását s velük szemben statáriális eljárást jelentett be s a katonai 
megszállás egész kíméletlenségét helyezte kilátásba - még Horthy személyével 
szemben is. A kormányzó újra kénytelen volt kapitulálni. Ez azonban annyit 
jelentett, hogy csak pillanatnyilag engedett és csak elhalasztotta szándékai 
megvalósítását. Ezeknek a napoknak izgalmai újra fölébresztették bennem egy 
régi rögeszmémet. Most még egyszer jobban átéreztem, mint valaha a roppant 
mulasztás súlyát, a kínzó felelősséget s ugyanilyen következményeit, amelyekkel 
a radikális földreform elmaradása terhelte a jobboldali politikát. 


Jobban, mint valaha, beigazoltnak láttam, hogy a háború megpróbáltatásaira s az 
ellenséggel szemben való helytállásra csak ennek megvalósításával tudtuk volna 
a föld népét megindítani, egy mély érzelmi- és érdekközösségbe fölemelni. 
Szegény Prohászka Ottokár kétségbeesett erőfeszítései jártak eszembe, aki az 
első világháború alatt hiába apostolkodott ugyanezzel a gondolattal. 


A magyar jobboldali politika most, éppen a döntés óráiban, végleg zsákutcába 
jutott. A végsőkig való ellenállásra akarta felajzani a tömegek, a hadsereg 
lelkületét is - maga mögött egy megcsontosodott, elavult, idejét múlt konzervatív 
uralmi rendszerrel, amely ezek iránt a népi tömegérdekek iránt mindig érzéketlen 
maradt s amelynek most a maga szűk körű jobblétének, elégedettségének sáncai 
mögül a tömegekre, azok áldozatkészségére kellett apellálnia. Ezekben a 
napokban írtam egy cikket, amely a föld, az új föld nevében, mint egy kiáltvány a 
szent háborút proklamálta, s amelyet - a kormány esküjével megerősítve - 
százezernyi példányban kellett volna szétszórni, terjeszteni, hogy magunkkal 
ragadjuk vele a parasztságot, a jobb értelmiséget, az ifjúságot és munkásságot s 
a katonaságot, a hadsereget egyaránt. 


Futkostam ezzel az egyik vezértől a másikig, de mindenki mással volt elfoglalva, 
s mindenki talált valami ellenvetést egy ilyen Kossuth-i elhatározással szemben, 
amelyhez csakugyan egy új Kossuth szükségeltetett volna. Az egyik tekintélyes 
pártfőnök azzal tért ki a terv elől, hogy Horthyék most már majd csak 
meggondolják magukat s leállnak a fegyverletétel szándékáról. A másik ellenzéki 
pártvezér azt magyarázta, hogy a németek nem helyeselnék, ha most ilyen belső 


zavarokat idéznénk fel, radikális szociális reformokért agitálva. A szakemberek 
azt mondták, a paraszt nem fog elmenni az idén aratni másoknak, az uraknak, ha 
azok földjét neki ígérjük, mert úgy gondolja, hogy jövőre már úgyis, mint a 
magáén, arathat ott. Az óvatosak azt hangoztatták, hogy a kormányzó úgyse 
járulna hozzá egy ilyen forradalmi kormány -proklamációhoz. És így tovább. 
Mindenki talált valami ellenvetést. 


Megpróbáltam a dolgot lealkudni oda, hogy legalább a pártvezérek írják alá a 
kiáltványt. Erre se voltak kaphatók. Még olyanok is akadtak, akik arra 
hivatkoztak, hogy a cenzúra úgy se engedné meg a kinyomtatást. Mások azt 
ajánlották, azzal hárították el a dolgot, hogy írjam alá én magam, az is elég lesz. 
így házaltam tanácstalanul a magam forradalmával. Odáig jutottunk, hogy már 
ígérni se mertünk egy lelkesítő változást - amikor az ígéreteknek már amúgy is 
senki se hitt. 

Közben a másik oldalról: Horthyék, Bethlenek, Peyerék, a szocialisták és 
Eckhardt-Tildyék, mint kisgazdák s Veres Péterek és társaik, mint vad népi 
forradalmárok velem és velünk szemben már a háború beszüntetését, a békét 
ígérték. S a moszkvai rádió buzgón támogatta őket, ugyanilyen ígéretekkel. Ha 
most már háború nélkül, sőt éppen a harc beszüntetése ellenében, úgyis 
megkapunk mindent: békét, földet s az urak megszalasztását is - gondolták a 
tömegek - akkor minek harcoljunk tovább? 


Ezekben a hetekben jutott tudomásunkra, hogy Horthy a németek háta mögött, 
azok ellen kísérletet tett egy magyar partizánháború megszervezésére is. 
Bizalmasan magához kérette a volt Héjas különítmény vezető embereit, s 
megkérdezte tőlük, volna-e kedvük erre a vállalkozásra? - Fegyvert, ruhát, jó 
felszerelést, tetemes zsoldot s ezen felül a háború végeztével anyagi kárpótlást, 
a paraszt partizánoknak földjutalmat, az értelmiségi osztályból résztvevőknek 
hivatali pozíciót, az özvegyeknek nyugdíjat, végellátást helyezett kilátásba, s 
erről kész volt írásbeli kötelezettséget is vállalni saját aláírásával. 


A partizánok elsősorban az úgynevezett rongyos gárda tagjaiból rekrutálódtak 
volna, akik Ruszinszko visszacsatolása előtt már ilyen gerillaháborút folytattak, a 
visszavonuló cseh csapatokat nyugtalanították, hidakat, vasútvonalakat 
robbantottak fel előttük. Kisebb egységeket rajtaütésekkel megtizedeltek, a 
raktárakat felgyújtották, a lakosságot ellenük hasonlókra biztatták. 


Horthy most a németek ellen akarta felhasználni ezeket a derék fölkelőket. 
Valószínűleg demonstrálni akarta a németek felé ezzel a gerillakísérlettel, hogy a 
magyar nép, a magyar parasztság is kész, akár fegyverrel is, ellenük fordulni s a 
nyugati szövetségesek felé viszont azt, hogy mindez tőle indult ki s az ő 
kezdeményezése. 


Héjasék, akiket Horthy már régen, még a zsidó monopol nagyipar vezéreivel 
történt összebarátkozása nyomán megtagadott, nem vállalkoztak erre a 
szégyenletes szerepre. Horthy ígéreteiben se nagyon bíztak, aztán maguk is 
jobbára németbarátok voltak. De ettől eltekintve is visszariadtak a borzasztó 
kockázattól, annak következményeitől, amelyekkel egy ilyen vállalkozás az 
ártatlan polgári lakosságot sújtotta volna. Nyilvánvaló volt ugyanis, hogy a 
németek brutális kegyetlenséggel, véres megtorlással feleltek volna erre a hátba 
támadásra. A lakosság viszont támogatás helyett ellenérzéssel kísérte volna a 
fölkelők minden lépését. Az Alföld népe, a polgárság s a birtokos parasztság, ha 
nem is lelkesedett a háborúért, rettegve félt az orosz betöréstől s minden 
reménységét a német helytállásba vetette. 


XLIII. Fejezet 


1944 nyarán, a háborús összeomlás kezdetén nemcsak Horthyék és Bethlenek 
keresték a kiutat a közös veszedelemből, az oroszok előtt való mielőbbi 
meghódolás formájában. A szocialisták és Rassayék, mint a liberális polgári 
radikalizmus képviselői, ugyanezzel kísérleteztek. De mindnyájukon túltettek 
ebben a népi forradalom hirdetői: Veres Péterek, Kovács Imréék, Erdei Ferencék 
és társaik. Mindnyájan a háború beszüntetését, a békét ígérték s ráadásul az 
utóbbiak és a moszkvai rádió is a békéhez még a dózsai forradalmat is: az urak, 
az úri rendszer megdöntését, egy újabb jobbágyfelszabadítás örömeit. 


Ha most már harc nélkül is, sőt a harc beszüntetéséért megkapunk mindent - 
gondolták a tömegek -, békét, földet, az urak megszalasztását, akkor minek 
harcoljunk? Ilyen vajúdás, várakozás közepette csapott be hozzánk a július 20-ai 
Stauffenberg-féle merénylet híre. Még aznap éjjel kaptuk róla az első jelentést. Ez 
csak annyit mondott, hogy a német főhadiszálláson, egy aznap esti megbeszélés 
alkalmával időzített bombát csempésztek Hitler közelébe. A bomba felrobbant, 
de csodálatos véletlen folytán Hitler csak könnyebb sérüléseket szenvedett. 
Mások, a jelenlévők közül is, könnyebben-súlyosabban megsebesültek. 


Még ugyanazon az éjjel Hitler, Göring és Dönitz tengernagy beszédét közvetítette 
a rádió. Hitler pár rövid mondatban a német nép és a hadsereg tudomására adta, 
hogy él és egészséges. Göring és Dönitz a hadsereg és a flotta hűségét és 
szerencsekívánatait tolmácsolták a szerencsés megmeneküléssel kapcsolatban. 


A következő napok újságjelentései aztán ismertették a merénylet közelebbi 
részleteit, a főszereplők, a tettesek neveit s az ellenük folyamatba tett megtorló 
eljárást. Ezek szerint gróf Stauffenberg vezérkari tiszt, a merénylet tettese részt 
vett a rastenburgi főhadiszálláson Hitler elnökletével tartott tanácskozáson, s az 
elkészített bombát aktatáskában, a Hitler széke mellé csúsztatta. Hitler annak 
köszönhette megmenekülését, hogy pár pillanattal a bomba felrobbanása előtt 
eltávozott helyéről. A bomba robbanásának hatását mérsékelte, hogy a terem 
vékony famennyezetét a bomba könnyen átütötte s így erejét a szabadban adta 
ki. 


Stauffenberg, abban a hitben, hogy Hitler meghalt, ebben az értelemben közölte 
a merénylet hírét a hadügyminisztériumban tartózkodó tisztekkel, akik a 
merénylettervbe be voltak avatva. Ezek aztán a hadsereg parancsnokaihoz 
közvetítették ugyanezt. AZ egyik fő tettestársnak, Fallgiebel tábornoknak nem 
sikerült a főhadiszállás híradóállomását szétrombolnia s így Hitler nyomban 
értesíteni tudta a parancsnokló tábornokokat s a berlini őrzászlóaljakat is 
szerencsés megmeneküléséről, így a Berlinben gyülekező tettesekre azonnal 
lecsaphattak s nyomban felkoncolták vagy foglyul ejtették őket. 


A későbbi híradások már sejtetni engedték, hogy az összeesküvés szélesebb 
körökre terjedt ki, mint eredetileg hitték. Magas rangú hadseregparancsnokok, 
tábornokok, diplomaták s volt baloldali pártpolitikus vezéremberek nagy 
seregéről derítették ki a részességet. Az összeesküvések egész láncolata 
lepleződött le, amely már a háború előtt célul tűzte ki Hitler és a nemzeti 
szocialista rendszer megdöntését. A német sajtó, érthető okokból, elhallgatta a 
messzemenő szervezkedésről napvilágra került részleteket. Ezek szellőztetése a 
már úgy is megviselt német közvéleményre és közhangulatra katasztrofális 
benyomást gyakorolt volna. Az ellenséges külföld előtt viszont az egész új rend 
belső hasadásait szemléltette volna. 


A budapesti német követség egyik tagja, arisztokrata származású porosz 
diplomata, aki nem nagyon lelkesedett a nemzeti szocializmusért, már többet 
elárult nekünk a részletekből. Ez az úr jól ismerte azokat az ellentéteket, azt az 
idegenkedést, amellyel a legmagasabb tisztikar, a tábornokok és vezérkari 
tisztek, a régi porosz tiszti arisztokrácia tagjai Hitler szociális reformjait és a 
hadvezetésbe való beavatkozásait kísérték. Hogy ugyanakkor a birodalom 
külpolitikáját is az első lépéstől kezdve kritizálják. Az illető elmondta nekünk, 


hogy Stauffenbergék vallomásai felfedték annak az összeesküvésnek a titkait is, 
amelynek szálai Ludwig Becknek, a nagyvezérkar főnökének kezében futottak 
össze. 


Beck 1938-ban a vezérkar egyik titkos ülésén bejelentette, hogy ha Hitler meg 
akarja támadni Csehországot, az a nyugati hatalmakkal a háborút fogja jelenteni. 
Ezt a kockázatot a hadsereg nem vállalhatja, s ő ebben az esetben állásáról 
lemond. Ugyanakkor az összes hadseregcsoport-parancsnokok kötelezték 
magukat, hogy Beck utódjának kinevezését egyhangúlag visszautasítják s a 
hadsereget a Führer ellen fordítják. Az erre irányuló előkészületek odáig mentek, 
hogy a szudétanémet kérdés kiélesedése idején, 1938 szeptemberében Höppner 
tábornok, Beck egyik bizalmasa Thüringiában egy páncélos hadosztállyal 
készenlétben állott, hogy Hitler elfogatására Berlinbe masírozzon. 


A katonai zendülés időpontját is kitűzték szeptember 29-ére. Ez a kísérlet akkor, 
a müncheni egyezség folytán, annyiban maradt. Beck és más tábornokok: 
Witzleben, Halder azonban a lengyel háború alkalmával új puccsot terveztek 
Hitler és környezetének elfogatásával és felkoncolásával. Halder azonban, aki 
Beck utódja lett a vezérkari főnökségben, az utolsó pillanatban cserbenhagyta az 
összeesküvőket. (Jobb is volt -mondta barátunk -, mert Hitler népszerűsége oly 
óriási volt, hogy az összeesküvők fejükkel fizettek volna kalandos 
vállalkozásukért.) 


A lengyel és a francia háborúk sikerei aztán háttérbe szorították a tábornoki 
puccsterveket, de amint a háborús helyzet súlyosbodott, ezek újra feléledtek. A 
normandiai partraszállás után a hadsereg olyan népszerű vezérei, mint Rommel, 
Kluge marsall vagy Stülpnagel, Párizs katonai parancsnoka is, csatlakoztak az 
összeesküvőkhöz. 


Rommel előre figyelmeztette Hitlert, hogy a partraszállást nem tudják 
megakadályozni, s a német hadseregnek az ottani erőfecsérlés helyett belsőbb 
vonalon kellene magát az ellenségre koncentrálnia. Hitler ezt a tervet, amelynek 
helyességét a későbbi események igazolták, elutasította. 


Az Avranche-i áttörés, tehát július 9-e után Stauffenbergék elérkezettnek látták 
az időt a cselekvésre. A merénylet nem sikerült, de Horthynak s a magyar 
békepárt katonai és politikai vezéreinek újabb ösztönzést adott, őket új 
kezdeményezésre sarkallta. Az összeesküvés hatása alatt a magyar németbarát 
közvélemény is erős megrendülésen ment keresztül. Mindenki úgy érezte, hogy a 
német hadsereg vezetőségét felülről lefelé állandó belső válság emészti, amelyet 


a külső kudarcok csak elmélyítenek. Ugyanazon ellentétek voltak ezek, mint 
amilyenek nálunk 1848-ban, a Kossuth-Görgey viszálykodásban is szerencsétlen 
következményekre vezettek, s amelyek kezdettől fogva nyomon kísérték 
Mussolini kormányzatát is, az olasz tábornoki klikkek féltékenykedő, majd áruló 
magatartásában. Clemenceau és Churchill ugyanígy küzdöttek a magas rangú 
francia és angol hadseregvezetők ugyanilyen beállítottságával, ellenszenvével. 

Igen - mondotta egy elkeseredett jobboldali politikus - ez a kölcsönös 
bizalmatlanság a két ellentétes pólus: a civil dilettáns és a hivatásos katonai 
tekintélyek között Hitler esetében a származásbeli, a szaktudásbeli elit 
legyőzhetetlen idegenkedését, kölcsönös féltékenységét, sőt a katonák részéről a 
lenézést is jelentette az alacsony, kispolgári sorból érkezett vezérrel, ugyanakkor 
az első világháború koldus kis káplárjával szemben. Hitler, aki a nagy ösztönök 
mellett a finom intuíciók embere volt ugyanilyen idegekkel, kétszeresen 
megérezte, már messziről, az első pillanattól kezdve ezt az áthághatatlan falat. Ő 
a sors emberének tudta magát ugyanúgy, mint Cromwell, Luther vagy Napóleon, 
a kortársak ugyanolyan gyűlöletétől ostromolva, a Gondviselés megbízottjának, 
kiválasztottjának, szövetségesének, akinek tetteit, elhatározásait magasabb, 
titokzatos hatalmak irányítják és segítik vagy akadályozzák. (Ezek nevében 
hirdette magát Rousseau is egy új szociális forradalom messiásának.) 


Ezek már félig pszichopatológikus jelenségek, de Cromwellnél vagy Napóleonnál 
épp úgy jelen voltak, mint Rousseau-nál vagy Nagy Frigyesnél vagy egy nagy 
magyar zseniről szólva Széchenyi Istvánnál. 


A küldetéstudatnak ez a túltengése a szaktudással szemben kivételes lelki, 
szellemi többlet öntudatát, sőt fölényérzetét rejti magában. Azt, hogy a 
szaktudás, a katonai, hadvezéri tudományban épp úgy, mint akár a kémiában 
vagy a matematikában is - nagy intuíciók, sugalmak nélkül - épp úgy csak 
másodrangú tehetségeket jelent, mint ahogy pusztán professzionista politikus is 
csak ilyet képvisel a nagy újítókkal vagy a nagy reformátorokkal szemben... 


Hitler részéről a maga hivatásérzetének, elhivatottságának ez a többletérzete 
reagált a szaktudásos katonai arisztokráciának ellenszenvére és lenézésére. Nála 
az volt a baj, hogy nem egyesítette magában, mint Napóleon a szociális újító 
zsenijével a katonai, hadvezéri szaktudás zsenijét is. Neki az utóbbi 
vonatkozásban csak nagy megsejtései, ráérzései voltak. Ezek érvényesültek 
szerencsésen a franciaországi hadjáratban - ott se mindig -, a norvégiai 


partraszállásban vagy abban a biztonságban, amellyel Csehország kardcsapás 
nélküli megszállását megvalósította. 


Rommel vezérkari főnöke, Speidel tábornok memoárjaiban Hitler legnagyobb 
stratégiai tévedésének minősíti az ő építkezési mániáját, amely védelmi 
erőművek létesítésével akarta a francia és holland területeket biztosítani s 
ezekkel akarta a szövetségesek invázióját ellensúlyozni, elhárítani. A Siegfried- 
vonaltól, a Westwalltól kezdve, az Atlanti-parti óriási ütegállások, a francia belső 
fronton az ugyanilyen beton támaszpontok, a Metzben, Liegé-ben és másutt 
létesített nagyszabású erődítések esetében ugyanannak a tévedésnek esett 
áldozatául, amely a franciákra a Maginot-vonalba való kapaszkodásukkal olyan 
katasztrófát zúdított. Rommel terve a mozgó háborúra épült. Ő azt vallotta, amit 
Nagy Frigyes, hogy aki mindent akar védeni, azzal a veszéllyel játszik, hogy végül 
semmit se tud megvédeni, sőt mindent elveszít. 

A puszta intuíciókra, a kivételes hivatottság szerencsés sugalmazásaira s a 
szerencsés véletlenekre nem lehet hosszú háborúk sorsát felépíteni. S a 
hivatásos katonák, akik azt hiszik, hogy mindent előre látnak, mert csak zárt 
körben, a józanság és szaktudás zárt körében mozognak és számítanak, nem 
szeretik a dilettáns rögtönzöket, ha még oly zseniálisak s még oly szerencsések 
is. Az utóbbiakat éppenséggel nem szeretik. Ők még Napóleont is ilyennek nézték 
és lenézték. Napóleon hadvezéri lángesze különben épp úgy beleesett és 
belebukott az orosz ötlet-be, mint Hitler apokaliptikus dilettantizmusa. (Churchill 
szavai.) Nagy Frigyest saját öreg generálisai, a szaktudás akkori vaskalaposai 
megbízhatatlan, zseniális rögtönzőnek, sőt félőrültnek tartották, mert a 
legreménytelenebb, legelveszettebb helyzetekből is, amelyekből a stratégia 
szabályai szerint már nem volt menekvés, nemcsak kivágta magát, de még 
győzelmeket is kovácsolt belőlük. 


Ugyanilyen őrült Macedóniai Nagy Sándor, aki kincstárában mindössze hatezer 
talentummal és hadseregében mindössze harmincezer katonával indult neki, 
hogy meghódítsa a világot - és majdnem meg is hódította. 


Franz Halder tábornok, aki a nagyvezérkar főnöke volt a lengyel és francia 
háborúban - egyébként tagja a Hitler-ellenes tábornoki koalíciónak -, Hitler, dér 
Feldherr című munkájában, miközben Hitler hadvezéri ambícióit és 
beavatkozásait élesen kritizálja, kénytelen bevallani, hogy Hitler intuíciói a 
francia háborúban, a döntő húzást illetőleg helyesebbeknek bizonyultak, mint a 


nagyvezérkar tervei, s hogy a szovjet elleni megelőző háborúra is indokolt 
aggodalmak sarkallták. - Wir wissen heute - írja -, dass er damit Recht hatte!. 
Desmond Irving tábornok Rommel tábornokról írt érdekes munkájában (Rommel 
a harcos és a gentleman) azt írja, hogy Rommel is, mint sokan mások, akik 
Hitlerrel közvetlen érintkezésbe kerültek, úgy érezte, hogy valami magnetikus, 
sőt hipnotikus erő sugárzott egyéniségéből, mely alól kevesen tudták kivonni 
magukat. 


Rommel 1939-ben a Hitler kíséretét, védelmét biztosító úgynevezett 
Begleitbataillon parancsnoka volt. Amikor a németek bevonultak Prágába, s arról 
tanakodtak, hogy Hitler részt vegyen-e a bevonulásban, s egy várható merénylet 
esetén hogyan óvják meg a veszedelemtől Hitler Rommelhez fordult, s 
megkérdezte, mit tenne az ő helyében? 


- Azonnal nyitott kocsiba ülnék - felelte Rommel - s minden kíséret nélkül a 
Hradzsinba hajtatnék. 


Hitler egy percig sem habozott, s mint ismeretes, nyitott autóban állva tette meg 
az utat a prágai utcákon át a Hradzsinig anélkül, hogy valaki kezet emelt volna 
rá. 

XLIV. Fejezet 


A szlovák hadsereg árulása, a németek háta mögüött felidézett tót gerilla háború, 
amellyel Csatlós tábornok és társai megpróbálkoztak - új lökést adott 
Horthyéknak, hogy megkíséreljék saját hasonló terveik megvalósítását. 
Ugyanakkor azonban ez az esemény figyelmeztetés is lehetett számukra, hogy 
milyen sors várhat egy ugyanilyen magyar kísérletre is. Tiso, a szlovák 
államelnök még ép bőrrel került ki ebből a szerencsétlen vállalkozásból. A 
németek, legalábbis látszatra, hitelt adtak fogadkozásainak, amelyekkel 
ártatlanságát bizonyítgatta. Az egész szlovák puccs azonban a tábornokok 
megtizedelésével, az előkészületek véres elfojtásával, megtorlásával végződött. 


Horthyék azonban csak azt érezték ki mindebből, hogy íme, még a tótok is 
megelőztek bennünket Moszkvában, s mi most már csak mint rossz utolsók 
érkezhetünk be oda. Mint vonakodó, késve megtérő bűnösök. 


Közben ugyanis, augusztus első napjaiban, bekövetkezett a román kiugrás is. A 
Mihály király körül csoportosuló ottani tábornoki összeesküvés előkészületeivel 
szemben a németek - jóllehet ezek a szemük előtt folytak le - az utolsó 
pillanatokig vakok maradtak. Egy reggel azután arra ébredtek, hogy Bukarestben 
megdöntötték a németbarát Antonescu-kormányt és ugyanakkor a román 
hadseregnek a német arcvonalban küzdő kötelékei átálltak a szovjet oldalára, és 
nyomban hátba is támadták a velük szomszédos német erőket. Ezzel a nagy 
töréssel szemben a németek már a visszaütésre is, az arcvonalban támadt rések 
betömésére is erőtlennek bizonyultak. 


A román átállás folytán Magyarország erdélyi határai nyitva, védtelenül álltak, s a 
villámgyorsan délre előretörő szovjet hadseregcsoportok szinte ellenállás nélkül, 
a déli Kárpátok megkerülésével csakhamar az Al-Dunánál is elérték a 
Magyarországba vezető utakat. Az Erdélyben eléjük vetett gyönge magyar 
csapatkötelékeket így, hátulról az elvágás, a bekerítés veszélye fenyegette. 
Ugyanezzel kellett számolniuk az északkeleti Kárpátokban még a németekkel 
együtt harcoló három magyar hadseregcsoportnak is miután a németek egy dél 
felé irányuló ellenlökéssel már nem tudták ezt a fordulatot kiegyenlíteni. 

A most következő hetek Magyarországon a tanácstalanság átmeneti korszakát 
jelentették. Vagyis, ami ezzel mindig együtt jár: a szakadatlan tanácskozásokét 
is. Horthyék tanácstalanok voltak. Tudták, hogy mit akarnak: fegyverletételt, a 
háború befejezését mindenáron, minél előbb. Az oroszok már itt voltak, a 
kéznyújtás közelségében. De a németek még közelebb voltak: Pesten ültek és 
nem lehetett tőlük mozdulni. 


A jobboldali pártok tanácstalanok voltak, mert a legreménytelenebb dologba 
kapaszkodtak. Azt akarták, hogy Horthy maradjon és folytassa a háborút, miután 
nem tudtak mást a helyébe tenni. S közben tudták a kormányzóról, hogy mindent 
akar, csak harcolni nem. Egyelőre a hungaristák, még Szálasi is azt szerették 
volna, hogy Horthy maradjon és álljon a végsőkig menő nemzeti ellenállás, a 
szent háború élére - az ő támogatásuk mellett. Miközben Horthy ki szerette volna 
irtani őket vagy legalább is az oroszoknak kiszolgáltatni, azok által kiirtani. 


Július folyamán Szálasi kihallgatást kért tőle. Másfél órát töltöttek együtt és 
Horthy úgy nyilatkozott róla a kihallgatás után: - Ezt az embert falhoz fogom 
állíttatni és főbe lövetem. 

Közben a németek is tanácstalanok voltak, mert ők is fából akartak vaskarikát. 
Tudták, hogy Horthy éjjel-nappal fegyverletételt, megadást akar, s mégis, ők is 
ragaszkodtak hozzá, hogy maradjon, s ami több: tovább harcoljon. Ők se tudtak 
kit a helyére tenni. Szálasit, aki a végső ellenállást hirdette, ennek dacára is 
bizalmatlanul nézték. A hungarizmust nem értették, de egy szélsőséges magyar 
sovinizmust éreztek mögötte. Szálasiban viszont elszánt, nehezen kezelhető 
embert sejtettek, akivel nem lehet a dolgokat egészen az ő kedvük szerint 
igazítani. 


A mérsékelt jobboldali pártok vezérei ugyanígy idegenkedtek Szálasitól. Ők a 
professzionista politikusok nyelvét beszélték, Szálasi a próféták idiómáját. Nem 
érthették meg egymást. Horthyhoz nem Horthyért magáért ragaszkodtak, de 
Szálasi miatt, Szálasi ellen. Horthyról tudták, hogy lehetetlen vagy előbb-utóbb 
lehetetlen lesz a németek szemében, a németek miatt. Szálasiról viszont azt 
érezték, hogy vele vagy miatta, ők lesznek lehetetlenek előbb-utóbb. Horthy a 
ráerőszakolt jobboldali kormányt személyes ellenségének, árulóknak tekintette, 
akikkel az ország dolgait, főleg a háború kérdését illetőleg már szóba sem állt. 
Ezekben a dolgokban a kormány és ő már régen más utakon jártak. 


A kormányzó most már minden tervét, tanácstalanságát az úgynevezett titkos 
tanácsosokkal, az ő valódi bizalmas tanácsadóival - akiket azonban még IV. 
Károly király tüntetett ki ezzel a méltósággal - osztotta meg. Szakadatlanul 
tanácskozásokat folytatott Bethlennel, Károlyi Gyulával, Esterházy Móriccal és 
Rakovszky Istvánnal - ezzel a felsőház feletti felsőházzal, a konzervatív reakció 
Noé bárkájának utasaival, akik keresték az országot és a világot fenyegető 
özönvízben az Ararát-hegyét, ahol még egyszer kiköthetnének és megvethetnék 
a lábukat, így eregették, Horthyval együtt, napról-napra - amint Horthy is bevallja 
emlékirataiban - a hírvivő és hírhozó galambokat a világ négy tája felé, várva a 
zöld ágat, amely nekik új földet, új jövőt fog inteni, egy világomlás romjai felett... 


Ezek az urak mind angolbarátok voltak, a Churchill-féle számítás emberei, amely 
szerint: Hitler majd megeszi Sztálint és Sztálin azután megeszi Hitlert és végül 
ők, a konzervatívok, Churchillékkel és az amerikaiakkal együtt megeszik, túlélik 
mindkettőt. 


Ebben hittek és most ott álltak, hogy a várakozás első része beteljesedni készült, 
de a másik éppen visszájára fordult: úgy festett, hogy az angolszászok nem 


tudják többé Sztálint megenni, sőt, Sztálin hamarabb fogja megenni és magának 
eszi meg Németországot és vele együtt egész Európát és bennünket is. 


Sztálinnal szemben tehát ott állt: gróf Károlyi Gyula, gróf Esterházy Móric és gróf 
Bethlen István, s hogy a dzsentri se maradjon ki a bárkából: Rakovszky István 
enyhítő körülménynek, s azon törték a fejüket, hogyan lehet Sztálint is 
meggyőzni és kielégíteni úgy, hogy a kecske is jóllakjék, és a káposzta is 
megmaradjon - ha minden kötél szakad, mondjuk: egy Bethlen-Nagyatádi-féle 
földreformmal. 


Hiszen, ha annak idején sikerült Nagyatádit belekombinálni, belekonszolidálni a 
trianoni konszolidációba, ha ugyanígy sikerült ezt a fajvédő Gömbössel, ha a 
királyt sikerült Gömbössel visszaűzetni, s aztán ki lehetett játszani Nagyatádit 
Eckhardt ellen s Eckhardtot Gömbös ellen, ha Imrédyvel meg lehetett ijeszteni a 
zsidókat s a zsidókkal meg lehetett buktatni Imrédyt, ha hat éven át 
szembekötősdit lehetett játszani hol Gömbös, hol Imrédy, hol Bárdossy, hol 
Teleki, hol Kállay előrángatásával a németekkel, ugyanezt a szembekötősdit 
lehetett művelni Hitlerrel - miért ne lehetne ezt most Sztálinékkal is megcsinálni 
Tildyék, Szakasitsék, Peyerék előrángatásával, akiket földalatti utakon meghívtak 
az Ararát-felsőház várbeli titkos tanácskozásaira, a titkos tanácsosok közé, őket, 
mint akik már előbb megkezdték ugyanazt a szembekötősdit Moszkvával, s épp a 
valódi titkos tanácsosok, az Ararát-birtokosok fejének odakínálásával - a feltétel 
nélküli fegyverszünet egyik föltétele gyanánt. 


És ezek a csónakosok az árvíz tetején, miközben azt mondták egymásnak, hogy 
mindenben egyetértenek, s miközben ezt a várbeli adóállomás útján a Kremlnek 
üzengették, ott már régen eldöntötték mindnyájukról, a Dózsáékat utánzó 
agrárforradalmárokról, az angol labour partiban reménykedő vezérekről s a 
Churchillt váró igazi titkos tanácsosokról, hogy ugyanaz az örvény fogja elnyelni 
őket: egy Carlyle-i látomás együttesét - egy országgal együtt. 


S miközben a jobboldali pártok egymás közt és a németekkel, a grófok Marxékkal 
és Dózsáékkal, Sztójayék a levegőben lebegő önmagukkal, Horthy a 
fegyverletételre örömmel kardot csörtető tábornokokkal tanácskozott - Erdélyből 
és a tiszántúli megyékből már menekülésben kifulladt karavánok vonszolták 
magukat nyugat felé. Erdély és a Bácska, két-három éves magyar interregnum 
után újra elmerülni, visszasüllyedni készült a bosszúra szomjas román és szerb 
megrohanás vér- és tűztengerében. S a vöröslő keleti égboltozat alatt ott állt a 
fogyatkozó ország s a magára hagyott nép, s azon tanácskozott önmagával, hogy 
fusson-e az urakkal együtt vagy maradjon veszteg és áldozza fel magát egy 
szebb jövő kétségekkel tele reményében. 

A Veesenmayer beavatkozása után Horthy voltaképpen továbbra is a Lakatosékat 
tartotta a maga kormányának. A miniszterelnökségen s a minisztériumokban 
Sztójayék ültek, de Horthy szinte csak Lakatosékkal érintkezett. Ezek, mint a 
skatulyában tartott bábok, mint a kulisszák mögött ólálkodó szereplők készen 
álltak, hogy minden percben átvegyék a tényleges kormányzatot is, mert tudták, 
hogy Horthy csak az alkalmas pillanatra vár, hogy Sztójayékat, a németek 
tiltakozása dacára is eltávolítsa. 


Szegény Sztójay egész életében utálta a politikát, s most ott ült a 
miniszterelnökségen tárgyalásoktól, intrikáktól lestrapálva, megoldhatatlan 
kérdések tömkelegébe bonyolódva, gyomor- és vesebajától kínozva, a 
szanatóriumi kezelés csöndje és nyugalma után áhítozva. Az amúgy is 
aszalékony csont-bőr kis katonaember, egyre jobban összezsugorodott hálátlan, 
reménytelen vállalkozásának súlya alatt. 

Augusztus végén Horthy - most már minden kockázatot vállalva csöndesen 
felmondott Sztójaynak és kormányának és előszedte, előszólította a kulisszák 
mögül Lakatost és minisztertársait, köztük Hennyey Gusztáv tábornokot, mint 
külügyminisztert és buzgó fegyverletételi szakférfiút s Rakovszky Istvánt, mint 
erős kezet és liberális tekintélyt, belügyminiszter gyanánt. A jobboldaliak közül 
csak Jurcsek Béla, mint földművelésügyi és Reményi-Schneller Lajos, mint 
pénzügyminiszter maradtak benn a kormányban. Sajtófőnök, Kolosváry-Borcsa 
eltávolításával, Hlatky Endre lett, Bethlenék sajtóbizalmasa. 


A jobboldali pártok meg voltak rökönyödve. Méltatlankodtak és fenyegetőztek, s 
ellenhúzás - szinte ellenkormány gyanánt - megalakították a Nemzeti 
Szövetséget, amely a háborús kitartás jelszavával a kormánypárti és ellenzéki 
összefogást szolgálta, a konzervatív jobboldaltól kezdve, Imrédyéken át a 
hungaristákig. Engem akartak, mint pártonkívülit, elnök gyanánt az élére állítani, 
de elhárítottam magamtól ezt a megtiszteltetést. 


A Szövetség tagjaiból küldöttség kereste fel Lakatost, hogy tájékozódást kérjen 
tőle a kormány szándékairól, főleg a háború folytatását illetőleg. Ez izgatott 


szóváltások között folyt le. Lakatos kitérő válaszokat adott, amelyekből azonban 
mindenki érthetett. 


Mindjárt szeptember első napjaiban fogadta Szálasit is. Egyik hungarista 
képviselő elmondotta nekem, hogy a találkozás nagyon barátságtalan volt, s 
végül Lakatos azzal fenyegette meg Szálasit, hogy őt is és a jobboldali pártokat is 
el fogja söpörni - a vörös hadsereg! Lakatos úgy fenyegetőzött ezzel, mintha ő 
vagy Horthy rendelkeznék majd a szovjet haderőkkel. Hogy a fegyverletétel 
dacára nekik is futniuk kell majd ezek elől - azt nem akarta elhinni. 


Szeptember 8-án vagy 10-én a kormányzó az úgynevezett koronatanácson, 
amelyen az ő legbizalmasabb tanácsadói vettek részt, már nyíltan bejelentette, 
hogy fegyverszüneti vagy fegyverletételi tárgyalásokat akar kezdeni az 
oroszokkal, mert azok már átlépték az erdélyi hágókat és délről Nagyszeben, 
Lugos és Temesvár felől előnyomulóban vannak. 


Horthy helyzetjelentése nyomán Bethlen, Károlyi Gyula, Perényi Zsigmond, a 
katonák részéről Rőder, volt hadügyminiszter, Sónyi és Náday vezérezredesek 
felszólalásuk után egyhangúlag hozzájárultak Horthy kezdeményezéséhez. 
Amikor Lakatos, mint miniszterelnök ugyanezt az előterjesztést tette a 
minisztertanácson, ott erős ellenállással találkozott. Erre válaszul benyújtotta a 
kormány lemondását, hogy az új kormányból kihagyhassa az ellenzéki Jurcsek 
Bélát és Reményi-Schneller Lajost. Ezek aztán az újjáalakított, átfejelt 
kormányban már nem is foglaltak helyet. 


Ezek után Greiffenberg tábornoknak, a Budapesten állomásozó német erők 
parancsnokának tudomására hozták, hogy ha huszonnégy órán belül nem kapunk 
legalább öt német hadosztályt segítségül, kénytelenek leszünk az oroszoktól 
fegyverszünetet kérni. 


- Most megfogtuk a németeket! - mondotta nekem szegény Csatay, a honvédelmi 
miniszter ezekben a napokban. 


Nem értettem a dolgot. Ő aztán elmagyarázta, hogy a németek legutóbb öt 
páncélos hadosztályt ígértek a magyar frontszakaszra, de ezeket mindeddig nem 
hozták el. Ha már most, a mi újabb felszólításunkra se fognak helyt állni, nem 
vethetik szemünkre, hogy a hátuk mögött árultuk el őket. Ráadásul, rájuk hárul a 
felelősség is a mi elhatározásunkért. 


- De mit csináltok, ha mégis megkapjátok az öt hadosztályt, Akkor tovább 
harcolunk? 


- Dehogy kapjuk meg. Erre ők már képtelenek. Mi tehát megegyezünk az 
orosszal. Ők hoztak ebbe a kényszerhelyzetbe. 


Ezzel a számítással azonban - mint csakhamar kiderült - a maguk számára 
állítottak csapdát. A németek ugyanis négy hadosztályt csakugyan mindjárt 
leszállítottak, s ezeket Budapest körül koncentrálták, hogy így most már 
Horthyék minden lépését ellenőrzés alatt tartsák. Egyszóval a kormányzó most 
már végleg be volt kerítve, s a fegyverletétel esetén személy szerint is ki volt a 
német visszatorlásnak szolgáltatva. 


XLV. Fejezet 


Hogy mik voltak Horthy tervei, reményei saját személyét illetőleg, miközben a 
németek gyűrűjében, azok feje fölött az oroszokkal a megadásról alkudozott, ezt 
senki sem tudja megmondani. 


Azt képzelte, hogy a németek az utolsó pillanatig tétlenül maradnak, s 
megvárják, nemcsak azt, hogy bejelenti a fegyverletételt, de maga is, szemük 
láttára, átsétál Vorosilovékhoz? Vagy abban bízott, hogy az oroszok egy 
megrohanással Budapest feladására bírják a németeket, s ezek siettükben 
ottfelejtik őt, udvarával és kormányával és titkos tanácsosaival együtt? Abban 
reménykedett, hogy a németek a fegyverletételt, mint befejezett tényt lenyelik 
és maguktól odébbállnak? Vagy arra számított, hogy az angolok és amerikaiak 
csodarepülőgépet küldenek érte, amely a vár udvaráról kiemeli őt, mint ahogy 
Skorzenyék kiemelték Mussolinit a Monte Sasso szikla tetején őrzött börtönéből? 
Azt hitte, hogy ha sikerül neki orosz kézre adnia magát, azok majd hálából, 
jutalmul megerősítik őt méltóságában vagy tisztelettel továbbadják őt az 
angolszászoknak? 


A legvalószínűbb, hogy magában Hitler lojalitásában bízott, arra apellált, még 
azok után is, amik közöttük az utóbbi időkben lejátszódtak. Arra, hogy a 
fegyverletétel után is megmaradhat az államfői székben? Vagy, hogy a németek 
visszavonulásuk közben magukkal viszik, s az összeomlás nyomán aztán az 
angolszászok veszik majd barátságukba. 


Talán arra számított legkevésbé, abba nyugodott volna bele a legnehezebben, 
hogy le kell mondania, hogy a németek erre is rákényszerítik. Azt hitte, hogy ő 
utána úgy sem találnak senkit, aki helyére léphetne. De ezzel, szaladásuk 
közben, a németek már nem is gondolnak. 

Horthy ült a várban a saját titkos adója mellett, s várta éjjel-nappal, mit üzennek 
Moszkvából, a németek feje fölött - az ő ajánlataira. Ifjú Horthy Miklós és Tost 
Gyula, az egyik szárnysegéd rejtjelezte szorgalmasan a szovjet válaszait, 
amelyek nem voltak túlságosan biztatók. 


A kormányzó különösen szeretett volna választ kapni arra a kérdésre, mik 
Moszkva szándékai az ő személyét és állását illetőleg? Erre azonban vagy 
semmilyen vagy csak egészen kitérő, halogató feleleteket kapott. Rákosiék 
kedvükre játszottak velük. Azt, hogy rettenetesen elbánnak Horthyval, s 
megfizetnek neki visszamenőleg még Orgoványért és Somogyi-Bacsóért is, nem 
mondhatták meg. Hisz ezzel visszaűzték volna őt a németek karjaiba. 
Lebegtették hát előtte ködösen azt az illúziót, hogy meghagyják őt a magyar- 
szovjet élén helytartónak. Mint valamikor Mohács után a szultán Werbőczy 
Istvánt, a nemzeti párt egykori vezérét, a nádort, a Tripartitum, a nagy Hármas 
Törvénykönyv szerzőjét meghagyta a budai vilajet magyar bírájának, a 
keresztények kádijának, ötszáz oszpora honorárium mellett. 


A kormányzó, egyrészt, hogy Moszkva kegyeit ezzel is kiérdemelje, másrészt, 
hogy terveiben, alkudozásaiban megszabaduljon a nyilvánosság ellenőrzésétől, 
kritikájától, ellenállásától - végleg le akart számolni az izgága jobboldallal is. 
Kiadta tehát a parancsot a németbarát politikusok letartóztatására, elfogatására. 
Hogy láb alól tegye őket, s ezek ne járjanak a németek nyakára tanácsaikkal s az 
ő nyakára se kéréseikkel, óvásaikkal, s a Házban ne izgassák a közvéleményt, ne 
biztassák kitartásra a csüggedőket. 


Ezzel egyidejűleg el akarta némítani az úgynevezett izgága jobboldali lapokat is, 
amelyek, mint a capitoliumi ludak, az orosz veszély mellett a saját veszélyüket is 
a bőrükön érezték, s ellenállást sürgető gágogásuk a Moszkvával folytatott titkos 
tárgyalások feszült csendjében még kellemetlenebbül idegesítette őt is, a 
békepárti tábornokokat és politikusokat is. 


Mi tudtunk ezekről a parancsokról, az elfogatás és kiszolgáltatás sötét terveiről, 
amelyekkel Horthy az egész keresztény jobboldal kiirtásával, feláldozásával akart 
magának Moszkva és Rákosiék szemében új érdemeket szerezni. Hiszen elég 
áruló jelük jelentkezett bizalmas fenyegetéseikben, célzásaikban és elég áruló 
fecsegés jutott el hozzánk, biztatva bennünket, hogy meneküljünk vagy bújjunk 
el, mert minden órában nyakunkra teheti a kezét Bakay-Bakanovics tábornok, a 
budapesti városparancsnok. 


A kormány maga habozott. Bonczos Miklós, a belügyminiszter, oldózkodott ettől a 
csúnya munkától, s végül is betegségére hivatkozva félreállt, lemondott. Lakatos 
meg késlekedett a sajtó elnémításával. Egyelőre a cenzúra szigorításával 
próbálta az óhajtott némaságot biztosítani. Közben október első napjaiban már - 
de ezt csak utólag, a fegyverletétel bejelentése után tudtuk meg - egy 
békedeputáció - Teleki Géza gróf, Szentiványi Domokos és Faragho Gábor 
csendőrtábornok voltak a tagjai - a tót partizánok közvetítésével átment 
oroszokhoz. 


Október tizenkettedikén alá is írták a fegyverszüneti megállapodást, amely 
voltaképpen már fegyverletételt jelentett Horthy sorsáról ebben nem esett szó. 
Ez más kérdés volt, és más lapra tartozott. Kiszivárgott azonban, hogy az oroszok 
először nem elégedtek meg azzal, hogy a fegyvert letesszük. Azt követelték hogy 
a magyar hadsereg támadja hátba a németeket. Horthy ebbe bele is ment volna. 
Sőt, örült, hogy a németeknek így visszafizethet valamit az eddigiekért. A 
békepárti tábornokok között azonban ez a kívánság riadalmat keltett. 


- Hogyan? - mondották felháborodva - mi azért akarunk fegyverletételt, hogy ne 
kelljen tovább harcolnunk, hogy abbahagyjuk végleg a háborút. S most viszont 
újra folytassuk azt s az oroszok helyett a németeket támadjuk meg, akik közé be 
vagyunk ékelve, s akik ezen felül, öt hadosztállyal a kormányzó nyakán ülnek! S 
itt most már még csak színlelni sem lehet a verekedést, mint az oroszokkal 
szemben tettük, mert Vorosilovék képesek politrukokkal rohamra kergetni 
bennünket. Tehát: hátulról is ellenség, elölről is ellenség! Amikor mi már régen a 
Linder Béla álláspontján vagyunk: nemcsak ellenséget, de semmiféle katonát 
sem akarunk már látni. Ha fegyverletétel, hát legyen csakugyan az, ne pedig 
további, véresen komoly háború! 


Ebből a zsákutcából aztán nagy nehezen kitaktikázták magukat azzal, hogy igen- 
igen, de ahhoz, hogy a németeket megtámadhassuk, előbb ki kell bontakoznunk 
az ő ölelő karjaikból a közös fronton. Hátrább kell tehát vonnunk magunkat, s 
ehhez viszont pár napi időhaladék szükséges. Ezen felül a három magyar 
hadseregcsoport közül, illetve azok parancsnokai közül, csak kettő volt békepárti. 
Ebből is csak a Dalnoki Miklós-féle az elszántabb. A harmadik a Meszlényi 


tábornok parancsnoksága alatt becsületesen harcolni akart tovább, a németekkel 
együtt. A fegyverszüneti szerződést Faraghoék Moszkvában, október 12-én 
aláírták, s Horthy másnap már jelentette a koronatanácsnak, Lakatos pedig a 
kormánynak. Mindkét fórum egyhangú lelkesedéssel vette tudomásul ezt a 
lépést. 


A háborús párton nagy felháborodás fogadta ezt a fordulatot. A hungaristák 
röpcédulával árasztották el Budapesten az utcákat, s a kormányzói klikk 
árulásával szemben nyílt ellenállásra szólították fel híveiket. A kormány 
Szálasinak és több jobboldali vezér politikusnak letartóztatásával s a Keleti 
Arcvonal Bajtársi Szövetségének feloszlatásával akart válaszolni erre a 
demonstrációra. A csendőrség azonban nem tudta - részben nem is akarta - ezt a 
parancsot végrehajtani. A fenyegetett politikusok német védelem alá helyezték 
magukat, s náluk kerestek menedéket. 


A németek, amikor értesültek a koronatanács és a kormány állásfoglalásáról - jól 
lehet régen tisztában voltak vele, hogy Horthyék részéről mi készül - fel voltak 
bőszülve. Most már ők is látták, hogy erre a befejezett tényre csak egy másikkal: 
Horthy lemondatásával felelhetnek. Már szeptember 10-15-e között, hosszú 
tárgyalások után - nem nagy lelkesedéssel - megállapodásra jutottak 
Szálasiékkal, hogy ha a kormányzó megpróbálja a kiugrást végrehajtani, 
fegyveres erővel is fellépnek ellene. Ebben az esetben, a megállapodás szerint, 
Szálasinak kellett a kormányzót felváltania egy olyan kormány élén, amely a 
háború folytatását magyar részről biztosítani tudja. 


Ez a megállapodás nem maradhatott titokban. Vágó Pál és Pávai Vajna Gábor 
hungarista képviselők egy este feljöttek hozzám s beszélgetés közben 
megemlítették, hogy minden elő van készítve a hatalom átvételére. 


De nemcsak a hungaristák készültek rá, hogy az új helyzet ne találja őket 
váratlanul. A mérsékeltebb jobboldali pártok: Imrédyék, pártonkívüliek, az 
egységes párt idezárkózó csoportjai, mind ellenállásra készültek. 


Én ezekben, a pártok közötti alkudozásokban nem vettem részt. Irtóztam a velük 
járó személyi ambíciók, gáncsoskodások, féltékenykedések közvetlen 
élményeitől. Se államtitkár, se miniszter nem akartam lenni. Annak, aki 
személyes arravalóság, tehetség nélkül ilyenekre tört, szemébe mondtam az 
igazságot. Az embert azért, hogy nem versenytárs, mindenki szereti, de azt, hogy 
véleménynyilvánításaiban épp ezért független és őszinte tud lenni -annál 
nehezebben szívelik. Ugyanígy távol tartottam magamat a Veesenmayerékkel, 


Winckelmannékkal folytatott tárgyalásoktól is Az előbbivel talán egyszer 
találkoztam, egy vacsorán - Szvatkó Pál szabadon bocsátását szorgalmaztam 
nála. A másikat, Winckelmannt, sohase láttam. 


Horthy sorsát most már megpecsételve éreztem, s nem nagyon sajnáltam őt. De 
azzal a ténnyel, hogy a magyar állami főhatalom birtoka fölött idegenekkel kell 
egyezkednünk, s a végső döntést szinte azokhoz kell fellebbezni - nem tudtam 
magamban csak úgy, könnyű szívvel megbékülni. A Szapolyaiék és Martinuzziék 
sorsa járt az eszemben. De akkor az idegen hatalom Konstantinápolyban székelt 
s a török szultánnak hívták. 


Úgy éreztem, hogy a Horthy-Szálasi példa csak az első lépcső ezen az úton, hogy 
Szálasi nem az az ember, aki a németek minden szavára hajlani fog, s ha viszont 
kemény marad, vele is megpróbálnak majd úgy elbánni, mint elődjével. 
Nyilvánvaló volt, hogy ha a németek győznek - s mi csak ebben a reményben 
nyelhettük le a történteket - az így nyitott rést a beavatkozásra később majd 
adandó alkalommal még szélesebbre akarják törni. Az ország, a nemzet 
helytállását a közös sorskérdésekben hamar elfelejtik, meg nem hálálják. 


Szapolyaiék sorsa volt ez. Az a sors, amely akkor rajta kezdődött, s az egyik 
vonalon Apafy Mihállyal, a másikon Kolonicsékkal végződött. Ugyanaz a sors, 
ugyanaz a tragikum jutott osztályrészül Pázmány Péternek, a németbarátoknak 
is, akik ugyanígy tudták, amikor Ferdinándékat szolgálták, hogy előbb-utóbb 
gallérunk alá köpik a német. Tartottunk mi is ugyanettől, de azt mondottuk: 
mindent inkább, mint azt, ami Moszkvától jöhet. 


XLVI. Fejezet 


Horthyék és a békepárt lázas tevékenységével szemben a németek sem 
maradtak tétlenek. A kormányzó és a kormány részéről Bakaynak szánt akciókat: 
a jobboldali politikusok elfogatását azzal előzték meg, hogy egyik ködös októberi 
estén, azt hiszem, 13-ikán vagy 14-ikén, tehát már azután, hogy a kormányzó s a 
kormány a fegyverletételt egymás közt és az oroszokkal szemben elhatározták - 
a városparancsnokot, segédtisztjével együtt lefogták. Megvárták este a Ritz 
szálló előtt, amikor ottani szállására hazatért. Skorzenyék ott lestek rá, s mikor 
autójából kilépett, mielőtt revolveréhez nyúlhatott volna megkötözték, s a maguk 
kocsijába lökték s elvitték. Ugyanez a sors érte ifjú Horthy Miklóst is. Az ő 
elfogatása azonban már súlyosabb, kalandosabb körülmények között történt. 


Már napokkal előbb beszéltek róla, hogy a fiatal Horthy titokzatos tárgyalásokat 
folytat titokzatos jugoszláv ágensekkel, állítólag Tito megbízottjával, Budapesten. 
Hogy miről tárgyaltak, mit akart a kormányzó a jugoszláv partizánvezérekkel 
vagy azok mit terveztek vele, ezt sose sikerült kideríteni. Horthy, kétségbeesett 
helyzetében talán a Bácskát is odaígérte Titoéknak egy közös partizánháború 
ellenében, a németekkel szemben. 


Mindez annál érthetetlenebb volt, mert Újvidéken a magyar hadsereg bevonulása 
után, Horthy parancsára, hogy a jugoszláv partizánok garázdálkodását 
megtorolják, magyar csendőr- és katonai különítmények rettenetes vérfürdőt 
rendeztek az ottani szerb és zsidó lakosság körében és Titoék, ilyen előzmények 
után, inkább kegyetlen bosszúra, mint baráti ölelkezésre készültek velünk 
szemben. 


A németek mindenesetre neszét vették az ifjú Horthy diplomáciai 
tevékenységének. Október 14-én lesben várták őt a Piaristák terén. Horthy 
kocsiját egy másik autóban három testőr kísérte, biztonsági szolgálat címen, 
elővigyázatból. Skorzenyék megvárták, míg lejött a lakásból, s amikor az utcára 
lépett, pokrócot dobtak rá és erős ellenállása után megkötözték, bebugyolálták 
és az autójukba hurcolták. Mindez nem mert ilyen simán. A testőrök tüzelni 
kezdtek a németekre, ezek viszonozták a tüzet, s két testőrt halálra sebeztek. A 
harmadik megvitte a balul végződött kalandról a hírt a kormányzónak. Horthy, a 
felháborodástól felbőszültén, magához kérette Veesenmayert. Tiltakozott a fia 
ellen elkövetett durva merénylet ellen, s követelte azonnali szabadon bocsátását 
Veesenmayer viszont ugyanígy felháborodva szemére hányta az oroszokkal 
folytatott tárgyalásokat, a Titoékkal való trafikálását s megtorlással, fia 
agyonlövetésével fenyegette meg. 


Mindkét fél érezte, hogy most már nincs visszaút, s a törésnek, Így vagy úgy, ma 
vagy holnap - meg kell történnie. 


k:k:k 


A két ütköző: a német és orosz malomkő közé szorult gyönge kis államok: 
Románia, Jugoszlávia, a Horthy példájára, sőt, azt megelőzve, ugyancsak a 
hintapolitikával próbálkoztak. Sőt, ezt próbálta, hagyományaihoz híven, 
Olaszország is. De Bukarestben és Rómában is a két párt, a kormányon lévő és 
az ellenzéki, nyíltan megosztotta ezt a szerepet egymás között. Mindkettő 
vállalta és el is szenvedte a felelősséget, a következményeket. Romániában 


Antonescuék képviselték a németbarát irányt. A király és Maniuék a nyugati 
szövetségesekét. Olaszországban egyrészről a király, másik részről Mussolini 
ugyanezt. Jugoszláviában Sztojanovicsék és a király az utóbbit. 


Horthy a maga személyében akarta megjátszani mind a két pártállás esélyeit. 
Antonescu és Mihály, Sztojanovics és Szimovics, Mussolini és Umberto akart lenni 
egyszerre és egy személyben. Mindkét esélyt a maga számára akarta biztosítani 
s egyiken sem akart rajtaveszteni. Ez a kétarcú játék nem volt sikerrel 
végigjátszható. Ez még Talleyrand-nak is, aki a világtörténelemben a kétarcúság, 
a kétszínűség politikáját ördögi tökéletességre vitte és ördögi fordulatokban 
érvényesítette, csak úgy sikerülhetett, hogy ő nem egyszerre, de egymás után 
volt, mint republikánus a Robespierre-ék, a királygyilkosok híve, aztán a 
direktórium támasza, aztán Napóleon bizalmasa mint császárhű diplomata, aztán 
a restauráció után a Bourbonok bennfentese. Hogy egyszerre és együtt 
kiszolgálja Robespierre-t és XVI. Lajost, aztán Metternichet és Napóleont vagy a 
Bourbonokat és Napóleont - ez még az ő képességeit is felülmúlta. Martinuzzi is 
ezt próbálta a német és török malomkő közé beszorítva, de neki is az lett a vége, 
hogy mielőtt a török eltette volna láb alól, a német orgyilkosok veszejtették el. 


k:k:k 


Október 15-én éppen ebédnél ültünk Budafokon. Tőlünk a harmadik szobában az 
üveges teraszon a rádió szólt. Vártuk a szokásos légiriadót. Egyik vendégünk 
kiment a cigarettatárcájáért, s a következő percben riadtan jött vissza. 


Jertek azonnal! - kiáltotta. - Valaki a kormányzó hadparancsát olvassa be. Horthy 
elrendeli a fegyverletételt. Szidta a németeket, hogy cserbenhagyták őt! 


Kirohantunk és hallgattuk az utolsó frázisokat. Hogy Magyarország nem lehet az 
utóvédharcok pusztuló színhelye. A német összeomlás is küszöbön áll. Nincs célja 
a további ellenállásnak. És így tovább. 


Egyszerre mintha az első világháború végső akkordjait hallottuk volna. A Károlyi- 
forradalom hangjait, szólamait. Annak nyomasztó fuvalma csapott meg 
bennünket. Szívet elszorító aggodalom s ugyanakkor mélységes szégyenérzet és 
a méltatlankodás keserű lázadása. S mindezek nyomán: az idegeket felzaklató 
kérdések áradata: - Mi lesz most? Valami biztatást kapott Horthy az 
angolszászoktól is, hogy mégis erre a lépésre szánta el magát? Mivel felelnek 
erre a németek? Mit csinálnak a mi jobboldali pártjaink? A hungaristák, Szálasiék? 
Hogyan reagál a hadsereg a frontokon és idehaza? A németek lecsapnak-e 
Horthyra? Elfogják? A német és magyar csapatok Budapesten egymásnak esnek? 


Utcai harcok lesznek? Véres ellenforradalmi megmozdulás, amely ugyancsak 
fegyverhez nyúl és amelyet Horthyék letartóztatásokkal, elfogatásokkal 
próbálnak megelőzni? 


A zavar és megdöbbenés első pillanatai után azonban előttem is egyszerre 
világos lett, hogy az erőknek ebben a kiprovokált összecsapásában csak Horthy 
lehet a végső vesztes. 

Megpróbáltam telefonhoz kapni barátaink valamelyikét. Sorban hívtam egyiket a 
másik után. Sehonnan sem jött válasz. Vagy ha jött, bizonytalan és izgatott hang 
felelt az otthoniak részéről: 


- Nincs idehaza. Elment. Nem tudjuk, hol van... Végre Rajniss Ferencet sikerült 
elcsípni. 


- Mi történt? - kérdeztem. Mit csinálunk? 


- Ne kérdezz semmit. Nincs idő. Én megyek a várba a német követségre. Gyere 
azonnal te is. Még nem késő. Ne maradj otthon egy percig se. A veszély 
közvetlen. 


Mi veszély fenyegetne? - gondoltam. Legjobb, ha nyugodtan otthon maradok. 


Horthyéknak, a kormánynak most más dolguk lesz, minthogy velünk törődjenek. 
A maguk bőrét kell menteni. Pár óra alatt, legkésőbb estig, úgyis tisztázódik a 
helyzet. 


A német követségre nem akartam menni. Nem akartam magamat német oltalom 
alá helyezni. Feleségem és vendégeink azonban türelmetlenül unszoltak, hogy 
azonnal merjek valami biztosabb helyre. Itthon minden pillanatban kereshetnek, 
értem jöhetnek, hogy lefogjanak. Semmi kedvet sem éreztem a bujkálásra. De 
Ulain Ferenc már napokkal előbb figyelmeztetett egyszer, hogy ne háljak 
odahaza, mert Bakayék minden percben keresni találnak. Ulain veje, egy Vértesy 
nevű derék, fiatal százados a Bakay segédtisztje volt, s a tábornok íróasztalán 
rábukkant arra a lajstromra, amely a letartóztatásra és kiszolgáltatásra kiszemelt 
politikusok névsorát tartalmazta. Köztük, mindjárt elől, az én nevemet is. Én nem 
vettem komolyan a figyelmeztetést, de most éreztem, hogy menedéket kell 
keresnem valahol, míg a válság, így vagy úgy, megoldódik. 


A sofőrömnek volt Törökbálinton valami rokona, annak ott egy kis villája. Menjünk 
oda! - ajánlotta. A villa üres lesz, mert a nyaralók már bejöttek. Annál jobb. Mi 
majd csak behatolunk valahogy. Töltsük ott az éjszakát s reggelig majd csak 
kitisztul a helyzet, jobbra vagy balra. S azután, majd meglátjuk a továbbiakat, 
hogy mit tegyünk. 


Felpakoltam és az autóval nekivágtunk az útnak. Budafok alatt s odább a 
törökbálinti szőlőknél, katona posztok állítottak meg, de igazolás után 
továbbengedtek. Törökbálinton egy ismeretlen úr igazított el a keresett villához. 


A fehérvári káptalan sivár, kiégett legelőjén - több mint kétezer holdas fátlan, 
kietlen pusztaság ez - rábukkantunk végre az elhagyatott hajlékra. Magában, egy 
gyatra kis kert közepén, úgy árválkodott itt, mintha valaki ott felejtette volna. 
Esteledett már és zörgetésünkre nagy sokára előbújt egy bozontos öregasszony, 
a ház magányos gondviselője, télvíz idején. Nagyon csupasz szobában, amelyben 
egy szék volt az egyetlen bútordarab, a falon egy vak tükör s a szoba sarkában 
földre vetett matrac, pokróccal letakarva, ágynak kínálkozott. 


Elég romantikus volt a helyzet, de nem lehetett válogatni. Egy éjszakára jó lesz 
ez is. A sofőrt a kocsival haza bocsátottam, azzal, hogy hozzon újabb híreket, 
még az éjszaka folyamán, ha lehet. Ha olyan a helyzet, hogy tovább kell 
mennünk, jöjjön vissza azonnal. A szobában, az ablakpárkányon találtam egy 
ottfelejtett nyári újságot. Kaptam egy gyertyacsonkot az öregasszonytól, annak 
világánál olvasgatni kezdtem. Már lefekvéshez készültem, amikor az ablak alatt 
egyszerre léptek csoszogását hallottam és suttogó hangokat. 


- Ki az? - kérdeztem. (Talán már értem jöttek a Bakay emberei?!) 
Egy öblös hang felelt vidáman: Deputáció vagyunk. Tessék kinyitni. 


Kinyitottam az ajtót még mindig gyanakodva. Öt-hat emberből álló társaság 
üdvrivalgása fogadott. Nagy éljenzés közben élükre lépett egy szónok, és a 
község intelligenciája nevében felkért, jelenjek meg egy szerény vacsorára 
körükben. Nem lesz csak borjúpörkölt és egy tegnapról maradt nyúl. De nagyon 
szívesen látnak, ha megtisztelem őket. 


A szónok, mint kiderült, Murgács Kálmán volt, akkoriban ismert dalköltő, egykor 
derék, falusi jegyző, aki, különösen vidéki körökben, nagy kedveltségnek 
örvendett saját szerzeményű nótáival. 


- Megtudtuk - mondotta -, hogy ilyen illusztris vendégünk érkezett, s nem 
mulaszthatjuk el az alkalmat. Nagy időket élünk s szükség van az irányító 
szavakra. Tájékoztatást szeretnénk a politikai helyzetről. 


(No, ide jó helyre jöttem inkognitóban.) 


Akármilyen groteszk volt is a dolog - engednem kellett. Visszabotorkáltunk a 
községbe. Végére jártunk már a nyúlnak és a pörköltnek s közben feszülten 
hallgattuk a rádió adásait. 


Újból és újból egy Beregffy nevű tábornokot kerestek, hogy azonnal jelentkezzék 
Budapesten. Azután jött néhány mondatos magyarázat, hogy a kormányzó által 
bejelentett fegyverszünet nem jelent fegyverletételt. A harc az oroszok ellen 
folyik tovább. Ennyi volt, amit éjfélig megtudtunk. Majd reggel többet fogunk 
tudni. Ha közben valami fontosat jelent a rádió - fel fognak verni. Addig is a 
társaság tagjai, ittlétemet illetően, szigorú diszkréciót fogadtak. Meg voltam 
nyugtatva... 


Amikor éjfél után a sarokba vetett matracon félig felöltözve végig akartam 
nyújtózni, ahogy a párnámat megigazítottam a fejem alatt, fájdalmas nyivákolás, 
macskanyávogás hallatszott a sarokból. Fölemeltem a takarót, s a meleg 
fészekből nagy szürke mamacica nyújtózkodott elő, mögötte három pici újszülött 
aprósággal. Úgy látszott ezt a helyet választotta az örvendetes családi esemény 
bekövetkezésére és én most megzavartam az idilljüket. 


Nem volt lelkem kilakoltatni őket. A takaróból a sarokban fészket csináltam nekik, 
magam az egyik kocsiplédemmel beburkolóztam s úgy, ahogy elaludtam. Kora 
hajnalban zörgettek az ablakomon. A kocsim jött meg, a sofőr és mellette egy 
hetyke kis ember, rettenetes nagy szuronyos puskával az ölében. Móczik Imre 
volt, Hlinka egykori titkára, most az Új Magyarság tisztviselője úgyis, mint alkalmi 
ellenforradalmár - és az átmeneti karhatalom embere. 


Elmondta lelkendezve, hogy a válság megoldódott. Horthy lemondott, Szálasi 
vette át a hatalmat. Ő lesz az államfő, s koalíciós kormány fog alakulni. Így éltem 
át a sorsdöntő napot és éjszakát, így estem ki az események sodrából 
huszonnégy órára. Nem nagyon bánkódtam miatta. Éreztem, hogy ezután 
következik a nehezebbje. 


XLVII. Fejezet 


A nagy fordulat, amely Horthy lemondását s ezzel együtt a nemzeti ellenállás 
folytatását hozta meg, már Budapesten talált engemet is. 


Az azt megelőző, s egy éjszakán s egy napon át tartó alkudozások drámai 
mozzanatait Rajnissék beszélték el. Hogy szánta el magát Horthy a 
fegyverletételt bejelentő proklamáció kibocsátására, hogy vitte el Hlatky Endre, a 
sajtófőnök katonai fedezet mellett ezt a kiáltványt a Rádióba, hogy szállták meg 
aztán, elkésve a németek a Rádiót, hogy akadályozták meg a vezérkari tisztek 
Vörös Jánosnak, a vezérkar főnökének táviratait, amelyekkel a magyar hadsereg 
parancsnokait a fegyverletétel végrehajtására hívta fel. Aztán, hogy zárták körül 
a németek a várat, s hogy készültek Horthyék a vár védelmére, az ellenállásra. 
Hogy szorította rá Veesenmayer és Winckelmann, illetve Rahn nagykövet Horthyt 
a kiadott proklamáció visszavonására, módosítására. Azután a lemondásra és 
Szálasi miniszterelnöki kinevezésére. Hogy fegyverezték fel a hungaristák 
magukat Kovarcz Emil parancsnoksága alatt. Hogy tartóztatták le Lakatost, hogy 
később szabadon engedjék, s hogy adta magát Horthy végül a németek védelme 
alá, családjával együtt. 

Változott viszonyok között, változott személyekkel, változott érdekek mellett a 
királypuccsok tragikus jelenetei ismétlődtek meg a budai Várban. De most 
Horthynak kellett a király helyett, annak helyén átélnie az idegen beavatkozás, a 
megalázás lesújtó megpróbáltatásait s ugyanakkor a keserű csalódást 
olyanokban, akik addig, míg hatalma megingathatatlannak látszott, vak hűséggel 
és engedelmességgel vették őt körül, s amint ez a hatalom ingadozni 
összeomlani készült, elfordultak tőle és átálltak a másik oldalra Ugyanúgy, mint a 
király hívei közül sokan, annak idején Horthy mellé. 


Amint a kormányzó törésre vitte a dolgokat, mindjárt kiderült hogy se a pártok 
többsége, se a hadsereg, se a csendőri vagy rendőri karhatalom, se az 
áldozatkészebb nemzeti közvélemény nem áll mellette. Az orosz veszély ösztöne, 
sőt tudata sokkal mélyebben élt a tömegek lelkében, hogy sem oda tudták volna 
magukat adni azoknak az illúzióknak, amelyeket Horthy és tanácsadói a feltétlen 
megadáshoz, a fegyverletételhez fűztek. Ezt a tömegösztönt, a fenyegető reánk 
váró borzalomnak ezt az előérzetét semmiféle propaganda és semmiféle 
tekintély ellentétes állásfoglalása meg nem ingathatta. Az emberek minden 
ellenkező biztatásra válaszul Károlyi Mihályt emlegették, az ő példáját, akit az 
első világháború után ugyanilyen fegyverletételért fej- és jószágvesztésre ítélt az 
országgyűlés. 


Horthy azzal jött annak idején, azt hirdette, hogy kiköszörüli ezt a csorbát, 
helyrehozza ezt a szégyent és vérrel veszi vissza, amit Károlyiék veszni hagytak, 
elárultak - s most ő maga is ugyanerre az útra lépett... A németek iránti bizalmat 
meg lehetett rendíteni, de azt, hogy a szovjet iránti bizalomra építsük sorsunkat, 
ezt a szándékot a nemzet óriási többsége s legalábbis jobbik része csak 
eltévelyedésnek, sőt árulásnak minősíthette. 


A jobboldali közvélemény egy része még mindig a Horthy-mítosznak azon a 
hiedelmén csüggött, amely a kormányzóban a nemzeti hősiesség, az ellenállás és 
önvédelem vezérét szemlélte, s tőle a végveszély perceiben ennek elszántságát, 
ennek teljesítményeit várta. Egyszóval mindenki mást várt tőle, mint azt a 
megalázó szerepet, amelyet most az oroszok felé, a németek felé, a 
kétségbeesett, de még mindig reménykedő nemzeti közvélemény felé el kellett 
játszania. 

Mindaz, amire a kormányzó számított, a visszájára fordult. Mindazok, akik előtt 
szándékait eltitkolta, s akiket befejezett tények elé akart állítani, fellázadtak 
ellene. Csalódott, amikor azt hitte, hogy a pártok, a hadsereg, a nemzeti 
közvélemény lelkesedéssel fogja őt követni az ellenkező úton is, amelyre annak 
idején elkötelezte magát. Csalódott, amikor azt hitte, hogy a németek 
visszariadnak attól, hogy vele szemben erőszakot alkalmazzanak. Csalódott, 
amikor az oroszok hatalmi beavatkozására számított az ő személye és szándékai 
érdekében. 


Először úgy indult a dolog, hogy Horthy amikor a fegyverletételt bejelentette, 
mintha csakugyan kész lett volna életre-halálra helytállni a maga tervei, a maga 
elhatározása mellett és kész lett volna fegyverrel, erőhatalommal is megkísérelni 
azok végrehajtását. Kész volt elfogatni az ellenzéki jobboldali politikusokat, 
pártvezéreket, hogy így elnémítsa, megrémítse és megbénítsa az erről az oldalról 
fenyegető ellenállást. Ezt a feladatot bízta Bakay-Bakanovicsra. A németek 
azonban ezt egy csapással meghiúsították. A hadsereghez intézett parancsai, a 
vezérkari tisztek ellenállása folytán, el se jutottak a csapatokhoz. Kész lett volna 
a németeket hátba támadni. Ezt a parancsnokok többsége megtagadta. A 
budapesti katonai és egyéb karhatalom parancsnokságát Vattay altábornagyra 
bízta, végül is, mindenkitől cserbenhagyatva, magára maradt ezzel a 
megbízatással. A budapesti helyőrség épp úgy vonakodott engedelmeskedni 
neki, sőt épp úgy ellenállt, mint a csendőrség és a rendőrség kéznél lévő 
alakulatai, parancsnokaikkal az élükön. 


Hindy tábornok, a budapesti helyőrség parancsnoka letartóztatta Aggteleky 
altábornagyot, aki Horthynak akart engedelmeskedni. Latorczay alezredesre, aki 
az Andrássy laktanyában a Horthy hűségére akarta állítani a csapatokat, rálőttek 
és megsebesítették. Vörös János, a vezérkar főnöke, akiben vakon bízott, maga is 
cserbenhagyta. Horthy Tildyék, Szakasitsék ígéreteire, biztatásaira hallgatva, azt 
remélte, hogy a szocialista munkásság, a szakszervezetek elitcsapatai az ő 
segítségére sietnek a megadás végrehajtásában - s amikor erre sor került volna - 
nem mozdultak. Az ő napjuk még nem érkezett el. Ők Horthyért nem voltak 
hajlandók semmit se kockáztatni. 

Hogy a kormányzóval szemben tanúsított ellenállásban a nemzeti ügyhöz való 
hűség vagy a német túlerő fenyegető jelenléte játszotta-e a döntő szerepet, ezen 
lehet vitatkozni. A tényeken azonban mindez nem változtatott. Horthy 
legszűkebb bizalmasain, Ambrózy Gyulán, a kabinetiroda főnökén, Lakatos 
miniszterelnökön és Lázár tábornokon kívül mindenki ellene fordult. Ezerkétszáz- 
ezernégyszáz katonája volt a várban vele együtt beszorítva. Azután a darabont 
testőrség kétszáz embere, egy frontcsapatnak számított önálló zászlóalj, egy 
őrzászlóalj egy páncélkocsi századdal, hét páncélos kocsival, többé-kevésbé 
gyatra felszereléssel. A testőrség kész volt életre-halálra harcolni s eltemetkezni 
a királyi palota romjai alá. De az erők viszonya olyan aránytalan volt, hogy ez a 
hősiesség az első perctől fogva reménytelennek látszott. (A németek az utolsó 
pillanatban még negyvenöt vadonatúj tigris típusú páncélos kocsival erősítették 
meg túlerejüket.) 

Vörös János megpróbálta Horthyt rábeszélni közvetlenül a fegyverletételi 
parancsa kiadása előtt, hogy menjen Husztra, a hadsereg körébe, lelkesítse maga 
mellé a csapatokat és úgy hajtsa végre az átállást, a németekkel való 
szembefordulást. Horthy erre azzal felelt, hogy ő tengerész, nem hagyja el a 
süllyedő hajót. Vörös nem mondta meg neki, hogy ő éppen azért maradt 
Budapesten, hogy ezt a hajót könnyebben elsüllyeszthesse és könnyebben 
elhagyhassa. Valószínű különben, hogy a németek a frontra való leutazását is 
megakadályozták volna. Horthynak még egyszer utoljára kínálta fel a sors a 
nemzeti hős klasszikus, tragikus szerepét. 


Még mindig választhatott volna: vagy csakugyan szembeszáll, fegyverrel 
kezében, a hozzá hű csapatok élén - a németekkel, vagy elesik, ugyancsak 
katonái élén, Budát, Budapestet védelmezve, a németekkel együtt - az oroszok 
ellen. Horthy kitért mindkettő elől. Pedig, ha legalább az előbbire el tudta volna 
szánni magát, a németeket katonai és politikai síkon egyaránt zavarba hozta 
volna. Ha életre-halálra szembeszáll a németekkel, még az egyébként 
németbarát közvéleményt is maga mögé fordíthatta volna. Nem volt kizárva, 
hogy még vele szemben is és a történtek után is fölengedett volna a harag és a 
méltatlankodás. Az ellenpárton álló katonáknak is nehéz lett volna végignézniük, 
hogy a magyar államfőt Buda várában, magyar katonák védelme, önfeláldozása 
mellett németek ostromolják és foglyul ejtik. 


Ahogy annak idején a király visszatérése, foglyul ejtése és kiszolgáltatása Horthy 
által megdöbbenést, majd népszerűséget gerjesztett Károly mellett s ellenérzést 
és keserűséget Horthyval szemben. Most, a németektől szorongatott Horthy 
javára alakult volna, fordult volna meg a közhangulat. Ő, mintha érezte volna, 
hogy ezzel szemben olyan útra lépett, amely nem az egyenesség és nem a 
hősiesség útja, arra sem tudta magát rászánni - mint Endre király annak idején, 
aki egy szál vesszővel kezében megjelent az Imre herceg csapatai között és 
megkérdezte tőlük: Hadd látom, ki meri felemelni kezét fölkent királya ellen? 


Horthy, miközben a süllyedő hajót nem akarta elhagyni, amikor látta, hogy a 
németek nem tréfálnak, visszariadt ettől is s a Zrínyi vagy Szondi-féle 
megoldástól is. Egyrészt öreg volt már, másrészt sose volt érzéke a tragikus 
hősiességben megnyilvánuló, igazi nagyszerűség iránt. Moscardo tábornokot, a 
toledoi Alcasar parancsnokát a spanyol polgárháborúban az ostromló vörösök 
azzal akarták fegyverletételre, megadásra kényszeríteni az Alcasar romjai között, 
hogy foglyul ejtett fiának agyonlövésével fenyegették meg, ha a várat fel nem 
adja. A vörös parancsnok felhívta telefonon Moscardo ezredest (később nevezték 
ki tábornokká) és a következő beszélgetés folyt le közöttük: 


A vörös milícia parancsnoka: Ön a felelős a vérfürdőért, ami bekövetkezik. 
Követelem, hogy Alcasart tíz percen belül adja fel mert ha nem, akkor fiát, aki itt 
áll mellettem, lelövetem. 


Moscardo ezredes: Elhiszem! 

Parancsnok: Hogy lássa a dolog komolyságát, most a fia jön a telefonhoz. 
Luis Moscardo: Papa! 

Moscardo ezredes: Mi van fiam! 


Luis Moscardo: Azt mondják, lelőnek, ha nem adod fel a várat! 


Moscardo ezredes: Akkor ajánld lelkedet Istennek és kiáltsd hangos szóval: Éljen 
Spanyolország! És halj, mint egy hős! 


Luis Moscardo: Melegen ölellek apám! 


Moscardo ezredes: Melegen ölellek fiam! A közölt haladékot (fordult a vörös 
parancsnokhoz) megtarthatják, mert Alcasar sohasem adja meg magát. 


Horthyt mint a németek foglyát a velük való alkudozás közben a maga budavári 
Alcasarjában csak egy kérdés érdekelte, az, hogy mi van a fiával, aki ugyancsak 
a németek kezébe esett. Ez polgári dd$7úmákban engesztelő, megható motívum 
lehet. Tragédiákban is részvétet ébreszt a szorongatott hős iránt. De, ha egy 
ország sorsa van föltéve, a hős azzal válik hőssé bennünk, hogy - a legnagyobb, 
legmagasabb célt nézve - fölébe nő az apának. Nem egy országot ad a fiáért, 
hanem a fiát adja az országért. 

A németek megérezték a kormányzónak ezt a gyönge, érzékeny lelki pontját, s 
mindjárt tisztában voltak vele, hogy ezen át odaszoríthatják őt, ahová akarják. 
Látták, hogy az apa nem Moscardo és a fiú sem Moscardo fia. Nem üzente, hogy 
tarts ki apám! Az én halálom árán is! (Az igaz, hogy nem is volt halálos 
veszélyben, mint a másik. Neki, még arra az esetre is, ha az apja nem engedett 
volna, a haja szála se görbült volna meg.) 


Horthy, amint megkapta az Ígéretet, hogy fiát nyomban szabadon eresztik, ha ő 
lemond, s átadja helyét Szálasinak, rögtön kész volt erre az egyezségre. Nem 
gondolt többet az ellenállásra, amire szegény testőrei, Lázár tábornokkal és 
Pogány ezredessel életre-halálra elszánták magukat. Nem törődött többet a 
hadsereggel se, amelyet fegyverletételre buzdított. A fürdőszobájában, mosdás 
és borotválkozás közben aláírta az elébe tett nyilatkozatokat: lemondott és 
kinevezte miniszterelnöknek Szálasit, akit gyűlölt és eredetileg a falhoz akart 
állíttatni. 


A lemondás föltételei között kikötötte azt is, hogy az úságok nem fogják 
távozása után bántani, megtámadni. Ezt a kívánságát is teljesítették. 


XLVIII. Fejezet 


Hogy írja Rogerius a tatárjárásról írt jegyzeteiben? - Miközben a király és az urak 
arról tanácskoztak, mit lehetne, vagy mit kellene tenni az ország védelmére - a 
tatár hadak előcsapatai már Pest alatt száguldoztak. Buda falairól már látni 
lehetett, hogy száll égnek a lángba borított falvak füstje...! 


Miközben Horthy Buda várába zárkózott s német és magyar csapatok készültek 
őt menhelyéről kiostromolni, foglyul ejteni, s miközben Horthy a beözönlő szovjet 
hadsereg felmentő csapatait várta az alföldi és tiszántúli nagy magyar városok 
már bombatámadásoktáól letiporva, az oroszoktól feldúlva, felégetve, porban, 
hamuban fuldokoltak. Nyíregyháza, Debrecen, Szolnok, Szeged, Miskolc már az 
oroszok kezén voltak. A keleti országrészekből a menekülő lakosság százezrei, 
végeláthatatlan szekérkaravánok csordákban, falkákban, ménesekben elhajtott 
jószágaikkal, Nyugat felé vonszolták magukat. 


Október közepén az oroszok páncélos ékei, egy hirtelen előretöréssel, észak felől 
Vácig nyomultak előre. Az angolszász bombatámadások most már megszűntek. 
Most már a szovjet érdeke volt, hogy Budapest ne pusztuljon tovább ezek 
csapásai alatt. Orosz részről viszont kisebb méretű, de sűrűn ismétlődő 
gyújtóbombazáporok nyugtalanították a fővárost, amely lassanként egy 
ostromlott, félig bekerített város lehangoló, egyre jobban lecsendesedő, 
várakozástól, félelemtől megdermedő arcát öltötte fel. 


A németek mindjárt márciusi bevonulásuk után, az északkeleti vármegyékben, 
amelyek a fronthoz legközelebb estek, megkezdték a zsidóság tömeges 
elköltöztetését is. A maguk módja szerint: kíméletlen gyorsasággal és ugyanilyen 
kíméletlen módszerekkel. Huszonnégy órán belül el kell hagyniuk lakásaikat, 
vagyonukat. Csak a legszükségesebb holmijaikat vihették magukkal. A 
legközelebbi vasútállomásig szekereken, kocsikon vagy gyalogszerrel onnan 
vasúti kocsikba zsúfolva továbbították őket, német- és lengyelországi menekült 
táborokba. 


A kényszerű népvándorlás minden nyomorúsága kísérte ezt a procedúrát, a 
magyar közvélemény részben kárörvendő, részben sajnálkozó magatartása 
mellett. Lelke mélyén mindenki embertelennek érezte ezt az eljárást. 


A németek csodálkozva fogadták a kormány, a helyi hatóságok vagy a lakosság 
részéről jelentkező részvétet, az enyhítést, a méltányosabb bánásmódot sürgető 


kérelmeket. Nem értették a magyarokat, akik előbb tehetetlenségükben annyit 
lamentáltak a zsidóság visszaélései, gazdasági túlhatalma ellen és az 
ellenséghez szító, azt pártoló magatartásuk miatt fel voltak bőszülve - most, hogy 
ők vasmarokkal akarnak a végére járni ennek a problémának, azzal a 
meggyőződéssel, hogy segítenek rajtunk, sőt örömet szereznek nekünk - most 
azt látták, hogy a panaszos a fejét csóválja és sajnálkozik, sokallja az 
igazságtevést. Megakadályozni, amit így elkezdtek, senkinek sem állt módjában. 
A kormány kötve volt, s az egyesek tiltakozása mit sem használt. 


Egyébként is a hajlékaikból kiűzött, az oroszok elől menekülő magyar százezrek 
sorsa, szerencsétlensége, amelyben a pillanatnyilag még biztonságban élők is 
saját előrevetett sorsukat szemlélték, elnyomta, eltompította a szánalmat a 
zsidóság megpróbáltatásaival szemben. Saját véreik jajszava túlkiáltotta az 
övékét. 

Budapesten a sárga csillaggal megjelölt házakban összezsűfolt zsidóság a 
küszöbön álló fegyverletétel hírére sok helyen ellenállásra szánta el magát a 
korlátozó vagy büntető rendelkezésekkel szemben, abban a hiszemben, hogy 
most már számára is ütött a szabadulás órája. 


Ismételten megtörtént, hogy utcai lakások ablakaiból rálőttek a német katonákra 
s amikor a németek bevonultak a házba, ahonnan a lövéseket kapták, 
kézigránátzápor fogadta őket. A Népszínház utcában tigris páncélosokat kellett 
felvonultatni, hogy megostromoljanak egy ilyen bérházat. A harc persze azzal 
végződött, hogy a merénylőkkel együtt a szerencsétlen lakók is véresen 
megszenvedték a kétségbeesett ellenállás kísérletét. 


A törvényhatóságok urai, a politikusok, a pártvezérek, miután a Horthy-probléma 
feloldódott, az új helyzet új, alkotmányos kormányzati feladataival bíbelődtek. 
Mindenekelőtt a jogfolytonosság, a törvényesség rendjébe igyekeztek a 
történteket beilleszteni, a legitimitás formáinak megőrzésével, betartásával. 


Az úgynevezett országtanács, amely a kormányzó halála vagy lemondása 
esetére az államfői hatalmat gyakorolta, megállapította, hogy Horthy lemondása 
a törvényes kellékek betartásával ment végbe. (A tanácsnak Serédi 
hercegprímás, báró Perényi Zsigmond a Felsőház és Tasnádi Nagy András, a 
Képviselőház elnöke, Jakab Mihály, a Kúria másodelnöke és Balázs Kornél, a 


Közigazgatási Bíróság elnöke voltak a tagjai.) Ezután az országgyűlés, a Felsőház 
és a Képviselőház a lemondást törvénytárba iktatta. Ezzel demonstrálták, hogy 
se Horthy lemondását, se az Országgyűlés állásfoglalását nem befolyásolta külső 
erőszak. Mindkettő ilyentől függetlenül jött létre. Ebben volt egy kis túlzás vagy 
ha úgy tetszik, jókora adag politika, a helyzethez, a befejezett tényékhez való 
kényszerű alkalmazkodás. Másrészt az is igaz, hogy az országtanács és az 
Országgyűlés is, ha meggyőződése szerint a Horthy lemondását nem tartotta 
volna legálisnak, kényszertől mentesnek - nyugodtan elzárkózhatott volna annak 
elismerésétől. Senkinek a haja szála sem görbült volna meg emiatt. 


Ezek a testületek nem akarták hatalmi harcokkal komplikálni az amúgy is 
nyomorúságos helyzetet. Az ország érdekét nézték, amikor szemet hunytak 
bizonyos szépséghibák előtt, amelyeken amúgy se lehetett változtatni. 
Mindenesetre senki se jelentkezett aki Horthy lemondását nyíltan ellenezte volna 
s akár a Képviselőházban, akár a Felsőházban tiltakozott volna az ellen. 


Ilyen alkotmányos szépséghibák jelentkeztek egyébként annak idején Horthy 
megválasztásánál is, amikor a kormányzóválasztó Képviselőházat szegedi 
fegyveres különítmények szállták meg, hogy egy esetleges ellenzéki 
állásfoglalást megakadályozzanak. Egyik legitimista képviselő, amikor 
szemrehányást tettek neki, hogy miért vette tudomásul Horthy lemondását, 
holott az nem volt alkotmányszerű, mert külső kényszer nyomása alatt jött létre - 
azzal a tréfával ütötte el a dolgot: ha ezen a vonalon maradunk, akkor Mátyás 
király megválasztását is, most, ötszáz év után is törvénytelennek kell 
nyilvánítani, mert annál is külső kényszert alkalmaztak Szilágyi Mihály fegyveres 
csapatai, amikor a vonakodó főurakkal szemben a Duna jegén Mátyást királlyá 
kiáltották ki. 

Ezek után Szálasit államfővé választották Nemzetvezető címmel, de a Horthyénál 
korlátozottabb hatáskörrel. Azzal a különbséggel, hogy őt esetleges 
alkotmányellenes ténykedéseiért az Országgyűlés felelősségre vonhatja és 
megbízatása csak a háború idejére szól. Szálasi, hogy az alkotmányhoz való 
ragaszkodását ünnepélyesen is bizonyítsa, az országtanács tagjainak 
jelenlétében a Szent Koronát maga elé téve tette le az államfői, illetve a 
Nemzetvezetői esküt. 

A pártok, amelyek a háború folytatását, a fegyveres nemzeti ellenállást hirdették, 
koalíciós kormányt alakítottak, az egységes párt jobboldali szárnya, Imrédyék, a 
hungaristák és a pártonkívüli jobboldaliak részvételével. A hatalmi tárcák: 
miniszterelnökség, a belügy és hadügy a hungaristáknak jutott, a többi tárcákon 
Imrédyék és az egységes pártiak osztoztak meg. 

Azok a körülmények, amelyek között Horthy lemondása, illetve lemondatása 
megtörtént, bizonyos tekintetben emlékeztetnek azokra a viszonyokra, amelyek 
mellett az 1849. debreceni országgyűlés a Habsburg-ház detronizációját 
elhatározta s a trónvesztést, Kossuth indítványára, törvénybe iktatta. 


A szabadságharc történetírói sokat vitatkoztak rajta, egyrészt, hogy megvolt-e a 
többsége ennek az elhatározásnak, s hogy ez a többség, ha megvolt is - nem 
külső kényszer befolyása alatt, jobb belátása ellenére határozott-e így? 


Akkor persze nem állt ott egy baráti, de mégis idegen hadsereg Kossuth mögött, 
amely erre az elhatározásra sarkallta volna őket. De a kortársak és szemtanúk 
bizonysága szerint egyrészt a köztársasági kisebbség, az úgynevezett flamingók, 
a piros-tollasok (Madarászék, Szemeréék) terrorizálták a többséget, másrészt a 
nagytemplomba a képviselőkkel együtt betódult, felizgatott néptömeg, amely 
Kossuth lángoló szavainak hatása alatt, fenyegető módon helyeselte, követelte a 
szélsőséges állásfoglalást. Kemény Zsigmondék békepártja, amely a dinasztiával 
való békés megegyezést szerette volna, nem mert a határozat ellen tiltakozni. A 
hadseregnek az a része, amely Görgey parancsnoksága alatt állt, ellenezte a 
detronizációt s Debrecenbe akart vonulni, hogy az ügyvédek fecsegő 
gyülekezetét szétverje. A másik rész: Perczelék, Bemék, Dembinszkyék - Kossuth 
mellett állottak. 


Az 1944. országgyűlés Horthyt detronizáló határozataival szemben is felvetődik a 
kérdés: készek lettek volna-e a jobboldali pártok akkor is erre a lépésre a 
fegyverletétel miatt, ha a németek ezt nem követelték volna, illetve nem 
erőszakolják? S továbbá: ugyanúgy akkor is megválasztották volna Szálasit 
államfőnek, ha a németek befolyása nem érvényesül ezen a vonalon is? És még 
egy kérdés: az országgyűlés többsége, ha el is lett volna szánva erre -ki tudta 
volna-e kényszeríteni a németek segítsége nélkül is Horthytól a lemondást, ha ő 
viszont a végsőkig ragaszkodott volna a hatalomhoz? 


A nemzeti közvélemény nagy többsége - ez nem kétséges - a németek kényszere 
nélkül is - a végső ellenállás mellett volt. A hadsereg egyrészt megoszlott, s ha 
ebben a vitában fegyveres belső összetűzésre, polgárháborúra került volna a sor, 
akkor ez a harc az oroszok közelléte, esetleges beavatkozása folytán Horthyék s 
a békepárt javára dőlhetett volna el. 


Ha az egész nemzet és az egész hadsereg vagy ezek többsége Horthy mellé 
csatlakozott volna a megadásban, az átállásban, a németek, súlyosabb 
körülmények között is, tovább folytatták volna a háborút, de most már, mint 
ellenség harcoltak volna Magyarország földjén. Ellenünk, bosszúra gerjedve, 
közben is Magyarországot az oroszokkal együtt még borzasztóbb pusztulás és 
pusztítás színhelyévé tették volna. 


Budapest ugyanúgy elpusztult volna s a szovjet magatartása a legyőzött és 
egyhangúlag meghódolt Magyarországgal szemben se lett volna enyhébb, 
emberibb, megbocsátóbb. A pártok, a jobboldal s a harcolni akaró hadsereg 
magatartását nem kizárólag a németek jelenléte döntötte el. Egyrészt bíztak az 
utolsó percig a német titkos fegyverekben s ezek által a győzelemben, másrészt 
azonban úgy érezték, hogy hozzánk méltóbb dolog fegyverrel a kézben elbukni, 
mint önkéntes megadással a dicstelen bukást siettetni. 


XLIX. Fejezet 


Horthy távozásával lezárult egy korszak. Kerek negyedszázad, 1920-tól 1945-ig. 
Kétszáz éven át a török uralom alól való felszabadulásunk után, korszakokban 
beszélve, megértük már Mária Terézia, II. József alatt, az elnemzetietlenedés 
(Szekfű szerint: a neobarokk), utána Kazinczyék alatt a nemzeti ébredés, 
Széchenyiek és Kossuthék alatt a reformok korszakát, a liberális átalakulást és a 
elnyomás, 67 után az alkotmányos élet, a kettős monarchia nagy időszakát a 
közös nagyhatalom tekintélye alatt az első világháborúig, a 18-as összeomlásig. 
A huszonöt évet kitöltő Horthy-uralom: a külsőségek korszaka, a külsőséges 
készülődés, az ünnepies várakozás, a nem-nem-soha jelszó alatt voltaképpen a 
belenyugvás, politikai és szociális vonalon a megmerevedés, a reakció korszaka: 
a trianoni korszak! 


Magyarország történetében a királyok egymást váltó ezeréves sorozata folyamán 
három ízben történt meg, hogy az állami főhatalom gyakorlására kormányzót 


állítottunk az ország élére. Hunyadi Jánost, Kossuth Lajost és Horthy Miklóst 
tisztelte meg a nemzeti közbizalom ezzel a méltósággal. Mindhármójuktól nagy 
történelmi megpróbáltatás elhárítását, nagy belső és külső veszélyek leküzdését, 
nagy, korszakos feladatok megvalósítását vártuk, követeltük. Hunyadinál mindezt 
a nagy szervező és hadvezér egyénisége és képességei biztosították. 


Hunyadi saját kortársainak, az egymással versengő főuraknak csak rangot, 
hatalmat, vagyont harácsoló becsvágyával szemben egy nagy nemzeti érdeket 
tudott képviselni és érvényesíteni: a török veszély felismerésében és az 
elhárításához szükséges erők előteremtésében és győzelmes alkalmazásában. 


Kossuth az időknek, saját korszakának nagy történelmi feladataira, egy nagy 
belső átalakulás keresztülvitelére s ennek fegyveres védelmére tudta 
mozgósítani és megszervezni az erre felhasználható erők maximumát. 


Horthy se nagy hadvezér nem volt, se nagy népvezér, se nagy reformer. A belső 
nagy feladatok felismerésére nem volt érzéke, se azok megvalósítására 
hivatásérzete. De nem voltak erre való képességei sem. A szociális átalakulás, a 
mélyreható magyar népi politika nagy gondolatkörével, sürgető szükségleteivel 
értetlenül, érzéketlenül állt szemben, szűk körű osztályszemlélet elfogultságával, 
ridegségével. A rábízott huszonöt évet külsőségekben élte ki, morzsolta le. A 
Trianon által ránk mért nagy történelmi parancsot, hogy nagy belső újjászületés 
nélkül nincs külső feltámadás - semmibe se vette, kicsiségekben kereste. A 
magyar népért, a magyar szegénység nagy szenvedő tömegeiért, míg erre még 
időnk volt, nem tudott és nem is akart a felső osztályokkal áldozatot hozatni, 
heroikus önfeláldozásra bírni. A békében és háborúban isi alatta maradt egy nagy 
helyzet mértékének, szellemi és erkölcsi követelményeinek egyaránt. 

Nehéz eldönteni, hogy a három kormányzó közül melyiknek a feladata volt 
nehezebb. Ha úgy tetszik: megoldhatatlanabb. Hunyadi mint győzelmes hős 
hullott el idő előtt, a maga küldetésének teljesítése közben. De közel egy 
századra mindenesetre elhárította a nemzet feje felől a mohácsi katasztrófa 
bekövetkezését. Kossuth harca a külső veszélyt, az ellene törő hatalmakat 
tekintve kezdettől fogva majdnem reménytelen volt. Ő ebben a harcban el is 
bukott, de Világos után ő lett egyetlen reménységévé a leigázott nemzetnek. 
Mert történelmi nagy belső feladatát: az új korszak szociális, politikai alapvetéseit 
elvégezte. S mert bukásában, annak erkölcsi erejében már benne volt a 
feltámadás ígérete. 


Horthy helyzete a külső veszélyekkel szemben kezdettől fogva ugyanilyen 
kétségbeejtő volt. Az erők arányát tekintve ugyanilyen reménytelen. De a 
magyar szabadságharcosoké majdnem mindig ugyanilyen volt. Ők azonban 
tudtak hinni és merni: a reménytelenséggel szemben is. Tudatosan vagy tudat 
alatt tisztában voltak vele, hogy vannak helyzetek, amelyekben akarva nem 
akarva mindent kockáztatni kell, mert a mindent kockáztató elszántsággal még 
mindig meg lehet menteni azt, amit a semmit kockáztatni nem akaró fontolgatás 
vagy ravaszkodás a mindenen felül is elveszíthet: a becsületet! 


Ezek a hősök mind hordozói voltak, mind megszemélyesítői a magyar sorsnak, 
ami azt jelenti, hogy időről időre egy-egy nemzedék hősies bukásának, a nagy 
ügy melletti helytállásának árán lehet csak megváltani a következő nemzedék 
életjogát. 


Ahogy Deák Ferenc mondotta annak idején, a nagy bukás után: tudtunk 
reménytelen ügyért is reménykedve küzdeni! 

Horthy a nemzeti hősnek, egy tengeri csatában győztes admirálisnak 
nimbuszával jelentkezett 1919-ben, a proletárdiktatúra megalázó szenvedései 
nyomán az események színpadán, hogy aztán, mint nagy ígéret, mint Trianon 
megbosszulója, tartotta várakozásban a reménykedő, az integritást visszaváró 
nemzeti közvéleményt. S amikor azért, amit a német szövetség árán csakugyan 
visszaszerzett, az utolsókig, ha bukva is, de helyt kellett volna állnia - mint 
kétszínű intrikus élte ki igazi egyéniségét. Nem volt nagy lélek. Se a hit által, se a 
kétségbeesés által nem tudott azzá válni. Kicsinyes volt és szkeptikus minden 
igazán nagy dologgal szemben. Az élethalálharc válaszútján, a Novara 
fedélzetén, a hadihajó parancsnoki hídján, mint katona arra szabott nagyság volt. 
Az ország kormánya mellett ugyanilyen helyzetben - kicsinynek mutatkozott. 


Igaz, ha Hunyadi és Kossuth zsenije együtt lett volna benne, a magyar sorsot 
akkor se győzhette volna le. De bukva is másképpen nézett és másképpen állott 
volna szembe vele. Ő Szapolyai János volt s Martinuzzi eszközeivel és 
módszereivel, de annak lángesze nélkül próbálta kijátszani a végzetet. 


A Károlyi-féle forradalom s a Kun-Kohn Béla-féle proletárdiktatúra élményei, 
véres tanulságai után is a latifundiumos arisztokrácia, a konzervatív dzsentri s az 
ugyanilyen katolikus és protestáns püspöki kar és nagybank és nagyipar zsidó 


monopol birtokosainak érdekeit szolgálta és érvényesítette, negyedszázadon át, 
két világháború árnyékában. A miniszterelnökök között is gróf Bethlen István, 
gróf Károlyi Gyula és gróf Teleki Pál voltak a kedveltjei, bizalmas barátai. Gömbös 
Gyulát, Imrédy Bélát, Darányi Kálmánt csak mint polgári alkalmazottakat 
átmeneti célokra tűrte és használta fel. 


Hunyadi János viszont az akkori kiskirályokkal, a csak a maguk hasznáért 
hatalmaskodó nagyurakkal szemben, azok ármánykodásaitól, irigykedéseitől 
kísérve s az ugyanilyen hitvány királyoknak, az Ulászlóknak tehetetlenségével 
küszködve pazarolta el katonai lángeszét a török világhatalom elleni 
küzdelemben. 


Kossuth ugyancsak a feudális nagybirtok képviselőinek reakciós szélső 
szárnyával szemben adta ki azt a híressé vált jelszót: -Veletek, ha lehet, de 
nélkületek, sőt ellenetek, ha kell! Ezek ellenében a haladó szellemű reformokért 
lelkesedő nemesi középosztályban és a felszabadított jobbágyságban találta meg 
a függetlenségi harc legerősebb támaszait. Hogy száműzetésében az európai 
Nyugat és az ifjú Amerika érdeklődését, áldozatkész rokonszenvét gerjessze fel a 
leigazolt Magyarország sorsa iránt, s az idegenben is eszményképe és 
reménysége maradjon a nemzeti függetlenségi törekvéseknek. 

A Horthy lemondásával beállott új helyzet az új megpróbáltatások kezdetét is 
jelentette, nemcsak Budapest, de az egész maradék ország életére. Miután a 
szovjet hadseregnek a fővárosra nehezedő nyomása egyre érezhetőbbé vált, 
fölvetődött a kérdés: mire szánjuk el magunkat és mire szánják el magukat a 
németek? Feladják-e Budapestet vagy mint a Duna-vonal kulcspontját, 
védelmezni akarják? Az utóbbi elhatározás egyet jelentett a várostrom minden 
veszélyével, pusztításával. 


A kormány nem tudott ebben a kérdésben szilárd állásfoglalásra jutni. Voltak, 
akik azt hangoztatták, hogy nem szabad áldozatul dobni a várost pár napig tartó 
ellenállás reményében. A magyar hadvezetőség, egységes hadvezetést értve ez 
alatt, nem is működött ezekben a hetekben és így nem is érvényesíthette a maga 
felfogását. A németek szintén haboztak. Greiffenberg tábornok és Winckelmann, 
Hitler megbízottja, a város feladása mellett volt, de a hadvezetőség végül is a 
védelemre, az ellenállásra határozta el magát. 


A kormány és az országgyűlés tehát költözködésre készült. Nekünk, az Új 
Magyarságnak is, döntenünk kellett: menjünk-e, maradjunk-e? Sokan sürgettek, 
adjuk fel a lapot, s menjünk már most Németországba, s ott próbáljuk tovább 
szerkeszteni. Nekem az volt az álláspontom, hogy míg egy talpalatnyi föld marad 
Magyarországból, mi nem mehetünk el. Nem hagyhatjuk cserben olvasóinkat, azt 
a közvéleményt, amely olyan ragaszkodással kitartott mellettünk s bizalmával 
rendületlenül rajtunk csüggött. 


Pesten a lap előállítása egyre nagyobb nehézségekbe ütközött. A folytonos 
bombázások, légíriadók a szerkesztőség és a kiadóhivatal munkáját egyre jobban 
megnehezítették. Az ország nagyobbik fele már az oroszok kezén volt, arrafelé 
minden postai, vasúti összeköttetésünk megszakadt. Úgy voltunk, mint 
Kossuthék 48 decemberében, amikor Windischgrátzék előnyomulása már 
Budapestet fenyegette. Ők keletre menekültek. Mi már csak nyugat felé. A 
kormány és az országgyűlés Sopronba tette át székhelyét. Napilap előállítását se 
ott, se Szombathelyen nem volt olyan könnyű biztosítani. 


Mindkét város tele volt menekültekkel s a szerkesztőség és kiadóhivatal számára 
lehetetlen volt helyet kapni. A munkatársak részére lakást találni, az árusítást, 
kihordást megszervezni nem kisebb feladatot jelentett. Sopronban nem is sikerült 
tanyát verni, de Szombathelyen sok keserves lótás-futás, keresgélés után, úgy- 
ahogy tető alá tudtunk jutni. A Vasvármegye szerkesztő-tulajdonosa, Lékay- 
Lingauer Albin adott hajlékot, nyomdát, és december közepén az első Új 
Magyarság első menekült száma megjelenhetett. Ha külső kiállításra, 
terjedelemre csak szerény mása is volt a réginek, a budapesti eredetinek, lelke, 
szelleme töretlen maradt. Mindenesetre kitartott őrhelyén a vállalt ügy mellett az 
utolsó pillanatig: 1945. március közepéig. 


L. Fejezet 


Nagycenkről, ahol a Széchenyi-uradalom egyik kis vadászházázban kaptam 
szállást, hetenként kétszer-háromszor be kellett mennem Szombathelyre, hogy a 
szerkesztőség munkáját irányítsam, cikkeimet korrigáljam. A Horthy-korszak 
múltjáról, a kormányzói uralom hibáiról, személyes gyöngeségeiről kezdtem 
cikksorozatot, ami azonban befejezetlen maradt. Sokszor a leromlott, járhatatlan 
utakon, két-három méter magas hótorlaszokon vagy feneketlen sárban fél napig 
tartott, míg a kocsival Szombathelyre bevergődtünk. 


A szerkesztőség harminc-egynéhány tagjából talán nyolcan vagy tízen maradtunk 
együtt. A kiadóhivatal személyzete ugyanígy lefogyatkozott. De mindenki 
odaadással, lelkesen dolgozott. Olvasóközönségünk ezek alatt a viszontagságos 
hetek alatt megkétszereződött a még magyar kézen maradt dunántúli vidékeken. 
Szombathelyen tömegek várták reggelenként a nyomda előtt a lap megjelenését 
s valósággal a gépekből ragadták ki a még festéktől nedves példányokat. A 
rikkancsok minden fenyegetés, megtorlás ellenére felárral árusították a lapot. 
Volt olyan, aki negyven-ötven pengőt keresett ezzel a visszaéléssel. 

A lapszerkesztés kisebb-nagyobb gondjai közben lelkünk mélyén még mindig 
Budapest sorsán csüggődtünk. A végleges bekerítés pillanatától kezdve, amikor 
az orosz gyűrű bezárult a város körül, szorongó aggodalommal latolgattuk az 
ostrom és védelem esélyeit. Amikor eljöttünk Budapestről, a város fontos 
útkereszteződésein felállított hatalmas drótakadályok, félelmetes spanyol- 
lovasok, a Duna hidak aláaknázása már jelezték a védelem előkészületeit a 
közeledő ostromra. 


Fájó szívvel, de még mindig a felszabadítás, a közeli visszatérés reményével 
búcsúztunk. Hogy aztán a decemberben meghiúsult német ellentámadás után 
ettől a reménytől is elbúcsúzzunk. Annak a több száz autóból álló menekülő 
karavánnak a sorsa, amely Karácsony előestéjén, az utolsó pillanatban, a 
Dobogókőn át próbálta meg a kijutást a városból, sokunk számára családi 
tragédiákat, barátok, rokonok, ismerősök tragikus vesztét jelentette. 


A nagycenki vadászház iszonyú csendjében a falusi karácsonyfa gyertyái alatt 
elhallgatott a szó közöttünk. Mindegyikünk tudta, hogy a másik is ugyanarra 
gondol: mi lesz azokkal, akik bennrekedtek? Mi lesz elhagyott hajlékainkkal, mi 
lesz a hajléktalanok százezreivel, akik velünk együtt elfutottak? Milyen sors várja 
a bombázásoktól máris annyira megviselt város palotasorait? Mi lesz a gyönyörű 
Duna-hidakkal, a királyi várral, a Mátyás-templom, a Halászbástya szépségeivel, 
a Parlament gótikus csodájával, a Buda ódon bidermeyer háznegyedével, 
mindazzal, amit a török uralom után két és fél évszázad alatt, öt-hat nemzedék 
munkájával, annyi gona, verejték, áldozat, szerető szépítgetés során 
felépítettünk és aminek képei, megszokott, magunkba élt vonalai, formái, távlatai 
mindig mindenüvé elkísértek bennünket? 


Európa legszebb városának büszkeségével gondoltunk rájuk, ha idegenben 
jártunk is valamikor, Párizs boulevardjain épp úgy, mint az Unter dér Linden 


hársfái alatt, Velence lagúnáin vagy az Aranyszarv panorámájában 
gyönyörködve, ugyanúgy a nápolyi Possilibo sétáin, Bécs kőrengetegében éppen 
úgy, mint Zürich vagy Genf idilli városképei között... 


- Mi lesz a várossal, Budapesttel? kérdeztük magunktól a kialvó gyertyafénybe 
bámészkodva, miközben odakünn már az orosz tél zúgatta a behavazott erdőt és 
a konyhánk nyitott kürtőjén keresztül az északi sztyeppe jeges szelének távoli 
farkasüvöltése sóhajtott be, felelet gyanánt. 

Késő, zimankós, hófúvásos éjszakákon hányszor zörgették ránk az ablakot 
elfáradt, elakadt menekültek, akiket az erdő mélyéről kiintő lámpafény igazított 
hozzánk. Szekéren vagy kocsikon összehányt cókmókjaikról gyermeksírás, feldúlt 
otthonok kétségbeesése ásított, könyörgött segítségért vagy legalább egy 
éjszakai pihenőért, egy pár órányi kemence melegért. Hozták magukkal az 
Székesfehérvár, Veszprém, Pécs feldúlásának apokaliptikus élményeit, a 
fehérvári nők hősiességének szívet elszorító, férfiakat megszégyenítő híreit. 


Aztán katonák jöttek: sáros, fáradt, sokszor véres rongyokba burkolt katonák a 
mieink közül vagy a németek soraiból, hogy szalmát hintsünk nekik az előszoba 
hideg padlóján egy fél éjszakányi vagy csak egy pár órányi, fájdalomba, 
önkívületbe bódult elnyugvásra. Rajtuk keresztül közeledett, lopakodott hozzánk 
is egyre közelebb ugyanaz a borzalom, hasonló a téli árvizek fekete áradásához, 
amelyek éjszaka lepik meg az elárvult határokat, hogy minden életet vértől 
iszapos hullámaikba temessenek. 

A képviselőház elnöksége Sopronban az úgynevezett Stornó házban talált 
elhelyezkedést. Ebben a szép, régi patrícius palotában, amelyben valamikor 
Mátyás király is megszállott két napra, Bethlen Gábor háborúi alatt is itt ülésezett 
Sopronban az országgyűlés, a lutheránus egyház árkádos székházában a 
protestáns rendek sérelmeit tárgyalgatva. A képviselőház és a Nemzeti 
Szövetség a városháza nagytermében tartotta üléseit. Valami másfélszáz 
képviselő követte a kormányt új székhelyére. Lakások céljaira a hatalmas Lövér 
szállót és az Európa szállodát foglalták le. Az előbbit csaknem ott kellett hagyni. 
Két bombatámadás szinte porig rombolta. 


A képviselőház alig néhányszor ült össze a helyzetjelentések és a kivételes 
kormányintézkedések meghallgatására. A belügyi, földművelésügyi és ipari 
minisztériumok is ott jutottak, úgy ahogy, fedél alá. A miniszterelnökség és 
honvédelmi minisztérium Kőszegen telepedtek le. Szálasi Ferenc Nemzetvezető a 
Sopron melletti brennbergi bányatelep egyik villájában talált lakást. 


A Stornó-ház boltíves szobáiban, a tulajdonos műértő család otthagyta a falakon 
a Széchenyi-relikviák sok értékes apróságát, Széchenyi angliai tartózkodásának 
emlékeit. Az angol politikai és társadalmi élet egykori kitűnőségeinek 
címerpecsétes levelei, névjegyei, meghívói: a Marlborough-ok, a Wellingtonok, 
Lancasterek, Derbyk, Salisburyek kézírásával. Aztán az angol lapok pár soros 
hírei beszéltek itt a magyar gróf látogatásáról, utazásának céljairól. Ennek az 
utazásnak, angliai tartózkodásnak élményei döntötték el a legnagyobb magyar 
életsorsát. Ezek keltették fel, érlelték meg benne egy új technikai, szociális és 
gazdasági átalakulás emésztő szükségérzetét. 


Anglia akkor, a világközi kereskedelem, a technikai haladás élén, politikai 
hatalmának tetőpontján, a világközi hajóforgalom hegemóniájának birtokában, a 
gőzgépfeltalálás első forradalmi sikerének küszöbén ugyanazt a hatalmat és 
ugyanazt a példát jelentette az akkori világ számára, mint ma, az atomkorszak 
küszöbén az Egyesült Államok. És mindezen túl a demokratikus 
parlamentarizmus mintaképét, ami azonban az angol valóságban arisztokratikus 
elituralom volt. A francia forradalmi demokráciával szemben a konzervatív 
reakciót képviselte. 


Az a korszak vagy annak a korszaknak utolsó évei voltak ezek, amikor a francia 
jakobinusok, Saint-Simon hívei a vasútban, a gőzmozdonyban és általában a 
gőzgép csodáiban egy új világtestvériség, a népeket egymáshoz közelebb 
kapcsoló humanizmus leghatalmasabb eszközét ünnepelték. Hogy ugyanakkor az 
angol takácsok és szövőmunkások sztrájkokkal, vad rombolásokkal üzenjenek 
hadat az új gépi korszak uralmának, mint egy új szolgaság, egy új szociális 
zsarnokság előhírnökének. A Napóleont legyőző Anglia ez, amely mögött - 
miközben az angol agrár-feudalizmus utolsó elszánt harcait vívta a gabonavámok 
védelmében - Byronnak vad, lázadó, mélabús lelke kísértett. 


Byron, a költő, az egész egykori angol közvéleménnyel és az egész Metternich- 
féle győzelmes, reakciós világrenddel szemben - ugyanúgy, mint Goethe - 
Napóleonban, a legyőzött és száműzött zsarnokban egy új korszak hősét, a 
szabadság és az emberiség héroszát látta. Mindketten hittek a császár nagy, 
fantasztikus terveiben, ideális szándékaiban, az Egyesült Európában, az Európai 
Egyesült Államokban. Napóleon bukása után csalódva látták, hogy az 
úgynevezett Szent Szövetség, a nagy államok császárai és királyai - miközben 


Napóleonban, az ő bukásában a zsarnokság megdöntését hirdették és ígérték a 
népeknek - ezek alatt a jelszavak, alatt és a felszabadítás ürügyén a saját 
zsarnokságuk megszilárdítását értették. 


Ennek fenntartására, megszilárdítására áldozták fel a nagy háborúban népeik 
százezreit. Németországban, de Angliában is elsősorban az új nemzedék érezte 
ezt, amelyik a háborúk! viharaiban nőtt fel. Innen támadt az életunalom, a 
hiábavalóság, a minden mindegy közhangulata és az ezt megszólaltató irodalom. 
Mire volt a tízesztendős háborús erőfeszítés, a sok áldozat, a sok vér és 
nélkülözés, ha a régi romlott uralmi rendszerek győzelmesen kerültek ki belőle és 
mindent ott folytathatnak, ahol abbahagyták?! 


- Mire volt mindez - kérdezte Byron is -, ha a nagy zsarnok után, akiben legalább 
igazi nagyság volt, most újra a kis zsarnokok uralma következik? Azért 
küzdöttünk, hogy miután az oroszlánt sikerült elejteni, farkasok vagy rókák 
egyenek meg? 


Byron kitartott Napóleon mellett, annak bukásában is. Híres szatíráiban az 
egymást követő békekongresszusokról, a három császár bécsi és veronai 
találkozójáról, az akkori UNO-naggyűlésekről írta ezt a gyilkos strófát: 


Wer tagt in dieser weihevollen Halle? 
Die heilige Allianz! Die drei für alle. 
Die irdische Trinitát. Gott nach geschaffen. 


So wie der Mensch sie sieht wiederholt in Affen. 


Ein in der Zwecke, aus drei hohlen Köpfen. 
Den Stoff für ein Napoleon-Hirn zu schöpfen. 
Seltsames Schauspiel! Der Kongress vereint. 


Das voller Widerspruch und ungleich scheint. 


Die Herrscher sind sich gleich ganz gut, 


Wie die Münzen, die derselbe Prágstock schlug! 

Széchenyi azonban nem a byronizmust, nem a világfájdalmat és a csalódást 
hozta Angliából. Ez különben ott is csak irodalmi divat maradt. S az angol 
világpolitikában nem igen jutott szóhoz. Széchenyi egy csodálatos magyar 
forradalom ösztöneit hozta magával onnan a magyar parlagra: az angol 
szövőgyárak, a vas- és acélművek, a gőzhajók és vasutak akkori gépcsodáinak 
világából. A magyar elmaradottság szégyenérzetét s a gazdasági és szociális 
újjászületés eltökéltségét hozta és mindebben a magyarság új hivatásának, 
nemzeti nagyságának álmait, hogy itthon aztán felőrlődjék a bécsi, Metternich- 
féle konzervatív reakció és az itthoni vak maradiság elleni küzdelemben és végül 
túlszárnyaltassék a Kossuthék szélsőbb, liberálisabb nemzeti törekvéseitől... 


Wesselényi Miklós, aki angliai útján, Széchenyinek útitársa volt, csak a lovakat, 
az angol telivér lótenyésztés élményeit hozta, annak eredményeit csodálta meg, 
s a falkavadászat angol sportját, nagyúri kedvteléseit. Amikor egy skóciai 
huszárezredet látogattak meg az ottani táborban, Wesselényi el volt ragadtatva 
tőle, hogy felszerelésük szóról szóra a magyar huszárságénak másolata volt. Még 
nyergeik is Tiszafüreden készültek, a magyar nyereggyártás akkori telephelyén. 


- Íme tőlünk is lehet valamit tanulni! - mondotta boldogan Széchenyinek. 


- De nekünk is tőlük - felelte ez. - De többet a füredi nyergeknél... 


LI. Fejezet 


A törvényhozás számára Sopronban alig akadt már komoly tennivaló. Most már, 
futás közben vagy futás előtt, a nagy reformokkal kísérletezni azt jelentette 
volna, mintha a házat újra akarnánk bútorozni, miközben a tetőt már 
ránkgyújtották. 


Tasnádi Nagy Andrással, a képviselőház elnökével, aki híven kitartott a jobboldali 
reformpolitika nagy céljai mellett s a németbarátságban, velünk együtt, 
Magyarország utolsó mentségét kereste, sokszor eltűnődtünk itt a magyar sors 
kérdésein. Az ő derült, nyugodt kedélye, világos ítélete tartotta a lelket sok 
barátunkban, akik keserű tépelődések közben újra és újra felvetették a nagy 
kérdést: a helyes utat választottuk-e, amikor döntenünk kellett a lehető és 
lehetetlen között? 


Hóman Bálint, gyakori társunk ezekben az önmagunkkal folytatott 
vitatkozásokban a múltból vett történelmi példákkal és a jövő történelmének 
előrevetett képeivel vigasztalt bennünket. Akárhogy forgattuk a dolgokat, mindig 
csak oda lyukadtunk ki, hogy bármi sors várjon is reánk - nem tehettünk 
másképpen. 


Akkor ott, a Stornó-ház boltívei alatt még nem gondoltuk, nem hittük volna el, 
hogy Tasnádi Nagy Andrással a wolfsbergi angol fogolytáborban fogjuk 
viszontlátni egymást. Hogy ott, mint priccs-szomszédok, folytatjuk majd tovább 
ugyanezt a vitatkozást, ugyanezekről a kérdésekről. 

Körülöttünk a maradék vármegyékben, a magyar latifundium és hitbizomány 
határtalan uradalmai terjeszkedtek: az Esterházyak, Batthyányak, Festeticsek és 
az egyház, a holtkézi birtokok tízezer holdjai. De mit akarhattunk volna most már 
a földreformmal, a földvagyon új megosztásával, amikor az ország földjét 
nyolctized részben már idegen, ellenséges hadsereg taposta és Debrecenben a 
szovjet oltalom alatt megalakult magyar kormány - Teleki Gézáék, Dalnoki 
Miklósék - máris hozzáláttak a maguk módján a nagybirtok lefoglalásához és a 
frontok mögött, oda túl már feldúlt kastélyok és kúriák jelezték a népi 
demokrácia bevonulását a magyar történelembe. 


És ugyanúgy, mit kezdtünk volna az új munkástörvényekkel, azok régi, 
elmulasztott nagy szociális feladataival, amikor már Moszkva szuronyain hozta a 
szocializált, munkáskézre, illetve állami kezelésre, birtoklásra juttatott gyárak, 
bankok, bányák, ipari és kereskedelmi vállalatok megváltó programját, az 
úgynevezett proletárdiktatúra legvadabb álmait és ígéreteit? És mit kezdtünk 
volna a közigazgatás népi értelemben vett átszervezésével, amikor a keleti 
vármegyékben már véresszájú parasztasszonyok ültek a főispáni székekben és 
mezítlábas szovjet agitátorok foglalták el a polgármesterek, szolgabírák és 
községi jegyzők helyét? 


És hogy kelthettük volna életre, hogy állíthattuk volna talpra az utolsó órákban a 
nemzeti, népi ellenállás életre-halálra elszánt hadseregét, mint Kossuthék tették 
egy lábdobbantásukkal - amikor a régi már elcsüggedten, részben szinte 
felbomlóban volt: lelkében, elhatározásaiban meghasonlott tisztikarral s a 
vereségektől, a folytonos visszavonulástól lelkét vesztett, a belső propagandától, 
felsőbb példáktól megmérgezett legénységgel, amely már haza szeretett volna 


széledni, hogy a nagy felfordulásban mentse a magáét, a menthetőt s a nagy 
földosztás és osztozkodás zsákmányából, előnyeiből üres kézzel ki ne maradjon. 


Mindezzel szemben, törvényekkel, rendeletekkel meg lehetett volna konstruálni, 
oda lehetett volna állítani ellenkép gyanánt a magyar népi-nemzeti állam új 
épületét, az egészséges, okos, mélyreható reformok összhangzó együttesében. 
De mindez már csak papírépítményt és ugyanilyen demonstrációt jelentett volna. 
Végrehajtására, az életbe való átültetésére az adott viszonyok között már 
gondolni sem lehetett. Mindez, mint egy elkésett bűnbevallás hatott volna 
mindarról, amit húsz éven át az egymást követő kormányok és pártok 
elmulasztottak vagy hiába próbáltak megvalósítani Horthyék leküzdhetetlen 
ellenállása folytán. 


Az új kormány Szálasi Ferenc miniszterelnöksége alatt a kivételes háborús 
felhatalmazás birtokában próbált az egyre jobban tornyosuló háborús 
zűrzavarban rendet teremteni, hogy rendeleteivel, intézkedéseivel - mint az 
ilyenkor történni szokott - legtöbbször a zűrzavart növelje s újabb 
rendetlenséggel tetézze a már meglévőt. 


A Budapestről felében-harmadában elmenekült minisztériumok bürokratikus 
gépezete, amint új székhelyén íróasztalok mellé telepedhetett, lefogyatkozott 
létszámmal próbálta tovább folytatni működését, lehetőleg a régi méltóságos 
tempójával, amely mögött azonban már a fejvesztettség tehetetlensége 
idegeskedett. 


Az új miniszterek, szegények, úgy tettek, mintha még mindig a régi, 
fellebbezhetetlen hatalmat jelentenék a maguk uralmi területein. A közigazgatás 
expozitúrái fejüket vesztve próbáltak érvényt szerezni a központ 
rendelkezéseinek. A vidéken - az új rend jogcímén - az egyéni erőszakoskodások, 
hatalmi túlkapások sokasodó sérelmei, másrészről a régi rend passzív ellenállása 
kísérte a kormány jószándékú intézkedéseit. 

Valami panasszal kísérleteztem én is egyszer az egyik miniszternél, aki a panasz 
nyomán jó két órán keresztül magyarázta, hogy fogja ő a szőlőbirtokosokat, a 
bort rejtegető termelőket és kereskedőket arra kényszeríteni, hogy készleteiket a 
megszabott árak mellett a piacra hozzák. Barátom roppant büszke volt a maga 
körmönfont leleményességére, amely rendeletének minden mondatában ott 


ólálkodott rejtett csapdák, hurkok és horgok formájában - az ádáz háborús 
rejtegetőkkel szemben. A rendelet nagyszerű volt. Papíron elébe vágott minden 
ellenravaszságnak, bevágta az útját - papíron - minden menekülésnek, minden 
kitérésnek. A dugott bor azonban mindennek ellenére nem volt hajlandó biztos 
menedékéből előbújni - legfeljebb csak zugárakon. Az oroszok aztán előhívták 
anélkül, hogy ennyi finom, miniszteri leleményességet vesztegettek volna rá. 


Egy másik rendelet a bicikliket akarta mindenáron szocializálni. Ezek 
beszolgáltatását minden második héten kötelezővé tették. Hogy miért volt olyan 
nagy szükség a biciklikre, senki sem tudta megmagyarázni. Az autókkal szemben 
ugyanilyen szigorúság jelentkezett. Újabb és újabb felülvizsgálásokkal próbálták 
ezeket a kedvezményezett tulajdonosoktól elkobozni. De ezek kasztja közben 
egyre szaporodott, ahelyett hogy fogyott volna. A zug benzint papíron éppen úgy 
lefoglalták, mint a zug bort, hogy forgalma - csillagászati árak mellett - ugyanúgy 
egyre nagyobb méreteket öltsön. 


A nagybirtokosok az úgynevezett egyéni, tehát önkényes jármű- és 
állatrekvirálások ellen, amelyek szintén a kormány nevében szaporodtak, alig 
tudtak védelmet vagy utólagos elégtételt szerezni. Sopronban korai 
kommunistáknak neveztük ezeket a martalócokat, akik nem tudták bevárni a 
szovjet uralom bekövetkezését. 


Az a törekvésünk, hogy a régi bürokráciát szabadabb szellemű, gyakorlatias 
gondolkodású, a valóságos helyzet követelményeinek megfelelő, agilis és 
tehetséges emberekkel frissítsük fel a városok és vármegyék élén egyes 
helyeken az ellenkező véglet kapkodásában és tehetetlenségében jelentkezett. 
Miskolcon például egy derék fiatal fodrászmesternek, Szekszárdon egy 
ugyanilyen asztalosnak, másutt egy fűszerkereskedőnek vagy borügynöknek 
városvezetői tevékenységéről kaptunk kétségbeesett jelentéseket, panaszokat. 


A csodálatos azonban az volt, hogy a magyar közigazgatás ebben a szörnyű 
zűrzavarban is, az utolsó pillanatig is, úgy-ahogy, de mégis el tudta látni a maga 
emberfeletti feladatait és az általános felfordulást vagy pánikot az utolsó 
pillanatig, az oroszok bevonulásáig el tudta hárítani, meg tudta akadályozni. 

A bizonytalanság bomlasztó erői a hadseregben is elhatalmasodtak. A vezetőség 
körében, a parancsnokságokban beállott változások, az egymást keresztező, 


egymásnak ellentmondó intézkedések mind ebben az irányban hatottak. A 
katonák közül azok, akiknek lelkét Horthy példája a megadás gondolatával 
megrontotta, most már csak újabb alkalomra vártak, hogy ezt a legfelsőbb példát 
kövessék. Miután egészben, az egész hadsereggel együtt, mint ahogy Horthyék 
szerették volna - nem adhatták meg magukat, megadták részletekben, 
egyenként vagy kisebb csapatokban. Az egyszeri felbomlás helyett a lassú 
elforgácsolódás tünetei jelentkeztek. 


De az is megtörtént, mint a dunaföldvári hídfőnél, hogy egy egész hadosztály 
szakadt ki a frontból, utat nyitva az orosz előretörésének, amely az egész Duna- 
vonalat megingatta és a Dunántúl sorsát eldöntötte. 


A csapataink ruhával, fegyverrel való ellátása, utánpótlása épp a téli hónapok 
jöttén most már egyre nagyobb nehézségekbe ütközött. Közvetlenül a frontok 
mögött, a falvak roskadásig meg voltak terhelve fegyvertelenül ődöngő 
katonákkal. Sokan azt mondották az úgynevezett illetékesek közül: kifogyott 
minden, nem lehet az embereket üres kézzel, fegyvertelenül a frontra küldeni. 
Mások viszont azt bizonyítgatták, hogy a raktárak tömve vannak. Minden van: 
bakancs, köpenyeg, fegyver, de a front mögöttiek mindent szabotálnak. Nem 
adnak ki semmit, mindent letagadnak, hogy ezzel is gyöngítsék az ellenállást. 
Budapest bekerítésével a hadsereg nagy központi arzenálja, fegyverműhelye, a 
csepeli üzemek elvesztek az utánpótlás számára. A hadvezetőség azt panaszolta, 
hogy a németek nem teljesítik ígéreteiket. Mások szerint a csepeli és győri 
üzemek is kezdettől fogva lanyhán, késedelmesen, nagy elmaradásokkal 
teljesítették az előállítást és leszállítást egyaránt. Az üzemek ellenőrzésére oda 
helyezett Aladár tábornokok élvezték az ellenőri állások összes előnyeit és 
szemet hunytak a szándékos és egészen szembeötlő mulasztások felett is. 


A hadsereg felszerelése igazában csak az úgynevezett győri program nyomán, 
tehát 37/38-ban indult meg teljes erővel. Az orosz fronton, a doni áttörés folytán 
a front mögött felhalmozott magyar hadianyag nagy része odaveszett. 
Géppuskákban, géppisztolyokban, aknavetőkben, páncélosokban, 
páncéltörőkben és nehéztüzérségben kezdettől fogva hiányos, sokszor egészen 
gyatra volt a felszerelésünk. A légierők dolgában, akár a harci gépek számát és 
teljesítőképességét, akár a védelemre, az elhárításra való felkészülés eszközeit 
tekintve, sose jutottunk túl a kezdet nehézségein. 


A magyar hadseregegységek parancsnokai a frontokon sokszor tiltakozni voltak 
kénytelenek a németeknél, akik emberhiány folytán néha még a hitványán 
felszerelt magyar egységek bevetését is forszírozták. 


Senki sem tudta megmondani, mennyire rúgott a magyar hadsereg harcba 
vethető fegyveres ereje, amikor a legmagasabb létszámot ütötte meg. A később 
visszakerült országrészek, különösen Erdély sorköteles férfi lakosságát már nem 
is tudtuk, csak nagyon kis százalékig, felhasználni, igénybe venni. Rendes 
körülmények között a meggyarapodott ország tizennégy milliónyi népessége 
mellett legalább egymilliós hadsereget kellett volna kiállítanunk. Ennek talán a 
fele része, ha frontszolgálatra, fegyver alá került. 


A lelki megingás, meggyöngülés ható tényezőivel szemben a csapatok bizalmát 
csak új, döntő sikerekkel lehetett volna helyreállítani. Ezek azonban a németek 
fokozódó kimerülése folytán már nem jelentkeztek. Tankokat a németek még 
tudtak küldeni, de gyalogosokat már alig. Általánosan elismert panasz volt, hogy 
a legénység és a tisztikar között az a régi meghitt bajtársi viszony, amely 
valamikor a csapatok ütőerejét, ellenálló képességét, bizalmát és kitartását 
annyira alátámasztotta, a hevenyészve feltöltött hadseregben már alig-alig 
tudott gyökeret verni. Sokan a magyar tisztképzés, a Ludovika Akadémia hibás 
szellemében, irányításában keresték ennek okait, amely az elkülönülő 
kasztmagatartás és az úgynevezett úri modor öntudatosítására vetette a fő súlyt: 
a népi, testvéri és bajtársi azonosulás nagy érzései, kötelességei helyett. 


LII. Fejezet 


A hadseregben a fegyelem meglazulásának ismétlődő tüneteivel szemben a 
parancsnokságok megpróbáltak Szálasi drákói rendeletei nyomán ugyancsak 
drákói eszközök alkalmazásával segíteni a bajokon, de ezek inkább rontottak, 
mint javítottak a helyzeten. A frontról eloldalgó s a frontok mögött bujkáló és 
szökevény katonákat, tetten érés esetén agyonlövéssel sújtották. Mindezek 
lélektanilag, mint a kétségbeesés eszközei, az ellenkező irányban hatottak: a 
dac, a megszégyenítés, a kétségbeesés érzését erősítették a szökésre, 
megadásra hajlamosokban. 


Sopronban egyszer tanúja voltam annak a jelenetnek, amikor egy trafik előtt, 
cigaretta és dohánykiosztás alkalmával egy százados és egy főhadnagy azon a 
címen követelték kedvezményes kiszolgálásukat, hogy ők: menekült tisztek. 


- Már hallottunk erdélyi menekültekről, menekült tisztviselőkről, menekült 
csángókról, de azzal dicsekedni, hogy menekült katonatiszt vagyok, ezt most 
halljuk először! - jegyezte meg a tömegből egy éles nyelvű úriasszony. Ezt a 
megjegyzést olyan általános helyeslés és derültség kísérte, hogy a tiszturak 
kénytelenek voltak szégyenkezve csakugyan - elmenekülni a trafik elől. 

Pulszky Ferenc, Kemény Zsigmona, Jósika Miklós, Degré Alajos, Buschbach Péter 
memoárjai, hol panaszos, hol kedélyes megjegyzésekkel kísérik a 48-as 
szabadságharc, a nagy nemzeti ellenállás társas életének visszásságait, amelyek 
a front mögött, sőt a hadra kelt seregek részvételével sokszor olyan groteszk 
ellentétben állottak az életéért viaskodó nemzet tragikus, veszendő helyzetével. 


Görgey hadseregének átvonulását a bányavárosokon, előtte és mögötte 
ellenséggel, folytonos nehéz hegyi csatározások közben bálok, táncmulatságok, 
zajos ünnepségek, eszem-iszomok kísérték. Gróf Vécsey Károly tábornok, aki a 
déli, bánáti hadsereg parancsnoka volt s az aradi vértanúk között szenvedett 
mártírhalált, ugyanilyen eszközökkel gondoskodott, főleg a tisztikar hangulatának 
ébren tartásáról. Táborában, Temesvár ostroma közben, szinte a várágyúk 
lőtávolán belül egymást érték a környék úri társadalmának s a hadsereget 
hintókon, kocsikon kísérő tiszti családoknak részvételével a tábori bálok és egyéb 
mulatságok. 


Paszkievics hadseregének egyik főtisztje az orosz katonai invázió történetéről írt 
munkájában elmondja, milyen kocsi- és szekérkaravánok kísérték a magyar 
honvédhadsereget ide-oda való menetelései közben: a csaták közelében 
megtelepedve, polgári tábort ütve, hogy a vesztett ütközetek nyomán aztán az 
utakat eltorlaszolva, hidakon megrekedve megakadályozzák a csapatok 
visszavonuló mozdulatait és zavart, pánikot keltsenek azok soraiban is. 


A 44/45-ös dunántúli ellenállás háborús frontjai mögött a frontoktól sokszor 25-30 
kilométer távolságban ennek a 48-as háborús társas életnek tüneteivel lehetett 
találkozni. A menekültek kocsi- és szekérkaravánjai úgy özönlöttek most is a 
harcoló frontok előtt vagy azok nyomában visszafelé, miközben a harcoktól még 
nem érintett területeken a polgári társadalom valami csodálatos fanatizmussal, 
az utolsókig kitartott a csodavárás reménykedésében és a kétségbeesés 
derültségével, ha bálokat nem is rendezett, sok helyen zajos eszem-iszomokba 
fojtotta bánatát. A tisztek menekülő családjai is lehetőleg a frontok mögötti 
falvakban, városokban telepedtek meg s közeli jelenlétük - a lelkesedés helyett a 
lelki megterhelést éreztette a harcoló férjek és családapák magatartásában. 

Háta mögött és saját soraiban is ennyi lelki, erkölcsi akadállyal megterhelve, 
gondoskodásban, ellátásban, fegyverzetben, felszerelésben sokszor mostoha 
körülmények között a hadsereg maradék zöme mégis helytállt. A kemény tél 
megpróbáltatásait épp úgy elviselte, mint sokszor a parancsnokságok 
kapkodásait. Tudta, hogy az ország, a magyar föld utolsó barázdáit védelmezi. 
Tudta, hogy mi vár rá is, az országra is, az egész magyar népre, saját 
hozzátartozóira, testvéreire, gyermekeire. Tudta ezt és inkább akart elvérezni 
hősiesen. Túlról már a legázolt, kirabolt, legyilkolt, meggyalázott ártatlan 
magyarság üvöltözte át hozzá, hónapok óta már, a bukás, a pusztulás, a 
szolgaság jajkiáltásait - harcolt tehát, mint Dávid a Góliáttal szemben - 
inaszakadtáig. 


Voltak hadosztályok, amelyek létszámuk felét elvesztették, ezredek, amelyeknek 
sorait sebesültek, holtak, betegek, fogságba jutottak megtizedelték. Fiatal és 
önkéntes zászlóaljak viaskodtak, mint valamikor 48 piros sapkás honvédéi az 
egyenlőtlen harcban, minden talpalatnyi magyar földért. 

Közben jöttek a menekültek, akik már az ostrom ideje, véres napjai alatt ki tudtak 
szökni a sanyargatott fővárosból. Ezek elmondották, sokszor az emlékezés 
izgalmától reszketve, mit kellett Budapest népének átélnie, elviselnie fizikai, lelki 
megpróbáltatásokban. Heteken át, csikorgó hideg télben, sötét pincék mélyén 
meghúzódva, fűtés, világítás nélkül, körülöttük tomboló harcok robajában, omló 
házak romjai között botorkálva, éhségtől, betegségektől kínozva. A tűzharc 
pillanatnyi szünetelése közben, hogy rohantak az utcára havat összekaparni, 
hogy vizet melegíthessenek. Hogy lesték szorongó szívvel, az utcai harcok ide- 
oda hullámzó esélyeit, amikor egy-egy háztömbért, de még csak egy-egy házért 
is külön helyi ostromokat folytattak a védők és a támadók, s emeletről-emeletre 
kergették egymást, elsáncolva magukat a kipusztított, elhagyott lakásokban. 
Asszonyok, fiatal leányok milyen példáját adták a lelki, sőt fizikai hősiességnek, 
hogy fogták fel a sebesülteket, hogy gondozták a betegeket, gyermekeket, 
életüket százszor kockáztatva. 


Budapestnek végig kellett néznie saját romjai között dideregve Buda ostromát, a 
vár, a királyi palota pusztulását, ahová a magyar és német védelem utolsó 
töredékei, csakúgy, amint egy Alcasarban, az utolsó lélegzetig harcoltak a 
roppant túlerő ellen. 


A hatalmas, mélyen a sziklába vágott évszázados pince-boltozatok nagyszerű 
fedezetet adtak a legsúlyosabb bombabecsapódások és ágyúlövedékek ellen is. A 
vár kupolájának beomlása olyan volt, mintha az ország fejéről leütötték volna a 
koronát. A palota végül beomlott tetőzetével, szétrepedt falaival, mint roppant 
tátongó sebekkel, kiégett ablakaival, mint megvakult szemekkel, 
becsapódásoktól összerombolt, meggyalázott homlokzatával, fedélzetének 
csupasz, égnek meredő vasvázával, félig behavazva, félig koromtól, portól 
borítva - földre teríttetett. Savoyai Jenőnek, a zentai győzőnek megrongált, 
rokkanttá sebesített szobra úgy ágaskodott előre, mint egy tűztengerből, a 
romok közül kirohanó lovas, kinyújtott jobb karjával, kezében a marsall bottal, 
még mindig rohamra intve holtan heverő hadoszlopoknak. 

De amíg lehetett, a védők teremről-teremre védekeztek. Látniuk kellett, hogy 
pusztulnak el egymás után a Hunyadi terem, a Habsburg terem, a nagyszerű 
trónterem, amelyben 1896-ban a millenniumi ünnepségek során Ferenc József, a 
császár és király az országgyűlés együttes hódolatát fogadta. 


Itt jelent meg utoljára a nyilvánosság előtt, a király oldalán, a magyarság 
örömében, büszkeségében osztozva Erzsébet királyné, örökös talpig 
gyászruhájában, mint egy márványarcú kísértet a shakespearei tragédiákból, 
hogy könnyeket csaljon szemébe, ezekbe a fájdalomtól kiégett szemekbe a 
hódoló ország hűsége, tüntető üdvriadalma. 


Mindenkinek emlékében élt még akkor, hogy ő volt, aki a 67-es kiegyezést a mi 
javunkra eldöntötte, s Andrássy és Deák álláspontját a királynál, az osztrák 
kamarillának: a király édesanyjának, Zsófia főhercegnőnek és a 
Schwarzenbergereknek, Belcredieknek, Beustoknak utolsó erőfeszítéseivel 
szemben sikerre vitte. 


A pozsonyi Moriamur-jelenet ismétlődött itt meg, keleti fejedelmi pompa és 
nagyúri fény külsőségei között. A díszmagyarba öltözött főrendek és képviselők 
között ott volt a magyarhoz annyira hasonló nemzeti viseletben a horvát szábor 
negyven tagú deputációja. Ott voltak az erdélyi szászok, a román és tót 
nemzetiségek küldöttei, képviselői és ott volt Fiume városának, a membrum 
sacrae coronae-nak törvényhatósága, a magyar kormányzó vezetésével, a 
Kárpátoktól az Adriáig a magyar hatalom birtokosai, képviselői. 


És itt a Hunyadi teremben szolgálták fel IV. Károlynak, az utolsó királynak és Zita 
királynénak a négy kardvágás ünnepsége, fogadalma után a hagyományos 
koronázási ebédet, az ősi Árpád-kori ceremóniák betartásával, arany 
edényekben, az arany és kristályserlegekben tokaji borral a zászlós urak, mint 
étekfogók segédkezése mellett. Most mindez füstölgő, kormos romhalmazzá lett. 

Az Anjouk, a Jagellók, a Hunyadiak Budája 1541-ben török kézre került, ostrom 
nélkül, érintetlenül. De akkor még kezünkön maradt, magyar uralom alatt: 
Erdély, a dunántúli részek és a Felvidék, Felső-Magyarország karéja. A török 
uralom másfél százada alatt Buda vára, ha megviselt állapotban is, de fennállott 
az 1686-i ostromáig, a visszafoglalásáig. A korszakbeli külföldi utazók, német, 
angol vagy francia követségek tagjai, akik a Dunán lefelé, Konstantinápolyba 
igyekeztek, még mindig csodálattal számoltak be a királyi paloták romladozó 
szépségeiről. A tizenhetedik század negyvenes éveiben a budai basa még 
megvételre kínálta Pázmány Péternek Mátyás király könyvtárának, a világhírű 
Corvináknak, megmaradt sok-sok példányát. 


Az 1686-i várostrom szinte földig pusztította mindazt, amit a török uralom is 
fenntartott és megkímélt. Petneházy hajdúi, akik a küzdelemből, a várostrom 
harcaiból a magyar vitézségnek is részt kértek és az elsők közt hágták meg a 
falakat, már csak romhalmazokra léptek. Az ő nyomukban azonban, ha véresen, 
megfogyatkozott erővel is, de a magyar feltámadás költözött be újra a romok 
közé. 


A vár védelmében, a törökök oldalán - mint az egykori krónikák elmondják - a 
zsidó negyed lakosai fejtették ki a legnagyobb ellenállást. Szinte mind egy szálig 
le kellett vágni őket. A török uralom alatt az általa megszállt országrészek 
kereskedelme és a magyar kézen maradt területek áruforgalma az újra 
megszaporodott budai zsidóság közvetítésével bonyolódott le, s így minden 
érdekük is ennek az uralomnak fennmaradásához fűződött. A budai basák kegyeit 
a már akkor is ismeretes módszerek szerint újra és újra biztosítani tudták a 
maguk számára. Ennek ellenében privilegizált helyzetet élveztek minden 
vonatkozásban. 


Majdnem két század múltán, 1849-ben Görgey honvédéi, ha csak futó napokra is 
a magyar felszabadítás, a magyar szabadság zászlaját tűzték ugyanezekre a 
falakra. Most egy kéthónapos ostrom nyomán a ferencjózsefi Nagy- 


Magyarországnak királyi szimbólumát újra idegen hódítás, idegen barbár uralom 
vas talpai taposták romokba, az egész maradék országgal együtt. 


Buda elfoglalása 1541-ben a magyar élet, a magyar kultúra európai 
folytonosságának megszakadását jelezte, százötven évre. Most, Budapest eleste, 
megszállása ugyanannak a tragédiának megismétlődését jelentette - az egész 
országra kiterjesztve. 


LIII. Fejezet 


Ha a magyar hadtörténelem fel fogja jegyezni a dunántúli ellenállásnak, ennek a 
hősi visszavonulásnak teljesítményeit, nem kell majd szégyenkeznie. Ezek 
nemcsak arról beszélnek, hogyan volt lehetséges, Horthyék megadása után, még 
közel fél esztendőn át feltartóztatni az orosz előnyomulást, de arról is: mi lett 
volna, mi lehetett volna, ha onnan felülről, a kormányzói szék magasságából, 
kezdettől fogva más lélek, más példa éltette volna ezt a nemzeti ellenállást? Ha 
Horthyék a megadás helyett a nemzeti önvédelem parancsát követik. Ha nem 
ássák alá ennek szellemét, ha nem bontják meg a nemzeti társadalom erkölcsi 
egységét, eltökéltségét, hanem élenjárnak vagy legalább élére állnak csak az 
utolsó pillanatban is, amikor már úgy sem volt számukra más választás, csak a 
szovjet szolgaság, a szovjet rémuralom vagy: a hősi elbukás?! 


- Hát akkor is, mégis elbuktunk volna! - mondják azok, akik a megadásban 
keresték a menekülést. - Mert hiszen úgy se, akkor se lett volna már semmi célja, 
semmi értelme az ellenállásnak. De nem, inkább azt bizonyította a budapesti és a 
dunántúli ellenállás, hogyha még csak egy hónappal is tovább tudtuk volna 
védelmezni a Duna-vonalat és a német összeomlás nem az Enns-nél, de itt érte 
volna az oroszokat, a Dunántúl angolszász megszállás alá kerülhetett volna s 
nem esik az orosz pusztítás, a szovjet uralom áldozatául. 


Ha viszont csak egy hónappal hamarabb megtört volna a magyar ellenállás, a 
szovjet hadai Svájc határáig lerohanták volna fél Európát. Ez az igazi mérlege 
ennek az öthónapos küzdelemnek. Ennek a céltalansága miatt megvádolt, 
legyalázott, bitófa alá állított fasiszta ellenállásnak. S kell ennél, lehet ennél több, 
meggyőzőbb igazolása a magyar jobboldali politikának, akár a nagyvilág, akár a 
magyar történelem előtt?! 


Hogy a szerencsésebb Nyugat sose fogja elismerni, se meghálálni ezt a magyar 
hősiességet, ezt a magyar önfeláldozást, aminthogy nem hálálta meg se a tatár 
veszedelem, se a török hódítás feltartóztatását, elhárítását se, mindez semmit 
sem változtat ezen az igazságon. 

De erre az ellenállásra - s ez az igazság másik oldala - nem 1945-ben, nem is 
1939-ben, hanem 1920-ban s attól kezdve minden nap és minden órában 
készülnünk kellett volna. Először és mindenekelőtt: erkölcsi, társadalmi, szociális 
előfeltételeinek megteremtésével, biztosításával. Azután és ezzel együtt: a 
fegyveres, katonai helytállás ugyanilyen megszervezésével. Én, szerencsétlen, 
huszonöt éven át hirdettem ezt a célt, jósoltam a veszélyt, sürgettem a belső 
felkészülést. De hát, ha egy Demosthenes ékesszólása kevés volt rá, hogy az 
athéni demokráciát az északról fenyegető veszélyre, a macedóniai Fülöp 
inváziójára figyelmeztesse és előkészítse, mire mehetett az én gyönge szavam a 
magyar konszolidációs uralom süket hallgatásával, közönyével szemben?! 
Pusztába kiáltott szónak kellett maradnia. 

1944. decemberének első felében, Szálasi, Henney altábornaggyal és báró 
Kemény Gábor külügyminiszterrel kinn járt Hitlernél. Lelkes bizakodást hoztak 
magukkal. Hitler egy beszédében, amelyben a háború eshetőségeivel szemben 
ugyanilyen bizakodást nyilvánított, egyebek közt azt a kijelentést tette a 
végkimenetelt illetőleg: reméli, hogy a Mindenható meg fogja néki bocsátani azt, 
ami a háború utolsó két hetében történni fog. Ezzel újból az azgombombák és 
egyéb német titkos fegyverek pusztító bevetésére célzott. 


De pár héttel később, január első felében, a német harctéri jelentés már 
bevallotta, amit különben nem is titkolhatott el, hogy az orosz páncélos ékek már 
Berlin előteréig hatoltak. 


k:k:k 


Ezekben a hetekben a képviselők és magas rangú katonák sokat panaszkodtak, 
hogy Szálasihoz milyen nehéz kihallgatást kapni. Se informálni nem lehet őt, se 
tájékoztatást, irányítást nem lehet tőle kapni. A Stádium nyomda igazgatója 


említette ugyancsak nekem ezekben a napokban, hogy Beregffy tábornok azt a 
szigorú utasítást adta neki: állítsanak le minden egyéb nyomdai munkát, esetleg 
még a Függetlenség című lap előállítását is, mert Szálasi nagy munkájának első 
kötetét, amelyen most dolgozik, közre akarják bocsátani. (Úgy látszik Hitler 
megnyugtató közlései őt is ennyire befolyásolták. Rendíthetetlenül bízott ebben 
az utolsó nagy döntő fordulatban.) 


Egyik képviselő barátunk nem kisebb bizalmat tanúsított a várható eseményekkel 
szemben, amikor Szombathelyen arról tartott előadást, hogyan fognak a németek 
és velük együtt mi is, az oroszokkal és angolszászokkal a három világtér felett 
megosztozkodni. Egyelőre azonban nekünk már csak három-négy vármegye volt 
a talpunk alatt. 


Kemény külügyminiszter, mindenki nem kisebb csodálkozására, ugyanakkor 
Zágrábba sietett, hogy ott a horvátokkal tárgyaljon -miközben Pavelicsék már 
maguk is futni készültek. 1945 elején erős német páncélos egységek vadonatúj 
tigrisekkel támadást kezdtek a Sárréten keresztül. A támadás, kétnapi sikeres 
előretörés után megfeneklett a Sárrét mocsaraktól lepett térségében. 


Március 9-én Vorosilov hadai, ünnepélyes külsőségek között a lakosság egy 
részének, főleg a zsidóságnak üdvrivalgásaitól kísérve, felvonultak Budapesten. A 
budapesti rádióban Zilahy Lajos, mint a szovjet-magyar tudományos társaság 
elnöke, a szabadság, a nemzeti felszabadulás nevében hálától és magasztalástól 
alázatos hangon üdvözölte a dicsőséges szovjet hadsereget, amelynek diadalútja 
a valóságban kétszázezer magyar honvéd halálát vagy fogságba jutását 
jelentette... 


Én a sopronlövői magyar adó útján válaszoltam a lelkileg zilált, silány embernek 
erre a szégyenteljes eltévelyedésére. Az utolsó napokban még egyszer 
felkerestem Széchenyi István sírját a nagycenki kápolna templomban. 
Fohászkodtam egyet a magyarok Istenéhez. Bevallottam bűneinket s egy pár szál 
kora tavaszi mezei virágot tettem a nagy halott lábaihoz. (Vajon mit álmodhatott 
odalenn, miközben a magyar föld megindult a lábaink alatt és Észak rémes 
árnyai, amelyeket Wesselényi Miklós látnoki jóslatában annyit emlegetett, már 
elsötétítették a közeli láthatárt is.) 


A MAGYAR FA SORSA 


Emlékezés Milotay Istvánra (1883-1963) 


Milotay István, az un. Horthy-korszak nemzeti elkötelezettségű publicistáinak 
vezéregyénisége és példaképe teljesen ismeretlen - mert mindmáig 
agyonhallgatott - a mai Magyarországon. 1883. Május 3-án született Nyírbátorban 
(Szabolcs vármegye). A középiskolát Nyíregyházán, a jogot Budapesten és 
Kolozsvárott végezte. A kolozsvári egyetemen szerzett jogi doktorátust. A 
diploma megszerzése után rövid ideig ügyvégjelölt, később közigazgatási 
gyakornok volt Nyíregyházán, majd újságírói pályára lépett. 1907-től a Rákosi 
Jenő szerkesztette Budapesti Hírlap munkatársa, ahol politikai tárgyú cikkeivel és 
szépirodalmi tárcáival országszerte feltűnést és érdeklődést keltett. Szépírónak 
készült. Novelláinak gyűjteménye Neked kedves címmel 1912-ben látott 
napvilágot. 


1913-ban megvált a Budapesti Hírlaptól, s megalapította az Új Nemzedék című 
politikai, társadalmi és irodalmi hetilapot, amelyben irodalmi és publicisztikai 
téren a nemzeti hagyományok és a magyarság faji integritása alapján a 
legnagyobb önzetlenséggel és elszántsággal szolgálta nemzete ügyét. A 
bátorhangú lapba az akkori újságíró gárda legjelesebbjei dolgoztak. Erőteljesen 
keresztény és nemzeti iránya miatt szerkesztőségét és nyomdáját a világháborút 
követő forradalom alatt szétrombolták, a kommunizmus alatt pedig megjelenését 
betiltották. A kommün bukása után még egy hetilap-számot adott ki, 1919 
októberétől pedig mint napilapot jelentette meg. Vezércikkei vaskos kötetbe 
gyűjtve, 1924-ben jelentek meg Tíz esztendő címen. 


Milotay az új újságíró-generáció legkiválóbb publicistája, aki Rákosi Jenő után új 
hangot talált a korszerű problémák kifejezésére. Stílusa áttetszően tiszta: 
plasztikus képekkel dolgozik, az elmélkedő hangnál jobban szereti a 
megelevenítő, novellisztikus előadásmódot, amivel programjától független, önálló 
értékű szépirodalmi színvonalra emeli vezércikkeit. Problémaszemlélete egy 
olyan elliptikus pályán kering, amelynek egyik fókuszában a zsidókérdés, a 
másikban a magyar középosztály problémái állanak. Cikkei ott lendülnek át 
aktuálison túli értékszínvonalra, ahol a magyarság időtlen jelentőségű nagy 
kérdéseinek szemszögéből nézi az eseményeket, napi problémákat. 


1920. november elsején Milotay István vezetésével az egész szerkesztőség kivált 
az Új Nemzedék kötelékéből és megalapította a Magyarságot, így Milotay 1920- 
tól a Magyarság főszerkesztője, írásaiban jobbról támadja a bethleni 
konszolidációt. 1920-ban nemzetgyűlési képviselő a Keresztény Nemzeti 
Egységpárt programjával (1922-ig). 1933-tól 1945-ig keresztény párti, párton 
kívüli, majd kormánypárti országgyűlési képviselő. 


Pintér Jenő Magyar Irodalomtörténetének 1928-as képes kiadása így méltatja: A 
politikai eseményekhez, társadalmi kérdésekhez és irodalmi jelenségekhez 
kapcsolódó gondolatok költői szépségekkel bontakoznak ki Milotay István 
vezércikkeiből. Ez a kiváló stiliszta az árulások és megalkuvások korszakában az 
elvhűség és félelmet nem ismerő magyarság harcosa: logikus fejtegetéseiben az 
egyéni kifejező képesség ritka erejével s az álarcot megvető magyar szív és elme 
félelmes okfejtésével. 


Gömbös Gyula miniszterelnökkel megegyezve 1934 augusztusában kiválik a 
Magyarságtól és új kormánypárti napilapot indít Új Magyarság címmel, amely 
lapnak 1944-ig szerkesztője marad. A 30-as évek második felétől Imrédy Béla 
egyik legközelebbi híve, s annak bukása után is - noha az Új Magyarság továbbra 
is kormánylap - az imrédysták egyik vezéralakja. E közben is jelentős 
publicisztikai tevékenységet fejtett ki. 1944 szeptemberében tagja lesz a 
kormánypárti és szélsőjobboldali képviselőket tömörítő Törvényhozók Nemzeti 
Szövetségének, és a Szálasi-kormány oldalán áll annak végéig. A Német 
Birodalom őszinte barátja volt, de volt rá példa, midőn keményen utasította ki 
főszerkesztői szobájából a Német Birodalom teljhatalmú megbízottját: Barátaik 
lehetünk önöknek, de csatlósaik soha sem - mondotta. 


A front közeledtével az Országgyűléssel áttelepült az ország nyugati szélére. A 
nagy zárójelenetben Milotay István, aki egy jobbik ország lelkét száz és százezer 
példányszámos újságokkal formálta, vidéki újságíró lett Szombathelyen, ahol 
még hősiesen írta a Horthy-korszak nagy revízióját. A vörös vihar kisodorta őt is a 
hazából és persze neki is meg kellett járnia az emigrációs újságíró keserves útját. 
Ő volt a nagy vaa, akire lestek a himler-mártonok és az OSS apró pesti sakáljai. 
Mindnyájunk szerencséjére Milotay István nem amerikai gengszterek, hanem 
angol gentlemanek ausztriai zónájába került, akik, ha internálták is, nem 
szolgáltatták ki a magyarországi terror-bíróságnak. Csak angol barátai 
segítségével kerülte el a kiadatást. Ha otthon maraa, rá is akasztófa vár, hiszen a 
halálos ítélete már készen volt. 


A száműzetésben eleinte telve volt energiával, munkakedvvel. Angol fogsága 
alatt vaskos naplót írt, amely ott hevert lágerszobájának ágya alatt. Hogy, mi lett 
ezzel a naplóval? Ma már senki sem tudja. 


Az ausztriai angol menekülttáborból először Bregenzbe került, majd átköltözött 
Németországba, ahonnan 1947-ben kivándorolt Brazíliába. 1951 és 1954 között a 
Csűrös Zoltán szerkesztésében Sao Paolóban kiadott Új Magyarság 
főmunkatársának számított. Főleg az emigráns sajtó szélsőjobb oldalán 
elhelyezkedő orgánumokban publikált. 


Tulajdonképpen most következett az igazi emberi és magyar tragédia. 1950 után 
az emigrációs újságírás kis patkányai és apró törpéi arra akarták kényszeríteni, 
hogy írjon álnevek alatt. Talán három vagy négy cikkről tudunk, amelyeket 
Kölcsey Pál néven írt meg, hogy szólhasson a magyarsághoz. Aztán 
oroszlánkörmei még rákarmolták az ÚT és CÉL hasábjaira az utolsó nagy Milotay- 
írást, amely Horthy Miklós emlékiratainak kritikájaként Egy élet Magyarországért 
címmel a trianoni Magyarország tragédiájának végső elemzését tartalmazza. A 
hatalmas munka 1953 szeptemberétől 1957 júliusáig jelent meg folytatásokban a 
Hungarista Mozgalom akkor Salzburgban kiadott hivatalos lapjában, amelynek 
majd 15 esztendeig szintén munkatársa volt. 


1956-ban visszatelepült Svájcba, ahol az egyik protestáns öregotthon lakója lett. 
Milotay István elhallgatott. Bölcs fölényével talán úgy látta, hogy a rheinecki 
öregház csöndes magánya jobban illik az ő történelmi szerepéhez és 
nagyságához, mint az emigrációs kuvaszok marakodása. A svájci Rheineck-ben 
érte a halál 1963. február 10-én. Koldusszegényen, mert a magyar emigrációnak 
legkisebb gondja is nagyobb volt annál, hogy nyugodt, gond mentes életet 
biztosítson annak az embernek, aki legalább negyedszázadon keresztül formálta 
a magyarság és a magyar politika lelki arculatát. Temetésén magyar részről 
mindössze Henney Árpád, a Hungarista Mozgalom emigrációs vezetője vett csak 
részt harmadmagával, az öregotthon svájci lakóinak társaságában. 


Milotay István történelmi érdeme, hogy felismerte: nemzeti sajtó nélkül az idegen 
mérgezés gázfelhőiben elpusztul a magyar szellem, lélek és maga a magyarság 
is. S még ennél is nagyobb érdeme, hogy meg is tudta teremteni ezt a sajtót. 
Előbb a Prohászka Ottokárral együtt létrehozott Új Nemzedéke futott üstökösként 
a nemzeti ébredés élére, aztán jött a Magyarság, ahol feudális mágnások 
támogatásával mindig csak a magyar népért, a szegénységért, a parasztért, a 
földtelenért, a munkásért szólott. Végül pedig jött az Új Magyarság, amelyben 
kiteljesedett Milotay István egész nagysága. Kossuth, Petőfi, Bartha Miklós után 
most született meg a művelt, okos, tehetséges, magyar sajtó, amely már - 
szellemi téren - fölényesen tudott konkurálni a Dob-utcai ál-zsenikkel. És Milotay 
István nagyszerű vezéri egyénisége vonzotta, nevelte fel huszonöt év páratlanul 
álló újságírói gárdáját, amely a szabad sajtó fénykorát és legmagasabb nívóját 
teremtette meg. 


Oláh György, Rajniss Ferenc, Fiala Ferenc, Marschalkó Lajos, Dövényi Nagy Lajos 
és még oly sokan mások Milotay István szellemének napsugarában nőttek a 
nemzeti sajtó élvonalába. S ez a napsugaras, tiszta szellem átsugárzott a magyar 
politika huszonöt esztendejére is. A magyar szocialista szellem, a régi 
feudalizmustól szabadulni akarás minden magyar megmozdulásában ott volt 
Milotay István irányító keze. A Tíz esztendő, az Ismeretlen Magyarország, A 


függetlenség árnyékában vagy az Új világ felé, mind-mind mérföldkövek voltak a 
25 magyar esztendő göröngyös, majd véres útján. 


Gömbös Gyula, Imrédy Béla, Teleky Pál, Darányi Kálmán kaptak iránymutatást 
egy-egy Milotay-vezércikkből. De ezekből kapott lélekerősítést a 
reformnemzedék, az egyetemi ifjúság, a magyar paraszt és a munkás is, akiket 
ugyan elzárni igyekeztek egy-egy Milotay-vezércikk olvasásától, azonban mégis 
ezeken a cikkeken keresztül szivárgott bele a magyar közéletbe az új világ 
szociális, nemzeti szelleme. Személyében ő lett az országhódító hatalom 
elsőszámú és legtámadottabb közellensége, noha soha nem használt nagy 
szavakat, dübörgő frázisokat. Csupán tisztán, magyarul, emberien mindig a 
magyarság igazát hirdette. 


Minden idők talán legnagyobb magyar publicistája, egy új nemzedék és új 
magyarság lélekformálója, vészes és nagy történelmi idők váteszének sorsa 
tulajdonképpen az 1919 és 1945 közötti magyarság sorsa is. A magyar Látó, a 
magyar Ébresztő Széchenyi István-i sorsa ez. A fiatal szabolcsi újságíró valamikor 
megérkezett a budapesti Bábelbe, ahol egyszerre rádöbbent arra, hogy 
Magyarország egy idegen kisebbség meghódított gyarmatává lett. Az első 
világháború frontjain vérzett, harcolt a magyar paraszt, munkás, értelmiségi, s 
akkor Milotay látta meg elsőnek azt az idegen nemzeti kisebbséget, a zabálókat, 
az aranyláncot és gyémánt ékszert hordozókat, amely körülnéz, hogy: hol van 
még egy darab régi, elavult, ostoba Magyarország, amelyet ez a forradalom még 
meg nem hódított, s amelyet ők még meg nem ettek. Csodálatos-e, ha a kezdődő 
kommunista terror jegyében, 1918-ban, részeg, fellázított matrózokkal éppen 
Milotay István hetilapja, az Új Nemzedék szerkesztőségét töreti össze ez az 
országhódító hatalom? 


Éles szemével meglátta a Horthy-kor hibáit, és annak ellenére is megírta a kor 
mulasztásait, hogy lapját az akkori miniszterelnök, Gömbös Gyula támogatta. 
Vérében érezte a magyar parasztság sanyarú sorsát, látta a magyar bányászok 
és ipari munkásság elesettségét, nyomorát és mindazon többi árnyoldalát az 
akkori magyar életnek, amelyről csak kevesen mertek írni a többi közíró közül. 
Nem olcsó utcai antiszemitizmussal, hanem komoly és a tényeknek megfelelő 
írásokban figyelmeztette a hatalmon lévőket a magyar gazdasági élet 
elzsidósodására és az abban rejlő veszélyekre. Milotay István ember volt, és így 
voltak hibái, erényei - mint általában minden embernek. 


Ádáz ellenségei voltak, akik egyben a magyarság ellenségeinek számítottak. 
Ilyen volt pl. Klór Zoltán. az egykori Társadalmunk, majd később a New York-ban 
kiadott A: ember című szennylap főszerkesztője, aki Milotayt még a halála 
kapcsán is több hasábon keresztül gyalázta és rágalmazta, és legnagyobb bűnéül 


rótta fel, hogy végtelenül és haláláig szerette fajtáját és élete koronája a 
magyarság sorsáért való aggodalma és féltése volt. Bűne volt még, hogy a másik 
nagy magyar publicistához, Bartha Miklóshoz hasonlóan váteszi szemekkel látta a 
magyar tragédiát, illetve azokat az erőket, amelyek ennek a tragédiának a 
kibontakozását sürgették és előidézték. Talán Milotay István tehetett arról, hogy 
az ország egész gazdasági csatornája a Kereskedelmi és Hitelbank trezorjába 
ömlött, és a zsilipnyitók a kornfeldek, a weissek, a kiéinek, meg a vidajenők 
voltak? 


Mert vajon ki látta jobban Milotay Istvánnál a régi Magyarország súlyos 
mulasztásait? Ki tapintotta ki jobban a monarchiából átmentett Magyarország 
szociális igazságtalanságait és ki merte olyan bátran és állhatatosán odakiáltani 
az akkori hatalmasoknak, a Bethlen Istvánoknak és Károlyi Gyuláknak, hogy: 
Urak, nagy baj lészen itten, ha késik a földreform, s ha a százezer holdak 
csodakastélyai mellett még sokáig lapulnak a nincstelen agrárproletárok 
tüdővészt lehelő és középkorra emlékeztető sárviskói. Voltak vezércikkei erről az 
égető kérdésről, amelyek már-már úgy hatottak, mint prózában feloldott Ady- 
versek s amelyek megrázták az országot, és kellemetlen perceket okoztak a 
budai királyi palota akkori urának. És vajon ki pendítette meg először a három 
millió koldus már-már misztériumként ható valóságát? Talán Klór Zoltán szennyes 
emlékű Társadalmunk című csatornalapja vagy a későbbi legendás népvezérek, a 
Tildy Zoltánok, Nagy Ferencek vagy Veress Péterek? 


Mert a régi Magyarországon a reakciót nemcsak a kilencágú koronás Bethlenek, 
Sigrayak meg Károlyiak, hanem - még jobban -a weissmanfrédok, a kleinpálok 
meg a vidajenők is jelentették. A nagybirtoknak és a finánc nagytőkének ez a két 
érdekcsoportosulása úgy szívta az ország vérét, mint a fagyöngy és az, hogy nem 
szívhatta jobban, a Milotay Istvánoknak köszönhető, akik bizony különbséget 
tudtak tenni a Weiss Manfrédok gyárkéményei, bankpalotái meg a magyar föld 
kívánalmai között. Nem esünk túlzásba, ha azt mondjuk, hogy Milotay István 
fedezte fel Magyarországot, és lehajolt egészen Ady Endre szűzi humuszáig. 
Rátapasztotta fülét az ország szívére és megállapította a csalhatatlan diagnózist. 
Nem tehetett mást, mint meghúzta a vészharangot és figyelmeztette a zsidó 
nagytőkét és a grófi uradalmat, hogyha nem térnek észre, akkor elpusztul 
minden - mint ahogyan el is pusztult, magával rántva bűnösöket és ártatlanokat 
egyaránt. 


Furcsa játéka a sorsnak, hogy a nagy világégés után még életben maradt és 
nyugatra menekült egykori tanítványok közül sokan elhagyták és megtagadták a 
Mestert. Régi munkatársai, akik egykor úgy tekintettek Milotayra, mint apródok a 
fejedelemre, megmérettek és könnyűnek találtattak az idők és a politika 
fordulásán. Emberi gyarlóságunk velejárója megtagadni azt, akire még tegnap 
esküdtünk, s akinek oly fontoskodó arccal álltunk az előszobájában, hogy szinte 


árasztottuk magunkból a ragaszkodást. Hogy azonban egykori barátai és 
munkatársai, Oláh György, Balla Borisz, Radnay Endre, Aradi Zsolt és még sokan 
mások hallani sem akartak többé róla - az nem Milotayra vet árnyékot, hanem 
azokra, akik így viselkedtek a valamikor szellemi rangokat osztó fejedelemmel 
szemben, hamis szél fújása idején. 


Ha egy kései magyar vándor a svájci Rheineck városka temetőjébe tévedne, ne 
keresse ott Milotay István sírját: már nem létezik. Az érdektelenségnek 
köszönhetően, harminc év után, közös sírba hányták földi maradványait. A 
modern magyar nemzeti sajtó és újságírás megteremtőjének még egy sírhely 
sem adatott meg, ahol az esetleg hálás utókor leróhatna kegyeletét. Ez a magyar 
fa sorsa. 


De az a mag, amelyet Milotay elvetett, láthatatlanul tovább csírázik a lelkekben 
és a fény, amit Milotay fáklyája árasztott egykoron - még ma is világít. Ez a fény 
ott van magyarságunkban, határon innen és határon túl - akár tetszik ez a 
gyalázkodóknak, akár nem, és ezen a világ minden humanistának álcázott 
terrorbandája sem tud már változtatni. 


Dobszay Károly 


MILOTAY ISTVÁN FŐBB MŰVEI: 

Neked kedves (elbeszélések) 1913 

Tíz esztendő (Cikkek, kortörténeti jegyzetek) Bp. 1924 Stádium 
A függetlenség árnyékában Bp. 1929 Stádium 

Az ismeretlen Magyarország Bp. 1929 Stádium 

Új világ felé 1933-1940 I-II. Bp. 1940 

Népi válság, népi Magyarország Bp. 1944 Stádium 

Mohácstól Budaörsig (Szepesi András néven) Innsbruck, 1954 


A Hungarista Mozgalom kiadása 


Utószó 


A német bukás esetére reánk is csak a szovjet uralom sötétsége, mindent 
elpusztító zsarnoksága, vérengzése, rabszolgasága várt. Aki a német bukást, a 
velük szembefordulást óhajtotta, az a magyarságnak, mint nemzetnek halálát 
mozdította elő. Legalábbis meggyorsította, könnyebbé tette Moszkva számára 
ennek a célnak elérését. Hogy azok, akik ezt tették, mást vártak Sztálintól és 
Rákosiéktól, hogy a szovjet uralom céljait és eszközeit nem ilyeneknek hitték, ez 
se jogosultságul, se mentségül nem szolgálhatott a németellenes politika, a 
szabotázs, a megadás, a külön fegyverletétel szándékaihoz és ezek 
végrehajtásához. 


Az a számítás, hogyha minél gyöngébb ellenállást tanúsítunk, ha minél hamarabb 
megadjuk magunkat, s minél hamarabb cserbenhagyjuk a németeket, a szovjet 
annál kegyesebb lesz hozzánk s jóindulattal fizet a gyengeségért, az árulásért - 
az első perctől kezdve naiv ábrándnak, önámításnak kellett, hogy bizonyuljon... 
Azok számára, akik a naiv ábrándokban nem hittünk, a tudatos ámítást pedig 
hitványságnak tartottuk, csak egy út maradt: kitartani a végletekig s inkább 
elbukni dicsőséggel, mint meghalni, elpusztulni szégyenben és gyalázatban... 


A modern nemzeti sajtó megteremtője, Milotay István mondja ki a nemzeti 
jobboldal végső, lesújtó ítéletét a Horthy-korszak szégyenletes - a magyar 
történelemben egyedülálló - záró jelenetének hitvány szereplőiről, a baráti és 
szövetséges fegyvertárs el-árulása, a nemzeti becsület bemocskolásának 
szándéka, és ezzel a szovjet uralom elősegítése kapcsán. Milotay ebben az 50-es 
években írt utolsó nagy munkájában vonja meg a Horthy-korszak mérlegét és 
mondja el, hogy miként látta a nemzeti, jobboldali magyar társadalom saját 
korát, melynek ő közvéleményt formáló szereplője volt. 


Az olvasó e kötetben valóban azt kapja, amit a cím ígér: Ami Horthy 
emlékirataiból kimaradt veled... 


